
În loc de prefaţă 


Începuse să ningă. Învolburați, fulgii se repezeau spre 
geamuri pentru ca, după câteva clipe de odihnă, să-și continue 
drumul luati de altă pală de vânt. 

Maiorul Bota scria de zor în timp ce locotenentul Radulian se 
ridicase. Cu fata spre fereastră, privea visător jocul fulgilor de 
zăpadă. Stătea așa de câteva minute când intră secretara 
serviciului. 

— Aveţi un colet, tovarășe maior. Făcând câțiva pași, depuse 
pe biroul lui Bota o cutie de carton de forma unui cub. 

Bota mormăi un „mulțumesc” și își văzu de ale sale. 

— E din Viena, spuse secretara, în timp ce se îndrepta spre 
ușă. 

— Poftim? Cine e din Viena? 

— Pachetul, răspunse aceasta iesind. 

Radulian se întoarse. 

— Nu sunteți curios să aflați ce conține? întrebă el. 

Maiorul îl privi cu ochi obosiţi. Lucrase toată noaptea. 

— Cine-mi trimite mie un pachet din Viena? Vrei să deschizi 
dumneata? i 

Radulian tăie sfoara și desfăcu cartonul. In clipa următoare, 
scoase o exclamație de uimire. 

— Ce e? 

— Priviţi! zise locotenentul și scoase dinăuntru o... pălărie de 
vânător, care, lângă pana frumos colorată, avea o scrisoare și o 
carte de vizită. 

— Ce glumă mai e și asta? întreba Bota. Te rog citește... 

— Scrie în germană. Deci: „La noi se spune «Jos pălăria!» Nu 
știu cum se zice la dumneavoastră, în România, Oricum, eu îmi 
scot pălăria și v-o trimit în semn de admirație pentru cel care... 
Hm... Hm... <Colierul Cleopatrei»... Ultima «bombă», la gara din 
Oradea m-a dat gata...” 

Bota smulse cartea de vizită din mâna lui Radulian. O întoarse 
pe partea cealaltă. văzu numele lui Werner și zâmbi: 

— Ei, poftim! Numai o pălărie de vânător bavarez îmi lipsea! 


Lăsându-se pe spate, privi prin geam jocul fulgilor de zăpadă. 

— Ultima lovitură a fost formidabilă! spuse Radulian. Ivașcu 
mi-a povestit că la gara din Oradea a avut loc o scenă de 
neuitat. Werner a oscilat între a face un infarct sau a-și scoate, 
cu respect, pălăria, în cinstea dumneavoastră. l-ati servit, vorba 
lui, o „bombă” formidabilă! Dar parcă numai lui? Și nouă, 
tuturor... 

Dându-și seama că Bota nu-l asculta, Radulian tăcu. 

„„Cădea prima zăpadă și fulgii se învolburau sub bătaia 
vântului. 


Partea întâi 
Alarmă falsă? 


Când trenul părăsi Salzburgul, Radu Nicolau constată că în 
compartiment mai rămăseseră doar patru persoane: «el, 
profesorul Ganea - care abia reușea să-și învingă somnul - 
Matei Grigoriu și un străin care se urcase la Viena. Acesta din 
urmă era un ins rotofei, cu fălci de buldog, al căror contur era 
subliniat de grăsimea bărbiei. Dormea dus și sforăia din când în 
când, scoțând un sunet ciudat. 

Profesorul Ganea era mic de statură, trecut de cincizeci și 
cinci de ani, cu pomeții obrajilor roșii, nasul puţin ridicat în vânt 
și ochii albaștri, într-un continuu neastâmpăr. Părul, favoriţii și 
barbișonul, alb-argintii, în contrast cu obrajii rumeni, dădeau 
impresia că era un actor tânăr care s-a machiat ca un moșneag. 

Întâmplarea făcuse ca profesorul și Radu Nicolau să aibă 
aceeași cabină în vagonul de dormit. Descoperind că ţinta 
călătoriei lor era tot Munchenul, sporovăiseră vrute și nevrute. 
De la Viena se mutaseră la vagon-clasă. Radu avea doar un mic 
geamantan și trusa aparatului de filmat. Era trimisul televiziunii 
la „Raliul Europa”. Profesorul participa și el la raliu, care începea 
la Munchen peste două zile, având ca ţintă finală Bucureștiul. 
Bagajele acestuia se compuneau dintr-o valiză, o plasă cu 
alimente și o geantă tip diplomat, dreptunghiulară, cu alămuri 
galbene la colțuri. 

Matei Grigoriu era înalt și slab. Să tot fi avut patruzeci și cinci 
de ani. Era operator. În cadrul raliului, urma să realizeze 
legătura prin radio între echipaje și șeful delegaţiei, inginerul 


Lăzărescu, trimisul clubului de care aparțineau concurenții. 

Radu Nicolau, un tânăr bine făcut, cu înfățișare de atlet, avea 
fruntea și obrajii bronzaţi, sprâncenele negre, stufoase și parcă 
răzvrătite spre fruntea ridată, iar ochii, de un albastru închis, cu 
reflexe de oțel. 

— Cum o să „călătoriţi” la raliu? întrebă Radu. 

— Eu mă îmbarc pe mașina conducătorului delegaţiei 
sportivilor noștri, adăugă cu o ușoară nesiguranţă în glas 
profesorul, ca pentru a se scuza că nu-i putea oferi și lui Nicolau 
un loc. Și tovarășul Grigoriu - la fel. Dumneata? 

— În mașina rezervată operatorilor T.V. Mi-ar fi plăcut să 
mergem împreună... 

Trenul gonea spre Munchen. Din păcate, se lăsase întunericul 
și călătorii nu mai puteau vedea peisajul. Radu nu dormea. 
Răsfoia distrat o carte. Deodată, ușa compartimentului se 
deschise și intră un individ înalt, slab, adus de spate. 

— E vreun loc liber? întrebă el în germană. 

— Desigur, i se răspunse. 

Noul venit puse în plasă un mic geamantan și se așeză cam 
brusc între Ganea și călătorul care se urcase la Viena. Acesta 
tresări, deschise ochii mari, apoi își trase peste faţă perdeaua de 
la geamul compartimentului, hotărât, pesemne, să-și continue 
somnul. 

După vreo jumătate de oră, călătorul cel înalt și slab dormea 
dus. Radu îl privi cu oarecare nemulțumire: mai întâi pentru că 
nu-i plăcea înfățișarea acestuia - avea o figură de Don Quijotte - 
și, în al doilea rând, nu vădise maniere prea elegante. 

Ganea, care se afla în stânga noului venit, se trase mai la o 
parte. Se mai foi câteva minute, apoi se ridică și ieși pe culoar 
să-și aprindă o ţigară. Somnul îi dispăruse ca prin farmec, iar 
prezența acelui individ cu fața prelungă și obrajii supţi îl deranja. 

Își fuma liniștit ţigara, iar Radu renunţase să frunzărească 
romanul, când trenul intră într-un tunel. Se auzi uruitul înfundat 
al roților și negura se lipi compactă de geamuri. Peste câteva 
minute, se simţi iarăși aerul răcoros și proaspăt al nopţii. Radu 
era tocmai pe punctul de a-și lua din geamantan o revistă, când 
răsună o împușcătură, urmată de un strigăt de groază. Privi spre 
culoar: profesorul Ganea dispăruse! 

Deschise cât putu de repede ușa compartimentului și ieși pe 
culoar. 


— Aici!... Aici! ţipă Ganea, ridicând braţul deasupra capului 
pentru a fi văzut. Ş 

Tânărul se repezi spre profesor. In clipa următoare însă, 
trenul intră într-alt tunel și luminile se stinseră în tot vagonul. 
Cei câţiva călători care ieșiseră din compartimente, bulucindu- 
se spre locul unde se afla profesorul, scoaseră strigăte 
nedeslușite, în care se amestecau îngrijorarea, spaima și 
indignarea. Din fericire, pana de curent dură puţin. O lumină 
plăcută în vadă iarăși vagonul. 

— Ce s-a întâmplat? întrebă Radu, dând cu ochii de Ganea. 
Dumneavoastră aţi ţipat? 

— Nu eu, ci domnul acesta, răspunse profesorul arătând spre 
un bărbat în vârstă, de statură mijlocie, care se rezemase de 
peretele vagonului și dădea explicaţii în engleză. 

— A tras cineva cu o armă, spunea bătrânul, îngânând 
cuvintele atât de aiurea încât cei ce se îngrămădiseră lângă el 
nu înțelegeau mare lucru. Tocmai ieșeam din compartiment... L- 
am văzut când voia să treacă în vagonul celălalt. Când ușile s-au 
închis, a răsunat împușcătura. Cred că-i acolo, mort între 
vagoane... 

— Ce spune? Ce spune? întrebară câţiva în germană. 

Radu Nicolau își făcu loc și ajunse la capătul vagonului. Cu un 
gest hotărât, trase de cele două părți culisante ale ușii. Pe 
puntea dintre vagoane nu se afla nimeni! Drept urmare, curioșii 
se retraseră în compartimentele lor, bombănind ceva la adresa 
bătrânilor ipohonari care se sperie din te miri ce și au impresia 
că în preajma lor se comit mereu crime. 

— Totuși a fost o împușcătură. Am auzit-o cu urechile mele, 
spuse Ganea. Haidem înapoi, în compartiment, se adresă el lui 
Grigoriu care apăruse între timp. 

Il părăsiră pe Radu și se îndreptară spre capătul vagonului. 
Deschizând ușa compartimentului îl zăriră pe călătorul cu capul 
de buldog: ca și mai înainte, avea faţa acoperită de perdeaua de 
la geam și dormea dus, scoțând uneori sforăitul acela ciudat. 
Individul cu chipul înnegurat dormita și el. Nu auziseră, oare, 
împușcătura? 

Rămas singur pe culoar, Radu deschise încă o dată canatele 
ușii dintre vagoane și le dădu brusc drumul. Era curios să 
constate dacă, închizându-se, acestea făceau un zgomot 
deosebit. Se închideau destul de liniștit. Le desfăcu din nou și își 


trecu mâna de-a lungul garniturii de cauciuc ce le mărginea. 
Plecă strâmbând din nas. _ 

— Bătrâni ipohondri, murmură el. Işi scoase batista să se 
șteargă pe mână, apoi își suflă nasul. Mirosea a pucioasă. „la te 
uită! Miroase a pocnitori de bâlci. Cineva a vrut să-i facă o 
glumă de prost gust bătrânului. Dar dacă... nu? Atunci de ce s-a 
creat această falsă alarmă?” 

x 

Reveni în compartiment. Ganea tocmai se pregătea să 
răsfoiască o revistă, iar Grigoriu moțăia. Calmul se așternuse 
peste tot. 

— Ei, ce zici de englez? întrebă profesorul. S-a speriat rău. 

— Oricine în locul lui s-ar fi speriat, spuse Radu. 

— Crezi că a tras cineva cu o armă? 

— Eu, unul, nu cred, murmură Grigoriu, fără să deschidă ochii. 

— Știu o glumă bună cu doi bătrâni sperioși, spuse Ganea, 
schimbând vorba, cu intenţia clară de a înviora discuţia. 

Radu îl privi și zâmbi admirativ. De la București și până la 
Viena, profesorul îl bombardase, pur și simplu, cu glume. Avea o 
colecție inepuizabilă și o memorie prodigioasă. El însă nu 
reușise niciodată să reţină mai mult de două-trei anecdote din 
zecile care i se spuneau. Poate pentru că le asculta distrat, așa 
cum făcea și acum. Când Ganea termină, zâmbi formal - gluma 
nu era prea reușită - și se ridică să umble în geamantanul aflat 
în plasa de bagaje. Ca la un semnal, călătorul care semăna cu 
„Cavalerul de la Mancha” se trezi. 

— Regensburg? Regensburg? A fost o oprire? întrebă el. 

Fără să aștepte răspunsul, își luă geamantanul, mormăi un 
„gute Nacht” și ieși repede din compartiment. Orașul de care 
întrebase se afla cam la jumătatea drumului dintre Salzburg și 
Munchen. Trenul nu avusese până acum nicio oprire, așa că era 
sigur că omul se alertase degeaba. Își văzu, așadar, de ale sale. 
Căutând în geamantan, scoase trei mere. 

— lonatane veritabile. 

Oferi unul profesorului și unul lui Grigoriu, care-l luă și-l șterse 
cu grijă. Fructul căpătă o culoare rubinie. Mușcă cu poftă. Ganea 
îl imită. Radu închise fermoarul geamantanului, când privirea îi 
căzu pe servieta tip diplomat a profesorului. Alămurile 
străluceau parcă mai puternic acum, după reaprinderea 
luminilor în vagon. I se păru curios un lucru: când îl ajutase pe 


Ganea să-și ducă bagajele de la vagonul de dormit aici, lovise, 
din greșeală, servieta acestuia de ușa vagonului, provocându-i 
(cel puţin așa i se păruse) o mică zgărietură. Or, acum, urma nu 
se mai vedea. „Probabil că lumina e prea puternică”, își zise și 
se așeză alături. 

— Dumneata ce crezi, domnule Grigoriu, spuse, pe 
neașteptate, profesorul. Mărul pe care Paris l-a oferit Afroditei, 
în celebra judecată de pe muntele Ida, de lângă Troia, a fost un 
măr ionatan, unul parmen auriu sau unul... pădureţ? 

— De ce pădureţ? 

— Pentru că pe vremea aceea nu cred să fi existat soiuri 
altoite. Pe mine mă miră altceva: de ce nu i-a oferit o... 
portocală. Era mai în ton cu zona geografică și cu clima. De ce 
neapărat un măr? Nu v-aţi întrebat niciodată? Ca și în cunoscuta 
scenă biblică! In Edenul situat, pare-se, prin zona fluviilor Tigru 
și Eufrat, șarpele o ademenește pe Eva tot cu un măr. Nu era 
mai firesc să o îndemne să muște dintr-o portocală? În loc de 
„mărul lui Adam” și „mărul discordiei”, azi am vorbi despre 
„portocala discordiei” și „portocala lui Adam”... 

Radu zâmbi. „Hâtru, nevoie mare...” În clipa următoare, își 
aminti de zgârietură. Inciudat, se ridică, ieși pe culoar și 
deschise un geam. Aerul rece al nopţii îl învioră. Mirosea a 
ploaie. Trenul își micșoră viteza și opri în gara Regensburg. 

Cobori printre cei dintâi și se plimbă distrat pe peron, privind 
absent călătorii care se îndreptau spre ieșire. Se opri în faţa unui 
automat cu răcoritoare, vâri o monedă și apăsă pe butonul pe 
care scria în germană: „Apă minerală”. Bău cu sete. Văzând că 
peronul se golise, reveni în vagon. 

«Cavalerul de la Mancha» n-a coborât aici. S-a grăbit să ne 
părăsească, a întrebat de Regensburg, dar n-a coborât. 
Profesorul unde o fi?” se întrebă el, constatându-i lipsa din 
compartiment. Se duse spre capătul vagonului și privi culoarul 
din celălalt vagon. Ganea discuta cu un bărbat în vârstă, cu 
părul alb, care purta ochelari. Nu-i putea vedea bine fața. „Cine 
o fi?” In clipa aceea cei doi se despărțiră. 

x 


Radu Nicolau reveni în compartiment. Câteva clipe mai târziu, 
apăru Ganea. Era tulburat. Sau poate că era doar o impresie. O 
jumătate de oră se scurse în tăcere. Radu se apucase să rezolve 
cuvinte încrucișate, Grigoriu dormea, iar profesorul încerca să 


aţipească. Până la Munchen mai aveau doar o oră de mers. _ 

Ușa se deschise. Intrară doi vameși, însoţiţi de un poliţist. Il 
treziră pe vienez și acesta își prezentă actele. Cei trei români 
repetară gestul. Nu mult după plecarea din Salzburg trecuseră 
frontiera dintre Austria și Republica Federală Germania. Probabil 
că vameșii întârziaseră în alte vagoane. 

Românii își primiră repede pașapoartele. Vienezul trebui să 
aștepte: polițistul îi studie cu deosebită atenţie actele, apoi făcu 
un semn vameșilor. Aceștia cerură călătorului să-și deschidă 
geamantanele și îi controlară bagajele de-a fir a păr. In cele din 
urmă, plecară. 

— S-au trezit cam târziu cu controlul vamal, spuse Radu. De 
obicei, între Austria și Republica Federală Germania nu se prea 
obosesc cu formalităţile. Știu asta, fiindcă am fost de multe ori 
la Munchen. Cu treburi de reporter la televiziune, firește. Uneori 
nici nu mi-au ștampilat pașaportul. Ce i-o fi apucat cu controlul 
ăsta atât de aprig? 

— Curios mi se pare altceva, spuse profesorul. Că l-au frecat 
zdravăn pe neamt, în vreme ce nouă nici nu ne-au cerut să le 
arătăm bagajele... Te pomenești că împușcătura aceea, de pe 
culoar... 

Vienezul mormăi ceva în limba germană. 

— Pardon! Aţi spus ceva? întrebă Ganea. 

— Nu, răspunse vienezul, țuguindu-și buzele. Se întoarse spre 
geam, își acoperi capul cu perdeaua. Se auzi iar sforăitul acela 
ciudat. 

— Omul ăsta n-a dormit de anul trecut, zise în glumă 
profesorul. Cum pune capul jos, cum cade în transă... 

Radu își trecea mâna alene prin păr. Colegii de la televiziune 
știau că în asemenea momente era adâncit în gânduri și îl lăsau 
în pace. Dar profesorul nu știa. De aceea îl zădăra cu tot felul de 
întrebări sâcâitoare. Voia să știe cam cât mai era până la 
Munchen și cum avea să-și desfășoare activitatea reporterul. 

— Eu trag la hotel „Bavaria”. Acolo-i statul major al raliului. 
Dumneata unde vei dormi noaptea asta? 

— Habar n-am. Sper să-l găsesc pe Alin Ivașcu, trimisul 
ziarului sportiv. Mi-e prieten bun. O să mă ajute cumva, spuse 
Radu, fără chef de vorbă. _ 

Profesorul înțelese, în sfârșit, că îl deranja și-l lăsă în pace. In 
liniștea care se lăsă în compartiment, Radu putu să se 


gândească la unele lucruri care-l intrigaseră. | se păreau 
suspecte alarma provocată de împușcătură, stingerea luminilor 
la intrarea în tunel, lipsa zgărieturii de pe geanta profesorului, 
graba cu care se făcuse nevăzut „Cavalerul de la Mancha” și, de 
asemenea, convorbirea lui Ganea cu bărbatul din vagonul vecin. 
Vag își aminti că pe omul acela îl mai văzuse. Parcă în gară la 
Viena. „Da, da. La Viena! Și tot cu Ganea! Profesorul coborâse 
să cumpere o revistă... O fi vreun prieten din București care 
călătorește mai departe. Trenul își continuă drumul spre Paris...” 


Hot fără voie 


Întâmplările trăite de Alin Ivașcu au fost declanșate de un fapt 
obișnuit în viaţa de reporter sportiv: Traian, colegul său care se 
ocupa de competiţiile automobilistice, se îmbolnăvise cu câteva 
zile înainte de începerea „Raliului Europa”. Cineva trebuia să-l 
înlocuiască, iar acest cineva nu putea fi altul decât Ivașcu. 

— Ce zici, îţi surâde „Raliul Europa”? îl întrebase redactorul 
șef. De fapt, îţi surâde sau nu, trebuie să te duci. Ai mai scris 
despre raliuri, ești priceput, cunoști echipajele noastre și... ai 
condei. 

„Dacă mă ia așa, e clar că n-o să pot refuza”, gândise Ivașcu, 
zgândărit de tonul ironic al șefului. 

— Treci pe la secretariat, discută cu Costimac ce, când și cât 
transmiţi. Ai două zile să te documentezi. Uite, aici, mapa lui 
Traian, cu toate datele necesare. 

Alin era în temă. Știa că raliul începea la Munchen și se 
sfârșea la București. Concurenţii făceau mai întâi turul Bavariei 
de Sud. La Salzburg se desfășura o probă de îndemânare. Prima 
etapă se încheia la Viena. A doua - la București, după ce se 
făcea un tur al Munţilor Apuseni. Se rula mai ales noaptea, 
concursul deosebindu-se de celelalte competiţii ale genului. Alin 
cunoștea motivul. Câteva firme producătoare de autoturisme își 
încercau noile modele, între care nu lipseau nici mașinile 
echipate cu motoare ce foloseau alt combustibil decât benzina... 

— Raliul are o importanţă deosebită și pentru noi, îi spusese 
redactorul șef. Vezi în ce termeni scrii. Atenţie la păstrarea 
secretului! 

— Am înțeles, mormăise Ivașcu, amintindu-și de vestea pe 
care o primise, în dimineaţa zilei, de la Traian. 


Îi telefonase de la spital să-i spună că inginerul Dobre, 
inventatorul motorului cu combustibil special, care urma să ia 
parte la raliu, fusese victima unui accident. In locul lui plecase 
cu mașina de concurs altcineva. Alin voise să afle cum se 
produsese accidentul. 

— De unde vrei să știu eu? îl întrebase Traian. Doar sunt la 
spital! mai ușor poți afla tu! 

Încercase să obţină informaţii, dar deocamdată nici miliția nu 
știa prea multe. Şoferul care provocase accidentul dispăruse. 
Inginerul Dobre fusese lovit, deși se afla pe trotuar. E drept, 
accidentul se produsese aproape de miezul nopţii, când se 
putea admite că mai circulă și... unii cheflii. 

— Totul e clar? mai întrebase o dată redactorul șef. 

Trezit din gânduri, Alin tresărise, clipind des. 

— Clar. 

— Formele de plecare le ai la secretariat. De altfel cred că 
bănuiești motivul principal pentru care te trimit pe dumneata... 

Ivașcu zâmbise fugar. Intuise de la început că nu era trimis 
fiindcă „avea condei”, cum îl ironizase șeful, ci pentru că avea 
pregătit pașaportul cu toate vizele: peste o săptămână urma să 
plece la Köln, la mondialele de scrimă. 

— Asta înseamnă că n-o să mai merg la Köln? întrebase el cu 
tonul unuia căruia i s-au înecat corăbiile. 

— Depinde de felul în care vei lucra în acest... „voiaj de 
plăcere”. Ei, nu te strâmba așa. Știu ce înseamnă un raliu. Te 
aleargă zi și noapte. Nici nu vezi pe unde treci. Toţi gonesc ca 
bezmeticii... Drum bun și succes! încheiase redactorul șef - un 
ins înalt, cu privire blajină și vorbă domoală, care în tinerețe 
fusese jucător de volei... 

x 

Două zile mai târziu, către ora prânzului, Alin Ivașcu se afla în 
avionul de München. Cunoștea orașul. ÎI vizitase cu ocazia 
Jocurilor Olimpice. 

În timp ce avionul se pregătea de aterizare, privi prin 
ferestruica din dreptul scaunului său: ca într-un film derulat cu 
repeziciune văzu cupolele Catedralei Frauenkirche, turnurile 
primăriei din Marienplatz și, preț de o secundă, turnul de 
televiziune de la Oberwiesenfield, singuratic, cătând parcă 
întristat spre stadionul olimpic, acum pustiu, lipsit de policromia 
realizată de vestimentația miilor de spectatori. 


Se stabili la hotel „Bavaria”. De la fereastra camerei sale, 
putea zări clădirea Universităţii și Siegestorul, acel arc de triumf 
care-i amintea de Arcul lui Constantin cel Mare de la Roma. Nu 
departe, se afla moderna cantină a Universităţii unde luase 
masa în timpul Jocurilor Olimpice. Se afla, așadar, într-un decor 
care-i era familiar. 

În hotelul „Bavaria” se instalase și direcţia raliului. Prin holul 
uriaș era un du-te-vino continuu: se încrucișau oficiali, 
cronometrori, însoțitori de caravană, mecanici de urmărire și 
asistenţă tehnică, îmbrăcaţi în salopete viu colorate și având pe 
spate sau pe șepci emblemele unor firme cunoscute, apoi 
concurenţi, oameni de ordine... Parcajul din faţă devenise 
neîncăpător. Autovehiculele păreau aruncate claie peste 
grămadă. Se aflau aici atelierele de asistenţă tehnică ale unor 
firme, cu embleme pictate pe capote și pe portiere, apoi 
camioane uriașe cu materiale de propagandă - afișe, panouri, 
steagurile firmelor care aveau mașini în concurs - mașini de 
scris, telexuri, centrale-radio mobile, camere de luat vederi, lăzi 
cu hărţi de concurs, busole, cronometre, megafoane, sirene de 
alarmă și multe alte obiecte care alcătuiesc, de regulă, recuzita 
unui raliu de anvergură. 

„Raliul Europa” avea ca emblemă un cerb carpatin - în prim 
plan, iar pe fundal - harta bătrânului continent. Efigia aceasta o 
întâlneai peste tot: pe faţada hotelului, pe șerveţelele de masă, 
pe cutiile de chibrituri, pe oglinzile din camere și de pe holuri, pe 
geamurile autoturismelor, pe caldarâmul străzilor și pe refugiile 
staţiilor de tramvai și de metrou. Parcă ninsese cu embleme... 

În listele de concurs apăreau două echipaje românești: 
Nicolae Radu cu Dumitru Lăzaru pe o Dacia 1300 și lon 
Marinescu - Andrei Pop pe un Gordini. li cunoștea bine de la alte 
concursuri, când scrisese despre ei... 

„la te uită! fu gata să exclame Ivașcu cercetând atent lista 
participanţilor hors-concours, văzând că figurau pe ea încă două 
echipaje românești: o mașină pilotată de Lăzărescu, care era și 
șeful delegației, și una de un oarecare Stoichiţoiu, de care nu 
auzise niciodată. Deci, mașina cu motor special va fi condusă de 
Lăzărescu, își spuse el, privind numărul de concurs. Hm! 13! Nu 
sunt superstiţios, dar parcă nu mi-ar plăcea să am un asemenea 
număr de ordine”. 

Luă legătura cu șeful delegaţiei române și-i ceru unele date 


suplimentare. Inginerul era un tip morocănos. Mai avusese de-a 
face cu dânsul și la alte concursuri. Simţea că-i este antipatic. 
Poate pentru muţenia care-l caracteriza, poate pentru aerele de 
superioritate pe care și le dădea când aprecia rezultatele și 
șansele concurenţilor. 

— Sunt patru echipaje de-ale noastre în concurs. 

— Da. 

— E și un anume Stoichiţoiu. De unde a apărut? 

— La raliu, categoria H.C., se poate înscrie cine vrea. Acest 
Stoichiţoiu se întorcea spre ţară, după o excursie prin Europa. A 
auzit de raliu și s-a înscris. „Vreau să-mi încerc puterile”, mi-a 
spus. Un... nici nu știu cum să-i zic. 

Alin se despărţi mormăind „la revedere” și se duse spre colțul 
opus al hotelului. De acolo privi cu oarecare ranchiună spre 
Lăzărescu. Inginerul, un tip mărunţel de statură, brunet, slab ca 
o așchie, tocmai discuta cu un ins care avea pe spate însemnele 
firmei Ford. Ivașcu își privi ceasul. Era patru după-amiază. Urcă 
la etajul unde se găsea biroul de presă, ceru să i se dea ultimele 
buletine, privi înscrierile, studie caracteristicile mașinilor 
încercând să analizeze șansele piloților, verifică încă o dată 
numerele de concurs, apoi ceru să i se spună cu ce mașină 
urma să se deplaseze și la ce hotel i se rezervase cameră la 
Viena. 

— Aveţi locul opt în microbuzul „Press I”, îi spuse 
binevoitoarea funcționară de la biroul de presă. La Viena vi s-a 
rezervat o cameră la hotel „Prânz Eugen”. Cât despre 
acreditarea dumneavoastră, totul e în regulă. 

Satisfăcut de informaţiile obținute, cobori în hol, privi distrat 
forfota din jurul său, apoi hotărî că era timpul să se odihnească 
puțin. Ședinţa tehnică era anunţată pentru ora zece seara. Îl zări 
pe Lăzărescu. Vorbea cu cineva. 

Se duse spre lift. În cabină se aflau patru bărbaţi și liftiera. 
Unul dintre aceștia - cel care intrase ultimul - se aplecă și-i șopti 
la ureche, în engleză: 

— Deseară la opt și jumătate. Hauptbahnhof, linia zece. 
Salzburg kaput, încheie el în germană. 

Ivașcu nu reacționă, convins că omul nu vorbise cu el. 

— O.K.! șopti individul, privind reverul stâng al hainei lui Alin, 
unde se afla o garoafă pe care i-o oferise o tânără de la recepţia 
hotelului, de îndată ce aflase că Ivașcu e român. „În amintirea 


vacanței pe care am petrecut-o la Eforie!” îi spusese fata. 

Până să se dezmeticească, liftul opri la etajul patru și Ivașcu 
ieși pe culoar. Dintr-o privire îl cântări pe omul care-i vorbise. li 
displăcu faţa roșcovană, buhăită a acestuia, gâtul gros, mâinile 
umflate. Convins că totul fusese o glumă și că celălalt își va da 
seama de greșeală, Ivașcu îi făcu cu ochiul complice, așa cum te 
simţi tentat să faci când vrei să fii pe placul unui beţiv pașnic. 

Roșcovanul reacţionă imediat. Trăsăturile feței i se destinseră, 
zâmbi cu gura până la urechi și... făcu și el cu ochiul. Ușile 
liftului se închiseră ca o cortină. 

Ivașcu se îndreptă spre camera lui zâmbind. „M-a luat drept 
altul. E beat, desigur”, gândi el, amuzat de întâmplare. 

x 


Spre seară ieși în oraș. Se plimbă pe bulevardul dintre 
Marienplatz și Karlsplatz, pătrunse în pasajul subteran din Piaţa 
Stachus pentru a ieși pe  Bayernstrasse, la farmacia 
internaţională. Voia să cumpere aspirine „Bayer” - o doctoriță 
din București îi spusese că „doar atâta așteaptă de la dânsul”. 

Porni de-a lungul bulevardului fără o ţintă anume, când se 
trezi în piaţa gării principale a orașului. „Ei, poftim! Mi s-a 
întâmplat ca în - «Hanul lui Mânjoală». Diavolul m-a adus aici! E 
opt fără un sfert. Roșcovanul mi-a dat întâlnire la opt și 
jumătate. Și-așa n-am nicio treabă! 

Ce-ar fi să intru în gară?” 

x 

Ajuns pe peron, Alin constată că la linia zece sosea expresul 
dinspre București. „Drace! Nu cumva roșcovanul m-a chemat 
înadins? O fi știut că sunt român...” 

Trenul intră în gară. Alin porni pe lângă vagoane, dus de 
curentul mulțimii. Pe neașteptate, îl zări pe roșcovan. Ezită. N-ar 
fi fost mai bine să se întoarcă? „Din moment ce mi-a dat 
întâlnire în faţa liniei zece, o să-l aștept acolo”. Încadrându-se în 
șuvoiul de oameni care se scurgea spre ieșire, ajunse în partea 
centrală a peronului și se postă în dreptul tăbliței pe care scria 
„West-express - sosire ora 20.25”. 

Scoase o ţigară și o aprinse. Urmărea atent călătorii de teamă 
să nu-l piardă pe roșcovan. Il zări cu ușurință, datorită culorii 
părului său blond-roșcat și a obrajilor congestionaţi. Când trecu 
pe lângă el, vru să-i taie calea, dar acesta, parcă înadins, îi 
întoarse spatele. Avea în mână un mic geamantan negru. 


„Poftim! Îmi dă întâlnire, apoi se face că nu mă vede!” Aruncă 
ţigara. Distrat, își plimbă privirea de-a lungul trenului. Mulțimea 
continua să se reverse spre peron. Voi să plece. Ca din pământ, 
lângă el se ivi roșcovanul. 

— Take it! spuse, vârându-i în mână geamantanul negru, cu 
care-l zărise Alin câteva minute mai înainte. 

Se făcu nevăzut. Ivașcu rămase stupefiat. Nu știa ce să facă! 
Aștepta ca, din moment în moment, să audă fluierăturile 
agenților de poliţie, alertaţi de păgubaș. Ce-ar putea să spună? 
Cum s-ar putea justifica? Pentru a fi crezut, trebuia să știe 
măcar cine era roșcovanul!... 

Nu se întâmplă, însă, nimic. Forfota de pe peron se mai potoli. 
Gara căpătă aspectul obișnuit dintre sosirile sau plecările 
trenurilor. La cele câteva bufete se servea bere și crenvurști 
calzi, iar în faţa tonetelor străinii alegeau diverse mărunțișuri 
care să le amintească de Munchen. „Mari sunt minunile tale, 
doamne! fu gata să exclame Ivașcu. Ce să fac cu geamantanul? 
Unde să-l duc? La hotel? Drept cine mă ia roșcovanul ăsta?” 

Incet, de parcă ar fi înaintat printr-o apă, porni spre ieșire. 
Privea mereu în spatele lui. Nu-l urmărea, oare, nimeni? 


Dispariţie ciudată 


Cu toate că se apropia ora zece seara, în holul hotelului 
stăruia animația din timpul zilei. 

De îndată ce sosi, Alin urcă în camera lui de la etajul patru. 
Așeză valiza pe pat. Işi dădu seama că locul ei nu era acolo, așa 
că o puse pe scaunul de lângă masă. Obosit, se lungi pe pat și 
închise ochii. 

„Unde poate duce o confuzie! își zise el, deschizând ochii. 
Dacă în geamantanul ăsta e o bombă?” 

Sări din pat și puse urechea pe capac așteptând să audă un 
mecanism de ceasornic, convins că orice bombă cu efect 
întârziat trebuie să emită un sunet caracteristic. Nu auzi nimic. 
Simţi că-l umflă râsul: „Sunt un caraghios și jumătate, asta-i”, se 
mustră în gând, cercetând cu atenţie broasca geamantanului. 
Apăsă pe un buton și capacul se deschise puţin. 

— Ei drăcie! exclamă, văzând înăuntru o geantă de tip 
diplomat. 

Dându-și seama că vorbea singur, zâmbi: „Așa se ţicnește 


omul. Se trezește cu un geamantan în mână, crede că-i o 
bombă cu efect întârziat, apoi...” 

Nu-și sfârși gândul. Hotărât să vadă ce conţine servieta, luă 
forfecuța de unghii și încercă să o deschidă. Surpriză! Nu era 
încuiată. 

Inăuntru se aflau două-trei piese din cele ce compun lenjeria 
intimă a unei femei, o cămașă de noapte, câteva brățări cu 
strasuri, niște cercei fără valoare și un fel de colier, cu niște 
desene ciudate. „Parcă-s ieroglife”, își zise, cercetându-l. 
Colierul era alb-gălbui, ca fildeșul înnegrit de vreme. Piesele 
care-l alcătuiau aveau formă de trunchiuri de piramidă, mai mici 
spre capetele șiragului și mai mari spre mijlocul lui, unde se afla 
o piesă ovală, de mărimea unui ou de porumbel. 

„Câtă fantezie au și meșterii ăștia de podoabe femeiești! Unei 
bijuterii de trei parale, i se dă culoarea fildeșului, e învechită 
apoi prin metode artificiale, ba pe deasupra i se face și o 
ornamentație ciudată, să pară venită din Egipt!” 

Inchise servieta, închise și geamantanul și se întinse din nou 
pe pat. Nu știa ce să mai creadă. Ce importanță puteau avea 
cele câteva lucrușoare din geantă? De ce îl chemase să-i dea 
toate aceste nimicuri femeiești în gară? De ce în lift îi spusese 
„Salzburg Kaput”? 

„Nu cumva s-a comis vreo crimă și lucrurile victimei au ajuns 
la mine? Ce s-a întâmplat la Salzburg? A cui e valiza? Cum aș 
putea să mă disculp dacă aș fi acuzat că am ucis-o pe stăpâna 
acestor obiecte? N-ar fi mai bine să duc valiza jos, s-o predau la 
recepție, cerând să fie trimisă poliţiei? Nu! mai bine o fac uitată 
aici când plec. Nici așa nu e bine! Mă vor urmări, voi fi prins și 
acuzat de cine știe ce. Mai bine o iau cu mine și o „pierd” pe 
drum. Și-așa vom călători mai mult noaptea...” 

x 

Cobori în hol pradă unei neliniști lesne de explicat. Trecuse de 
biroul de recepţie când se auzi strigat: 

— Pe unde naiba rătăcești, Aline? 

Ivașcu se întoarse și-i recunoscu pe Radu Nicolau, reporterul 
televiziunii. 

— Te caut ca un disperat. Abia am sosit din ţara. Habar n-am 
ce-i pe aici. Peste vreo douăzeci de minute e ședința tehnică, 
nu-i așa? lar eu sunt în aer! 

Alin îl cunoștea pe Radu de câţiva ani. Îl știa întreprinzător și 


bun meseriaș în specialitatea lui, așa că zâmbi, convins că 
disperarea lui era simulată. 

— Ai cameră? îl întrebă Ivașcu. 

— Tu nu înţelegi că abia am sosit? Nu cumva în camera ta ai 
două paturi? 

— Ba da. 

— E-n regulă! Dorm cu tine! 

Se îndreptară spre lift, unde se întâlniră cu inginerul 
Lăzărescu, însoţit de cei doi șefi de echipaj: Marinescu și Lăzaru. 
Nicolau îl cunoștea pe inginer. Fericit că poate sta de vorbă cu 
concurenţii, uită de bagaje și începu să pună tot felul de 
întrebări. 

— Să stăm jos, îi invită Lăzărescu, indicând un colț mai retras, 
unde se afla o măsuţă. 

Nicolau își scoase aparatul, filmă alternativ furnicarul din holul 
hotelului și pe concurenţii români vorbind, îi ceru lui Lăzărescu 
să facă o declaraţie „ca înainte de începerea cursei”, apoi 
începu să-și ia notițe. De masa lor se apropie Grigoriu. 

— Mă scuzaţi că vă întrerup, spuse el. Aș dori să pot intra în 
„ţarcul” unde sunt mașinile pregătite pentru concurs. Trebuie să 
verific aparatura de radio. Să nu fi intervenit vreo neregulă pe 
drum. 

Lăzărescu se ridică în picioare. 

— Mergem imediat. Nu cred să se fi întâmplat ceva. De la 
București și până aici am condus numai eu. Dar, în fine... 
Trebuie să facem verificarea. Hai să cerem direcţiei raliului 
aprobarea de a intra în parcul de mașini. 

Lăzărescu și Grigoriu plecară. Radu Nicolau vru să continue 
discuţia cu cei doi concurenţi, când îl zări pe Ganea. Acesta se 
apropie. Urmară prezentările. 

— Profesorul Ganea. Am venit împreună de la București, 
adăugă Nicolau. 

— Bine v-am găsit, spuse el dând mâna cu fiecare. Cum ai zis 
că te numești, tinere? Ivașcu? Am avut un comandant de grupă, 
în armată, care se numea Ivașcu. 

— Asta, când? întrebă Nicolau. 

Profesorul se întoarse. 

— Par chiar atât de hodorogit? 

— Nu arătaţi. Dar dacă umblaţi cu amintiri atât de vechi... 

În timp ce bătrânul profesor discuta cu Radu, Alin dădu frâu 


liber gândurilor. „Așadar, după accidentarea inginerului Dobre la 
București, mașina specială va fi condusă de inginerul Lăzărescu. 
Există, oare, cineva care vrea cu tot dinadinsul ca autoturismul 
special să nu ia parte la cursă? Participarea la raliu urmărește 
omologarea invenţiei. În aceeași situaţie sunt mașinile unor 
firme străine. Păcat că n-a putut veni Dobre să-și conducă 
autoturismul. N-am nicio încredere în Lăzărescu”. 

Privi spre Ganea și tresări. Tinea în mână o geantă tip 
diplomat, care semăna cu cea din geamantanul negru. 

— Am cam bâjbâit până să găsesc hotelul, tocmai spunea 
profesorul. Am îmbătrânit. N-am vrut să iau un taxi. M-am 
rătăcit prin oraș. Noroc că n-am bagaje multe și m-a ajutat 
domnul Grigoriu. 

— Cu servieta aceasta aţi venit din ţară? se trezi întrebând 
Ivașcu. 

Pe faţa bătrânului trecu ceva ca o umbră. 

— Ce întrebare e asta? spuse profesorul cu glasul ușor 
tremurat. 

— lertaţi-mă, dar sunt prada unui coșmar. Și, pentru a nu lăsa 
impresia că vorbesc în dodii, vă rog să poftiţi în camera mea, să 
vedeţi despre ce e vorba. Radule, hai să-ţi duci bagajele sus. 

Ivașcu se ridică. 

— Nu sunt curios, dar dacă insistați... mormăi Ganea și porni 
alături de Alin și de Radu Nicolau. 

— E pe scaunul de lângă masă, spuse Ivașcu în lift. O valiză 
neagră. Înăuntru, o geantă tip diplomat. Ca a dumneavoastră. V- 
o arăt imediat... 

Ajungând în dreptul camerei sale, Alin deschise grăbit și dădu 
ușa de perete. În clipa următoare, avu un șoc. Geamantanul 
negru dispăruse! 

Profesorul își ţuguie buzele, iar Nicolau îl privi ironic, cu coada 
ochiului. 

— Extraordinar! A dispărut! Cred că a luat-o roșcovanul. 

Ganea și cu Nicolau se priveau semnificativ. 

— Hai la ședința tehnică, spuse Radu împăciuitor. Alin, tu știi 
care-i deosebirea între voi, gazetarii, și noi, T.V.-iștii? Noi nu 
putem inventa, bădie, fiindcă trebuie să oferim și imagini, nu 
numai vorbe. Pricepi? Or, imaginile nu se pot inventa. Un 
gazetar ca tine poate scrie că într-o seară a băut o cafea cu 
însuși Mahomed și, dacă minte frumos, e... crezut. Pe când eu, 


pentru a fi crezut, trebuie să arăt măcar... sandalele Profetului! 
Hai s-o lăsăm moartă. 

Profesorul nu fu însă de acord. 

— In amintirea comandantului meu de grupă din armată, zise 
el, vădit ironic, vă rog să poftiţi în camera mea, să vă arăt ceva. 

Il urmară. Bătrânul stătea la același etaj. 

— Locuiesc împreună cu domnul Grigoriu. Avem aceleași 
pasiuni radiofonice. Veţi vedea... 

Descuie ușa. li pofti pe cei doi tineri să între. Scoase niște 
chei, moșmondi îndelung la încuietorile unui geamantan. Cu un 
gest de iluzionist ridică larg capacul. Alin se repezi înainte, să 
vadă de-aproape. Işi trecu mâna peste ochi: în geamantan se 
afla un aparat ciudat, o instalaţie electronică. 

— Ce-i asta? întrebă Radu curios. 

Profesorul Ganea privea când la unul, când la altul, 
mângâindu-și satisfăcut barbișonul alb-argintiu. 

— Se vede treaba că ziariștii nu prea citesc gazetele. Așa se 
face că n-aţi auzit de numele meu și nici de sistemul de frânare 
automată pe care l-am realizat. 

Alin interveni, aproape fără să-și dea seama că e nepoliticos: 

— Acum știu! Îmi amintesc! lertaţi-mă! E vorba de o invenţie 
bazată pe interferența astigmatică a undelor infraroșii... 

Bătrânul parcă se înălțase. Era mândru de invenţia lui: 

— Așa, așa. S-a scris ceva în presă, dar nu destul. 
Deocamdată, nici nu e nevoie. O s-o experimentăm în acest 
raliu... E o invenţie care va face carieră. Nu, nu exagerez... 

Alin se uită prin cameră. Văzu bagajele lui Grigoriu. Bătrânul îi 
surprinse privirea. 

— Grigoriu are aceeași pasiune ca mine. Electronica, 
aparatura la care lucrează el e însă instalată pe mașină. S-a dus 
s-o verifice. 

x 

Şedința tehnică luă sfârșit. Radu Nicolau îl trase de-o parte pe 
Ivașcu. 

— Să nu mi-o iei în nume de rău, Alin, dar tot timpul cât a 
durat ședința m-am gândit la tine, mai bine zis la chestia aceea 
cu servieta diplomatică sau cum naiba i se zice. Ce e adevărat și 
ce nu? 

Ivașcu își țuguie buzele. Ochii lui negri aveau o expresie de 
om distrat, visător. Își trecu mâna prin părul șaten, lăsat mai 


lung, peste fruntea ridată timpuriu, apoi peste obrajii prelungi. 

— N-am visat, Radule. Și-am să-ţi povestesc totul într-o zi. 
Poate mâine. Astă-seară sunt obosit. N-am chef de povești. Şi- 
afară de asta, vreau să mă lămuresc eu însumi asupra unor 
probleme... 

Radu îl privi cu o curiozitate nedisimulată. 

— Da, da. Trebuie să-mi pun ordine în gânduri. A existat, fără 
îndoială, un roșcovan, o valiză cu lenjerie de damă și un 
geamantan negru care a dispărut într-un mod ciudat. Nu te uita 
la mine ca la un aiurit! Te asigur că sunt perfect normal... 

— Te cred. Mai ales că și eu am trăit o întâmplare ieșită din 
comun, spuse Radu și-i povesti cele întâmplate în tren. 

Alin îl ascultă cu o curiozitate crescândă. 

— Mi s-a părut ciudat ceva. După zarva din tren, geanta 
diplomat a profesorului arăta parcă mai nouă. Dar cred că 
greşesc. În timp ce îţi dădea explicaţii despre invenţie, am 
cercetat-o cu atenţie. E aceea pe care am dus-o eu, la Viena. 
Are o zgărietură... 


O femeie cere ajutorul unui om de onoare 


Peste o jumătate de oră, Alin cobori în holul hotelului. 

— M-a căutat cineva? întrebă la recepţie. 

Tânăra care era de serviciu îl privi cu simpatie. Ea îi dăduse 
garoafa. 

— Da, domnule. V-am sunat la telefon, dar nu eraţi în cameră. 

— Cum arăta persoana care m-a căutat? 

— Nu știu, domnule. A vorbit la telefon. O voce de femeie. 
Avea un glas melodios, cu accent englezesc. 

— Nu-mi plac englezoaicele, spuse Ivașcu cu cel mai frumos 
zâmbet pe care-l putea arbora în clipele acelea, privind 
admirativ zulufii de culoarea grâului copt ai interlocutoarei sale. 
Astă-seară voi pleca din Munchen. Dacă mă mai caută cineva, 
rugaţi să-și spună numele. 

Se îndepărtă, traversă holul și ieși în stradă. La scurt timp 
după plecarea sa, în dreptul tinerei de la recepţie se opri un 
bărbat înalt. 

— Poliţia! spuse el și își arătă legitimaţia. 

— Cu ce vă pot fi de folos? întrebă fata cu glas moale. 

— Cunoașteţi pe cineva din mulțimea asta? întrebă polițistul, 


arătându-i o fotografie. 

Tânăra cercetă îndelung chipurile oamenilor. Fotografia 
înfățișa ieșirea din gara centrală a Munchenului. Se vedea 
peronul dinspre stradă. În mijlocul acestuia se zărea un grup de 
oameni. 

— Un accident? întrebă ea, fără să nuanţeze niciun cuvânt. 

— Recunoști pe cineva? stărui polițistul. 

ÎI recunoscuse pe Alin Ivașcu. Era tânărul căruia, în după- 
amiaza zilei precedente, îi dăruise o garoafă. Nu departe de el 
se afla un individ robust, pe care parcă-l văzuse prin holul 
hotelului. 

— Îmi pare rău... Nu recunosc pe nimeni. Parcă... parcă acesta 
îmi amintește vag de cineva. L-am văzut prin holul hotelului. 
Acum, însă, cu vânzoleala de-aici, e greu să reţii figurile atâtor 
oameni. Hotelul nostru are peste două sute de oaspeți. 

Polițistul privi spre recepţioneră. Îl indicase, în fotografie, pe 
omul cu chip buhăit. 

— Mulţumesc, spuse polițistul acru și se depărtă, luând 
fotografia. 

— S-a întâmplat ceva deosebit? o întrebă colegul cu care 
lucra la recepţie. 

— Mi-a arătat o fotografie și mi-a cerut să spun dacă recunosc 
vreo persoană. Ştii bine că nu-mi plac polițiștii. 

x 


Revenind în hotel, Alin se opri o clipă în dreptul unei măsuțe 
pe care erau aruncate ultimele ediții ale ziarelor care apăreau la 
Munchen. Luă „Süddeutsche Zeitung” și-l răsfoi. Când ajunse la 
pagina faptelor diverse, avu o tresărire. Inserată într-un ocean 
de text, se vedea fotografia care-l înfățișa pe roșcovan. Citi 
explicaţia: „Hans Müller, 32 de ani, găsit mort în staţia de metro 
Universität”. 

„Extraordinar! Roșcovanul a murit! Nu încape îndoială că a 
fost asasinat. Cine l-o fi lichidat și de ce? Nu cumva din cauză că 
m-a confundat și mi-a dat geamantanul negru?” 

Pradă unei agitaţii de nedescris, ieși iarăși din hotel și se duse 
la parcajul mașinilor care în seara zilei urmau să pornească în 
raliu. Firmele ce prezentau în competiţie mașini dotate cu 
motoare speciale, ceruseră ca paza parcului să fie asigurată de 
către poliţie. Așa stând lucrurile, Alin nu se miră văzând că în 
jurul parcajului mișunau o mulţime de agenți. 


Porni alene spre staţia de metro. Traversă parcul din faţa noii 
cantine a universităţii. Băncile erau ocupate de tineri hippy, 
care-și  expuneau mărfurile: icoane, amulete, tablouri 
suprarealiste, artizanat din ţările africane, pietre șlefuite, cu 
forme ciudate, nasturi, cărţi vechi. În așteptarea clienţilor, unii 
„negustori” cântau la chitară, asistați de partenerele lor, tot atât 
de nepieptănate și de zdrenţăroase ca și ei. 

„Evident, roșcovanul a plătit cu viața greșeala lui. Trebuie să 
cumpăr niște ziare să aflu amănunte în legătură cu crima”. Işi 
vâri mâna în buzunar să caute mărunțţiș. 

x 

Se trezi în zumzetul maşinii de ras a lui Radu Nicolau. Întinse 
mâna spre ceasul brățară pe care-l pusese pe noptieră. Văzând 
că e ora zece, sări din pat ca ars. 

— Ce ai? Visași ceva urât? întrebă Radu. 

— La ora unu e conferința de presă. Directorul raliului 
vorbește ziariștilor despre competiţie... N-aș vrea să scap ocazia 
de a-i lua un interviu. Face parte din comisia europeană a 
raliurilor. E un individ cu greutate. În cursul zilei de ieri am 
încercat să-l abordez, dar n-a fost chip! 

— Bine, dar până la ora unu e timp destul! 

— Mai am de scris, de transmis... g 

In timp ce vorbea, Alin se îmbrăca de zor. Işi dădu cu apă pe 
față, își pieptănă părul, apoi își puse cravata. Tocmai își îmbrăca 
haina, când auzi soneria telefonului. Ridică receptorul. 

— Cu domnul Ivașcu, vă rog, spuse un glas de femeie. 

— Eu sunt. 

— Vă rog să poftiţi în hol, în dreptul culoarului care duce la 
barul hotelului. Vă așteaptă cineva. 

Puse receptorul în furcă. 

— Vreo... achiziție? întrebă Radu, maliţios. 

— Habar n-am despre ce e vorba. Dacă pleci, lasă cheia la 
recepție! 

Coborând, Alin se îndreptă spre culoarul ce ducea spre bar. 
Era destul de întunecos. Simţi că cineva îl prinde de mână. 

— Pe aici, domnule Ivașcu, auzi el un glas de femeie. 

Se lăsă condus. Ajunseră într-o încăpere semiîntunecată, cu 
storurile trase. Fu invitat să se așeze pe o canapea. Abia acum o 
văzu pe femeia care-l întâmpinase. Era o brunetă înaltă, cu ochii 
verzi, sprâncenele frumos arcuite și un bust sculptural. Avea 


mișcări de felină și se deplasa abia auzit, cu o deosebită graţie. 
Purta o rochie de jerse ce se mula pe corp. 

— Vă rog să mă scuzaţi, domnule Alinus! că v-am deranjat. Să 
facem cunoștință. Paula Taylor. Nu vă fie teamă. Nu vi se 
întâmplă nimic. 

Auzi un zgomot în spatele său, dar nu se întoarse. Avu, brusc, 
senzația de frig. Cu mușchii încordaţi, aștepta, gata să 
riposteze. Era un bun judoka. În urmă cu trei ani obținuse 
centura cafenie și trecuse toate probele pentru primul dan al 
centurii negre. 

— Doriţi un coniac? întrebă în engleză. Am un coniac fin, 
franțuzesc. Fără să aștepte răspunsul, turnă în două pahare, 
oferindu-i-l lui Ivașcu pe cel în care pusese mai mult. Succes, 
domnule Alinus. 

Bău o înghiţitură și puse paharul pe măsuţa din faţa 
canapelei. Femeia era frumoasă. li plăcea. 

— V-am chemat pentru a discuta o chestiune foarte delicată, 
domnule Alinus. Aţi citit ziarele de dimineaţă? 

— N-am avut vreme, murmură el. 

Îi întinse un ziar și, așezată pe un fotoliu în faţa lui, indică un 
anumit articol. Ivașcu văzu titlul: „Crimă sau sinucidere?” și 
fotografia roșcovanului, dar niciun mușchi nu tresări pe chipul 
lui. 

— Îl recunoașteţi? întrebă ea cu glas melodios. 

— Da. Parcă... 

— Tocmai de aceea v-am chemat, domnule Alinus. Aș vrea să 
vă rog să nu vorbiţi nimănui despre acest om din fotografie. 
Chiar dacă veți fi întrebat de poliție. Nu știu care au fost relaţiile 
dumneavoastră cu el, dar cred că nu e bine să spuneți nimănui 
că l-aţi cunoscut. 

— Și dacă am vorbit deja? întrebă Ivașcu, după ce mai bău o 
înghiţitură de coniac. 

— Cred că-i ușor de retractat. Ziariștii au multă imaginaţie. 
Mai doriţi puţin coniac? Ca și adineauri, turnă fără sa aștepte 
încuviințarea lui. 

— Și dacă n-o să tac? întrebă Alin, ușor iritat. 

— Nu cred că veți face o astfel de imprudenţă. Există și o 
fotografie luată în fața gării centrale. N-ar fi plăcut să fiți obligat 
să dați relaţii privind o valiză pe care aţi transportat-o... 


1 Paula pronunţa „Elainous”. 


— Dar a fost o confuzie... 

— Cel mai bine e să fii discret, domnule Alinus. Și ai o șansă 
admirabilă în acest sens, pentru că, în seara aceasta, se dă 
startul în raliu și, deci, părăsești Munchenul. Ascultă-mi sfatul: 
nu ai decât de câștigat... 

Ivașcu mai bău o înghiţitură de coniac. 

— Aș vrea să știu, totuși, despre ce e vorba? Cine-i acest 
Muller? A fost, într-adevăr, asasinat? Și cine a luat înapoi valiza 
neagră? 

Femeia zâmbi. 

— Nu are rost să știi, domnule Alinus. Ti-ar crea neplaceri. 
Suntem deja informaţi că s-a întrebat la recepţie de 
dumneavoastră. Avem o poliţie bună. Funcţionează prompt. 

Ivașcu simţea că se învârte pământul cu el. Bănuielile din 
seara zilei reveniră. „Pot fi învinuit de crimă, mai știi? Valiza cu 
lucrurile acelea a dispărut, dar am lăsat amprente pe ea, 
desigur”. Hotări să fie prudent. Să nu-și dea cărţile pe față cu 
prea multă ușurință. 

— V-aș rămâne mai mult decât îndatorată dacă aţi fi discret. 
Vă rog ca femeie. E vorba de reputaţia mea. 

Simţi că toată iritarea i se topește. Maărunțișurile din valiză 
erau, probabil, ale femeii din faţa lui. „Trebuie să fiu cavaler”. 
Privi cu atenţie spre distinsa interlocutoare. 

Paula era frumoasă, deosebit de frumoasă. Ochii ei verzi 
aveau asupră-i o putere hipnotică. Stătea pe fotoliul din față. 
Rochia scurtă lăsa să se vadă picioarele bronzate, cu glezne 
fine, delicate. 

Sesizându-i privirea, Paula își schimbă poziţia și trase, cu 
gestul obișnuit al femeilor, de poalele rochiei. Se îmbujorase. 
Stingherită, începu să se joace cu un breloc de pe masă. Piesa 
reprezenta catedrala cu două cupole, emblema Munchenului. 

— Ai vizitat Frauenkirche? întrebă ea. 

— Da. Anul trecut, când am fost la Jocurile Olimpice. _ 

— Ţi-ai cumpărat un asemenea breloc? Sunt sigură că nu! Iți 
place? Ți-l dăruiesc! 

Alin făcu un gest de refuz. 

— Te rog să-l primeşti, insistă Paula și i-l întinse. Luând un 
creion, scrise repede pe o bucată de hârtie: 

„Azi, la 8 seara, îţi telefonez”. Îi vâri bileţelul în buzunarul de 
sus al hainei. Mai înainte ca Ivașcu să poată reacţiona, se ridică 


și-i întinse mâna: 

— Sper că ne-am înțeles, Alinus. Uită că l-ai cunoscut pe 
Muller. i-o cer din toată inima. Mă salvezi dintr-o mare 
încurcătură. Păstrează brelocul în amintirea discuţiei noastre. 
Bine? 

Paula se îndreptă spre ieșire. În ultimul moment, însă, se 
răzgândi. Se lipi cu spatele de tăblia ușii. 

— Domnule Alinus, aș vrea să te întreb ceva, din pură 
curiozitate feminină... Ai deschis geamantanul dat, din greșeală, 
de acel domn Muller? 

Ivașcu zâmbi. Simţea, instinctiv, că nu trebuie să spună 
adevărul. 

— N-am avut timp. Vreţi să vă fac o mărturisire? 

Paula deschisese ochii larg și era îmbujorată. 

— Te ascult, spuse. 

— Tare aș vrea să știu ce conţinea acel geamantan! Și tare aș 
vrea să știu unde a ajuns, din moment ce Muller... 

— Te-am rugat să uiţi acest nume, domnule Alinus. Bună ziua. 

Se dădu la o parte, întinzându-i, în același timp, un plic pe 
care-l scoase din corsaj. 

— Am un mesaj pentru dumneata, Alinus. Îi întinse plicul. La 
revedere! 

Ivașcu ieși buimăcit. Ajungând în hol se uită la tabloul cu chei. 
Dându-și seama că Radu era încă sus, alergă spre lift. Trebuia 
să urce cât mai repede în cameră, să scrie un articol și apoi să 
participe la conferinţa de presă. 

Intră cu plicul în mână. Ferindu-se de privirea iscoditoare a lui 
Radu, îl deschise. Înăuntru se aflau trei hârtii de câte o sută de 
dolari. 

— Măă, ce darnică-i redacţia voastră, spuse Nicolau, văzând 
banii. 

Vâri bancnotele în plic și fu gata să iasă din cameră, s-o 
găsească pe Paula și să-i dea banii înapoi. Tocmai atunci sună 
telefonul. 

— Alo! Alinus! Dumneata ești? 

— Da, spuse Ivașcu, știind, după felul cum i se adresase, cine 
era la telefon. 

— Nu încerca să restitui banii. N-ai să mă găsești cu ușurință. 
Părăsesc hotelul în acest moment. Poate ne vom mai vedea. 
Cumpără un cadou pentru iubita dumitale din partea mea, a 


unei femei salvate datorită unui om de onoare. 

Paula închise. Ivașcu rămase câteva clipe cu receptorul 
ridicat, dar depărtat de ureche. 

— Cine era? întrebă Nicolau. 

— N-am timp să-ţi povestesc. Trebuie să scriu o avancronică 
despre raliu, s-o transmit ziarului, să iau legătura cu concurenții, 
să cer declaraţii de la finlandezii care au câștigat anul trecut. 
Totul... până la ora unu fără un sfert, când trebuie să fiu la 
conferința de presă. 


Din nou alarmă 


Peste un sfert de oră Radu Nicolau coborî. Rămânând singur, 
Alin începu să scrie articolul. Termină în grabă, cobori în holul 
hotelului și se duse în sala ce fusese amenajată pentru telexuri. 
Transmise la București avancronica. Reveni în hol, unde se 
întâlni cu Grigoriu. 

— Bună ziua, îi spuse acesta. V-am văzut ieșind de la telex. 
Aţi transmis, desigur, la București. 

— Da. Am obţinut legătura foarte repede. Să vedem însă cum 
va fi în timpul raliului. 

— De ce nu veniţi cu noi? Avem un loc în mașina inginerului 
Lăzărescu. Mă gândeam să-l invit pe colegul dumneavoastră de 
la televiziune, dar dânsul are aparatură specială, pentru filmări. 
Nu putem să-i oferim condiţii ca în mașina rezervată 
operatorilor. Dumneavoastră însă vă putem oferi condiţii chiar 
mai bune decât în mașina presei. 

— În mașinile pentru presă există niște avantaje pe care nu 
cred că le cunoașteţi, spuse Ivașcu, zâmbind îngăduitor. Se dau 
buletine de informaţii pe rețeaua de radio a raliului. Dacă n-ai 
notat corect unele date, poți să le confrunţi cu alţi gazetari. Cât 
privește transmiterea, ei bine, ai condiţii excelente. Există o 
staţie de radio care captează cererile și care îţi face legătura cu 
orașele mari de pe traseu, inclusiv cu Bucureștiul. 

Grigoriu zâmbea. Nu părea deloc impresionat de spusele lui 
Alin. Când acesta tăcu, îl întrebă: 

— Aveţi lungimile de undă pe care se transmit buletinele de 
presă? 

— Desigur! 

— Și pe cele prin intermediul cărora se ia legătura cu staţia 


telefonică mobilă? 

— Da. Toate sunt trecute pe fișa care mi-a fost înmânată la 
biroul de presă. 

— Vă propun o experienţă. Vă rog să poftiţi la noi în cameră. 
Spun „noi” fiindcă locuiesc cu profesorul Ganea. 

— Știu. Am aflat că aveţi o pasiune comună: electronica! 

— Exact! Rolul meu în acest raliu este să ţin legătura, prin 
radio, cu concurenţii noștri. Iniţial, am avut două echipaje. Acum 
sunt patru. S-a înscris și un turist român. Stoichiţoiu. Plecând 
spre ţară, s-a gândit să-și probeze mașina. 

— E înscris hors-concours. 

— Și mai e un autoturism: cel cu combustibil special. Cred că 
o să lucrez numai cu concurenții oficiali. Haideţi sus să facem o 
experienţă! 

Luară liftul și urcară la etajul patru. Ganea se afla în cameră. 
Mânca o napolitană. 

— Bun venit, ziaristule! Ce vânt te aduce pe la noi? întrebă el. 

Grigoriu se simţi dator să intervină. Explică motivul vizitei. 

Așezându-se în faţa unei staţii de radio de o construcție 
deosebită, îi ceru lui Alin lista cu lungimile de undă, manevră 
câteva butoane, apoi spuse: 

— Hai să încercăm emisia. Că asta-i mai cu dichis. Să vedem 
dacă putem transmite. 

Se auzi un băzâit ușor și, deodată, răsună limpede, în 
germană și apoi în engleză, glasul unei femei. 

— Operatoarea opt, „Raliul Europa”. Cine sunteţi? Indicativul 
vă rog! 

— Un moment, spuse Grigoriu. Acoperind microfonul, se 
adresă lui Ivașcu: Vreţi să transmiteţi? 

Alin luă microfonul. 

— Aici l.A.-28 - Romania. Rog „București 6322 Sport”. 

— Un moment. 

Reapăru bâzâitul ascuţit, urmat de astă dată de un glas de 
bărbat: 

— Alo! Cu cine doriţi? 

Ivașcu recunoscu vocea lui Mardin, colegul care fusese 
însărcinat cu primirea telefoanelor sale. Neavând familie, Mardin 
stătea zile întregi prin redacţie și juca șah cu cine se nimerea să 
fie liber. 

— Alo! Aici Ivașcu, nene Mardin. 


— Ce s-a întâmplat? Ai ceva de schimbat la materialul 
transmis? 

— Nu. Dar am uitat să-ţi spun: dacă ai nevoie de mine, ceri 
telefonistei pe l.A.-28-R. 

— Ce-i asta? Un avion I.A.R.? 

— Numele meu, prescurtat, și ţara. Ivașcu Alin - România. E 
clar, nene Mardin? 

— Clar. Pe curând. 

Operatoarea comunică durata convorbirii. Ivașcu mulţumi. 
Grigoriu manevră alte butoane. Auziră vocea spicherului care 
dădea comunicatele pe lungimea de undă a raliului. 

— Mulţumit? întrebă Grigoriu. 

— Merge grozav! Nici nu mi-aș fi putut închipui că noi... 

— Ce, crezi că numai străinii pot realiza așa ceva? interveni 
Ganea. 

— N-am vrut să zic asta, dar știți, nu-mi închipuiam că putem 
avea în cadrul raliului... 

Grigoriu zâmbea mulţumit de experienţa pe care o făcuse. 

— Deci, veniţi cu noi! 

— Desigur! 

— Dacă o să fie de acord Lăzărescu. El e șeful mașinii, spuse 
profesorul. Cred însă că n-o să aibă nicio obiecţie. Mai ales că o 
să-ți susțin chiar eu candidatura. 

— In memoria comandantului dumneavoastră de grupă din 
armată? glumi Ivașcu. 

— E, e! la te uită! Ziariștii noștri sportivi au umor! 

x 

Ajungând în camera lui, Ivașcu se așeză în fotoliu. Privirea îi 
căzu pe ziarul adus, probabil în lipsa lui, de Radu. Căută pagina 
pe care i-o arătase Paula și citi cu atenţie articolul despre 
moartea roșcovanului. 

Hans Muller era un vechi client al poliţiei. Condamnat pentru 
trafic de droguri, furturi și participări la sechestrări și răpiri de 
persoane. Făcuse parte din diferite bande. Părerea medicului 
care sustinuse că Miller sucombase în urma unui atac de cord 
era infirmată. Nu avea decât un frate, Otto, dar acesta rupsese 
de ani de zile relaţiile cu Hans. De altfel, fratele său venise doar 
pentru a recunoaște victima. Ştia că Hans era în Munchen. Îi 
telefonase cu două zile în urmă. Asupra cadavrului nu se găsise 
decât pașaportul, iar pe una din filele acestuia - un număr scris 


cu creionul: 38 14 28. 

Ivașcu era pradă nedumeririi. „Deci, roșcovanul, alias Hans 
Muller, îmi fixează întâlnire la gară, confundându-mă cu un 
membru al cine știe cărei bande. Acolo îmi dă un geamantan, pe 
care îl aduc la hotel. Geamantanul se volatilizează, iar 
roșcovanul dă ortul popii”. 

Nu-și sfârși gândul. Pe sală răsună un zgomot ciudat, urmat 
de un țipăt de groază. 

Ca aruncat de un resort, ţâșni spre ușă și o deschise. Simţi că 
îl cuprinde ameţeala: jos, pe covorul de pe culoar, zăcea 
profesorul, iar Grigoriu se aplecase deasupra lui, pentru a-i da 
ajutor. 

— Ce s-a întâmplat? întrebă de îndată ce ajunse lângă ei. 

— Nu știu, răspunse Grigoriu, care încerca să-l ridice pe 
profesor. Am ieșit pe sală când am auzit zgomotul. Ajutaţi-mă 
să-l duc în cameră... 

Alertaţi de zgomot, câţiva curioși își făcură apariţia. Printre 
aceștia se afla și un medic. Ganea fu așezat pe pat. Nu își 
revenise. Ușa rămăsese deschisă. 

— Un mic șoc cardiac, spuse doctorul, după ce îl consultă. O 
să-și revină. Mă duc să-mi aduc trusa. Îi voi face o injecție. 

— Dar cum e posibil una ca asta? se auzi, de pe culoar, glasul 
strident al unei femei. Ce hotel e ăsta că se trage cu pistolul ca 
în Texas!? Să vină poliția! Să prindă criminalul! Bandiţii! 
Bandliţii! 

— Încet, doamnă, încet, spuse cineva, împăciuitor. De unde 
știți că s-a tras cu un pistol? 

— Dumneata nu mă învăţa pe mine! A fost zgomot de pistol! 
Vreau să mi se facă nota de plată! Părăsesc hotelul. Ziarele ne- 
au avertizat că experienţele astea cu mașini noi vor atrage 
gangsterii. Că vor fi crime! 

Ivașcu închise ușa și în încăpere se așternu liniștea. Zgomotul 
de-afară se auzea tot mai slab, semn că oamenii se calmau. 
Profesorul continua să zacă lipsit de cunoștință. Doctorul 
reapăru cu o seringă pregătită. Îi făcu o injecție, apoi se așeză 
pe pat și așteptă efectul. 

Trecură câteva minute într-o tăcere încordată. Ganea începu 
să dea semne că se trezește. Deschise ochii. Văzând lume 
adunată în jurul său, întrebă, cu voce slabă. 

— Ce s-a întâmplat? Unde mă aflu? 


— Staţi liniștit, îi spuse doctorul. Nu vă agitati. Deocamdată v- 
aș ruga să nu vorbiti. 

Profesorul se întoarse spre el. Abia acum îl văzu. Chipul lui 
căpătă o paloare cadaverică. 

— Nu! Nu... Nu vreau... Nu vreau... Lăsaţi-mă... Plecaţi! 

Doctorul se ridică: 

— E agitat, dar în afară de orice pericol. Așa că... eu voi pleca, 
spuse el în limba germană. Încercaţi să-l liniștiți. Nu-i puneţi, 
deocamdată, nicio întrebare. S-ar putea să-i facă rău. Bună ziua. 

Ivașcu îl conduse până la ușă. Doctorul era cam de vârsta lui 
Ganea, dar își vopsea părut, deoarece la rădăcină se întrezărea 
o altă nuanţă. 

— Vă mulțumesc, zise Ivașcu. 

— Pentru nimic. Preţ de o clipă, privirile li se încrucișară. Alin 
putu să-i vadă ochii mici, întunecaţi, vârâţi sub arcadele 
proeminente, pe care firele sprâncenelor crescuseră inegal. 

După ce închise ușa, reveni lângă profesor, care tocmai cerea 
apă. Işi privi ceasul. Era douăsprezece și treizeci și cinci de 
minute. La ora unu începea conferinţa de presă. Se scuză și ieși 
pe culoar. 

Făcu câţiva pași, când zări pe covor o mică pată cărămizie. Se 
lăsă în genunchi și își trecu degetele peste locul respectiv. 
„Miroase a pucioasă! Praful de pușcă are același miros 
pretutindeni...” Işi aminti de spusele lui Radu Nicolau despre 
cele întâmplate în tren. „E clar că nu s-a tras cu niciun pistol. 
Cineva a vrut să-i dea emoţii lui Ganea. În ce scop? Și aici și în 
tren a fost aceeași mână”. 

__Se ridică și se duse în colţul dinspre stradă al culoarului. 
Inchizând ochiul, ca și când ar fi ochit, rămase câteva clipe cu 
capul înclinat, apoi reveni la locul unde căzuse profesorul. Se 
aplecă din nou, dar fu nevoit să se ridice deoarece din lift 
coborâseră directorul hotelului, un poliţist și inginerul Lăzărescu. 

— Ce s-a întâmplat? îl întrebă el pe Alin. 

— A fost un incident neplăcut. Habar n-am cum s-au petrecut 
lucrurile. Profesorul abia și-a revenit, iar eu trebuie să plec la 
conferința de presă. N-am reușit să mă lămuresc. 

Intrând în camera lui Ganea, Lăzărescu îl văzu în pat. Bărbia îi 
tremura încă din cauza emoţiei. Clipea des, iar ochii săi albaștri 
erau umezi. 

— Ce s-a întâmplat? întrebă Lăzărescu. 


— Nimic... Nimic. Am auzit un zgomot și am... cred că am 
leșinat. 

— Vreţi să faceți o plângere? interveni polițistul. 

— Nu... Nu. Scuzaţi că v-am dat de lucru... 

Directorul spuse câteva cuvinte de complezenţă și ieși 
împreună cu polițistul. 

— Îmi pare rău că v-am deranjat, spuse Ganea, adresându-se 
lui Lăzărescu. Pentru a nu vă lăsa impresia că întâmplarea de pe 
culoar m-a dat gata, o să vă rog să-mi spuneți ce deosebire este 
între un crocodil? 

— E o glumă? se miră inginerul, uluit de trecerea asta de la 
cald la rece. 

— Desigur. Deci, repet: ce deosebire este între un crocodil? 

— Un crocodil și mai ce?... 

— Ei, asta-i! Un crocodil. Atât! Conform tradiţiei, vreţi probabil 
și un termen de comparaţie. Ei bine, dacă am fi rămas la 
geometria euclidiană, la cele trei dimensiuni tradiționale... Deci, 
nu știți. Să vă spun eu. Deosebirea între un crocodil este că-i 
mai lung decât lat. 

Lăzărescu zâmbi. Nu gusta umorul sec, mai ales că, se vedea 
cât de colo, profesorul era încă tulburat de cele întâmplate și 
încercarea lui de a da conversaţiei un ton glumet părea forțată. 
Își privi ceasul. 

— Vă rog sa mă scuzaţi. Peste zece minute trebuie să fiu și eu 
la conferința de presă. Am de gând să-l găsesc pe Stoichiţoiu să 
discut cu el despre concurs. Poate nu știe tocmai exact ce-i 
acela un raliu. N-aș vrea să ne facă de râs. Și-apoi, ce-ar fi să-i 
dăm posibilitatea să fie în legătură cu noi pe timpul concursului? 
Ce ziceţi? se adresă el lui Grigoriu. 

Acesta explică modalitatea în care urma să ţină legătura cu 
echipajele românești care erau în competiţie. 

— Fiecare mașină are câte un aparat de radiorecepţie și unul 
de emisie. Noi le transmitem date despre poziția noastră și 
unele informaţii. Echipajele ne cheamă dacă au nevoie de ceva. 
Am un radioreceptor de rezervă. l-l putem da lui Stoichiţoiu. 
Stațiile concurenţilor noștri acţionează pe o rază de douăzeci- 
douăzeci și cinci de kilometri. Au însă amplificatoare, iar noi, 
receptoare de mare putere. Ne pot anunţa dacă au vreo pană, 
vreun deranjament și îi putem ajuta. Chiar dacă distanţa e mai 
mare și nu-i auzim de la început, intrăm noi în raza de acţiune a 


staţiilor lor... 

— E limpede, spuse Lăzărescu. Pregătește receptorul pentru 
cel de al patrulea echipaj. La revedere. 

Grigoriu și profesorul rămaseră singuri. Discuţia alunecă pe 
alte făgașuri. Vorbiră despre traseul raliului, despre etapele 
acestuia. Ganea îi arătă aparatul său de frânare automată și îi 
explică modul în care funcţionează. 

— Interesant. Foarte interesant, spuse Grigoriu amabil. 

Se vedea cât de colo că nu-l interesa invenţia profesorului. 

— Ei, cum vă mai simţiţi? întrebă după câteva minute de 
tăcere. 

— Bine. Mi-a trecut. M-am speriat rău. A fost un zgomot ca de 
pușcă. 

— S-o fi auzit eșapamentul vreunei mașini, spuse Grigoriu. 
Preocupat, începu să manevreze butoanele aparatului. 


Povestea unui colier 


Ivașcu își făcea bagajele în momentul în care Nicolau intră în 
cameră. 

— Am făcut o vizită profesorului Ganea. Se spune că cineva a 
tras asupra lui. Tu ce crezi? 

— Că citeşti prea multe romane polițiste. 

— Gândește-te la întâmplarea din tren. Cineva i-a pus gând 
rău. Invenția lui... 

— Invenţia lui e de mult brevetată. Schema s-a publicat în 
revistele de specialitate. Nu cred că e ţinta vreunui vânător de 
invenţii. 

— Și totuși, ceva nu e în regulă, murmură Nicolau. 

— Pot să te asigur însă că s-a folosit un fel de pocnitoare cu 
sulf, spuse Alin. 

— Ei, vezi? Întocmai ca în tren! Deci nu-i o simplă întâmplare. 

Răsfoind ziarele, Radu Nicolau exclamă la un moment dat: 

— Era să uit! Ai citit asta, gazetarule? „Furtul celebrului colier 
care a aparținut Cleopatrei”. Nostimă poveste! 

— Ştii ceva? Citește în gând. La sfârșit fă-mi un rezumat. 

— Ai veleități de redactor șef, băiete. Bine. 

Ochii lui Alin se subțiară a zâmbet. Continuă să-și facă 
bagajele. Când termină, se așeză pe un scaun. 

— Te ascult. 


— O chestie formidabilă. Fantastică! Ascultă. Nu departe de 
locul unde ne aflăm noi, adică în Hofgarten, a existat, cică până 
în anul 1931, când a fost distrus de un incendiu, „Palatul de 
cristal”. In locul lui, din ordinul lui Hitler, s-a construit „Casa 
artelor”, o clădire de gust îndoielnic, pe care munchenezii au 
botezat-o, cu vădită ironie la adresa ctitorului, „Gara principală 
a Atenei”. Azi, aici se află colecţii celebre de pictură, sculptură și 
obiecte de artă. | se spune Kunstmuseum. În fiecare an, toamna, 
se organizează câte o expoziţie pe un anumit profil, 
împrumutându-se piese de la alte muzee celebre: de la Luvru, 
Vatican, British Museum... Anul acesta, expoziţia s-a organizat în 
„Salonul de antichităţi”, aducându-se, între altele, celebrul 
„Colier al Cleopatrei” de la muzeul Vaticanului. Ce să mai 
lungesc vorba? leri noapte, colierul a dispărut, în ciuda pazei 
formidabile. 

— Cum? A dispărut un colier? Ce colier? la dă ziarul încoace! 

— Lasă-mă să-ţi explic, spuse Radu, ferind ziarul. Hoţul sau 
hoţii au folosit un tunel, construit de Gestapou prin anii 1938-39 
pentru a lega „Palatul prinţului Karl” de „Casa artelor”. Palatul 
era reședința fuhrerului când venea în Munchen. Tunelul a fost 
construit pentru a fi o cale de retragere în caz de primejdie. S-a 
lucrat cu deținuți de la Dachau, aflat la numai câţiva kilometri 
de Munchen. Atât paznicii cât și deţinuţii au fost ulterior 
exterminați. Expoziţia se organizează în fiecare an în altă secție. 
Hoţii au așteptat cu răbdare să vină rândul secţiei în care 
puteau ajunge prin tunel... Ziarul cuprinde mai multe amănunte. 
Dacă te interesează... 

— Bineînţeles că mă interesează, spuse Alin. 

Se adânci în lectură. Inima îi bătea să-i spargă coșul pieptului. 
Era inserată o descriere amănunţită a colierului: alcătuit din 
piese de fildeș, în formă de trunchi de piramidă pentagonală; la 
baza fiecărei piese se aflau ieroglife care, descifrate, constituiau 
cuvinte fără nicio noimă. Reporterul care relata furtul cita și 
opinia unui arheolog, potrivit căreia ieroglifele reprezentau un 
descântec, fiind cunoscută predilecţia Cleopatrei pentru magie. 
Obiectul fusese achiziționat de muzeul Vaticanului în anul 1965, 
de la un englez care locuise mulţi ani în Egipt. 

Reporterul era sigur că celebrul colier va fi scos din R.F. 
Germania și, de aceea, aproba măsurile luate de autorităţi de a 
se face un scrupulos control vamal și polițienesc. 


— Acum îmi explic scena din tren, spuse Nicolau. Îi controlau 
mai ales pe germani și pe austrieci. Mie, profesorului Ganea și 
lui Grigoriu nici nu ne-au cerut să deschidem geamantanele... 
Deși... înțeleg să se facă un control serios în primul rând celor 
care ies din R.F. Germania. Or, noi intram, veneam adică, spre 
Munchen, nu plecam din R.F. Germania! Probabil că hoțul n-a 
reușit să treacă pe șosea și atunci s-a înapoiat cu trenul. O fi 
fost urmărit... Cine știe?!! Dar văd că te-a dat gata treaba asta. 
Ţi-ai pierdut graiul. Ce-i cu tine? 

— Nimic. Nimic, murmură Ivașcu. 

— Și-acum, surpriza cea mare. lată corpul delict! 

Alin avu impresia că visează. Nicolau ţinea în mână un colier 
care semăna leit cu cel pe care-l văzuse în geanta diplomat din 
geamantanul negru. 

— Ce... Ce-i asta? întrebă el pierit. 

— Un operator T.V., obișnuit să lucreze cu imaginile, nu putea 
trece pe lângă Kunstmuseum fără să-l viziteze! Azi am găsit 
răgazul să dau o raită prin salonul de antichităţi. Și am 
cumpărat asta! Cinci mărci. Privește. Douăzeci și patru de piese 
din fildeș, înnegrite de vreme, cu ieroglife ce reprezintă 
incantaţia malefică a Cleopatrei, cu care, se zice, reușea să 
vrăjească bărbaţii... Imitaţie! Coliere ca astea se vând cu 
duiumul la intrarea în muzeu. Se pare că, înainte de a muri, 
Cleopatra a folosit un anume cod. Astfel cifrat, descântecul a 
fost scrijelat pe piesele colierului. Cine să-l descifreze, mai ales 
că s-a păstrat în egipteana veche. Păcat că nu s-a găsit o 
doamnă Champollion să se ocupe de el. lată și un catalog 
cumpărat la muzeu. Uite ce scrie despre colier: „24 de piese. 
Fildeș cu incrustaţii - ieroglife. Piesa centrală - ovoidă, cu 
același gen de microdesene. A aparținut unui funcţionar englez 
din Egipt. Achiziţionat de muzeul Vaticanului în 1965. Asigurat 
pentru o sută de mii de mărci”. 

— Pentru cât? întrebă Alin, venindu-și puţin în fire. 

— O sută de mii de mărci. Ține! spuse Nicolau și-i dădu 
colierul. Nu te speria Nu-i originalul. E o biată imitație din ipsos 
și plastic. 

Ivașcu îl cercetă cu vădită curiozitate. „Dacă cel din valiza 
neagră era originalul?” gândi, simțind că pământul se învârtea 
cu el. Își trecu alene mâna prin păr. Se uita la ziarul din faţa lui 
fără să-l vadă. 


— ȘI... se mai găsesc asemenea piese de vânzare? întrebă 
arătând spre colierul din ipsos. 

— Câte dorești. Și mai mari, și mai mici. După gust. 

— Unde ziceai că-i Kunstmuseum? La Hofgarten? Bun! Mă duc 
să văd și eu muzeul. 

x 

Ajungând în stradă, scoase dintr-un buzunar planul orașului. 
Constată că se afla destul de aproape de Hofgarten. Porni pe 
jos. Trecu pe lângă clădirea teatrului, ajunse la Theatinerkirche 
și, imediat, zări în dreapta monumentala construcţie care 
adăpostea muzeul de artă. În pragul toamnei, iedera care-i 
acoperea pereţii devenise galben-roșcată. In fundul aleii văzu 
„Palatul prinţului Karl” sufocat parcă de masiva construcţie a 
muzeului. Cu destulă ușurință - erau zeci de indicatoare peste 
tot - ajunse în „Sala de antichităţi”. Chiar dacă n-ar fi avut 
ochiul format pentru a observa unele lucruri mai deosebite, tot 
și-ar fi dat seama că în încăpere și pe culoare se aflau polițiști 
îmbrăcaţi civil, care studiau cu atenţie vizitatorii. „Furtul 
colierului a declanșat o alertă justificată, dar cam... târziu, gândi 
el”. 

Privi cu atenţie exponatele, apoi ieși din muzeu și se îndreptă 
spre standurile pe care se aflau tot felul de suveniruri ieftine, 
care se asemănau cu originalele expuse. Alese două inele, o 
brățară și o fibulă etruscă. Nevăzând nicio imitație după 
„Colierul Cleopatrei”, ceru în mod expres vânzătorului o 
asemenea piesă. 

— De ieri, toţi străinii vor acest colier. Poftiţi! spuse el, 
punând pe tejghea șapte-opt bucăţi. 

Alin alese un colier care, după părerea sa, avea dimensiunile 
cele mai apropiate de ale originalului descris în catalog și dădu 
să plece. In clipa aceea, zări un chip cunoscut sau cel puţin, așa 
i se păru lui. Era un om în vârstă care pășea agale, sprijinit de 
braţul unei tinere femei. Bătrânul era puţin adus de spate. Când 
mergea, își clătina capul ca bolnavii de parkinson. Insoţitoarea 
lui era o femeie înaltă, brunetă, cu mișcări de balerină. Purta un 
voal negru, des și de aceea Alin nu-i putu distinge trăsăturile. 

„Unde l-am mai văzut?” se întrebă Alin, chinuindu-se zadarnic 
să-și amintească. Aproape fără să vrea, porni în direcţia în care 
se îndreptau cei doi. Auzi glasul tinerei femei. Vorbea în 
engleză. 


— Totul se va aranja, unchiule. 

— Ințeleg... înţeleg. Dar nu mai pot suporta tensiunea asta. 
Alaltăieri am crezut că totul s-a sfârșit. Am luat-o însă de la 
capăt. 

Nu mai auzi continuarea. Se depărtase prea mult de ei. Se 
opri în dreptul unei vitrine, prefăcându-se absorbit în 
contemplarea exponatelor. 

„Glasul ăsta! Unde am mai auzit eu glasul ăsta?” Încercă să-și 
amintească. Trecură pe lângă el. Porni în urma lor discret. Reuși 
să audă glasul bătrânului: 

— Bine, bine, dar de ce nu vor la Miami? (Pronunţase Maiami). 

— Nu Miami, unchiule, Mamaia. E la Marea Neagră. 

— Bine, bine. Și de ce nu vor acolo? 

— Pentru că totul se termină la București. Uite un taxi! 

Tânăra femeie făcu un semn și taxiul trase lângă bordură. Își 
ajută unchiul să se urce, apoi se așeză și ea alături. 

Abia după plecarea mașinii, în mintea lui Alin se făcu lumină. 
Știa unde mai auzise glasul acela. Era, fără îndoială, vocea 
Paulei Taylor. 


O „minune” nedorită 


Concurentul numărul patru se dovedi un om sociabil care 
placu tuturor din primele minute. Se numea Valeriu Stoichiţoiu și 
pretindea că e rudă cu un fotbalist care era mereu selecționat în 
naţionala ţării. 

Făcuse o excursie în Franţa și se întorcea acasă. Aflând de 
raliu, se înscrisese la categoria „în afară de concurs”. 

— Să vă spun drept, am visat totdeauna să iau parte la un 
raliu, spuse el adresându-se inginerului Lăzărescu. Mașina mea 
nu-i prea bine reglată, dar sper să nu mă fac de râs. 

Văzându-l pe Grigoriu, care se apropia de grup, se grăbi să-i 
mulțumească pentru aparatul de recepţie-emisie pe care i-l 
dăduse ca să ţină legătura cu mașina conducătorului delegației. 

— Va fi o cursă de neuitat! Sper să vină cineva și în mașina 
mea. Și mai sper că tovarășul Alin Ivașcu o să pomenească și de 
mine în ziar. Dacă voi realiza timpi buni, desigur. Vă citesc cu 
mare plăcere cronicile despre concursurile de scrimă. Nu știam 
că vă ocupați și de raliuri... 

Discuţia avea loc într-un colt al uriașului hol al hotelului 


„Bavaria”. Erau prezenţi piloţii Marinescu și Lăzaru, cu secunzii 
lor de pe mașinile care concurau oficial, inginerul Lăzărescu, 
profesorul Ganea, operatorul Grigoriu, Alin Ivașcu și Radu 
Nicolau. Cu o oră mai devreme, se făcuse un mic antrenament 
radio, pentru a se regla modul de intrare în reţea. Fiecare 
mașină primise un indicativ: cele înscrise în concursul oficial se 
numeau „Vultur-l” și „Vultur-2”. Lăzărescu primise indicativul 
„Ru, de la România, iar Stoichiţoiu - „T”, de la turist, așa cum, 
de altfel, propusese el însuși. 

La un moment dat, profesorul Ganea simţi că i se face rău. 
Avea greţuri. Radu Nicolau văzu că ceva nu e în regulă cu 
profesorul și se oferi să-l conducă în camera sa. 

— Mergem îndată, spuse profesorul. Inainte de asta, aș vrea 
să știu pe ce mașină experimentez aparatul meu. 

— Pe mașina mea, spuse Lăzărescu. Așa am stabilit din ţară. 
Ce motiv am avea să ne schimbăm hotărârea? 

— Niciunul, desigur. Niciunul. Credeam, totuși, că... 

— Mergeţi cu noi, spuse Grigoriu zâmbind amabil. Chiar dacă 
aţi vrea să ne părăsiţi, n-aţi avea cu cine să mergeţi. 

— Dar eu ce sunt? intră în vorbă Stoichiţoiu. Să vină cu mine. 

— Rămâne cum am stabilit în ţară, spuse pe un ton categoric 
Lăzărescu. Știți bine de ce: aparatul inventat de dumneavoastră 
va constitui încă un element de siguranță pentru mașina pe care 
o voi conduce eu. Nu-i pentru nimeni un secret că această 
mașină trebuie să ajungă intactă în România. Trebuie s-o ferim 
de orice incident. De reușita ei depinde omologarea invenţiei 
inginerului Dobre. 

Dându-și seama că vorbele sale căpătaseră un accent prea 
imperativ, făcu o scurtă pauză, reluându-și argumentaţia: 

— Cred că aţi înţeles, nu-i așa? Pe mine mă interesează mai 
puţin poziţiile finale ale echipajelor înscrise în concursul oficial și 
mai mult reușita cealaltă. 

— Din acest punct de vedere suntem pe poziţii opuse, 
interveni Alin, îmboldit de vechea sa antipatie față de 
Lăzărescu. 

Nu-i plăcuse felul în care vorbise inginerul. De aceea, când 
Ganea porni spre camera lui însoțit de Radu, pleca și el. leși în 
stradă și o luă de-a lungul bulevardului, privind distrat vitrinele. 

x 


— Cum vă simţiţi? îl întrebă Radu pe profesor odată ajunși în 


camera acestuia. Îl așeză într-un fotoliu. 

— Bine. Acolo, în hol... cred că mi-a venit rău din cauza 
fumului de ţigară. 

Radu Nicolau deschise larg geamul, să intre aer. Se așeză pe 
un scaun. Îl întrebă pe Ganea dacă citise despre furtul colierului 
Cleopatrei. Nu știa nimic. 

— 0o, păi să vă povestesc!... Apropo! Am cumpărat două. Vă 
ofer și dumneavoastră unul. Ca amintire. 

Vorbi aproape zece minute. Profesorul îl urmărea cu atenție. 
De la discuţia despre colier trecură la invenţia lui Dobre. Nicolau 
nu prea era în temă cu unele lucruri. 

— Este, într-adevăr, importantă această experienţă? întrebă 
el. 

— Desigur. Toate marile firme se pregătesc să lanseze 
motoare cu alt combustibil decât benzina. Renault conlucrează 
cu două institute - unul de petrol și altul de aer lichid. Fiat 
colaborează cu niște laboratoare de lângă Milano. Un gram de 
benzină dă zece mii de calorii, un gram de hidrogen dă de trei 
ori mai mult. Prin ardere, petrolul poluează atmosfera. 
Hidrogenul produce doar apă. Circulaţia lui prin conducte e mai 
lesnicioasă decât a petrolului și a metanului. 

— Bine, dar pentru producerea hidrogenului se cheltuiește, 
după câte am citit, o energie imensă în comparaţie cu 
extragerea țițeiului și rafinarea lui! 

— Adevărat! Dar pentru descompunerea apei se poate folosi 
și energie calorică. Și nu la două mii cinci sute de grade, ci la 
șapte sute cincizeci, cum s-a reușit, experimental. Nu trebuie să 
uităm că ăsta-i doar începutul! Se va produce hidrogen și la 
temperaturi mai mici. Deocamdată noi, românii, n-avem de ce 
ne plânge: îl scoatem mai ușor. Din metan. 

— Se va ajunge să se scoată hidrogen numai din apă...? 

— Bineînţeles. Îţi dai seama că rezervele sunt inepuizabile. Un 
kilometru cub de apă oceanică are nouăzeci la sută hidrogen, 
deci o sută treizeci de milioane de tone de hidrogen... Așa cum 
spuneam, rafinăriile de petrol poluează atmosfera, pe când 
hidroliza pune în libertate oxigenul necesar vieții... 

— Motorul cu hidrogen sau cu alt combustibil se deosebește 
de cel cu benzină? 

— Evident! 

— Mai e o chestiune pe care n-o pricep. De ce e nevoie să se 


probeze motorul la „Raliul Europa”. E riscant. Toţi hoţii de 
invenţii se vor repezi ca ulii. 

Profesorul răspunse prompt: 

— Ştii, desigur, că recordurile mondiale la atletism nu se pot 
omologa decât în concursuri internaţionale, de anvergură. Așa 
se petrec lucrurile și în materie de motoare. 

— Am înțeles, zise Radu și sprâncenele sale negre se zbârliră 
spre fruntea bronzată. Vom fi o mâţă cu clopoței. 

— Nu numai noi. Toţi cei care au înscris mașini cu combustibil 
special. Fii bun și dă-mi ziarul de pe masă. Hotelierii ăștia au un 
obicei bun: aduc ziarele în cameră. 

In timp ce profesorul răsfoia ziarul, Radu Nicolau se jucă 
distrat cu butoanele aparatului pe care Grigoriu îl adusese în 
cameră. Văzând că Ganea e adâncit în lectură, deschise 
aparatul și începu să caute muzică de jazz. Deodată, auzi ca o 
șoaptă depărtată vocea lui... Alin Ivașcu și a cuiva necunoscut. 

— Care ziceaţi că e mașina dumneavoastră? întreba Alin. 

— Dacia aceea albă, de lângă Opelul galben. 

— Și speraţi să vă ţineţi de ceilalţi? 

— Mai încape vorbă?” 

Convorbirea continuă cam o jumătate de minut, apoi încetă. 
Nicolau era stupefiat. „Alin a dat vreun interviu la radio? Vorbea 
parcă cu Stoichiţoiu. l-o fi înregistrat Grigoriu în timpul 
antrenamentului?” 

— Ce a fost asta? îl întrebă el pe Ganea. Parcă l-am auzit pe 
Alin. 

— Poftim? Ai spus ceva? 

Nicolau se aplecă și-și lipi urechea de aparat. Nu se mai 
distingea niciun sunet. 

— Am auzit parcă vocea lui Alin. 

— Vocea prietenului dumneavoastră? Unde? Pe sală? 

— Nu... nu, la radio! 

Ganea făcu ochii mari, apoi începu să râdă cu hohote. 

— Asta ce mai e, tinere? O glumă? 

— Nu-i nicio glumă, vă asigur. Sau... mai știi? murmură 
Nicolau încurcat. 

„L-am auzit. Nu există nicio îndoială că l-am auzit pe Alin. 
Cred că vorbea cu Stoichiţoiu. O să-l întreb dacă a avut vreo 
discuţie cu acesta. Profesorul n-a auzit fiindcă, probabil, e puțin 
cam tare de urechi. Și-apoi, citea. Ori a auzit și se prefăcea. Nu 


cumva el...?” 

Inima începu să-i zvâcnească cu putere. Pentru prima oară de 
la întâmplarea din tren, Radu îl bănuia pe Ganea de lucruri 
necurate. Își aminti de discuţia acestuia cu necunoscutul din 
tren, de geanta diplomat care i se păruse schimbată, de alarma 
falsă de pe culoarul hotelului. 

x 

Peste o jumătate de oră, intră în camera sa. Ivașcu scria de 
Zor. 

— Pe unde umbli? Te-am căutat, spuse Alin. 

— Am stat cu profesorul Ganea. 

Câteva minute se scurseră în tăcere. Nicolau ardea de 
nerăbdare să-l întrebe pe prietenul său dacă fusese la parcul de 
mașini și discutase cu Stoichițoiu. Așteptă ca Alin să termine de 
scris, apoi zise, într-o doară: 

— Ai fost pe la parcul de mașini? 

— Da. De unde știi? 

— ȘI... ai vorbit cu Stoichiţoiu? Ţi-a arătat mașina lui? O Dacia 
albă? 

— Exact. la te uită! Erai pe aproape? 

Radu zâmbi satisfăcut. Aflase ce-l interesa. 

— Nu, gazetarule. Ganea e martor că n-am ieșit din camera 
lui. 

— Te-ai întâlnit cu Stoichiţoiu și ţi-a spus el? 

— Nici! 

— Atunci? 

— Asta e secretul meu. N-ai știut că sunt vrăjitor? spuse în 
glumă. Apoi, schimbând tonul: Știi ceva, Alin? Cred că în jurul 
nostru se petrec lucruri dubioase. Și cred că Ganea... 

În câteva cuvinte, îi relată întâmplarea din camera 
profesorului și bănuielile sale. Lui Ivașcu, intrigat deja de 
povestea aceea cu colierul și geamantanul negru, atât îi mai 
lipsi, ca să-și piardă definitiv liniștea. 

— Și tu ce crezi, Radule? Cum puteai să mă auzi la radio, când 
eu... 

— Habar n-am! E o minune... 

— Dracu să le ia de minuni! Sunt sătul de astfel de minuni 
nedorite! Uite aici, zise el și scoase plicul cu banii daţi de Paula. 
Și asta-i tot o „minune”. Să-ţi explic. Trebuie să-ţi explic! Altfel 
îmi plesnește capul de gânduri. Simt că înnebunesc... Cineva 


vrea probabil să mă discrediteze, să mă vâre în vreo 
încurcătură! 
Alin începu să povestească... 


Bănuielile se amplifică 


Se apropia ora opt seara. Mașinile pentru raliu erau pregătite, 
iar concurenţii se odihniseră în după-amiaza zilei. Ziariștii își 
încheiaseră și ei avancronicile, le transmiseseră publicaţiilor lor 
și acum toată lumea aștepta startul. Nervozitatea creștea în 
rândul organizatorilor, care se agitau prin holul și prin fața 
hotelului „Bavaria”. 

Alin Ivașcu era nerăbdător. Aștepta telefonul Paulei, îi notase 
ora pe bilețelul pe care i-l vârâse în buzunarul hainei. De ce 
procedase astfel? Fără îndoială, pentru a se feri de individul care 
era în camera alăturată și care produsese acel zgomot abia 
perceptibil. A 

Timpul trecea. Işi dădea seama că așteaptă zadarnic. La ora 
opt și douăzeci renunţă și cobori din cameră. Dorea să mai stea 
o dată de vorbă cu concurenţii români, să afle ultimele impresii 
înainte de start. Intenţiona să schimbe câteva cuvinte cu șefii 
delegaţiilor Italiei și Suediei, cu câștigătorul raliului Monte Carlo, 
care venise aici în calitate de observator. 

Până către ora nouă, izbuti să le facă pe toate. E drept, 
oamenii cu care discutase nu-i dăduseră prea multe informații. 
Erau preocupați, nervoși, evitau ziariștii străini. Cu Ivașcu făceau 
o excepţie, având în vedere faptul că era român, iar raliul se 
sfârșea la București. 

In hol, componenţii delegaţiei române se grupaseră în jurul 
inginerului Lăzărescu, care dadea ultimele instrucțiuni 
conducătorilor auto. Vorbea, ca de obicei, cu glas înfundat și 
parcă supărat pe cei care-l ascultau. 

— S-a comunicat oficial, spuse Lăzărescu în încheiere, că și 
pentru cei înscrişi hors-concours contează performanțele 
mașinilor. Cu condiţia ca participanţii să-și sigileze motoarele și 
să intre în parcurile oficiale, păzite. 

— Hotărârea e foarte bună! interveni Stoichiţoiu. În concluzie, 
cine din delegaţia noastră vine cu mine? Reprezentantul presei? 

— Am nevoie de aparatura tovarășului Grigoriu, spuse Alin. Pe 
drum primesc și transmit date despre situaţia concurenţilor. Mă 


mut numai dacă vine și dânsul. 

— Eu trebuie să stau în mașina conducătorului delegaţiei, se 
scuză Grigoriu. 

— lar eu, interveni Ganea, nu pot să mă mut fiindcă aparatul 
creat de mine are comenzile construite pentru mașina specială. 
Numai pe ea pot să verific funcționarea frânei automate. 

Lăzărescu schiță un zâmbet care nu-i reuși. 

— N-ai succes, tovarășe Stoichiţoiu. 

— Văd și eu, oftă acesta ușor dezamăgit. Păcat! 

— Totul e clar. Sper să obţinem rezultate bune, conchise șeful 
delegaţiei. 

incurajarea lui sună ca o urare de convenienţă. 

— Văd că ai o hartă la îndemână, se adresă Lăzărescu lui 
Stoichiţoiu. Să ne mai uităm o dată la traseu. 

Stoichițoiu desfășură harta pe masă. Raliul începea cu turul 
Bavariei de Sud, - o etapă semioficială, socotită „de încălzire”, 
pentru participanţii hors-concours, după care toţi concurenţii 
reveneau la Munchen, unde se dădea startul în prima etapă 
oficială, încheiată la Viena. Etapa a doua se întindea de la Viena 
la Oradea, cu probă de îndemânare la Salzburg, iar ultima 
etapă, Oradea-București, avea o probă de rezistență - turul 
Munţilor Apuseni. 

În timp ce studiau traseul, Lăzărescu plimbă vârful creionului 
de-a lungul șoselelor și autostrăzilor, stăruind, din când în când, 
asupra vreunui amănunt. lvașcu se alăturase grupului și 
urmărea discuția dintre cei doi conducători auto. Era nervos că 
nu-i telefonase Paula. Se juca cu brelocul primit de la ea, 
săltându-l în palmă sau încercând să-i înfășoare lănţișorul pe 


deget. 

— Ce breloc frumos! exclamă Ganea. Îmi daţi voie să-l 
privesc? 

Profesorul îl cercetă cu atenţie, îl privi în zare, apoi îl cântări 
în palmă. 


— De unde îl aveți? 

— L-am primit cadou, răspunse cu jumătate de glas Alin. Vă 
place? 

— E interesant. O să-mi cumpăr și eu unul. Se găsesc la 
chioșcul de lângă hotel. 

— Daa? făcu dezamăgit Alin care crezuse că darul Paulei era 
ieșit din comun. 


Fură întrerupţi de tânăra de la recepţie care-l chemă pe 
Ivașcu la telefon. Alin se grăbi să ajungă cât mai repede. Duse 
receptorul la ureche și spuse un „alo” gâtuit. 

— Alinus? Tu ești? auzi glasul Paulei. 

— Da. 

— Te rog să mă ierţi că nu ţi-am telefonat, dar am fost 
plecată din oraș. Poate ne vedem la Viena. Mi-ar face mare 
plăcere. De acord? 

— Se înţelege... 

— O să te caut eu. La revedere! 

Ivașcu închise și, după ce mulțumi fetei de la recepţie, reveni 
lângă ceilalţi. Îl căută din ochi pe Ganea. Nu-l văzu. Profesorul 
apăru după vreo douăzeci de minute. Fusese la bar să bea o 
citronadă. Îi înapoie brelocul. Alin nu ezită să-l informeze că la 
telefon fusese chiar persoana de la care-l primise. 

— E vorba, deci, de un munchenez? 

— Brelocul mi l-a dat o englezoaică. 

— Timeo danaos et dona ferentes?, spuse în glumă profesorul. 
Ochii lui mici, duși în fundul capului, aveau o strălucire aparte. 

* 

leșiră din Munchen pe autostrada ce duce la Garmisch- 
Partenkirchen și rulară până la Starnberg. In stânga se vedea 
lacul cu același nume. Ivașcu își aminti de tabloul pe care-l 
văzuse la Stădische Galerie din Munchen, pictat de Morgenstein 
pe la 1850. Era lună plină și în zare se vedeau culmile Alpilor. 
Treceau prin mici localităţi cochete, cu casele construite în stil 
bavarez - din piatră și lemn afumat, ca niște cabane - cu 
pervazurile geamurilor pline de flori. Acoperișurile înalte, 
ciocolatii, îți aminteau de ilustrațiile din cărțile de povești ale 
fraţilor Grimm. 

Inginerul Lăzărescu conducea excelent. Autostrada se sfârși la 
Starnberg. De aici, drumul începea să fie mai sinuos. Spre vest, 
munții Ammergebirde formau un paravan întunecat. Alin știa că 
dincolo de ei se afla staţiunea Garmisch-Partenkirchen. O 
vizitase cu un an mai înainte, când fusese la Jocurile Olimpice, 
întovărășit de un profesor de sport din Munster pe care-l 
cunoscuse în Pelopones. Pe drum vizitaseră biserica Wies, 
renumită pentru picturile sale interioare, care era așezată într-o 
dumbravă înconjurată de codri de brad. 


2 Mă tem de greci chiar cînd fac daruri - Vergiliu, „Eneida”. 


— Aici m-am refugiat în timpul războiului. Visam să mă cunun 
în această biserică, spusese soţia profesorului. 

— Regreţi că am făcut-o la Köln? 

— Câteodată, îi răspunsese ea soţului puţin nedumerit. 

Mai erau doar câţiva kilometri până la Füssen, orășel situat pe 
un deal și înconjurat de lacuri alpine. Spre est, pe un alt deal, se 
zărea prin pâcla nopţii castelul Neuschwanstein, construit în stil 
romantic de Ludovic al II-lea al Bavariei, prieten cu Richard 
Wagner. Influențat de marele compozitor, Ludovic construise și 
alte castele fanteziste, dar sfârșise prin a se izola de lume și, 
atins de nebunie, se aruncase în apele lacului Starnberg. 

Alin fu smuls din gânduri de un incident neplăcut. Lăzărescu 
frânase brusc și acum rotea brutal volanul pentru a echilibra 
mașina. 

— Urra! A funcţionat admirabil! exclamă profesorul Ganea. 

— Era să mă izbesc cu capul de parbriz, spuse inginerul cu 
năduf. Altădată anunţaţi-mă când puneţi aparatul în funcţiune. 

— Mii de scuze! Important e că a funcționat bine! Crezi că 
vedeai obstacolul? 

Mașina se oprise la câţiva metri de un autoturism staționat pe 
dreapta. 

— De bună seamă! Doar nu dorm la volan! 

— Ei bine, aparatul meu e pentru cei care adorm la volan. 
Vreau să zic, pentru cei care-s obosiţi și nu văd obstacolele. Sau 
nu le văd fiindcă-i ploaie și întuneric beznă. 

Își reluară drumul. Intrară în Füssen, făcură ocolul unei mici 
piaţete și din nou frânele scrâșniră. De data asta chiar 
profesorul se lovi de parbriz. In loc să se supere, strigă: 

— Admirabil! Excepţional! Dar cred că trebuie micșorată 
amplificarea. Oprirea e prea bruscă, spuse el și cobori spre a 
măsura distanţa dintre botul mașinii și camionul în spatele 
căruia se găseau. 

Porniră peste două-trei minute. Mașina gonea către lacul 
situat între dealurile pe care se aflau orașul și castelul. 
Lăzărescu murmură: 

— Mi-e rău. Am senzaţie de vomă... Poate că opririle astea... 

— O să deschid aparatul mai rar, spuse profesorul. Și o să 
anunţ când... 

Nu apucă să termine, deoarece mașina se poticni iar. În faţa 
lor se afla autoturismul condus de Stoichiţoiu. 


— Cum naiba a funcţionat? se întrebă supărat Ganea. Doar n- 
am avut aparatul deschis... 

— Eu am frânat, spuse acru Lăzărescu. 

— la te uită! Echipajul „Turist”, exclamă Grigoriu. 

Ivașcu vru să coboare, dar tocmai atunci pe reţeaua de 
informare a conducerii raliului începu să se transmită un 
comunicat privind situaţia concurenţilor la ieșirea din Fussen. 
Scăpându-i câteva date, mormăi înciudat: 

— Ei, poftim, cum să le confrunt? Dacă aș fi fost în mașina 
ziariștilor... 

— Ce s-a întâmplat? întrebă Grigoriu. N-aţi reușit să prindeți 
tot? Nicio pagubă! Aparatul meu are și bandă de magnetofon. 
Se înregistrează tot ce se comunică. Păi cu ce fel de specialiști 
credeaţi că aveți de-a face? 

Alin fu gata să-l îmbrăţișeze de bucurie. Ceru să se deruleze 
banda, ascultă din nou comunicatul și își completă notițele. 

Inginerul Lăzărescu stătea impasibil, îngândurat, ca și cum n- 
ar fi auzit ce se petrecea în jurul său. Din când în când închidea 
ochii. Parcă îi era somn. 

— Tot. Îți mai e rău? întrebă Ganea. 

— Da. Am o permanentă senzaţie de vomă. Simt nevoia să 
stau culcat. 

— Ce-ar fi să veniţi în mașina mea? întrebă Stoichiţoiu care se 
apropiase și auzise discuţia. 

— Chiar! Treceţi în mașina „T”, spuse Ganea. Aveţi loc destul 
și puteți să vă întindeţi pe bancheta din spate. 

— Și... mașina mea? 

— O s-o conducă Grigoriu sau ziaristul, le sugeră Ganea. Uite- 
așa, i se adresă el lui Ivașcu, ajunge omul în raliu fără să vrea. 
Scrii mereu despre ele. Poftim! Ai ocazia să te afli în postura de 
concurent. 

— Ne vedem la linia oficială de start - ieșirea în autostrada de 
Salzburg, spuse Lăzărescu, plecând cu Stoichiţoiu. Voi reveni în 
mașina mea la punctul de întâlnire. 

Luna apunea. Peste cel mult un sfert de oră avea să se lase 
întuneric beznă. Ivașcu porni motorul, încercă farurile. Mașina se 
urni din loc. Conducea cu atenţie, încercând să se menţină 
aproape de mașina din faţă, în care se aflau Stoichiţoiu și 
Lăzărescu. Ceva nedeslușit îl făcea să se ţină scai de mașina lui 
Stoichiţoiu. Nu-i venea să creadă că inginerului îi venise rău așa, 


din senin. 

„Mașina pe care o conduc, gândi Ivașcu, este sigilată, ca toate 
mașinile ale căror motoare urmează să fie omologate. Nu există 
nicio îndoială că se urmărește furtul invențiilor, al secretelor de 
fabricaţie. S-ar putea ca bandiții să aibă o „coadă de topor”. Pe 
cine? De bună seamă pe cineva dintre cei care se află aici. Prea 
s-a bucurat Ganea când a auzit că Lăzărescu își părăsește 
mașina. Dar dacă inginerul e în legătură cu bandiții? De când l- 
am cunoscut mi-e nesuferit. Taciturn și morocănos. Un tip uscat 
și la propriu și la figurat. Nu gustă nicio glumă. Zâmbește din an 
în paşte. Și cine-i acest Stoichiţoiu?” 

Depăși două mașini, accelerând să nu piardă urma echipajului 
„T”. „Dar Grigoriu, și chiar Radu, ce hram poartă? La urma- 
urmei, ei n-ar putea să intre în legătură cu bandiții?” 

Alungă acest gând. Radu care se afla în mașina rezervată 
televiziunii îi era prieten. Îl cunoștea bine. 

— Ce facem? Mai experimentăm? întrebă Ganea. Cred că e 
momentul să te ajut. E beznă. Aparatul meu e excelent în astfel 
de situaţii: „Vede” pe timpul nopţii și oprește mașina în caz de 
pericol chiar dacă șoferul... 

Frânele scârțâiră strident. Alin simţi, volanul intrându-i în 
coșul pieptului. 

— Acum de ce s-a oprit? se miră Ganea. Nu avem niciun 
obstacol în față! 

— Poate aţi manevrat greșit vreun buton, spuse într-o doară 
Grigoriu. 

— Ai dreptate! la te uită, dom'le! Am uitat deschis dispozitivul 
de antrenament care imită obstacolele. La anumite intervale, 
acesta acţionează frânele de parcă ar exista obstacole reale. 

— In cazul ăsta, după cât pricep eu, se pot întâmpla 
nenorociri, zise Alin pornind. Dacă aparatul lucrează pe o 
anumită lungime de undă și cineva o interferează, te trezești că 
te oprește când ţi-e lumea mai dragă! 

Profesorul râse: 

— Incă n-am pomenit ca undele electromagnetice - pe care 
le-ar emite cineva - să se poată interfera cu razele infraroșii! 
Aparatul meu lucrează pe infraroșii. Nu prea ești în temă, 
colega! 

Ivașcu simţea că în suflet i se năștea o vie antipatie faţă de 
profesorul Ganea. „Imitatorul lui de obstacole a funcţionat exact 


când nu trebuia, așa că Stoichiţoiu a dispărut. Nu cumva toate 
au o legătură?” 
Îi veni să râdă. „Hotărât, citesc prea multe romane polițiste. 
Văd peste tot bandiți.” Apăsă pe accelerator. 
x 


Se aflau aproape de Ettal, renumita mânăstire a călugărilor 
benedictini, pe care o vizitase cu un an în urmă, în compania 
profesorului din Munster și a soţiei sale. 

Stăruind cu privirea asupra hărţii, ca să nu greșească drumul, 
Alin tresări. La intrarea în Füssen, acolo unde se desprindea 
drumul spre castelul Neuschwanstein, harta avea un mic semn, 
o înţepătură. Descoperirea aceasta îl făcu să apese, - 
involuntar, pe pedala de frână. 

— Vrei să-i faci concurență aparatului meu? întrebă Ganea. 
Era să-mi turtesc nasul de parbriz. 

Alin porni. Trebuia să coboare pe valea râului Loisach, să se 
îndrepte spre  Garmisch-Partenkirchen, apoi s-o ia spre 
Mittenwald. Șoseaua defila pe sub culmile munţilor Wetterstein, 
al căror vârf, Zugspitze, se află la întâlnirea graniţelor celor trei 
țări: Austria, Elveţia și R.F. Germania. Intrară curând într-un val 
de ceață. 

— Atenţie!  Puneţi-vă centurile de siguranță, anunță 
profesorul. Am deschis aparatul. Centura păzește... nasul. 

„Lăzărescu avea un semn pe hartă. Exact acolo i-a venit rău. 
Să se fi prefăcut că e bolnav? In ce scop? Să-și părăsească 
mașina? În locul lui, n-aș fi plecat nici mort de lângă invenţia lui 
Dobre...” 

Descoperirea făcută îl pusese serios pe gânduri. „Abia aștept 
să ajung în ţară. Să scap de coșmaruri. Am ajuns să bănuiesc pe 
toată lumea. Ei, dar ce e asta?” 

Alin mai merse câţiva metri și opri. 

— S-a întâmplat ceva? 

— Nu mă simt bine. 

— Altul! spuse Ganea îngrijorat. Ce are mașina noastră? Nu 
cumva numărul 13 ne poartă ghinion? 

— Vă rog să așteptați puţin. Revin imediat, zise Alin 
depărtându-se. 

...Voia, cu tot dinadinsul, să se convingă că nu avusese 
vedenii. Într-adevăr, nu avusese: mașina lui Stoichiţoiu se afla 
într-un loc ferit, deosebit de întunecos. O pana? După toate 


aparențele, nu. Capota de la portbagaj era ridicată și Lăzărescu 
meșterea ceva, vârât cu capul înăuntru. „la te uită! S-a 
înzdrăvenit!” Fără a pierde vremea - Lăzărescu trântise capota, 
deci terminase ce avea de lucru - reveni la mașina lui. 

— Ti-a trecut? întrebă Ganea. 

— Da. Mă simt mai bine. 

Întârzie, totuși, să pornească. Când se hotărî, ambală ușor 
motorul și conduse încet, fără grabă. Voia să fie depășit de 
mașina lui Stoichiţoiu. Aceasta trecu pe lângă el la intrarea în 
Garmisch-Partenkirchen. Ivașcu apăsă pe accelerator, hotărât ca 
de acum înainte să nu-i mai scape. În timp ce conducea, îl 
urmărea cu coada ochiului pe profesor care își vârâse un 
microreceptor în ureche și asculta atent emisiunea unui post de 
radio. 

Peste vreo zece minute se auzi un comunicat la radio. Direcţia 
raliului dădea ultimele știri privind poziţia în clasament a 
concurenţilor. Alin îl rugă pe Grigoriu să înregistreze. Avea de 
gând să scrie un articol pe care să-l transmită în zorii zilei, 
folosind reţeaua telefonică a raliului. Concurenţii români ocupau 
locurile 17 și 24. Despre cei înscriși hors-concours nu se difuzau 
știri. Pentru ei, startul oficial se dădea după turul Bavariei de 
Sud - „tur de încălzire” - la Rosenheim, de pe autostrada 
Munchen-Viena. 

— Pot să ascult și eu? întrebă Ganea la sfârșitul 
comunicatului. 

— Sigur, zise Grigoriu, dar mai întâi să iau legătura cu 
echipajele. 

Operatorul comunică poziţia în clasament, se convinse că 
totul era în regulă. Trecu pe recepție. 

La postul de radio Munchen se dădeau cele mai senzaţionale 
știri despre „Colierul Cleopatrei” furat de la Kunstmuseum. „Se 
pare, spunea comentatorul, că bijuteria a intrat pe mâinile unei 
bande internaţionale, care urmează să o vândă unui miliardar 
din Africa de Sud. Adept al magiei negre, acesta a declarat că va 
plăti oricât pentru colierul faimoasei regine a Egiptului care, 
după cum spun unii „istorici”, dacă ar fi avut nasul mai lung cu 
doi centimetri, ar fi făcut să arate cu totul altfel harta lumii în 
zilele noastre. Colecţionarul și-a angajat, de pe acum, câţiva 
egiptologi care sunt gata să descifreze descântecul Cleopatrei”. 

— N-are pe ce arunca banii! conchise Ganea. 


Un leșin și... niște urme de ulei 


Drumul trecea printr-o regiune montană. Coborau mereu. Era 
ceaţă. O ceață groasă, s-o tai cu cuțitul. 

— De la Steinbach ieșim la autostrada de Salzburg, spuse pe 
neașteptate profesorul. Startul oficial, sigilarea motoarelor și 
celelalte se fac la ieșirea din Rosenheim. 

— N-ar strica să daţi drumul aparatului dumneavoastră, spuse 
Grigoriu. Pe vremea asta și pe ceaţă... 

— Imediat! anunţă profesorul, mângâindu-și barbișonul alb- 
argintiu. 

Abia apucă să-și termine replica. Frânele scrâșniră și mașina 
se opri brusc. 

— Fir-ar să fie de aparat! murmură Grigoriu. 

— Ce bine că l-am pus în funcție! Uite, acolo e o mașină în 
pană! spuse profesorul. Crezi că o vedeai? îl întrebă cu vădită 
ironie pe Ivașcu. 

— Desigur! replică apăsat Alin. 

— N-aș crede! Să măsurăm distanțele! 

Profesorul cobori, măsură cu pasul distanța dintre mașini, 
apoi reveni cu un aer triumfător: 

— Eram pe muchie de cuţit! Doar un șofer abil putea scăpa 
teafăr dintr-o asemenea situaţie... Concurentul nostru e cam 
obosit. 

x 

O oră mai târziu se aflau pe autostrada München-Salzburg, 
unde se dădea startul pentru cei înscriși în afară de concurs. 
Lăzărescu și Stoichițoiu așteptau. Inginerul reveni în mașina sa. 

— Doriţi să vi se sigileze capota motorului? întrebă un oficial. 

— Este sigilată, răspunse Lăzărescu. 

— A! Da! Mașina 13! „Experimental”. Din România. Bine! Să 
verificăm sigiliile. Da. Totul e O.K. Nu aveţi voie să mai umblați 
la motor decât în prezenţa noastră. Drum bun! 

Lăzărescu se urcă la volan și dădu să pornească. 

— Nu-l așteptăm și pe Stoichiţoiu? Văd că vrea și el să i se 
sigileze motorul, zise Grigoriu privind pe geamul mașinii. 

— Se grozăvește, murmură Ganea. La ce i-o fi folosind? 

— Pentru publicitate, spuse Alin. 

Lăzărescu mormăi ceva și porni. 


Hotărât să nu-și mai bată capul cu probleme care nu-l 
priveau, Ivașcu își scoase blocnotesul și începu să însăileze 
articolul pe care voia să-l transmită în zorii zilei la redacţie. Avea 
toate datele despre turul Bavariei de Sud. Cu ajutorul 
înregistrărilor lui Grigoriu putu să facă unele comentarii 
referitoare la clasament. După startul de la Rosenheim, se 
comunicase prin radio situaţia concurenţilor la trecerea peste 
Inn, principalul afluent al Dunării înainte de a ajunge la Viena. 

x 

.„.Mașina gonea cu viteză pe autostrada de Viena, apropiindu- 
se de Salzburg. Ajunseră la frontiera dintre R.F. Germania și 
Austria. Formalităţile vamale durară câteva minute. Văzând că 
mașina are număr de România, polițistul șopti vameșului ceva și 
acesta se mărgini să pună ștampilele respective pe pașapoarte. 

Șoseaua cobora spre Salzburg. Incepea să se lumineze. Ceaţa 
se ridicase astfel că pe colina din dreapta Ivașcu putu zări 
cetatea-castel, iar la poalele dealului - casele vechi cu aspect 
medieval. Dincolo de râul Saalzach, orașul părea mai răsfirat. 
Vilele de pe coasta Gaisbergului ofereau o priveliște de basm. 

— Aici se va desfășura o probă de îndemânare, spuse Alin. 
Salzburgul are configuraţia tipică a unui oraș din evul de mijloc, 
cu străzi strâmte, întortocheate... E al naibii de greu să conduci 
în aceste condiţii. 

Lăzărescu nu răspunse. Ajunse în parcajul „cap de etapă”, 
îndeplini formalităţile de rigoare și se îndreptă pe jos spre linia 
de start pentru proba de îndemânare. 

x 

Alin se instalase aproape de parcajul oficial. Stătea acolo de 
aproape o jumătate de oră, când zări venind un Opel de culoare 
gălbuie cu numărul de concurs 25. Acesta fu parcat lângă 
mașina lui Lăzărescu. Se uită în fișele de concurs. „Dillen și 
Moeck, Olanda. Ope/ galben”. 

Grigoriu se îndreptă spre linia de start. Profesorul cobori și el, 
încuie mașina și porni agale pe șoseaua care, strecurându-se pe 
la poalele dealului cetăţii, urca spre Halleni, pe valea 
Saalzachului. Câteva minute mai târziu, unul din ocupanții 
Opelului porni în aceeași direcţie. Coechipierul său își cercetă 
mașina, apoi se uită atent la Dacia lui Lăzărescu. Se aplecă, ca 
și cum ar fi vrut să vadă ce se afla dedesubtul ei. Se ridică și își 
aprinse o ţigară. 


„Ce naiba o fi vrând? se întrebă Alin. 

Văzu că olandezul se agită. Scosese din buzunar un aparat de 
radio ca al polițiștilor care dirijează circulaţia. Comunică ceva 
ridicându-l la înălţimea gurii, apoi se precipită spre Opelul său, 
deschise grăbit portiera și porni ca fulgerul în susul râului, în 
direcția Halleni. 

„Pun ceva la cale!” Ivașcu privind încordat de-a lungul șoselei 
ce urca pe sub dealul cetăţii. Minutele treceau greu. 

— Salut, bădie! Cum merg treburile? auzi, pe neașteptate, 
glasul lui Nicolau. 

— la te uită! Bun venit, Radule. Cum ai lucrat? 

— Excelent! Am filmat ca-n basme. Dar dacă mai alergăm 
așa, cred că dau în primire. Am prins niște scene teribile: l-am 
pozat pe austriacul care a plonjat cu mașina în râul ăsta. Te iau 
să facem comentariul filmului. L-am tras în poză și pe belgianul 
căruia i s-a blocat frâna și s-a învârtit ca un titirez la start. La 
revedere! Ne întâlnim diseară la Viena. 

Ivașcu îl petrecu cu privirea, apoi se duse să-și copieze 
rezultatele. Proba de îndemânare furnizase câteva surprize: în 
frunte se situa un echipaj turc. Zâmbi unei amintiri. Când fusese 
la Istanbul, îl uluise dexteritatea cu care șoferii turci conduceau 
pe străzile întortocheate, înguste și înclinate din cartierul 
Beyoglu. „În Istanbul nu sunt decât șoferi îndemânateci, îi 
spusese cineva, ca o glumă. Cei nepricepuţi ori au dat ortul 
popii, ori s-au făcut sacagii”. 

Deodată se auzi o bufnitură puternică. În stânga, la vreo 
cincisprezece metri, un Fiat sport-128 intrase într-un pom, de 
crengile căruia stăpânul unei berării își agăţase firma - un 
butoiaș pe care scria „Wiener bier”. Butoiașul se clătină cât se 
clătină, apoi căzu pe capota mașinii, provocând încă o bufnitură. 
Mulțimea se buluci într-acolo. Alin era gata să se ducă și el, dar 
se răzgândi, văzându-l pe Grigoriu. 

— Am ceva de transmis. 

— Regret, dar nu am cheia de la mașină, spuse amabil 
Grigoriu. A rămas la profesorul Ganea. Ei drăcie! la te uită acolo! 
Ce s-o fi întâmplat? 

— Un Fiat-128 a intrat într-un copac! 

— Nu! Nu acolo! La mașina noastră! 

Cu un scrâșnet puternic de frâne, lângă autoturismul lor se 
oprise Opelul galben și din el coborâse, clătinându-se, profesorul 


Ganea. Ivașcu și Grigoriu porniră într-un suflet să vadă ce se 
întâmplase. Palid, cu ochii împăienjeniţi, profesorul pășea 
sustinut de unul dintre cei doi olandezi, un om bine făcut, puţin 
cam corpolent, cu barbă roșcată. Celălalt era mic și slab, cu 
părul galben, decolorat parcă de soare. 

— Ce s-a întâmplat? întrebă Alin, cu sufletul la gură. 

— l-a venit rău în timp ce se plimba pe șosea, spuse, în 
engleză, unul dintre ei. L-am adus aici fiindcă am văzut din ce 
mașină a coborât. 

— Mulţumesc... mulţumesc... repeta, în neștire, profesorul. 

Olandezii se retraseră. Alin și Grigoriu îl conduseră pe Ganea 
la mașină. Profesorul se căută îndelung prin buzunare. Scoase 
cheia dându-i-o lui Ivașcu. Acesta descuie și îl așeză pe 
bancheta din spate. Grigoriu, în genunchi pe unul din scaunele 
din faţă, încerca să-i dea îngrijirile necesare. 

— Ce s-a întâmplat? îl întrebă. 

— Mi-a venit rău. Cred că inima e de vină. 

— Să chemăm un doctor? întrebă Alin. 

— Nici vorbă! spuse cu hotărâre Ganea. 

Câteva clipe mai târziu, lângă mașină apăru Lăzărescu. Se 
vedea că alergase. 

— Trebuie să ajung la start. În zece minute îmi vine rândul. Ce 
s-a întâmplat? lar vă e rău? 

Grigoriu îi explică ce se petrecuse. 

— Bine-bine, dar eu trebuie să alerg, să particip la proba de 
îndemânare. 

— Nu-i nimic. Cobor din mașină, spuse Ganea. Mă odihnesc pe 
o bancă. Mi-a trecut... 

Ajutat de Grigoriu, profesorul cobori și se așeză pe una din 
băncile micului parc de pe malul Saalzachului. Lăzărescu porni 
în cursă însoţit de Alin Ivașcu. Acesta își trecu mâna peste 
frunte, ca pentru a alunga niște gânduri urâte. Profesorului îi 
venise într-adevăr rău. Îi bănuise degeaba pe olandezi. Unul 
dintre ei se afla, probabil, prin apropiere. L-a alertat prin radio 
pe colegul său și acesta a pornit val-vârtej cu mașina. 

— La ce te gândești? întrebă pe neașteptate Lăzărescu, când 
ajunseră pe linia de start. Ai emoţii? 

— Nu. 

— Vezi că ești murdar pe frunte. 

Alin se șterse. Își privi mâna. Degetele aveau urme de ulei. Se 


încruntă. „Ulei? De unde? De pe scaun? Nu! Cu ce am umblat? 
Doar cu cheia de la mașină. Să fi fost murdară de ulei?” 

Ridică din umeri. În clipa aceea, starterul flutură steagul cu 
pătrate albe și negre. 


Din „caleașca de aur”, la un pas de neant 


De la Salzburg la Linz, autostrada se strecoară peste dealurile 
ce formează parcă niște contraforturi ale munţilor Hohenzethen 
și HOllen-Gebirge, pe marginea lacurilor Altersee și Wolfgang- 
See, coborând în cele din urmă spre Valea Dunării, care la Melk 
e cam cât Oltul de mare. Pe la ora trei, caravana oficialilor ieșea 
din autostrada de Viena și pornea spre Linz. 

Un comunicat difuzat prin radio dădea clasamentul la ora 
două. Alin își notă datele necesare și-i ceru lui Grigoriu să-i facă 
legătura cu centrala mobilă a raliului. 

— Cine sunteţi? întrebă centralista. 

— 1.A.-28—R. Rog „București Sport 6322”. 

ÎI găsi la post pe Mardin. Juca o partidă de șah cu eternul său 
partener, Valec, un jucător excelent, care îi dădea de la început 
regina contra unui cal, pentru a echilibra jocul... 

— Transmite repede că altfel îmi ies din ritm și pierd, spuse 
Mardin. 

Alin se supuse, neomiţând să fixeze o nouă „întâlnire” pentru 
opt seara. 

„„Intrară în Viena străbătând celebra pădure cântată de poeţi 
și compozitori. Autostrada se sfârșea în dreptul palatului 
Schonbrunn, unde se instalaseră de altfel cronometrorii. După 
două etape, echipajele românești ocupau locurile șaisprezece și 
nouăsprezece. 

Ivașcu reuși să vorbească cu componenţii ambelor echipaje. 
Erau optimişti. 

— Mai avem vreo șase sute de kilometri până la Oradea. De 
acolo intrăm, cum zic fotbaliștii, pe teren propriu și suntem 
siguri că putem face un salt frumos în clasament, spuse unul 
dintre ei. 

Radu Nicolau, care venise să-i filmeze, se agita de colo-colo. 

— Azi am tras ca un disperat. Am niște imagini formidabile! 
Aș lua un „Oscar” la concursul de pelicule de senzaţie pentru 
televiziune. Tu cum te-ai descurcat? 


— Bine. Totul a decurs normal. 

— Parcă nu ești în apele tale. S-a întâmplat ceva deosebit? 

— O să-ţi spun când o să avem mai mult timp. E vorba de 
profesorul Ganea. Nu știu ce se întâmplă, dar a devenit parcă o 
modă: când ţi-e lumea mai dragă, i se face rău. E la al treilea 
„incident” soldat cu o mare spaimă sau cu un leșin. În plus, nu 
știu ce hram poartă Stoichiţoiu. 

— lar eu nu știu ce e cu tine, spuse în zeflemea Radu. Ce te-a 
apucat? Faci pe detectivul? Lasă asta pe seama celor de 
meserie. 

Se despărţiră. Alin scrise o avancronică a etapei Viena- 
Oradea, pe care de data aceasta nu o transmise cu ajutorul 
aparatului lui Grigoriu, ci folosind direct serviciile centralei 
mobile. Se duse la hotelul unde i se rezervase cameră. Făcu un 
duș, se bărbieri. Obosit, se întinse pe pat. Aștepta ceva. Nu voia 
să-și mărturisească nici sieși ce aștepta. 

Era cinci după-amiază. Îl cuprinse somnul. Visă că se afla într- 
o mașină care gonea nebunește. Deodată, auzi un zgomot 
cumplit. Sări din pat ca ars. Suna... telefonul. 

— Alo, Alinus? 

Era glasul Paulei. 

— Alo. Da. 

— Ce-ar fi să vedem Praterul noaptea? Îți surâde? Ai o 
jumătate de oră la dispoziţie pentru a te hotărî. Dacă accepţi, ne 
întâlnim în fața catedralei Sfântul Ștefan la ora opt. Eu voi fi 
acolo, oricum. Am nevoie de ajutorul tău. Te rog. La revedere, 
Alinus. 

Ivașcu așeză receptorul în furcă. Inima i-o luase razna. Nu se 
gândea decât la întâlnirea cu Paula. Uitase de geamantanul 
negru, de Muller, de leșinurile profesorului Ganea, de geanta 
diplomat, de colierul văzut în această geantă - era, probabil, o 
imitație, ca și cele cumpărate de el. Paula îi cerea ajutorul, iar el 
era hotărât să răspundă apelului ei. Și-apoi, voia s-o vadă pentru 
a-i da înapoi cele trei sute de dolari. „Dar dacă Paula face parte 
din vreo bandă care urmărește furtul secretelor automobilelor 
speciale? Dacă vrea să se folosească de mine pentru a-i divulga 
secretul inginerului Dobre, pe care în fond nici nu-i cunosc?” 

Ducându-se la întâlnire, știa că riscă, dar era hotărât să 
meargă până la capăt, să se lămurească. Se îmbrăcă și cobori în 
holul hotelului. Aici îl întâlni pe inginerul Lăzărescu care ridică 


întrebător din sprâncene. Alin se simţi dator să se justifice: 

— Mă duc să iau aer. Nu mi-e somn. 

— Credeam că te odihnești, să mă mai schimbi la volan. O să 
fie o etapă grea. 

— Am dormit până adineauri. Revin în hotel către ora 
unsprezece. 

— Bine, mormăi Lăzărescu. Vezi că la două e plecarea. 

Ivașcu mai vizitase Praterul, dar în timpul zilei. Se dăduse în 
călușei, călătorise cu „trenul groazei” și urcase în „roata lumii” 
până la înălțimea turnului catedralei Sfântul Ștefan. De sus, 
văzuse Viena, canalul Dunării și Dunărea însăși. Se urcase apoi 
în trenul electric, cocoţându-se pe o linie aeriană suspendată la 
aproape o sută de metri, de unde se prăvălise în abis cu viteză 
de meteorit. g 

leşi din hotel și porni pe jos spre locul de întâlnire. Intoarse 
capul. I se păruse sau, într-adevăr, un om venea pe urmele lui? 
Mai merse vreo douăzeci de metri și întoarse iarăși capul. Nu 
văzu pe nimeni. Liniștit oarecum, lungi pasul. 

Din Herrengasse o luă la stânga și pătrunse în Graben. 
Ajungând la catedrala Sfântul Ștefan intră. O femeie voalată 
întinse mâna spre el, cu gestul pe care îl fac catolicele la 
intrarea în biserică. Amuzat, își muie degetele în vasul cu 
agheasmă și atinse mâna necunoscutei. Aceasta își ridică vălul. 
Inima lui Ivașcu bătu cu putere. Lângă el se afla Paula. Era 
îmbrăcată ca-n ziua când o văzuse cu unchiul ei în preajma 
Kunstmuseumului. 

— Bine ai venit, Alinus, spuse ea. Luându-l de mână, îl 
conduse până către mijlocul catedralei. Paula își împreună 
mâinile pentru rugăciune. Își lăsase iarăși voalul. Ivașcu privea, 
cu vădită curiozitate, interiorul bisericii. Terminând rugăciunea, 
Paula șopti: 

— Te aştept afară. Mașina mea e un Ford Capri vișiniu. 

O urmări cu privirea până ce dispăru, apoi porni și el agale, 
către ieșire. Cinci minute mai târziu se afla în mașina Paulei. 
Coborâră spre Donaukanal, îl traversară și parcară la intrarea în 
uriașul parc de distracţii. Fără o ţintă anume, porniră spre 
strădutele mărginite de chioșcuri cu dulciuri, de instalaţii de 
jocuri mecanice și standuri de tir. Era lumină ca ziua. Se 
afundară în păienjenișul lor ţinându-se de mână, ca doi 
îndrăgostiţi. 


— Vrei să ne suim acolo sus, Alinus? întrebă Paula, arătând 
„roata lumii”. Din caleașca aurită putem vedea toată Viena. 
Haide! 

Urcară în „roata lumii”, care îi ridica încet-încet spre înalturi. 
Alin uitase toate reproșurile pe care voia să i le facă. Era atât de 
plăcut în prezenţa ei și atât de inedită această seară, încât n- 
avea niciun rost să-i strice farmecul. „Ce va fi, va fi! 
Deocamdată mă simt minunat!” își spuse el. 

— Te-ai întrebat, poate, de ce te caut, Alinus? auzi vocea 
Paulei, venind parcă de departe. 

— Mi-ai cerut sprijinul. Despre ce e vorba? 

— Te-am minţit. Am vrut să te întâlnesc pentru că îmi placi, și 
n-aș vrea să ţi se întâmple vreun rău. 

„Roata lumii” urca, urca mereu, pe nesimţite. 

— Încerc pentru tine un sentiment ciudat. Să nu mă crezi 
frivolă. Sunt o femeie liniștită. Semeni bine cu un prieten de-al 
meu din Anglia. De aceea nu-i de mirare că Muller te-a 
confundat. Semeni, da, cu un prieten bun, care... 

Nu mai continuă. Își retrase mâna. Visătoare, privi peste 
acoperișurile căsuțelor din Prater. 

— Mai ai brelocul acela? întrebă fata. 

— Da. E ca o jucărie. 

— Sunt în lume jucării periculoase... 

Era contrariat. Ajunseseră în punctul cel mai înalt al „roții 
lumii”. Viena se vedea ca o mare de lumini. Spectacolul era 
măreț. Câteva clipe tăcură, înfioraţi. Se simțeau izolaţi, undeva 
sus, în negura nopții. 

— Ce-i cu tine? curmă Paula clipa de tăcere. 

— Mă gândesc la întâlnirea noastră. Resimt totul ca o durere 
fizică. 

— Ce anume, Alinus? 

— Situaţia asta. Nu cred. Nu cred și refuz să cred că tu... 

Fata respiră adânc. Așteptă ca Ivașcu să continue. 

— Banii pe care mi i-ai dat... Zgomotul acela din spatele meu, 
atunci, la prima noastră întâlnire... Moartea lui Muller. Toate mă 
conduc spre o concluzie pe care nu vreau s-o accept. 

Se întoarse spre el fixându-l de parcă ar fi vrut să-l 
hipnotizeze cu privirea ochilor ei verzi. 

— Alinus, te rog să nu mă judeci greșit. Dar nu pot să-ţi spun 
nimic. Va veni, poate, vremea când o să pot face acest lucru... 


Îi strânse mâna. Rămaseră așa câteva minute, până ce 
caleașca ajunse jos. Coborâră. Porniră apoi printre chioșcurile cu 
zaharicale și suveniruri. Paula cumpără două păpuși. 

— Hänsel și Grätel. Ţi le dăruiesc. 

„Timeo danaos...” fu gata să spună Ivașcu, amintindu-și de 
Ganea. 

— Așaa. Și-acum, ce-ar fi să mergem la o berărie? De acord, 
Alinus? 

Aleseră un mic local din grădina de peste drum de primăria 
orașului. Ivașcu avea impresia că se află într-un restaurant în 
Cișmigiu. În timp ce mâncau, văzu că Paula se schimbase la 
faţă. Obrajii i se albiseră și buzele îi tremurau abia perceptibil. 

— Ți-e rău? întrebă el, îngrijorat. 

— Nu, nu! 

Ridicându-se de la masă, porni spre toaletă. Când reveni era 
din nou vioaie, cu obrajii ușor îmbujorați. 

— O mică indispoziţie... Acum a trecut, se scuză ea și se 
așeză. 

Terminaseră de mâncat. Ivașcu își aminti de bani. 

— Am o datorie faţă de dumneata. Îi întinse plicul pe care i-l 
dăduse în hotelul „Bavaria”. 

— Te rog să-i păstrezi, Alinus. Să cumperi un cadou pentru... 

— Nu, Paula. Dacă vrei să fim prieteni, atunci te rog să 
primești banii înapoi. 

— Îmi pare rău că... Te înțeleg, spuse ea și luă plicul. Câte 
ceasul? E târziu, nu-i așa? Plecăm? 

Ivașcu plăti și se ridicară. Ajungând în stradă, simţi că aerul 
rece îl înviorează. Acolo, în micul local, îl apucase somnul. După 
plecarea lor, chelnerul descoperi că uitaseră cele două păpuși. 
Alergă după ei, dar Farau/ Capri se depărtase. 

Paula opri lângă universitate. 

— De aici mai ai câţiva pași până la hotel. La revedere, Alinus. 

— Când ne mai vedem? 

— Nu știu. Și... crezi că are vreo importanţă? întrebă ea cu 
glas schimbat. 

Nu mai aducea nici pe departe cu fata din caleașca aurită. Ce 
se întâmplase? De ce-i vorbea atât de rece? vru să-i spună că o 
văzuse la Munchen în tovărășia unui bărbat în vârstă, că îi 
auzise vorbind despre Mamaia. Renunţă. 

— Dacă voi însoţi raliul, o să te caut, Alinus. E mai ușor de 


găsit un ziarist decât o femeie oarecare. 

Îi întinse mâna. Alin coborî. O clipă mai târziu, Fordul pornea 
cu toată viteza spre piaţa Schwarzenberg. „Zău dacă pricep 
ceva, își zise Ivașcu, trezindu-se singur în mijlocul drumului. Ce 
o fi vrând? De ce mi-a vorbit atât de protocolar la despărțire? 
Ce-s misterele astea?” 

Porni agale spre hotel. Era aproape de miezul nopții. Undeva, 
departe, se auzea un dangăt de clopot. Pășea gânditor. li trecu 
prin minte că, poate, pe aceste străzi s-a plimbat și Eminescu cu 
Veronica Miele. Pentru a scurta drumul intră pe o străduță 
întunecoasă. Pe neașteptate, auzi pași furișaţi în urmă. Cineva 
se năpusti asupra sa. Se întoarse, fulgerător, pară lovitura pe 
care urmăritorul voia să i-o aplice în creștet, apoi făcu o 
secerare spre interior. Agresorul se prăvăli la pământ. O clipă de 
neatențţie... Individul se ridică puţin și-l apucă de picior. Ivașcu 
se dezechilibra. Căzu, lovindu-se cu capul de caldarâm. Işi 
pierdu cunoștința. 

Când se trezi, constată că strada era pustie. Se ridică, își 
aranjă hainele. Descoperi că-i lipsea blocnotesul. Capul îi vâjâia. 

Ajungând la hotel, primul gând fu să se adreseze poliţiei. Se 
răzgândi. Ce rost avea? Peste câteva ore urma să plece. Fusese 
atacat, probabil de un borfaș care spera să găsească bani. „Dar 
dacă n-a fost un simplu hoţ de buzunare? De ce mi-a luat 
blocnotesul? Spera să afle ceva despre mașina specială? Credea 
că mi-am notat date secrete? Chiar dacă le-aș fi știut, nu le 
consemnam în el! Ce rol o fi jucat, în toate astea, Paula?” 

Își scoase lucrurile din buzunarele pantalonului care se 
murdărise. Le mută în altul curat. Dădu peste breloc, îl ţinu 
câteva clipe în palmă privindu-l. „Ce strălucitor e! Parcă-i scos 
din cutie”. 

Renunţă să se mai frământe. Ajungând în camera lui făcu un 
duș și se întinse pe pat. La ora două era plecarea în etapa 
Viena-Oradea. 

Întinse mâna spre noptieră și luă unul din ziarele de seară. Pe 
prima pagină, cu litere mai groase, se dădeau amănunte în 
legătură cu moartea lui Muller. „Niciun indiciu despre asasinul 
omului găsit în staţia de metro. Hans Müller a fost paznic la 
Dachau. Pentru anumite abateri, a fost trimis pe frânt. S-a întors 
în 1946. Știa de existenţa tunelului dintre „Palatul prinţului Karl” 
și Kunstmuseum, deoarece a supravegheat munca deținuților. 


Când, la sfârșit, aceștia și paznicii lor au fost omorâţi din ordinul 
lui Hitler, Muller era pe front. Ordinul de împușcare nu l-a mai 
ajuns, deoarece fusese dat dispărut. Să fi condus Muller 
afacerea colierului? Să fi furnizat numai datele despre poziţia 
tunelului? Cine mai poate spune acum, când ultimul dintre 
martorii executării tunelului a fost omorât?” 

Ivașcu lăsă să-i cadă ziarul din mână. 

x 

Radu Nicolau n-avea somn. Se plimba nervos prin fața 
hotelului „Prânz Eugen”, așteptând ora plecării în etapa care se 
sfârșea la Oradea. Timpul trecea greu. Câteva minute mai 
înainte îl zărise pe Stoichițoiu. Venea spre hotel clătinându-se, 
de parcă ar fi băut. Se ferise să-i aţină calea. După trecerea 
acestuia se îndreptă spre parcul de mașini, păzit de polițiști și 
de oameni de ordine. 

Mașina specială se afla în vecinătatea unui autoturism de 
culoare întunecată. Parcă un Masserati. Nu putea distinge prea 
bine. Se apropie, dar unul din oamenii de ordine îl rugă să 
păstreze o anumită distanţă faţă de împrejmuirea parcajului. 

— Dacă doriţi să mergeţi la mașina dumneavoastră, poftiţi la 
intrare, vă înscrieţi în registru și veți fi însoţit de un coleg de-al 
nostru. 

— Mulţumesc, murmură Radu. Porni în direcţia intrării în 
parcaj. 

Nu avea de ce și cum să între. Cheile mașinii le păstra 
Lăzărescu. Discută cu omul de la poartă doar pentru a nu da 
impresia că e străin de raliu. Aflând că e român, acesta se 
bucură. 

— Am auzit că aveţi vinuri bune. Și mai ales coniac bun! Abia 
aştept să ajungem la București. Vreţi să mergeţi la mașină? 
Chiar acum a fost cineva din delegația dumneavoastră. A 
semnat în registru. 

Radu privi registrul. Ganea fusese. Își trecu mâna peste 
frunte. Murmură un „gute nacht” și se depărtă, spre regretul 
portarului care era dispus să converseze mult și bine. Abia dădu 
colţul, că îl zări pe profesor. Mergea alături de un bărbat, 
discutând amical. „la te uită! Individul din tren!” Recunoscu în 
interlocutorul lui Ganea pe cel cu care acesta discutase în gară 
la Viena și-apoi pe culoarul vagonului, după alarma falsă. 


Ghinionul mașinii cu... „ghinion” 


Noaptea era senină. Nici pic de ceaţă. Lăzărescu conducea 
atent, fără să încerce depășiri temerare, în ciuda faptului că 
motorul mașinii „trăgea” bine, iar vizibilitatea era perfectă. 

— Stupide starturile astea în puterea nopţii, spuse Grigoriu. 
Să pleci la două noaptea, tocmai când somnul e mai dulce! 

Rulau spre frontiera dintre Austria și Ungaria. Localitățile se 
țineau lanţ. În dreapta drumului se zăreau vag prelungirile 
munţilor, niște dealuri frumoase, uneori împădurite; în stânga, la 
început se bănuise prezenţa Dunării, dar încet-încet, aceasta se 
depărtase către Bratislava. 

Etapa Viena-Oradea era lungă și destul de grea. La 
Budapesta, unde se prevedea sosirea către ora șase dimineaţa, 
urma să se desfășoare o probă de îndemânare, asemănătoare 
cu aceea de la Salzburg. 

Lumina lunii, aflată spre asfinţit, crea umbre prelungi, piezișe. 
Rămăseseră doar câţiva kilometri până la frontiera Ungariei. 
Acele ceasului de la mâna lui Ivașcu arătau ara patru fără zece. 

Funcţionarii de la punctul de frontieră erau hotărâți să facă un 
control sever. Opriseră mașinile concurenţilor și le inspectau de- 
a fir a păr. E drept, operaţiunea dura puţin, deoarece veniseră 
mulți vameși. Prevăzându-se situaţia, la punctul de frontieră se 
deplasase o brigadă specială și doar cei care nu auziseră de 
furtul „Colierului Cleopatrei” puteau să se mire de măsurile 
luate de autorităţi. 

x 

Când Lăzărescu trase în fața localului vămii, de mașina sa se 
apropiară doi funcționari și un polițist. Ivașcu își pregăti 
pașaportul și îl întinse odată cu ceilalţi. 

— Domnul Ivașcu, ziarist? întrebă polițistul, adresându-se lui 
Alin. 

— Da. 

— Vi s-a rezervat un loc în mașina presei. V-am căutat acolo. 
Voiam să vă invit la biroul nostru. 

Ivașcu îl urmă. „Ce are de gând? O fi aflat că la Viena am fost 
atacat pe stradă? Sau mă confundă și ăștia cu cineva!” 

În încăperea în care fu introdus se aflau trei polițiști. Pe masa 
din mijloc era o fotografie. 

— Sunt inspectorul de poliţie Werner. V-am invitat pentru a ne 


da o informaţie. Ne bazăm pe bunăvoința dumneavoastră. 

Trăsăturile chipului lui Ivașcu se destinseră și polițistul își 
dădu seama că tânărul ziarist era dispus să răspundă 
întrebărilor. 

— Vă ascult, spuse Alin, așezându-se mai bine în scaun. 

— lată aici o fotografie. În faţa gării principale din Munchen a 
avut loc o mică și neînsemnată busculadă. Cineva a făcut o 
fotografie când mulţimea era adunată să vadă ce s-a petrecut. 
In această imagine sunteţi și dumneavoastră. 

— A avut loc o busculadă? Nu-mi amintesc. 

— Fotografia a fost luată puţin mai târziu. 

Zicând acestea, îi întinse fotografia de mărimea unei cărți 
poștale. Alin se văzu pe scările care dădeau spre 
Louisenstrasse. Cercetă cu atenţie celelalte figuri din fotografie. 
Își simţi inima zvâcnind. În spatele său, despărţit numai prin 
câteva persoane, se afla roșcovanul și în apropierea acestuia - 
Paula. 

— Recunoașteți pe cineva? întrebă polițistul. 

— Pe acest bărbat, zise Alin, indicându-l pe Muller. 

— Atât? 

Ivașcu ezită. Mai privi o dată fotografia. Era, oare, într-adevăr 
Paula? Semăna și parcă nu. Dacă spunea că o recunoaște, îi vor 
cere și alte amănunte. Va trebui să relateze despre întâlnirea cu 
ea și, poate, discuţiile avute. 

— L-aţi cunoscut pe Muller? întrebă polițistul, văzând că Alin 
tace. 

— Acum aflu cum îl cheamă. Mi-a vorbit, o singură dată, la 
hotelul „Bavaria”, din Munchen, când m-a confundat cu cineva. 
Până la urmă, s-a lămurit că nu eram eu cel căutat. 

— Și... nu mai recunoașteţi pe altcineva din această 
fotografie? De pildă, pe această doamnă...? 

Incolțit, Ivașcu răspunse cu un ușor tremur în glas: 

— Seamănă cu o doamnă pe care o cunosc. Dar nu sunt sigur. 
N-aș vrea să fac o confuzie. 

— După întâlnirea cu această doamnă aţi fost, pare-se, 
atacat. In noaptea asta, la Viena. Bănuiţi cine v-a atacat? 

— Vreun beţiv, probabil. 

Polițistul își aprinse o ţigară. 

— Nu v-aţi gândit niciodată că aţi putea fi un martor incomod? 

— Martor incomod? 


— Da. Bărbatul acesta, pe care l-aţi recunoscut, se numea 
Muller și a fost găsit asasinat într-o staţie de metro. L-aţi mai 
întâlnit după discuţia pe care ați avut-o la hotel? 

— Mi s-a părut că era în gară. 

— La Hauptbahnhof aţi fost, desigur, cu treburi... 

— Am asistat la sosirea trenului care venea din România. 

— Explicabil, murmură polițistul, dar se vedea cât de colo că 
gândea altceva. Vă mulțumim, domnule Ivașcu. lată cartela mea 
de vizită. Împreună cu un coleg însoţim raliul la cererea 
organizatorilor. Pe dosul cărții de vizită am notat locul unde voi 
locui la Bucureşti. Mi s-a rezervat camera 501 la 
„Intercontinenta!l”. Pe drum, putem vorbi, dacă vă face plăcere, 
prin centrala telefonică mobilă. Indicativ: W2G. Vă mulţumesc... 

Ivașcu îngână un salut și ieși. 

Afară, spre surprinderea lui, era așteptat de Radu Nicolau. 

— Mă grăbesc, îi spuse acesta, dar trebuie neapărat să-ți 
spun ceva. În legătură cu ce-am mai discutat. E vorba de 
profesorul Ganea. Azi-noapte... 

Radu îi povesti cele văzute. 

— Părerea mea e că profesorul pune ceva la cale. S-ar putea 
să iasă prost pentru noi. Fii cu ochii în patru! 

— Ce să fac? Lasă-mă în pace! Acum începi tu să ai obsesii 
polițienești! Ce importanţă are că Ganea s-a întâlnit cu cineva? 

Nicolau se înnegură. Își luă bun rămas și alergă spre mașina 
televiziunii. Era contrariat de comportarea lui Alin. 

Trecuseră de vama maghiară și totul decurgea în ordine 
când... fără un motiv evident, Lăzărescu frână. 

— Oricât aș încerca, nu pot conduce. Simt nevoia să stau 
culcat. lar mi-e rău... 

Noroc că echipajul cu indicativul „T”, la volanul căruia se afla 
Stoichiţoiu, se afla în spatele lor. Opri. Aflând că inginerul nu se 
simţea bine, se oferi să-l primească din nou în mașina lui. 

— Degeaba aţi încercat să scăpați! Tot cu mine vă e dat să 
călătoriți, spuse în glumă Stoichiţoiu. Haideţi. Vi s-a rezervat 
bancheta din spate. 

Ivașcu trecu la volan. Îl rugă pe Grigoriu să ia legătura cu 
echipajele aflate în cursă. Răspunseră pe rând. Mai întâi 
Lăzărescu, apoi Marinescu. Totul era normal. Cerea informații 
privind clasamentul. Grigoriu le comunică ultimele date. 

— În regulă! încheie Marinescu, care concura pe un Gordini 


special. Săltăm noi în clasament, nicio grijă, când vom intra pe 
„teren propriu”. 

După încheierea convorbirilor, în mașină se așternu tăcerea. 
Se lăsase un întuneric dens, cerul se înnorase. Pe parbriz 
începură să apară picături mici de ploaie. Comunicatele direcţiei 
raliului se succedau cu regularitate, din jumătate în jumătate de 
oră. Buletinul meteorologic difuzat la ora patru anunţa vreme 
închisă, favorabilă ploilor de durată. 

Ivașcu ascultă datele fără prea mult interes. La ora asta, 
ziarul la care lucra apăruse. Neexistând o ediție de după- 
amiază, n-avea rost să transmită nimic la București, în liniștea 
care se lăsase după ultimul comunicat, se auziră câteva rateuri. 
Motorul începuse să „tușească”, cum zic șoferii. Incercă să 
accelereze, dar nu i se răspundea la comenzi. După vreo doi-trei 
kilometri, fu nevoit să oprească. 

— Ce are? întrebă Ganea. 

— De unde să știu? zise Alin înciudat. 

— Păi să vedem la motor. Ai cheia? 

— N-aveţi voie să umblaţi la motor! interveni prompt Grigoriu. 
Nu uitaţi că e sigilat. Dacă umblăm, înseamnă că renunțăm la 
experienţă. Trebuie să așteptăm sau să chemăm prin radio un 
oficial, care să... 

Nu-și termină fraza. Lângă ei se oprise mașina cu indicativul 
a Mă 

— Ce e? Ce s-a întâmplat? întrebă Lăzărescu. 

— Nu mai trage motorul, spuse Alin. 

Lăzărescu trecu la volan. Îi invită pe ceilalţi să coboare. 
Acceleră și dispăru în noapte. Reveni în câteva minute. 

— O fi fost vreun gunoi în carburator. Acum merge bine. Cred 
însă că trebuie să-i mai reducem din sarcină. N-aţi vrea să 
treceţi în mașina cealaltă? se adresă el lui Grigoriu. 

— Eu rămân aici, spuse Grigoriu. Am aparatura radio. 

— Nu se poate schimba? întrebă Stoichiţoiu. 

— Ba da, - dar pierdem timp. 

— Rămâneţi atunci, spuse Lăzărescu. Poate treceţi 
dumneavoastră la noi, continuă întorcându-se către Ganea. 

— Nici nu mă gândesc! Până la Budapesta sunt doar vreo 
două sute de kilometri. O să mergem puțin mai încet. Ei și? Cu 
atât mai bine! Noaptea e foarte întunecoasă și plouă. Rămân pe 
maşina specială, m-am obişnuit cu ea. La vârsta mea nu-s 


plăcute schimbările. 

— Deci, nimeni nu se mută, conchise Lăzărescu. Atunci, 
porniţi. Vom fi pe-aproape. Dacă se mai întâmplă ceva la 
motor... 

x 

Ploaia continua să cadă fără încetare. Asfaltul era ud și plin de 
mâzgă. Ivașcu privi în urmă. Mașina lui Stoichiţoiu nu se mai 
vedea. Pe lângă ei treceau tot felul de autoturisme. 

După ce ieșiră din Gyor, făcură la stânga, spre Dunaalmas, pe 
șoseaua care șerpuiește pe malul Dunării. 

— Ce v-am spus eu? zise la un moment dat Ganea. Ne-am 
alarmat degeaba. Motorul merge excelent. 

La puţin timp după ieșirea din drumul principal, în urma lor 
apăru o mașină cu faruri de ceaţă. Se apropie cu mare viteză și-i 
depăși. Ivașcu o văzu preţ de o secundă - era un Masserati 
negru. Din nou, șoseaua deveni pustie. 

Picăturile de ploaie începură să bată mai tare în geamuri. Se 
auzea fâșâitul ștergătoarelor și, la intervale regulate, păcănitul 
lor când ajungeau la capătul cursei. Parcă bătea un metronom, 
punctând scurgerea timpului. Profesorul moţăia. Matei Grigoriu 
fuma. 

— Ziceaţi ceva de aparatul de frânare automată, îl interpelă 
Ivașcu pe profesor. 

— Nu-l mai pun în funcţie fiindcă șoseaua e pustie, în afară de 
asta, nu vreau să ţi se facă rău și dumitale. Grigoriu n-are carnet 
așa că, dacă te îmbolnăvești, trebuie să-ţi iau locul. Și nu doresc 
să ajung șofer de raliu. 

— Nu l-aţi mai încercat de la Viena? 

— Nu! M-am lămurit asupra funcţionării lui! De altfel trebuie 
să-i schimb bateriile. 

Alin privi spre Ganea. Stătea cu capul aproape de parbriz, să 
poată vedea mai bine prin pânza ploii. Din urmă se zăriră 
farurile puternice ale unui autoturism, care aruncau o lumină 
galben-verzuie. Se apropia cu repeziciune. Când fu la vreo sută 
de metri, șoferul stinse și aprinse luminile de câteva ori, 
claxonând ca un disperat. „Asta-i novice rău, își zise Alin. 
Semnalează că vrea să mă depășească, dar tot nu se 
încumetă...” 

Nu apucă să-și sfârșească gândul. Se auzi un scrâșnet 
infernal, semn că plăcuţele frânelor se încleștaseră pe discurile 


roților. Mașina specială începu să alunece pe asfaltul ud și plin 
de mâzgă. 

— Ce faci, dom'le?! ţipă Ganea îngrozit. 

Ivașcu încercă să redreseze mașina învârtind de volan, dar 
aceasta continua să derapeze. Roţile ajunseră pe marginea 
șanțului din dreapta șoselei, alunecară și mașina se înclină. 
Izbitura fu deosebit de puternică pe partea unde se afla 
profesorul, care fu proiectat în parbrizul spart în mii de cioburi. 
Alin, lovit în coșul pieptului de volan, își pierdu cunoștința. 
Grigoriu nu fu mai norocos: se izbi de spătarul scaunului din 
față. Șocul îl ameţi. 

Autovehiculul care venea din spate și semnalizase cu intenția 
de a depăși se opri. Din el coborâră doi bărbaţi care alergară 
spre mașina răsturnată. 

— Ce s-a întâmplat? E cineva rănit? întrebă unul dintre ei în 
germană. 

Dându-și seama că profesorul Ganea e într-o stare gravă, se 
ocupară de el. Grigoriu nu-și revenea din leșin. Ivașcu îi auzi ca 
prin vis vorbind. 

— Pierdem timpul! O să anunţăm direcţia raliului. Hai! Cred că 
bătrânul e mort. 

— Ai găsit pachetul? 

— Da. 

— Și pe celălalt? 

— Desigur. 

— Atunci, hai! Repede. Se apropie o mașină! 

O rupseră la fugă. Alin încercă să împingă ușa cu picioarele. 
Nu izbuti. Se răsuci și veni cu capul în dreptul mânerului. Apăsă 
pe el cu umărul teafăr. leși din mașină. Deschise portiera din 
spate. Reuși, cu chiu cu vai, să-l scoată pe Grigoriu. Operatorul 
făcu doi-trei pași împleticiţi și se așeză. 

„Ploaia continua să cadă monoton. Spre răsărit, vălul nopții 
începea să se destrame. 

x 

Nu apucase să se scurgă niciun sfert de oră. Lângă maşina 
accidentată se opri cea condusă de Stoichițoiu. 

— Ei sunt! ţipă acesta înspăimântat. 

— Au avut un accident! strigă inginerul alergând spre mașina 
derapată în șanț. 

Alin îi făcea respiraţie artificială lui Ganea. 


— Cum s-a întâmplat? îl întrebă Lăzărescu. 

— S-au blocat frânele... 

— Din cauza aparatului profesorului? 

— Nu... Nu știu... Nu cred... După accident, a oprit o mașină. 
Semnalizase cu farurile și claxonase insistent că depășește... Au 
coborât doi indivizi... Au încercat să ne ajute, dar s-au răzgândit. 

Lăzărescu și Stoichiţoiu îl scoaseră pe Ganea din mașină. Abia 
mai respira. Îl întinseră pe o prelată, aproape de marginea 
drumului. Lăzărescu luă harta și o cercetă. Până la Gyor erau 
doar treizeci de kilometri. Hotări să-l ducă pe profesor la spital 
și, totodată, să anunţe conducerea raliului. Grigoriu, restabilit 
de-a binelea, făcu apelurile cuvenite prin radio și ceru ajutor. Li 
se anunţă că va veni o mașină care să-i remorcheze. 

— Să nu stăm cu mâinile în sân, zise Lăzărescu. (Pentru prima 
dată de când îl cunoștea, Alin simţea că-i admiră priceperea cu 
care lua măsurile necesare într-o situaţie grea). Stoichiţoiu îl va 
duce pe profesor la spitalul din Gyor. Dumneata, i se adresă lui 
Ivașcu, rămâi cu mine. Hai să vedem care sunt proporţiile 
dezastrului! Până una-alta, să scoatem bagajele din mașină. Să 
fim gata de plecare. Vom merge toți cu mașina „T”. Fii drăguţ și 
ajută-mă să-l urcăm în mașină pe profesor. 

Stoichiţoiu porni cu toată viteza spre Gyor. Lăzărescu și Alin 
continuau să scoată lucrurile din mașina avariată, punându-le pe 
prelata pe care zăcuse Ganea. Găsiră aparatul profesorului. 
Aprinseră o lanternă și cercetară podeaua. 

— Nu știți unde o fi geanta profesorului? la stai! Nu cumva e 
acolo? întrebă inginerul. 

Lumina lanternei căzuse asupra genţii cu pricina, care zăcea 
desfăcută sub mașină. Înăuntru se aflau câteva lucruri fără 
însemnătate: un prosop, o trusă de bărbierit și o carte. 
Lăzărescu o închise și o așeză lângă celelalte bagaje. Grigoriu 
stătea pe prelată, ţinându-se de umărul lovit. 

— Gata de plecare! zise inginerul, ștergându-și fruntea 
leoarcă de sudoare. Aplecându-se, cercetă cu atenţie roţile 
mașinii și frânele. 

— Aș vrea să-ți pun o întrebare, îi spuse într-un târziu lui 
Ivașcu. Ce crezi, cum s-a putut produce accidentul? Frânele nu 
sunt blocate! 

— Dar au fost, vă asigur! 

— Nu cumva, din greșeală, profesorul a uitat deschis aparatul 


de imitat țintele? la să vedem. 

Lăzărescu cercetă aparatul. Era închis. 

— Credeţi că imitatorul de obstacole ne-a făcut pocinogul? 
întrebă Alin. 

— Tot ce se poate. Mașina e avariată, iar sigiliile rupte. S-a 
dus pe apa sâmbetei invenţia inginerului Dobre. 

— Nenorocit eșec. Și asta, din cauza mea. 

— Da... un eșec, spuse Lăzărescu, dar nu din cauza 
dumitale... 

— Părerea mea e că... 

Alin se opri. N-avea rost să-și arate bănuielile. La urma-urmei, 
cine îl asigura că inginerul însuși nu făcuse ceva mașinii, 
mutându-se apoi alături de Stoichiţoiu, sub pretext că e bolnav? 
Cu puţin înainte de accident, o verificase de unul singur. „Cel 
care a acţionat însă direct a fost Ganea. Nu știu exact cum s-au 
petrecut lucrurile, dar sunt sigur că profesorul este amestecat. 
Nicolau avea dreptate, bănuindu-l. Cu cine s-a întâlnit? Nu 
cumva aparatul era deschis și, în clipa accidentului, l-a închis? 
Cei din mașina care venea din urmă puteau fi foarte bine 
înţeleși cu el. Altfel ce sens ar fi avut cuvintele lor? Ce „pachet” 
or fi luat? Da! Ganea e complicele! A deschis aparatul, frânele s- 
au blocat, oferind astfel posibilitatea ca străinii aceia... Dar, 
oare, cum se face că imitatorul de obstacole a funcţionat exact 
în momentul când s-au apropiat bandiții?” 

Rămase câteva clipe pe gânduri. 

„Pentru asta ar fi o explicaţie: l-a deschis profesorul când i s-a 
semnalizat cu farurile. Deși... ca orice om, trebuie să ţină la 
viața lui. Şi-ar fi dat seama că riscă enorm punându-l în funcţie. 
Putea provoca un accident din care nici el nu avea certitudinea 
că va scăpa teafăr!... Instinctul de conservare i-ar fi împiedicat 
să-și riște pielea... Și totuși...” 

Nu știa ce să mai creadă. Se așeză pe prelată alături de 
Grigoriu care gemea reţinut. 

— Vă doare umărul? 

— Îngrozitor. 

Câteva minute mai târziu, apăru mașina condusă de 
Stoichiţoiu. 

— Profesorul Ganea a fost internat la spitalul din Gyor, spuse 
acesta. 

— Ce se va întâmpla cu el? întrebă Alin. 


— Peste o zi-două, când își va reveni pe deplin, va fi dus la 
Budapesta, iar de acolo trimis în ţară cu avionul. L-am rugat pe 
directorul spitalului să telefoneze la ambasada noastră, adăugă 
Stoichiţoiu. 

Încărcară toate bagajele în mașina cu indicativul „T”. Pe 
șoseaua pustie la ora aceea, zăriră venind o mașină „Service”, 
trimisă de direcția raliului pentru remorcarea autoturismului 
avariat. 

Le fu necesară aproape o jumătate de oră de efort ca să-l 
scoată din șanț. Sigilară iar capota motorului. Mașina „Service” 
porni cu viteză redusă spre Gyor. Pe geamul din spate al 
autoturismului românesc se vedea clar numărul de concurs - 13. 

— A fost cu ghinion, zise Alin. 

— O mare nenorocire! interveni Grigoriu... De-acum, motorul 
special e la îndemâna oricărui indiscret. 

— Se vor lua măsuri de pază, spuse Lăzărescu, care discutase 
îndelung cu oficialul care asistase la remorcare. Din păcate, nu 
știu ce-ar mai fi de păzit. 

— Ce vreți să spuneţi? întrebă Alin. 

— N-aţi observat nimic? Motorul nu mai avea... carburator. 

— Cum? Deci asta e! Am fost jefuiţi, izbucni Ivașcu aproape 
țipând. 

— Degeaba ne lamentăm. Pierdem vremea! Să-i dăm bătaie! 
Trebuie să recuperăm aproape o oră. Tonul categoric al lui 
Stoichiţoiu încerca să-i readucă la realitate. 

Porniră. Mașina gonea spre Budapesta. Acul kilometrajului 
îngheţase parcă în dreptul cifrei 130. Trecură prin Tata, apoi 
prin Tatabanya unde întâlniră șoseaua principală Viena- 
Budapesta. Motorul funcţiona impecabil. Se auzea un duduit 
înfundat, care predispunea la somn. Se luminase. Aproape de 
Budapesta răsări soarele. La ora șapte și jumătate ajunseră în 
faţa Insulei Margareta. 

— Aș vrea să vă întreb ceva, se adresă Alin lui Lăzărescu. Nu 
știți ce-a căutat profesorul Ganea în parcul de mașini azi-noapte, 
cu puţin înainte de plecare? L-aţi trimis dumneavoastră? 

Inginerul făcu ochii mari. 

— Ganea a fost la mașină azi-noapte? Imposibil! Cheile au fost 
la mine tot timpul. Și mi se pare că profesorul n-a ieșit din hotel. 

Fu rândul lui Alin să se mire. 


„Steaua fără nume”... 


De la locul accidentului și până la Budapesta, Ivașcu nu 
încetase să-și pună întrebări, să emită tot felul de ipoteze. Nu 
înțelegea cum acţionase aparatul inventat de profesorul Ganea. 
Cine îl pusese în funcţie? 

Ceea ce îl mira, de asemenea, era nepăsarea cu care 
Lăzărescu acceptase dezastrul. „l s-a încredințat invenţia 
inginerului Dobre. Ar trebui să-l doară că motorul nu mai poate fi 
brevetat. Dar omul nostru e calm. Asta mă face să cred că nu-i 
străin de atacul bandiţilor. Pentru că nu mă mai îndoiesc că cei 
doi erau bandiți. Au furat carburatorul mașinii! Inginerul știa, 
probabil, că se va produce un accident. De aceea s-a prefăcut 
bolnav și a părăsit „speciala”. N-a vrut să riște. M-a lăsat să 
conduc eu. Să fiu eu țapul ispăşitor”. 

x 


Echipajele se opriră în dreptul podului de lângă Insula 
Margareta, unde se instalase direcția raliului și de unde se 
dădea startul pentru proba de îndemânare. Ivașcu își confruntă 
datele cu cele de pe fișele oficiale. În ciuda faptului că hotărâse 
să ia legătura mai târziu cu Bucureștiul, cedă insistențelor lui 
Grigoriu, care voia să-și probeze aparatele în noile condiţii, 
adică pe noua mașină. 

Intocmi deci un articol. Grigoriu îl transmise prin morse, 
folosind ca intermediar pe YQ3AA, un radioamator, prieten de-al 
său. Având timp la dispoziţie, Alin vru să se convingă că 
bătrânul Mardin recepţionase mesajul. Totul era perfect. ÎI 
chemă prin centrala raliului. 

— S-a întâmplat ceva deosebit? întrebă Mardin. 

— Mașina în care m-am îmbarcat la Munchen s-a avariat. Am 
avut un accident. 

— Autoturismul care experimenta noul tip de motor? 

— Da. 

— Ai avut noroc. Puteai s-o pățești rău, spuse Mardin. Deci, în 
concurs au mai rămas doar trei mașini. Două în competiţia 
oficială - Lăzaru și Marinescu și una hors-concours - Stoichiţoiu. 
Apropo! Mi-a telefonat de la spital un inginer, Dobre. Întreba... 

— Să nu-i spui nimic. Lasă-l în pace! Altfel face infarct! 

— Bine, bine. Vrea să știe totuși dacă celelalte... 

— Poţi să-i spui ce vrei despre ele. Numai despre mașina lui 


să nu zici nimic. Ne-a purtat ghinion numărul 13. 

— Salut! Pe deseară! 

x 

Alin privi listele de start, în proba de înmânare. Mașina lui 
Stoichiţoiu concura și ea. Sosise în Budapesta printre ultimele, 
dar nu era luată în consideraţie numai etapa Viena-Budapesta, 
ci și celelalte, în care obținuse rezultate valoroase. E drept, se 
afla pe locul șaisprezece (din douăzeci și doi de concurenţi), dar 
putea să recupereze, vorba lui Lăzaru, „pe teren propriu”, adică 
în ţară. De altfel, pentru mașinile înscrise hors-concours nu avea 
prea mare importanță clasamentul. Totul era să se termine 
cursa cu bine, fără incidente care i-ar fi obligat pe oficiali să 
desigileze. 

„Mașina lui Stoichiţoiu era sigilată și ea. Un capriciu al 
stăpânului ei? A vrut să arate colegilor că Dacia lui n-are nevoie 
de nicio intervenţie la motor până la București și că e șofer bun? 
Bravo! Mașina lui o să meargă excelent, dar Lăzărescu și noi, 
ceilalţi, pe unde scoatem cămașa?” 

În proba de îndemânare concurenţii porneau de la Insula 
Margareta, urcau la Bastionul Pescarilor și pe dealul Gellert, apoi 
treceau înapoi Dunărea pe „Podul cu lanţuri”. După ce defilau 
prin fața Parlamentului, reveneau în apropierea locului de start. 

Alin privea distrat plecările echipajelor. 

Deodată, își auzi numele. Era chemat la telefon în cabana 
„Duna”. Spre surprinderea lui, auzi glasul Paulei. 

— Alo, Alinus! 

— Paula? 

— Da. Aș vrea să te văd. Sunt în fața Parlamentului. Te 
aștept. 

Ivașcu se uită în jurul său. Căuta o mașină. Circulaţia era 
suspendată din cauza raliului. Porni așadar pe jos și abia când 
ieși din zona de concurs, reuși să găsească un taxi. Paula îl 
aștepta lângă mașina ei. II invită să urce. 

— Nu cumva vrei să mă răpești? o întrebă el, văzând că 
pornește imediat. 

— Și dacă ar fi așa? Privirea ochilor verzi, migdalaţi îl învălui. 

„Nu încape nicio îndoială că îmi place. Altfel n-aș accepta cu 
atâta ușurință riscul. Femeia aceasta e în legătură cu bandiții. 
Tocmai de aceea voi încerca să fiu în preajmă-i. Poate dau de un 
fir.” 


— La ce oră se sfârșește proba de îndemânare? 

— La ora zece, când începe etapa Budapesta-Oradea. 

— Ai terminat lucrul? 

— Da. Mai transmit o dată la Oradea, apoi sunt liniștit până 
ajung la București. Dar de ce întrebi? Vrei să știi ce face un 
ziarist la un raliu? 

Paula se făcu că nu aude. Ajungând în dreptul hotelului 
„Crăișorii”, fapt care-i aminti lui Ivașcu de romanul lui Jokay Mor, 
opri. 

— Vrei să urcăm în camera mea? E abia opt și zece. Sau ţi-e 
teamă de... mine? 

— Teamă? Nici vorbă! spuse el, uitând sub povara ochilor 
verzi, de păţania de la Viena. 

Paula avea o cameră la primul etaj. Urcară pe scări. Alin îi 
oferi braţul, dar ea preferă să-l prindă de mână. Intrând, îi văzu 
bagajele frumos rânduite. Numai pledul de pe pat era deranjat, 
semn că se odihnise. Sosise, probabil, mai devreme decât ei în 
Budapesta și apucase să doarmă câteva ore. 

— N-am coniac, dar mi s-a adus o specialitate ungurească: 
Baracz palinka. Ca la prima întâlnire, turna în pahare fără să 
aștepte încuviințarea lui. În sănătatea ta, Alinus! 

O privi. O rochie scurtă lăsa să se vadă picioarele frumos 
bronzate. La lumina zilei ochii aveau reflexe verzi-albăstrui. 
Scoțându-și pălăria de voiaj, părul negru îi căzu bogat pe umeri. 
Avea mâini delicate, cu degete lungi. Pe inelarul mâinii drepte 
purta un inel cu smarald. 

Simţind privirea lui Alin, se roși. Bău repede o înghiţitură, care 
îi provocă un acces de tuse. Ivașcu zâmbi, fiind totuși atent la 
cel mai mic zgomot. Camera nu comunica decât cu baia. 

— Ești crispat. De ce? 

— Nimic. Deși aș avea motive. 

— Nu înţeleg, murmură ea. 

Se hotărî să-i spună. 

— Ştii că la Viena, după ce ne-am despărțit, am fost atacat în 
plină stradă? 

— Cum? Așadar au îndrăznit? 

Alin vru să spună ceva, dar ea îi puse degetul pe buze și își 
miji ochii. 

— Cine-s cei care „au îndrăznit”? îi cunoști? întrebă el, în 
șoaptă. 


— Nu. De unde să știu cine te-a atacat?! Habar n-am! Or fi 
fost niște hoţi care au profitat de întunericul de pe străzi, 
răspunse Paula încurcată și parcă necăjită că o luase gura pe 
dinainte. 

— Tot ce se poate, îi făcu el jocul și citi pe chipul ei că e 
bucuroasă că o înţelege și-i vorbește șoptit. 

„Probabil cineva ne ascultă”. 

— Hai să bem! Sunt fericită că te revăd, Alinus. Scoţând din 
poșetă un creion, scrise pe o bucată de hârtie: „Nu mai întreba 
nimic! Vom vorbi la ieșirea din hotel. Joacă rolul unui 
îndrăgostit!” 

Ivașcu citi și ridică din umeri. Nu știa ce să mai creadă. 

— Ţi-a făcut plăcere că ne-am revăzut? 

— Desigur! 

— Dacă vrei să știi, am continuat drumul însoţind raliul numai 
din dorinţa de a te revedea. La Viena puteam lua avionul, dar 
voiam să te mai întâlnesc. 

„Ce cuvinte mari! Și sună atât de fals! Cât de frumoase au 
fost clipele acelea din „caleașca de aur”, în „roata lumii”... 
Vorbele erau simple, dar spuse din inimă. Ce-i cu ea? Cine a 
rugat-o să facă pe îndrăgostita și de ce îmi cere să mă prefac și 
eu?” 

— Nu te bucuri? 

— Ba da. Ba da. Paula. Am fost atât de nefericit atunci când 
m-ai condus spre hotel și mi-ai spus că poate nu ne mai 
revedem! Adevărul e că ţin la tine foarte mult... 

Alin își dădu seama că nu mai juca un rol, ci că totul era 
adevărat. Se îndrăgostise. 

— Nu știu nimic despre tine, Paula. Tu ești... „steaua fără 
nume”. E titlul unei piese românești. N-ai de unde s-o cunoști. 
Personajul principal e îndrăgostit de o femeie care apare și 
dispare din viaţa lui fără să știe mai nimic despre ea. 

Paula întinse mâna și-l mângâie pe obraji. El i-o reţinu o clipă 
și i-o sărută. 

— Spune-mi, Alinus, dacă te-aș ruga să călătorești cu mine 
până la București, în mașina mea, ai accepta? 

— Să călătorim împreună? 

— Întocmai. Îmi vei arăta locurile prin care trecem. E ţara ta, 
nu-i așa? Mi-ar plăcea să-mi vorbești despre ea, să-i descopăr 
frumuseţile prin ochii tăi. 


„Ce mai ascunde și propunerea asta? Nu cumva e o cursă?” 
se întrebă Ivașcu. 

— Și bagajele? 

— Le vei muta în mașina mea. Am loc destul. Sunt singură în 
mașină. Unchiul meu a plecat cu avionul. Mă așteaptă la 
București. 

— Am și unele obligaţii față de cei cu care am călătorit până 
acum. 

— Mă refuzi? 

Peste chipul Paulei trecu o umbră. Întinse iarăși mâna și-l 
mângâie pe obraji. Alin închise ochii. 

— Vei pleca la drum cu o necunoscută. Nu îţi surâde? 

— Intr-adevăr. Cu o necunoscută. Nu știu nimic despre tine. 
Doar că te numești Paula Taylor. 

— De ce trebuie să știi și altceva? Eroina din piesa aceea de 
teatru a spus mai multe despre ea? Mă numesc Paula Taylor și 
atât. Am să-ţi spun motivul pentru care vreau să vii cu mine. Am 
nevoie de tine. Mă amenință ceva. Nu pot să-ţi destăinui ce 
anume. Dar tu, Alinus, ești pavăza mea. O femeie îţi cere 
ajutorul. N-o s-o refuzi. 

Aparent, rezerva lui Ivașcu se topi ca prin farmec. „Paula nu-i 
străină de furtul colierului și nici de atacul asupra mașinii 
noastre. O să merg cu ea, dar înainte de asta, de îndată ce 
intrăm în ţară, o să mă adresez celor în drept să cunoască tot ce 
mi s-a întâmplat.” 

— Te însoțesc, cu o condiţie. Să nu ne depărtăm prea mult de 
prietenii mei. Poate e totuși nevoie să transmit ceva. În mașina 
lor am la dispoziţie o splendidă aparatură radio. 

— Așaaa! se miră ea. Atunci înţeleg de ce a fost posibil ca azi- 
noapte... Alinus, azi-noapte n-ai păţit nimic?... Uff, ce întrebare 
prostească! Desigur că ai călătorit bine de vreme ce ești aici, viu 
și nevătămat. Scuză-mă, dragul meu. M-a zăpăcit băutura asta. 
E delicioasă, dar prea tare pentru mine. Să-ţi mai torn un pahar. 
În sănătatea ta, Alinus! 

— Și a ta, Paula, spuse Ivașcu. 

Se ridică să plece. Era cam cu un cap mai înalt decât ea. Se 
aflau unul lângă celălalt, singuri în această cameră de hotel. 
Paula își înălță faţa spre el. Avea ochii luminoși și obrajii ușor 
învăpăiaţi. Alin îi cuprinse umerii și o sărută. Nu fu schițat niciun 
gest de împotrivire, dar mâinile îi rămaseră nemișcate pe lângă 


corp, de parcă ar fi fost paralizate. 

— lartă-mă, murmură Alin. Oboseala, farmecul tău, această 
băutură... Sunt ameţit. lartă-mă, repetă și se grăbi să iasă din 
cameră. In pragul ușii se opri și o mai privi o dată. Stătea 
nemișcată, ca o statuie. Sărutul acela avusese darul s-o 
împietrească. 

— La revedere, Paula. 

— La nouă și jumătate în hol, Alinus. 

Ivașcu se întoarse din nou. Cine vorbise? Paula? Fără îndoială 
că ea. Dar nu făcuse nicio mișcare. Părea, în continuare, 
neînsufleţită. 

x 

— Cu atât mai bine! Vom fi mai puțini în maşină, spuse 
Lăzărescu, aflând că Ivașcu are intenția să se mute, „în mașina 
unui prieten”. 

— Nu mai aveţi nevoie de aparatura mea? întrebă Grigoriu. 

— Am comunicat rezultatele de la proba de îndemânare. Cu 
asta mi-am încheiat, deocamdată, transmisiile prin radio. După- 
amiază, când ajungem la Oradea, voi scrie articolul pentru 
mâine și îl transmit telefonic. Vă mulţumesc pentru sprijinul de 
până acum. 

— Cu multă plăcere, spuse Grigoriu. 

Stoichiţoiu îl trase de-o parte pe Ivașcu. 

— Mergi cu... o femeie? întrebă el. 

— De ce credeţi asta? 

— Te-am văzut cu o femeie. Erați în faţa Parlamentului. 

— E o doamnă care nu vrea să fie singură. Vrea să-i fiu ghid, 
să-i prezint frumusețile ţării. 

— A, aşaa! făcu ironic Stoichiţoiu și felul lui de a vorbi îl 
deranjă pe Ivașcu. 

Se depărtă gândindu-se dacă făcuse bine acceptând invitaţia 
Paulei. „A fost mirată aflând că în mașină avem aparatură de 
radio. Imediat m-a întrebat dacă păţisem ceva în cursul nopții 
precedente. Aici a greșit. De unde putea să știe că mașinii 
noastre i se întâmplase ceva? Paula e complicea celor doi 
străini. La hotel s-a ferit să-mi vorbească cu glas tare și mi-a 
scris acest bileţel... Nu cumva, totuși, se fereşte de ceilalți din 
bandă?” 

Incerca să-și găsească o scuză pentru că acceptase s-o 
întovărășească. „Se teme de ceva. Poate vrea să scape de 


"m 


cineva, care o urmărește și vrea să-i facă rău?... 
x 

Înainte de plecarea din Budapesta, Lăzărescu decise în 
calitatea sa de șef al delegației ca Grigoriu să fie văzut de un 
medic. Îl durea foarte tare umărul. 

— Câteodată simt că mă săgetează de-mi vine ameţeală, 
spuse el. Dar cel mai cumplit mă doare gândul că invenţia 
inginerului Dobre... 

— Așa a fost să fie, făcu resemnat inginerul și ridică din 
umeri. 

Alin îl privi intrigat. „Cât de puţin îi pasă! Dacă ar fi fost 
invenţia lui, s-ar fi comportat, oare, tot așa?” gândi înciudat. 

Lăzărescu telefonă la ambasadă pentru a se interesa de 
situaţia lui Ganea, internat la Gyor. | se răspunse că profesorul 
își revenise, dar trebuia să mai rămână internat câteva zile. Cât 
despre mașină, aceasta fusese luată în primire de „Automobil- 
clubul” din Gyor și dusă într-un garaj pentru a fi ferită de 
privirile indiscrete. 


Partea a doua 
Bota intră în acțiune 


leșiseră din Szolnok. Prin localităţi Paula reducea viteza, dar 
pe drum drept rareori conducea sub o sută douăzeci de 
kilometri pe oră. Alin stătea ţeapăn și privea ţintă de-a lungul 
drumului, de parcă ar fi trebuit să înregistreze toate amănuntele 
și să descrie itinerarul pentru o revistă de turism. După mai bine 
de o oră de mers, Paula se întoarse spre el. 

— Nu fumezi? îl întrebă, îmbiindu-l să ia o ţigară dintr-un 
pachet Kent. 

— Nu acum. 

— Vrei să dau drumul la radio sau la casetofon? 

— N-am preferinţe. 

Răspundea laconic. Hotărâse să se poarte cât mai distant. 
Îmbrăţișarea aceea, care o lăsase nemișcată, avusese darul să-l 
readucă cu picioarele pe pământ, să-și dea seama că tratase 
gestul lui cu un dispreţ suveran. Invitaţia de a merge cu mașina 
ei avea, fără îndoială, un substrat. Trebuia, deci, să fie atent. 

Paula deschise casetofonul. Cu glas nostalgic, o femeie cânta 


o melodie suavă ce predispunea la visare. Versurile cântecului 
te invitau să nu uiţi niciodată locurile natale. 

— Îţi place? întrebă Paula. 

— Foarte mult. 

— Mie îmi amintește de Egipt. Acolo mi-am petrecut copilăria 
și adolescența. Tatăl meu era funcţionar la banca Angliei. A 
murit în 1965. 

Auzind cuvântul Egipt, gândul lui Alin zbură la „Colierul 
Cleopatrei”. 

— „și întotdeauna când aud această melodie, mă văd în 
faptul serii fie pe malul Nilului, privind întinsul apelor revărsate 
și bărcile pescarilor alunecând de colo-colo? fie lângă „Sfinxul 
de la Giseh”. 

Szolnokul rămase în urmă. În faţa lor se profila câmpia, uriașa 
câmpie a Tisei, întunecată din cauza cerului sumbru, pregătit de 
ploaie. Paula depăși microbuzele presei, câteva mașini-cisternă 
ale unor companii petroliere, atelierele mobile ale firmelor 
Renault și Volkswagen. Toate erau încărcate cu reclame, afișe și 
emblemele „Raliului Europa”. 

„Conduce cu siguranţă, dar stăpânită de beţia vitezei”, își zise 
Alin,  văzând-o cu câtă  dezinvoltură depășea mașinile 
concurenţilor. Deodată, zări Opelu/ galben condus de Moek și 
Dillen. Trecând pe lângă el, privi cu coada ochiului spre Paula. 
Nicio tresărire. Deci nu-i cunoștea. 

Se apropiau de graniţa dintre Ungaria și România. 

— Imi place să merg cu viteză, spuse Paula. Ție...? 

— Sunt, de obicei, ponderat. 

— Mă grăbesc pentru că la Oradea - am pronunţat bine? - la 
Oradea - primul oraș mare din România pe care-l întâlnim, nu-i 
așa? - vreau să dau un telefon la București, la hotel 
„Intercontinental”. Unchiul meu, care face parte din juriul 
raliului, a plecat din Viena cu avionul. Aș vrea să aflu cum a 
ajuns. E un om în vârstă... Domnul Growman Nikholas, dacă te 
interesează cum se numește. 

Alin nu schiţă niciun gest. 

— Spune-mi, Alinus, ziariștii de sport sunt în general cunoscuți 
în România? 

— Depinde. Nu toți. 

— Tu, de pildă? 

— Da. De când scriam despre volei, iar voleibaliștii noștri 


aveau rezultate frumoase. Asta a fost demult. Sper totuși că 
cititorii nu m-au uitat. 

— Afirmația asta o s-o verificăm în curând, la graniță. Să 
vedem dacă primii români pe care-i vom întâlni, mă refer la 
autorităţile de la graniţă, te vor recunoaște. 

— Nu toți oamenii iubesc sportul... 

Treceau printr-un târgușor, aflat la câţiva kilometri de 
frontieră. Paula opri. 

— Era să uit! Uff! Am vrut, încă de la Budapesta, să cumpăr 
ceva care să-mi amintească de Ungaria... Am zărit un magazin 
în orășelul ăsta. Uite-l acolo! Voi alege câteva articole de 
artizanat. Vii și tu? 

Coborâră și intrară în magazinul care se afla la vreo treizeci 
de metri de mașină. Cumpără o faţă de masă, niște șervetțele și 
o păpușă îmbrăcată în costum naţional maghiar. 

— Bravo! Mi-am uitat banii în mașină! Așteaptă-mă câteva 
clipe, Alinus. Mă duc să-mi iau geanta de voiaj. 

Reveni destul de repede, după ce, așa cum observase Ivașcu, 
cotrobăise prin portbagaj. 

— Scuzaţi-mă că v-am făcut să așteptați, se adresă ea 
vânzătoarei, în engleză. Ştiam că am forinţi într-o geantă de 
voiaj. Era vârâtă printre bagajele tale, Alinus. Am răscolit tot... 

x 


Ajunseră la punctul de frontieră. Pentru simplificarea 
operațiunilor, se făcea un singur control: vameșii unguri 
veniseră la colegii lor români. 

Dintr-o privire, Alin îl recunoscu pe Werner. Schiță un zâmbet 
și i se răspunse. Bagajele Paulei fură controlate minuţios de 
vameșul ungur. Ivașcu fu nevoit să le prezinte pe ale sale unui 
vameș român, în spatele căruia zări, preţ de o clipă, un bărbat 
cu părul alb. Deschise valiza, apoi geanta de voiaj. Vameșul 
văzu obiectele cumpărate la Kunstmuseum. 

— Imitaţie, zise Alin. 

— Am mai văzut și la un operator al televiziunii, spuse 
vameșul. 

Formalităţile s-ar fi desfășurat mai repede, dacă acesta n-ar fi 
descoperit că se află în prezența unui ziarist sportiv. Drept 
urmare, începu o lungă și interminabilă discuţie despre fotbal, 
apoi despre volei. 

— Totul e în regulă! declară vameșul maghiar, terminând în 


sfârșit controlul bagajelor Paulei, operaţiune la care asistase și 
Werner. 

Cuvintele acestuia fură un semnal pentru colegul său român, 
care se hotărî, cu părere de rău, să încheie discuţia cu Alin 
despre sport! 

Paula trase mașina în parcajul de dincolo de zona rezervată 
postului de frontieră și îl așteptă pe Alin, care se duse să-și 
cumpere niște ţigări. Pe când plătea, privi întâmplător spre locul 
unde se afla mașina. Paula aranja lucrurile. Văzându-l 
apropiindu-se, se roși de parcă ar fi fost surprinsă făcând ceva 
incorect. 

— AI... Ai venit? 

Lăsă grăbită capota să cadă. Urcă și porni pe loc motorul. 

x 


Maiorul Bota sosi la Oradea cu avionul. Era însoțit de 
locotenentul major Radulian și de căpitanul de miliție Alexandru 
Gârleanu. Ştirea despre accidentul suferit de echipajul român la 
Gyor, pe de o parte, iar pe de altă parte cererea formulată de 
comisarul Werner, fuseseră decisive pentru trimiterea lor în 
misiune. 

De altfel, Bota nu era străin de experiența care se făcea în 
cadrul raliului. Incă înainte de plecarea concurenţilor din țară, 
fusese chemat de colonelul Pârvu, şeful său. Directorul 
întreprinderii unde lucra inginerul Dobre le ceruse sprijinul. 

— Componenții echipajului își vor apăra singuri invenţia, 
declarase directorul. Dar s-a întâmplat ceva cu totul neprevăzut. 
Inginerul Dobre, care a construit carburatorul special și 
instalația de alimentare, a suferit un accident. A fost lovit în 
timpul nopții de o maşină care a dispărut. Poate că-i o simplă 
întâmplare. Dar dacă nu? 

Colonelul Pârvu îl convocase pe maiorul Bota. Cercetările 
miliției pentru descoperirea șoferului care provocase accidentul 
nu duseseră la niciun rezultat. Raliul începea peste câteva zile. 
Intreprinderea nu voia să renunțe la experiment. Era cea mai 
bună ocazie ca, într-o confruntare directă cu produsele unor 
firme de renume mondial, să fie verificată și omologată invenţia. 

Maiorul avu o scurtă întrevedere cu directorul întreprinderii: 

— De ce nu pleacă un colaborator al inginerului Dobre? 
întrebase Bota. 

— Pentru că niciunul nu are experienţă competițională ca să 


poată participa la un raliu. Și-n afară de asta, doar unul singur, 
Mircea Moraru, posedă carnet de conducere. L-a obţinut însă 
numai cu trei ani în urmă. 

— Ce credeţi că ar dori să afle un străin despre invenția 
inginerului dumneavoastră? se interesase maiorul. 

Directorul întreprinderii răspunsese deja unei întrebări 
similare formulate de colonelul Pârvu. Reluă explicaţia: 

— În primul rând, lichidul special, carburantul. Nu e un secret 
că noi îl preparăm din polimerizarea gazului metan. Compoziţia 
lui n-o cunoaște decât un colectiv restrâns. In al doilea rând, e 
vorba de instalaţia de alimentare a motorului. Dobre a construit 
un carburator special. Cu alte caracteristici decât cel clasic. 

— Cum veţi transporta carburantul? 

— Aprovizionarea se face la Oradea, atât la dus, cât și la 
întors. S-au construit rezervoare suplimentare. 

— Asta înseamnă că mașina are o autonomie de mers ce 
depășește două mii de kilometri. Adică distanța Oradea- 
Munchen și retur. 

Directorul îl privise admirativ. Bota era potrivit de statură, cu 
părul alb, fruntea ușor ridată, iar sprâncenele negre, stufoase. 
Ochii albaștri te scrutau cu o privire pătrunzătoare. 

— Autonomia este de aproape două mii trei sute de kilometri. 
Se realizează cu o sută zece litri de combustibil special. Fiind 
vorba de un gaz comprimat, rezervoarele sunt mici. Este încă un 
avantaj al invenţiei inginerului Dobre. 

Maiorul își trecu mâna prin părul alb-argintiu, cum avea 
obiceiul când îl preocupa ceva în mod deosebit. 

— Tot la acest raliu va fi experimentată și o a doua invenţie - 
un dispozitiv electronic de frânare automată (pe bază de 
infraroșii) în condiţii de vizibilitate redusă, A fost brevetat, dar i 
s-au adus unele îmbunătăţiri și profesorul Ganea, autorul ei, 
dorește să-l reverifice în cadrul concursului. 

— Aparatul e voluminos? întrebase Bota. 

— Nu. În asta constă avantajul său. Fiind portabil, se poate 
adapta ușor oricărei maşini. Profesorul lucrează la o 
întreprindere din Oradea. 

Colonelul Pârvu se arătase interesat de convorbirea relatată 
de Bota. 

— Cred că ar fi bine să ne revedem mâine. Te aștept cu 
propuneri, se adresă el maiorului. Până atunci... 


— Aș dori să mai fac o vizită la întreprinderea condusă de 
tovarășul director, spusese Bota. 
— E tocmai ce voiam să-ţi propun. 
x 


Vizita maiorului Bota se soldase cu o hotărâre cu care 
colonelul Pârvu fusese imediat de acord. 

— Dacă va fi nevoie și de locotenentul major Radulian... 

— Desigur. E un tânăr care a făcut progrese frumoase. Mai 
ales datorită dumitale. 

Bota făcu un gest cu mâna, ca și când ar fi vrut să se apere 
de această laudă. _ 

— Evident, în „Afacerea cuneiformelor” a fost începător. In 
„Cazul sesterţilor falși”? s-a văzut că avea o oarecare 
experiență. Sper ca în viitor colaborarea dumneavoastră să fie 
tot atât de rodnică. 

— E limpede, tovarășe colonel. 

— Nu-mi rămâne decât să-ţi urez succes. Doresc ca la sfârșit 
să te pot felicita și pentru talentul dumitale de... inventator, 
încheiase colonelul Pârvu zâmbind. 

x 

La controlul vamal, Ivașcu remarcase prezenţa unui bărbat cu 
părul alb care, aflat în spatele vameșului, părea că urmărește 
preocupat caravana raliului. Nu-l cunoștea pe Bota. De aceea, fu 
surprins să constate că i se adresează. 

Se afla în holul hotelului în care i se rezervase o cameră. 
Întreg hotelul orădean fusese pus la dispoziţia raliului. În după- 
amiaza zilei se făcea un circuit al Munţilor Apuseni, iar la ora opt 
seara se pornea în ultima etapă: Oradea-București. O etapă de 
noapte, destul de grea. Tocmai de aceea, Alin renunţă să 
meargă și în circuitul Apusenilor. Rezultatele le obținea cu 
ușurință la „statul major” al raliului, instalat în hotel. Avea timp 
să scrie articolul necesar pentru ziar și să-l transmită înainte de 
a porni în etapa finală. 

Radu Nicolau se pregătise în mod special pentru circuitul 
Apusenilor. Cursa se desfășura ziua și putea filma în condiţii 
bune. Sosirea în București urma să fie înregistrată de alți colegi 
și transmisă ulterior, în cadrul rubricii de sport. 

— Ce s-a întâmplat pe drum? Cum a fost? Ce-i cu accidentul? 
îl asaltă pe Alin, de îndată ce dădu cu ochii de el în hol. 


3 Vezi romanele „Sfîrşitul marelui preot” şi „Greşeala fatală”. 


Ivașcu îi povesti totul pe îndelete. Nu știa cine era 
răspunzător de accident. Îi bănuia pe toţi, dar mai ales pe 
Ganea. 

— S-ar putea ca profesorul să fi făcut o „pregătire” a 
accidentului. Ce a căutat la Viena în parcul de mașini? Curios mi 
se pare faptul că Lăzărescu i-a luat apărarea spunând că nu i-a 
dat cheile mașinii și că n-a ieșit din hotel. Or, chiar tu l-ai 
văzut... 

Pe nesimţite, se apropie de ei bărbatul cu părul alb pe care 
Alin îl remarcase la vamă. Se prezentă. 

— Bănuiesc, începu maiorul Bota, că s-au întâmplat multe 
lucruri care v-au intrigat în ultimele două zile. Cu 
dumneavoastră, se adresă el lui Ivașcu, aș dori să am o 
convorbire mai amănunţită. Sarcina pe care o am mă obligă să 
vă spun și motivul: eraţi la volanul mașinii când s-a întâmplat 
dezastrul. Aș dori să clarificăm unele detalii privind accidentul 
produs, se pare, din alte cauze decât inabilitatea șoferului. 

Alin simţi că-i revin culorile în obraji. Deci nu era abordat ca 
inculpat. 

— Am trăit, într-adevăr, întâmplări extraordinare, tovarășe 
maior. Să vă spun drept, abia așteptam să ajung în ţară ca să 
discut cu cineva în măsură să clarifice unele lucruri... 

x 

Peste zece minute, Alin și Radu Nicolau se aflau împreună cu 
maiorul Bota, Radulian și căpitanul Gârleanu. Cei doi prieteni 
depănau de-a fir a păr toate întâmplările. Radu - pe cele din 
tren, de pe culoarul hotelului, din noaptea în care s-a dat startul 
la Viena. Alin - începând de la întâmplarea din gara centrală a 
Munchenului și până în clipa când trecuse frontiera, ajungând în 
tară. 

Căpitanul Radulian răsfoia ziarele germane pe care Nicolau le 
adunase cu grijă: relatau furtul colierului, moartea lui Muller, 
supoziţiile reporterilor și altele. 

Maiorul Bota asculta și, potrivit obiceiului pe care și-l făcuse în 
asemenea ocazii, desena cercuri pe hârtia din fața lui. Radu 
Nicolau și Alin Ivașcu vorbeau de aproape o oră, completându-se 
reciproc. Bota începu să-și ciupească obrazul drept. Radulian 
știa ce înseamnă: șeful se plictisea. 

— O clipă, zise maiorul, ajuns, pare-se, la capătul răbdării. Aș 
vrea să sistematizăm oarecum lucrurile. 


Cei doi tăcură. 

— Întâmplările legate de „Colierul Cleopatrei” mă interesează 
doar pentru... pitoresc, spuse în glumă. Problema care se cere 
lămurită din punctul meu de vedere cuprinde accidentul, 
dispariţia carburatorului și rănirea profesorului Ganea. E drept 
că cele două probleme se leagă, dar... 

Făcu o pauză și se întoarse spre căpitanul Gârleanu: 

— Werner v-a cerut sprijinul pentru a descoperi hoțul 
colierului, nu-i așa? 

— Da. Comisarul este încredinţat că se află, în prezent, în 
România. Din cauza raliului, controlul vamal dintre R.F. 
Germania și Austria a fost superficial. Abia între Austria și 
Ungaria s-a făcut mai atent. Colierul le-a scăpat printre degete. 
Werner și colegul lui sunt convinși că faimoasa bijuterie de fildeș 
a ajuns în România. 

Bota își ciupi iar obrazul drept și tuși. 

— Pentru că cele două probleme se leagă, o să facem o mică 
retrospectivă, murmură maiorul ca pentru sine. Așadar, în tren o 
„împușcătură” - de fapt, se adresă el lui Radu - o pocnitoare de 
bâlci. Lumea dă fuga pe sală, apoi dumneata constați că ceva 
nu-i în regulă cu geanta profesorului, pe care-l vezi în vagonul 
alăturat cu un tip necunoscut. A 

— Care a apărut și la Viena, completă Radu. In seara când 
Ganea a intrat în parcul de mașini. 

— Până aici e clar. Vine la rând prietenul dumneavoastră. Se 
trezește cu un geamantan negru în mână și înăuntru - o geantă 
de voiaj. În geantă... hm, hm. Ce zici, tovarășe Gârleanu? Ce 
avea în geantă? 

Căpitanul zâmbi. 

— Tovarășul Ivașcu a avut originalul „Colierul Cleopatrei” dar 
n-a știut să-l păstreze. l-a fost luat și-apoi... apoi o femeie i-a 
cerut să tacă. l-a dat bani pentru un cadou... 

— l-am înapoiat! se apără Alin. De îndată ce am revăzut-o. 

— ...Deci bani pentru un cadou și... un breloc. 

— Acesta! spuse Ivașcu arătând brelocul. 

Maiorul Bota îl luă, îl privi în zare, îl cântări în palmă. 

— O clipă! Spuneaţi, pare-mi-se, că după ce aţi fost atacat la 
Viena, vi s-a părut că brelocul e mai strălucitor. 

— Exact. 

Radu Nicolau își privi ceasul. Se apropia clipa în care trebuia 


să plece în circuitul Munţilor Apuseni, Bota sesiză nerăbdarea 
tânărului. Se hotărî să-i mai pună o întrebare și să-l lase să 
plece. 

— Vă grăbiţi, nu-i așa? întrebă el. O singură precizare, vă rog, 
dacă o puteți face. Știţi, probabil, care-i principiul de funcționare 
al aparatului de frânare automată. Sunteţi electronist. Și-acum, 
întrebarea: aparatul poate să funcţioneze fiind închis? 

Radu ezită o clipă. 

— Într-o situaţie excepţională. Cred că... dacă ar fi într-un 
câmp electrostatic puternic... Dar e o simplă presupunere. 

Maiorul îi multumi, și Nicolau plecă. 

— Nici pe dumneavoastră nu vă mai rețin mult. Mi-aţi relatat 
cele discutate cu Paula Taylor, întâlnirea de la hotelul „Bavaria”, 
pe stradă la Munchen, plimbarea la Prater... Ei bine. Aș vrea să 
știu: credeţi sincer că femeia aceasta are nevoie de ajutorul 
dumneavoastră? 

— Am crezut până la întâmplarea de la Gyor. Acum sunt 
convins că este complicea acestor... acestor... Și din acest 
moment nu mai vreau să știu că există! 

— Ușurel, ușurel, îl temperă Bota. Eu cred că dimpotrivă! 
Dacă vreţi să ne ajutaţi, atunci chiar eu vă rog să staţi în 
preajma ei. E o rugăminte. Mă bazez pe ajutorul 
dumneavoastră. Poftim, vorbesc și eu ca Paula. 

Alin Ivașcu încercă să se justifice. Bota zâmbi îngăduitor: 

— Am fost cam dur, e drept, când v-am făcut reproșuri. Dar 
cu ziariștii putem vorbi deschis. Mai ales cu ziariștii de sport, 
care au mereu legături cu străinii. Staţi! N-am terminat cu... 
reproșurile. E bine să știți, tovarășe Ivașcu, încă ceva: nu vă 
obligă nimeni să faceţi pe detectivul particular. Nici pe 
dumneavoastră și nici pe colegul care a plecat. S-ar putea să 
daţi de necazuri sau să ne încurcaţi pe noi, cei care avem 
sarcina să descurcăm ițele. Deocamdată, atât. Vă mulțumesc 
pentru cele relatate și pentru... perspicacitatea de care ați dat 
dovadă. 

Zicând acestea, Bota, Radulian și Gârleanu se ridicară să 
plece. Discuţia avusese loc în camera lui Alin Ivașcu. 

— O clipă, spuse Bota, înainte de a ieși. Aș putea vedea și eu 
mai de-aproape cum arată această imitație... acest „Colier al 
Cleopatrei”? 

— Desigur! zise Alin și descuie geanta de voiaj în care avea 


cele câteva imitații cumpărate la Kunstmuseum. Radu Nicolau 
are un exemplar similar. El a cumpărat două. Unul i l-a dăruit 
profesorului Ganea. 

Bota privi brăţara, inelele, apoi colierul. 

— Aţi putea să ni-l lăsaţi câteva ore? întrebă căpitanul 
Gârleanu. 

— Cu plăcere! Dacă vă place, vi-l pot dărui. 

— O, nu! Vi-l cerem pentru a face o fotografie, pe care s-o 
multiplicăm și s-o difuzăm. 

Alin împachetă colierul și-l dădu căpitanului Gârleanu. 

x 


Discuția lui Bota cu inginerul Lăzărescu nu aduse nicio 
clarificare problemei de care se ocupa. 

— Cum credeţi, totuși, că se puteau bloca frânele? întrebă 
maiorul. 

— E o chestiune care, pur și simplu, mă depășește. 

— Știţi că sunteți bănuit... hm... hm! Aţi luat mașina, ați 
supus-o unei probe, să iasă, pasă-mi-te, un gunoi din carburator, 
apoi aţi revenit și, la câteva minute, s-a întâmplat accidentul. 

Lăzărescu îl privi ca trezit din vis. 

— ȘI... resemnarea dumneavoastră după accident. Prea ușor 
aţi luat totul, interveni Radulian. 

— N-aveam de unde să prevăd acest accident! Eram bolnav. 
Simţeam nevoia să stau întins. De aceea am trecut în cealaltă 
mașină. 

— Numai? i-o reteză Radulian. 

Maiorul făcu o strâmbătură și își duse mâna la obrazul drept. 
Radulian înţelese. Tăcu. 

— Va mulţumesc, spuse Bota și Lăzărescu părăsi încăperea. 

x 


Relatările lui Grigoriu nu aduseră nici ele vreo modificare a 
situaţiei. Operatorul suferise de pe urma accidentului. În tren, 
nu remarcase nimic neobișnuit. Nu-și explica nici pocnitura de 
pe culoarul hotelului. El lucrase atent, menţinuse legătura cu 
echipajele, îl ajutase și pe Ivașcu să transmită și... cam atât. 

— Aţi auzit de colierul furat? îl întrebă căpitanul Gârleanu. 

— Da. Ne-a povestit, tuturor, Radu Nicolau. Apoi am răsfoit și 
eu ziarele. Înţeleg puţin nemţește. Foarte puţin. 

— După părerea dumitale, cum crezi că s-a produs 
accidentul? 


— S-au blocat frânele, spuse, fără nicio ezitare, Matei 
Grigoriu. 

— A intrat în funcţie aparatul profesorului? 

— Altfel, cum? 

Bota își țuguie buzele. Cercetările sale se împotmoleau. Îl lăsă 
pe Grigoriu să plece, mai ales că acesta pornea împreună cu 
Lăzărescu și Stoichiţoiu în circuitul Apusenilor. 

x 

Rămânând numai cu Radulian și Gârleanu, maiorul își aprinse 
o ţigară și se rezemă de tăblia scaunului, privind în tavan. 

— Ce părere ai, arheologule! îl întrebă el pe Radulian, folosind 
porecla care i-o dăduse după „Afacerea sesterților falși”, în care 
colaboratorul său jucase rolul de arheolog. 

Locotenentul major se obișnuise cu astfel de întrebări. Dar se 
obișnuise, de asemenea, să nu mai răspundă pripit, așa cum 
proceda la început. Stătu câteva clipe pe gânduri, apoi vorbi. 

— In absenţa lui Ganea, datele sunt incomplete și e greu de 
tras o concluzie. Cred, totuși, că profesorul a jucat un rol funest 
în toată întâmplarea cu mașina. Cine e omul cu care s-a întâlnit 
în tren? Ce a căutat, fără voie, în parcul de mașini? N-a avut 
cheie? Eu zic că a avut! 

Bota cobori ochii din tavan și-și privi cu admiraţie 
subordonatul. 

— Da. A avut. Dovadă - urmele de ulei de pe cheie A luat 
tiparul. Și-a procurat una luându-i tiparul. 

— Ce crezi că a căutat la mașina? 

— A meșterit ceva la aparatul său, ca să funcţioneze chiar 
dacă butonul de pornire era în poziţia „închis”. Contactele se pot 
face și direct, fără să treacă prin acest buton. Amintiţi-vă de 
șoferii care, pierzând cheia de contact, leagă două fire... 

x 


Ganea rămăsese în spital, la Gyor. Bagajele lui fuseseră luate 
de inginerul Lăzărescu. Bota ceru să le vadă. 

— Geamantanul profesorului și geanta tip diplomat sunt în 
camera mea, îi spuse Lăzărescu. Aparatul se află în geamantan. 
Acolo l-a ţinut mereu. Profesorul Ganea locuiește în Oradea. Din 
păcate, nu-i știu adresa. Am de gând să-i depun bagajele la 
gară. Ce rost are să le plimb până la București? 

Urcă în camera acestuia și inginerul arătă bagajele 
profesorului. Găsiră aparatul de frânare automată. Bota îl 


cercetă atent, rugându-l pe Lăzărescu să-i explice funcţionarea. 

— Văd că și-a cumpărat și dânsul o imitație după „Colierul 
Cleopatrei”, spuse inginerul. 

— l-a dat-o Radu Nicolau, interveni Radulian care, de câteva 
clipe, intrase și el în cameră. 

— A, bine-ai venit, arheologule! zise Bota. Uite că n-avea cine 
să ducă bagajele astea la gară. Tovarășul Lăzărescu le-a 
aranjat, dar dânsul pleacă în circuitul Apusenilor. 

— Să le duc acum? 

— Deocamdată  du-le în camera dumitale.  Tovarășe 
Lăzărescu, vă urez drum bun în circuit. Ne mai vedem deseară, 
înainte de plecarea spre București. 

..O oră mai târziu, Bota era aplecat asupra aparatului lui 
Ganea. Încerca să dezlege misterul funcţionării acestuia? Voia 
să-și dea seama cum funcţiona fiecare parte componentă? Greu 
de spus. Radulian luă geamantanul profesorului și vru să-l așeze 
pe un scaun. Văzând că fermoarul se desfăcuse, dădu cursorul 
înapoi. Capacul geamantanului se deschise. 

„E prea plin”, își zise Radulian și încercă să reașeze lucrurile. 
Deodată dădu de un mic obiect. Îl privi. Era un breloc cu 
emblema Munchenului. 

— Aţi văzut piesa asta? întrebă el și-i arătă maiorului obiectul 
găsit. 

— Ce spui? A, da... 

— Cred, spuse Radulian cu ușoară emfază, că am descoperit 
calea prin care bandiții comunicau cu Ganea. 

Bota zâmbi îngăduitor. 

— E un... un microemiţaător? 

Radulian îl privi. Rămase cu gura căscată. Așadar, Bota 
bănuise! 

— Exact! Ganea îl purta asupra lui. Orice vorbea se putea 
recepționa. Avem dovadă că acest om... acest om... 

Maiorul nu-l mai asculta. Radulian băgă de seamă acest lucru. 

Căpitanul Gârleanu intră în cameră. Fotografiase colierul- 
imitație dat de Ivașcu. Îl puse pe masă. 

— Voiaţi să-l vedeţi și dumneavoastră, îi spuse el lui Bota. 

— Bine. Lasă-l aici. O să i-l dau eu lui Ivașcu. 

Căpitanul ieși. Radulian mai întârzie câteva minute, apoi 
murmură: 

— Să duc bagajele la gară? 


— Puțin mai târziu, arheologule. Dacă ai treburi... 

— Voiam să cobor la bar să beau o cafea... 

— Bine... 

Radulian ieși. Rămas singur, Bota continuă să studieze 
aparatul profesorului Ganea. Privirea îi căzu pe colierul adus de 
căpitanul Gârleanu. 


Bota aruncă nada 


Circuitul Apusenilor se încheiase. Cele două echipaje ale 
românilor urcaseră în clasament. Radu Nicolau filmase mult și 
era încântat. Îl ajută pe Alin să-și scrie articolul, apoi plecă să-și 
procure bilet de avion pentru București. Se însera și, din nou, 
zarva creștea pe măsură ce se apropia ora plecării în ultima 
etapă. 

Alin terminase de transmis reportajul pentru ziar, cu toate 
rezultatele, și stătea într-un fotoliu. Auzi telefonul. Era Paula. 
Voia să telefoneze la București și-l ruga s-o însoțească. 

Găsiră repede clădirea telefoanelor din Oradea. Paula reuși să 
vorbească fără dificultate cu recepţia hotelului 
„Intercontinental”, care o informă că domnul Growman figura 
printre oaspeţi, dar, pentru moment, nu se afla în camera sa. 
leșise în oraș. 

— Vă rog să-i comunicaţi că totul e în regulă. Am ajuns cu 
bine la Oradea. De trei ori O.K. Chiar, așa vă rog să-i transmiteţi. 

Părăsi bucuroasă localul telefoanelor. 

— Mi-e o foame de lup. Hai să mâncăm, Alinus. Mergem cu 
mașina. Condu-mă la un restaurant bun. 

Alin o dirija și ajunseră la restaurantul „Crișul”. Comandară 
niște „minuturi”. Masa dură mai puţin de douăzeci de minute. 

— Categoric, sunt o uitucă! exclamă Paula. Pe chipul ei se 
așternuse o paloare accentuată. Mi-am uitat în mașină cele 
necesare pentru a-mi reface machiajul: rujul și pudra. Scuză-mă! 
Lipsesc câteva clipe! 

Se ridică de la masă și ieși. Așteptând-o, Alin privi absent în 
jurul său. Când reveni, coloritul natural din obraji îi reapăruse, 
iar ochii îi străluceau. 

„Ce se întâmplă cu ea? se întrebă Alin. La Viena am asistat la 
o scenă asemănătoare. Și tot în restaurant. E de neînțeles...” 

— Na! Acum am uitat cheile în mașină, spuse Paula. Nu vrei 


tu să...? 

Ivașcu nu așteptă continuarea. leși cât putu de repede din 
restaurant și se îndreptă spre Fordul Capri. Cheile erau în ușă. 
Incuie și le luă. Reveni. Mai zăboviră câteva minute pentru a bea 
câte un pahar de pepsi. Alin plăti și se ridicară. 

Se înnoptase. leșiră din restaurant și își reluară locurile în 
mașină. Paula porni. După un sfert de oră, Oradea rămăsese 
undeva în urmă. 

— Ești trist sau mi se pare?! 

— Obosit. 

— A! Da! Tu n-ai dormit deloc. Ce-ar fi să te culci puţin, 
Alinus? Lasă scaunul pe spate... 

— Nu... Nu... 

Opoziția nu-i fu luată în seamă. Opri mașina. Învârti rozetele 
de la scaunul lui și-l înclină. 

— Așa e mai bine. Culcă-te! Pune asta sub cap, spuse 
întinzându-i o pernă pneumatică. Umfl-o puţin... Gata. Somn 
uşor. g 

Ivașcu se lăsă pe spate și închise ochii. li era foarte somn. 
Mașina porni, legănându-l. Incepeau să urce pe serpentinele de 
la Piatra Craiului. 

„„„Când se trezi, își dădu seama că se află la marginea unei 
păduri, pe un drumeag. Cerul era spuzit de stele. Paula 
coborâse și se odihnea în iarba înaltă. 

— Te-ai trezit? întrebă ea, auzind mișcare în mașină. 

— Da. Ce s-a întâmplat? 

— Nimic. N-am mai trecut prin Cluj, ci am tăiat prin Bouru... 
Buru... Borou, nu știu cum se pronunţă, așa că avem un avans 
față de ceilalți. M-am gândit că te odihnești mai bine fără 
zdruncinături. Vino lângă mine. 

Se așeză alături. Vru să-și aprindă o ţigară. Dar Paula i-o luă 
din mână. La început, nu înţelese. Întinse braţele spre el și-l 
mângâie încet-încet pe păr, apoi pe obraji. Alin stătea culcat pe 
spate și privea cerut înstelat. 

— Închide ochii, Alinus. 

li închise și rămase așa, așteptând. Simţi sărutul ei fierbinte 
mai întâi pe pleoape, apoi pe buze. 

— Dragul meu... 

Continua să-l sărute. larba era înaltă, aproape cât grâul la 
început de iunie... 


x 


Pe la ora douăsprezece trecură prin Alba lulia. La volan se afla 
Alin, iar pe scaunul făcut pat stătea Paula. Dormea? Nu. Din 
când în când se ridica și privea, peisajul. Luna răsărise și arunca 
beteală de lumini din înalturi. 

— Ce minunată e țara ta, Alinus, spuse pe când coborau spre 
Avrig. 

În dreapta, prin ceața nopţii destrămată de razele lunii, se 
vedeau munţii. Panglica Oltului părea de argint. Stătea pe spate 
și, cu mâna stângă, îl ţinea de mâna cu care Alin schimba 
vitezele. 

— Acum poţi să-mi spui? întrebă el. Ce-a fost cu Muller, cu...? 

— Nu! Nu pot să-ţi spun nimic. Altădată, poate. Dar nu-i 
nevoie să știi. Ți-aș crea neplăceri. 

— Nu-mi spui nici pentru ce m-ai luat cu tine în mașină? 

Paula se ridică. Îl privi scrutător, apoi zâmbi. 

— Voiam să fiu cu tine. Nu-i de ajuns? 

— „Și fiindcă voiai să nu mă mai întrebe nimeni nimic. Sunt 
un martor incomod, nu-i așa? Spune, cine te urmărește? Cine îţi 
vrea răul și de ce? Am venit cu tine să te apăr. 

Paula îl privi cu vădită ironie, iar el se simţi stingherit. 
Murmură: 

— Bine. Să lăsăm toate astea. 

II aprobă dând din cap, apoi își deschise poșeta să-și ia puful 
din pudrieră. Totul a durat câteva fracțiuni de secundă. Lui Alin 
i-au fost însă îndeajuns pentru a vedea, pe fundul poșetei, un 
obiect întunecat. Nu avea nicio îndoială. Era un stilet mic. „De 
ce are nevoie de o armă? De cine vrea să se apere? Dacă nu-i 
vorba de apărare, ci de atac? Atac împotriva cui? A mea? Bine, 
dar putea s-o facă pe când dormeam. Atunci?” 

Intrebările i se învălmășeau în gând. Nu știa ce să mai creadă. 
Pentru prima oară de la începutul întâmplărilor neprevăzute pe 
care le trăise, simţi o înfiorare neplăcută. Ciudăţeniile Paulei îl 
aduseseră în situaţia de a nu mai ști ce să creadă despre ea. Își 
aminti de comportarea ei contradictorie de la „Bavaria”, apoi de 
la „Crăișorii” și, în fine, de acea dezlănţuire din poiana unde 
opriseră. 

x 

Comunicatele difuzate prin radio de către direcția raliului 

anunțau că primii concurenți trecuseră de Brașov și urcau pe 


pantele dintre Timișul de Sus și Predeal. 

În mașina lui Stoichiţoiu era cald deși trecuse de mult de 
miezul nopţii, iar munţii erau aproape. Radulian moţăia. Capul îi 
cădea din când în când pe spate. Grigoriu dormita și el. Incerca 
să-și învingă oboseala, dar nu izbutea. Bota asculta radioul. 
Pentru a nu-i deranja pe ceilalţi, folosea un microreceptor vârât 
în ureche. 

Din cauza serpentinelor, coloana oficialilor se mai strânsese, 
iar concurenţii se răsfiraseră, gonind ca bezmeticii. 

— Aici ca aici, spuse Stoichiţoiu. Dar să vedem ce va fi de la 
Comarnic, pe autostradă! Se va rula cu viteze demne de cursele 
de la Monza sau Le Mans. Ce se transmite la radio? Emisiunea la 
posturile noastre s-a încheiat. 

— Ascult muzică la un post necunoscut. Nimic interesant, 
răspunse maiorul. 

— De la Cluj nu v-aţi mai despărţit de aparat. Cred că e totuși 
ceva interesant. 

— Îmi ţine atenţia trează. Să nu adorm, ca Radulian, de pildă. 

Auzindu-și numele, locotenentul major se trezi ca prin farmec. 

— Aţi spus ceva? întrebă el. 

— Ascultam la radio. 

— La ora asta? se miră Radulian și îl privi pe Bota cam dintr-o 
parte. Nu-l credea. „Bota nu ascultă muzică și nici comentarii 
turistice! «Fachirul» a dat de un fir. Ce naiba și-a notat în 
carneţel? Și ce rost au avut cuvintele lui la Brașov, când s-a 
înapoiat de la telefon?” 

„..Închise ochii și revăzu scena. Bota venea spre mașină. Era 
radios. Vorbise cu Bucureștiul. 

— Le-am dat de lucru topografilor și geografilor noștri, îi 
spusese el. Să văd cum se vor descurca. O să încerc și eu, în 
paralel, să dezleg cuvinte încrucișate. 

Radulian îl privise fără să spună nimic. Era obișnuit să-i 
vorbească în șarade, iar sistemul acesta al maiorului de a 
raționa cu glas tare îl deruta și-l amuza în același timp. Interesul 
îi sporise văzându-l pe Bota adâncit în studierea pe hartă a 
drumului Brașov-București. „Ce naiba?! Nu-l cunoaște? L-a făcut 
de zeci de ori! Doar nu i-e teamă că o să ne rătăcim! Poftim! Și- 
a scos rigla de calcul și, ca un veritabil inginer, face măsurători 
pe hartă.” 

— Vă interesează ceva anume? întrebă Lăzărescu. 


— Socoteam cam cât de lungă e conducta de gaz metan. Am 
lucrat, cândva, la consolidarea ei... 

„Măsoară conducta?! Gogoși! Cine știe ce pune la cale, gândi 
Radulian. Ce tot ascultă la radio? Nu l-a lăsat deloc din mâna. Și- 
o fi făcut capul calendar”. Curiozitatea îi dădea ghes să întrebe, 
dar nu putea de faţă cu ceilalți. 

Ocazia se ivi la ieșirea din Sinaia. Un camion blocase șoseaua 
și coloana raliului se oprise. Bota coborâse, ca mulţi alţii, să se 
dezmorțească. Avea radioul sub braţ. 

— Înregistraţi muzică? îndrăzni Radulian, văzând că apăsa 
uneori pe clapele casetofonului. 

— Da. Pentru topografii de la București. Vrei să asculţi și 
dumneata? 

Radulian se trezi cu aparatul în braţe și cu receptorul în 
ureche. Bota derulă banda. Apăsă pe butonul de redare. Se auzi 
o bolboroseală în germană. Apoi, clar: „Viraj 24.328 O.K. 23.45”. 
Din nou ceva de neînțeles, și iarăși vocea aceea clară: „Viraj 
31.242 O.K. 24.15". 

— Nu înțeleg, zise Radulian. 

— Deocamdată nici nu e nevoie să înţelegi. 

Văzând că Lăzărescu și Grigoriu se apropiau, maiorul 
manevră rapid butoanele. Se auzi o melodie de jazz. 

— Nu știam că vă place atât de mult muzica, spuse Grigoriu. 

— E bună împotriva plictisului. Mai ales la drum. 

— Spuneaţi că la Brașov o să încercaţi să aveţi vești despre 
mașina rămasă la Gyor. 

— Am aflat că mașina zace în continuare acolo, că e bine 
păzită și că profesorul Ganea și-a revenit. Va fi trimis, în curând, 
acasă. Cu avionul, bineînţeles. Nu cu mașina ghinionistă! 

— Ce-o să-i spunem inginerului Dobre? Vă închipuiţi că 
dânsul, ca inventator, o să fie foarte necăjit, murmură Grigoriu. 

— Inginerul să fie mulțumit că n-a fost în mașină! Altfel zăcea 
în spital, la Gyor. Sau, poate, i se întâmpla ceva mai rău. 

x 


Se apropiau de Bucureşti. De la Câmpina, cursa devenise 
palpitantă. 

— Unde este sosirea? se interesă Grigoriu. La Casa Scânteii? 

— Da, răspunse Lăzărescu. 

leșiră din Câmpina. Luna fu acoperită de nori. Negura deveni 
de nepătruns. Pe şoseaua slab luminată, luminile de poziție ale 


mașinilor clipeau obosite. Roșul lor zmeuriu împrumuta 
asfaltului un colorit aparte. Mai aveau câţiva kilometri până la 
Otopeni, când Bota îi ceru lui Stoichiţoiu să oprească. 

— O să cobor. Am niște treburi la aeroport. Radulian, te rog să 
ai grijă și de bagajele mele. Atenţie la casetofon. 

— Bine. 

— Ne revedem dimineaţă, la birou. 

— Se înțelege. 

Bota coborî. Mașina își continuă drumul. Niciunul din ocupanții 
ei nu privi înapoi. Dacă noaptea n-ar fi fost atât de întunecoasă, 
poate ar fi văzut că maiorul nu se îndreptase spre aeroport, ci în 
partea opusă, pe un drumeag care ducea spre o pădurice de 
salcâmi. 

Radulian luă casetofonul. Curios să afle ce înregistrase Bota și 
să se lămurească ce reprezentau cifrele acelea, derulă banda, 
apoi apăsă pe clapa de redare. Pe bandă nu exista decât 
muzică! Incercă din nou, dar obţinu același rezultat. „Ce naiba! 
N-am auzit bine, la Brașov? Era vorba de niște cifre, apoi se 
auzea cunoscutul O.K. Și, în fine, ora.” 

Nu știa ce să mai creadă. Cercetă locul în care șezuse Bota. 
Harta dispăruse! își privi ceasul. Era trei și douăzeci de minute. 

x 

La ora trei, maşina Paulei ieşea din Ploieşti. Conducea Alin. 
Fiind familiarizat cu drumul Brașov-București, îi ceruse să 
rămână tot el la volan, mai ales că ea dădea semne de 
oboseală. De la Câmpina adormise. li auzea respirația domoală. 

Era tentat să întoarcă mereu capul și s-o privească. O zărea 
din profil: avea fruntea ușor bombată, sprâncenele subțiri, 
arcuite a mirare, nasul ușor cârn. Buza de jos era puţin 
răsfrântă, de parcă ar fi așteptat un sărut. 

Avea convingerea că nu-i ceruse fără un scop anume să 
treacă în mașina ei. Nu putea ghici însă ce urmărise. „Mi-o fi 
cotrobăit prin bagaje în timp ce dormeam? De la Oradea și până 
acolo, aproape de Buru, am dormit tun... Somn de nou născut. 
Eram obosit. Tare obosit. Și dacă s-a uitat în bagaje, cu ce scop 
a făcut-o? Ce-a urmărit? Crede că știu ceva despre secretul 
invenţiei lui Dobre?” 

Nu! Nu putea înțelege exact de ce fusese luat în mașina ei! 
Renunţă să-și mai facă gânduri. Respiră adânc. 

— Ce e, Alinus? 


— Cum, nu dormeai? întrebă el surprins. 

— La ce te gândeai? Ai suspinat. 

— Să-ţi răspund? 

— Da, repede. Înainte de a încropi o minciună. 

— Ei bine, mă întrebam dacă te voi mai vedea vreodată. 

Zâmbi. Îl mângâie pe păr și-l sărută pe tâmpla dreaptă. 

— Cred că da, dragul meu, spuse în șoaptă și continuă 
visătoare, să-l mângâie. 

— Mai avem cincisprezece kilometri până la București. 
Ajungem imediat la aeroport. 

— Te rog să oprești, spuse Paula, cu alt ton în glas. O să trec 
eu la volan. După câte am înțeles, vrei să rămâi la linia de 
sosire. 

Alin opri. Coborâră. Făcând înconjurul mașinii, se întâlniră 
față-n faţă. O cuprinse peste umeri. Paula își lăsă capul pe 
pieptul lui. Când își înălță fața, avea buzele întredeschise, ca 
pentru a spune ceva. Îi prinse capul în mâini și-l sărută, la 
început delicat, apoi sălbatec... 

Porniră. Era ora trei și patruzeci de minute. 

— Vrei să ne mai vedem? întrebă ea, reînnodând firul discuţiei 
întrerupte. 

— Da, Paula. 

— Atunci ne vom mai vedea. Îţi promit. 

Se apropiau de Casa Scânteii. Ivașcu coborî. Conveniră să se 
întâlnească la ora unsprezece dimineaţa. Urma s-o caute la 
hotel „Intercontinenta!”. 

Din locul rezervat reporterilor de televiziune, ţâșni spre el 
Radu Nicolau. 

— Bine că ai venit! Cum a fost pe drum? Unde te uiţi? 

Alin părea că nu aude. Fusese o impresie sau, într-adevăr, 
Paula pornise înapoi spre Ploiești? Cum adică, nu se grăbea să 
ajungă la hotel să-și vadă unchiul?... 

— Te-am căutat în mașina presei. Credeam că ești acolo. 

— Ei, na! Știai bine că n-o să merg cu ziariștii. 

Începu să consulte listele celor sosiți, când observă mașina lui 
Stoichiţoiu. 

— Tovarășul Bota unde-i? întrebă Alin. 

— S-a oprit la aeroportul Otopeni, răspunse Radulian. 
Bagajele lui sunt aici. N-aţi vrea să mă ajutaţi să le duc la un 
taxi? Mașina o să intre în „parc” și nu se mai umblă la ea. Așa-i 


regula, chiar pentru cei care au participat Phors-concours, în 
cazul în care vor să se omologheze rezultatele... 

Între timp, Grigoriu coborâse și el. Își luase geamantanul și o 
cutie din piele, care semăna mai mult cu etuiul unui aparat 
fotografic. Stațiile de radio rămâneau în mașină. Dincolo de linia 
de sosire era o îmbulzeală de nedescris, așa că Radulian și 
Ivașcu reușiră cu greu să răzbată până la staţia de taxiuri. Abia 
ajunseră și se instalară într-o mașină, că îl zăriră pe Grigoriu. 
Alerga spre ei cu faţa răvășită de deznădejde. 

— Mi-au furat cutia! Mi-au furat cutia! spuse el, într-un suflet. 
Cutia de piele... 

— Cum, adică? 

— Treceam prin mulţimea concurenţilor și oficialilor. Deodată 
am simţit că cineva mi-o smulge. N-am putut vedea cine. 

Ivașcu n-avea timp să asculte văicărelile lui Grigoriu. Murmură 
ceva nedeslușit și plecă. Radulian spuse și el ceva vag despre 
hoţi, îngăimă „se mai întâmplă” și văzând un miliţian se duse 
spre acesta. Reveni și-l asigură că totul se va aranja. Apoi se 
urcă în mașină. 

Grigoriu rămase descumpănit în mijlocul drumului. 

x 


De aproape o jumătate de oră stătea ascuns într-un boschet. 
Începuse să plouă mărunt și „fachirul” simțea că îl ia cu frig. 

„Dacă m-am înșelat? Dacă n-am descifrat bine? se întreba 
mereu, consultându-și ceasul de la mână. E patru și un sfert”. 

Negura din juru-i era de nepătruns. Vânzoleala de pe șoseaua 
principală, aflată la cel mult două sute de metri, se potolise, 
semn că atât concurenții cât și asistenţa tehnică organizată de 
diferite firme trecuseră. Din când în când, farurile câte unei 
mașini străpungeau întunericul. Ploaia continua să cadă mărunt. 

Porni agale spre șosea, tăind peste câmp. Pe neașteptate, la 
două-trei sute de metri, zări o mașină care ieșea din șosea, 
apucând-o pe un drumeag. La mai puţin de două minute, 
manevra fu repetată de încă una și-apoi de o a treia. 

„Deci n-am greșit. Aici e locul”, gândi Bota. Porni în direcţia 
mașinilor. Apropiindu-se, auzi glasuri. 

— Nu-i adevărat! spunea o femeie în germană. Asta e ce mi s- 
a dat. 

— Atunci tu ai schimbat! 

— Asta am primit de la „Moara verde”. 


— Cineva a furat! A schimbat totul! Și asta ai făcut-o tu, 
Braun! Crezi că mă poţi duce? Sunt șacal bătrân. Scoate piesa 
imediat altfel... 

— Nu! ţipă femeia. 

Se auziră zgomote de luptă. 

— Dă-mi înapoi stiletul! Wolf, dă-mi... 

— Braun, ascultă, dacă nu scoţi originalul te omor ca pe un 
câine! 

— N-am niciun original, imbecilule! 

— Număr până la cinci: unu, doi, trei... 

O bufnitură și, imediat, alta. Femeia ţipă. Se auzi zgomot de 
motoare. Răsunară alte bufnituri înfundate și două mașini 
țâșniră spre șosea, dispărând în negură. 

„Ce-i cu a treia mașină?” se întrebă Bota. Fără a pierde 
vremea, alergă spre locul unde se deslușea umbra mașinii 
rămase. Recunoscu Fordul Paulei. Mai făcu câţiva pași și se 
împiedică de ceva. Se aplecă. Aprinse lanterna. 

.„„Jos, lângă portiera din stânga a mașinii, zăcea Paula Taylor. 
Se lăsă în genunchi și-i puse mâna pe gât, căutând carotida. 
Pulsaţiile arterei erau perceptibile. Încercă să descopere unde 
era rănită. Nu-i fu greu. Fulgarinul era roșu de sânge în partea 
dreaptă, ceva mai jos de șold. 

Se ridică și ascultă. Nicio mișcare. Se lăsă în genunchi. Voi să 
oprească hemoragia, cu fâșii rupte din fulgarin. li vâri sub cap 
ce mai rămăsese din haina de ploaie și porni în goană spre 
aeroport. Știa că acolo era oricând un serviciu medical de 
urgenţă. 

x 

„„„Ambulanţa aeroportului gonea spre București. Paula zăcea 
pe o targa. Lângă ea se afla o doctoriță tânără care, din 
obișnuinţă profesională, îi ţinea mâna pentru a-i simţi pulsul. 

— Numai de n-ar face un stop cardiac, spuse doctorița. Dacă 
rezistă încă o jumătate de oră, e salvată. Rănile acestea sunt, 
întotdeauna, cu surprize. 

Zâmbi obosită. Bota o privi. Avea părut blond, ochii albaștri... 
„Parcă a coborât dintr-un tablou de Veronese. Un înger blond, la 
căpătâiul unei fiinţe demonice”. 

— Lucraţi de mult la aeroport? o întrebă ca să rupă într-un fel 
tăcerea. 

— De cinci ani. Soțul meu este pilot de cursă lungă. Când e 


ceaţă sau avionul întârzie, am emoţii. În seara asta trebuia să se 
întoarcă. L-a împiedicat ceața. S-a dus să caute un aeroport 
„Curat”. La Sofia. Sau la Belgrad. Cine știe?... 

Când ajunseră la spitalul, de urgenţă era ora cinci și zece. 
Trecuse aproape o oră din momentul în care Paula fusese rănită. 

— Rămân și eu aici, spuse doctorița. Am să vă rog să anunţaţi 
la aeroport unde sunt, pentru a mi se da de veste ce e cu soţul 
meu. 

— Fiţi fără grijă, o asigură Bota. Mă iertaţi: n-am reţinut 
numele dumneavoastră. 

— Elena Șulariu. 

x 

Locotenentul Radulian își privi ceasul. Era șase. Stătea în 
biroul său și al lui Bota, de aproape două ore. Aștepta un 
telefon, o veste din partea maiorului, care nu se grăbea însă să-i 
dea de știre pe unde se află. 

Puse capul pe masă și închise ochii, când auzi pași. Intră un 
tânăr blond, înalt, subţirel. Radulian își înălță capul și-l privi ușor 
încruntat. Era locotenentul Nicoară. 

— Mă scuzați, zise el. Credeam că nu-i nimeni aici. Am adus 
asta. A fost lăsată la poartă de un plutonier de miliţie. Zicea să 
v-o dea dumneavoastră sau maiorului Bota. 

Radulian privi obiectul. Somnul îi dispăru. 

— la te uită! Cutiuţa lui Grigoriu! Bine că s-a găsit! A fost prins 
hoțul? Ce ţi-a raportat plutonierul? 

— Nimic. Aparține de secţia 31. Plutonierul Ardeleanu. Dacă e 
nevoie, îl găsim ușor. 

— Caută, te rog, numărul de telefon al lui Grigoriu Matei. 
Obiectul ăsta i-a fost furat în înghesuiala de la Casa Scânteii. 
Vreau să-i dau de veste că s-a găsit. Era foarte necăjit... 

Nicoară dădu să iasă. 

— Sau... mai bine lasă! O să-i telefonez mai târziu! Poate s-a 
culcat. Să nu-l deranjăm. 

— O veste bună nu deranjează niciodată. 

— Bine. Atunci telefonează-i dumneata. Spune-i că s-a găsit 
cutia care i-a fost furată și că azi după-amiază o va putea ridica 
de la miliție. Atât! 

După plecarea lui Nicoară, Radulian se gândi iar la Bota. „Nu 
încape nicio îndoială că urmărește ceva. S-a oprit la aeroport, iar 
mie nu-mi spune decât să merg la birou și să-l aștept! Rola de la 


casetofon a schimbat-o cu una pe care era imprimată doar 
muzică, harta și-a luat-o. Ce naiba pune la cale, iarăşi?” 
x 


Când intră în biroul său, maiorul văzu o scenă care-l făcu să 
zâmbească. Radulian dormea pe canapea, iar locotenentul 
Nicoară citea un roman de aventuri. Părea o bunică ce veghează 
la căpătâiul unui bolnav. Văzând cutia din piele, se îndreptă cu 
pași mari spre masa pe care era așezată. 

Nicoară se ridicase salutându-l cu voce scăzută, pentru a nu-l 
trezi pe Radulian. Bota îi ceru lămuriri în privinţa cutiei. 
Locotenentul îi raportă cum fusese adusă. 

— Mda. Deci asta e, murmură el, desfăcând-o. Un aparat 
electronic. E normal ca Grigoriu să aibă asemenea scule! 
Nicoară, te rog să telefonezi căpitanului Mareș. Spune-i că îl 
aștept. Am nevoie de el; e specialist în electronică. Stai! Incă 
ceva! Scrie! 

Așteptă până când tânărul locotenent își scoase stiloul și un 
carneţel. 

— la, te rog, legătura cu redacţia ziarului „Informaţia 
Bucureștiului”. Roagă-i să se intereseze ce e cu crima din 
Pădurea Otopeni și să anunţe cele cuvenite la rubrica „Aflăm de 
la miliția Capitalei”. Ai notat? Du aparatul ofițerului de serviciu, 
de unde-l va lua Mareș. 

Nicoară ieși. Bota formă numărul de telefon al spitalului de 
urgenţă. Ceru un interior. Îi răspunse doctorița Șulariu. 

— Totul e în regulă, îi spuse aceasta. Rana nu-i profundă. 
Cuţitul a atins însă un vas, de sânge. Pacienta și-a revenit. | se 
face transfuzie. 

— Mulţumesc. Mi-aţi dat o veste bună. Nu uitaţi însă: discreție 
totală. Numita e... moartă. Şi-i o româncă: Elvira Popovici. Așa 
cum am înscris-o în fișă. 

— S-a înțeles, răspunse doctoriţa. Regret însă un lucru: a 
trebuit să aflu, întâmplător, că sunteți maiorul... 

— Bine, bine. A fost o... lipsă a mea. Sper să ne revedem 
mâine. 

Abia închise telefonul, că de la biroul topografic i se aduse un 
document. Îl cercetă cu grijă, dădu din cap aprobator, îşi notă 
niște cifre. Scoase din buzunar banda de casetofon pe care o 
schimbase și ascultă. Mormăi satisfăcut. Formulă un fel de 
mesaj pe o bucăţică de hărtie. 


„Să-l vedem pe Mareș ce poate” își zise și se ridică. Ajungând 
lângă canapeaua pe care dormea Radulian, îl trezi. Acesta sări 
drept în picioare. 

— Incet-încet, arheologule, spuse Bota. M-am gândit că e mai 
bine să te duci acasă. Când are loc ceremonia de premiere a 
câștigătorilor raliului? 

— La ora 14. 

— Și... banchetul? 

— La ora 21. Invitaţii speciale. Hotel „Intercontinental”. Sala 
de la primul etaj. Balul va fi mascat. 

— Avem și noi invitaţii? 

— Putem avea. 

— Bine. Și-acum, e timpul să pleci la culcare. La ora 
unsprezece și jumătate ne revedem aici. 

Radulian privi spre Nicoară care se întorsese. Locotenentul 
avea ochii împăienjeniţi de nesomn. Bota se reașeză. 

— Totuși, înainte de a merge să ne odihnim, trebuie să-ți spun 
câteva lucruri, Raduliene. 

li istorisi în câteva cuvinte ce se petrecuse din momentul în 
care coborâse din mașină până la venirea la birou. Apoi îi ceru 
părerea. Nicoară asculta atent. 

— In tagma bandiţilor s-a întâmplat ceva neobișnuit, tovarășe 
maior. Am impresia că s-au tras pe sfoară între ei. Cred că e 
vorba de „Colierul Cleopatrei”. Se pare că unul dintre ei a 
substituit originalul. 

— Așa cred și eu, spuse Bota. lată ce-am găsit la locul cu 
pricina. Zăcea în noroi. 

Zicând acestea, scoase din buzunarul fulgarinului un 
pacheţel. Înăuntru se afla... colierul. Radulian sări de la locul lui 
și-l cercetă. 

— A! o imitație! Deci, din cauza asta s-au certat! 

— Feriţi-vă să-l atingeţi! N-am pus nici eu mâna pe el. Să fie 
dus la laborator și să fie luate amprentele, spuse Bota, uitându- 
se spre Nicoară, care făcu imediat câţiva pași înainte și preluă 
obiectul, învelit în hârtie. Anunţaţi-l pe căpitanul Alexandru 
Gârleanu să vină la mine. Trebuie să știe și el ce s-a întâmplat. 
Problema colierului este de competenţa lui. Poate că-l va ajuta 
pe Werner să... 

x 


Pe la ora douăsprezece, Bota și Radulian se aflau la birou. 


Îndată ce maiorul apăruse, Nicoară îi raportă că telefonase 
doctorița Șulariu. 

— M-a rugat să comunic că pacienta și-a revenit. Totul e în 
regulă. În cel mult două zile va fi pe deplin refăcută. 

— Bine. Acum e momentul să pleci dumneata la culcare. 

Locotenentul salută și ieși. Bota își privi ceasul. 

— Când se face omologarea rezultatelor? 

— La ora unu. Am cerut să ni se dea o mașină pentru ora 
douăsprezece și jumătate, să mergem la Casa Scânteii. 

Bota ridică din sprâncene. Îi plăcea că Radulian avea iniţiative 
și nu mai aștepta totul de la el, ca pe vremuri. 

— Fiindcă mai avem puţin timp, te-aș ruga să-ţi spui părerea. 
Ce crezi despre toate astea? Poate că somnul... ţi-a dat vreo 
idee. 

— Am o singură nelămurire, tovarășe maior. Foarte bine că ne 
ocupăm de cei care ne-au atacat la Gyor. Dacă au venit în 
România e iarăși bine. Poate-i dibuim. Dar mă surprinde altceva. 
În fond, bandiții și-au îndeplinit... misiunea. Ne-au scos din 
cursă. Motorul inginerului Dobre nu va mai fi omologat. Asta 
înseamnă că noi... Înţelegeţi ce vreau să spun? Mă surprinde, 
desigur, și liniștea dumneavoastră. 

Bota își aprinse o ţigară. 

— În privinţa bandiţilor, sunt sigur că-i voi revedea. O să-i 
convoc pe toţi la o... adunare generală. 

— Să-i convocaţi...? făcu mirat Radulian. 

— Întocmai. Te asigur că vor veni. Așaa. lar dovada atacului 
lor de la Gyor, am avut-o azi-dimineaţă, aici, pe birou. 

— Nu înțeleg. 

— Îţi voi explica la timpul potrivit. Hai la Casa Scânteii, că se 
apropie omologarea rezultatelor. Am încredere că vom reuși 
să... În fine: nu degeaba am declarat colonelului Pârvu că voi 
deveni inventator. Te rog, nu mă mai privi atât de mirat, că de 
data asta n-am făcut niciun fel de „fachirism”. 

În faţa sediului îi aștepta mașina. Bota întârzie puţin în hol 
pentru a mai da un telefon. Îl instruia pe căpitanul Mareș. 

— Gata! Convocarea am lansat-o, zise el așezându-se lângă 
Radulian. La Casa Scânteii, se adresă șoferului. Arheologule, am 
aruncat nada. Sper să muște toţi din ea. 


O „invenţie” care face vâlvă 


Ajungând la redacţie, prima grijă a lui Ivașcu fu să citească 
ziarele din ziua aceea. Reportajul pe care-l scrisese despre raliu 
apăruse pe prima pagină. Echipajul lui Lăzaru ocupase locul 
nouă, iar cel al lui Marinescu - locul treisprezece. Săltaseră în 
clasamentul general, imediat după intrarea în ţară, pe drumuri 
cunoscute. Din curiozitate profesională, răsfoi și celelalte ziare, 
pentru a compara listele. Clasamentul era corect și complet. 

Raliul fusese câștigat de austriecii Bert Hanner și Kurt Baden. 
Pe locurile următoare figurau două echipaje finlandeze, unul 
francez - din orășelul Gavrelin, de lângă Calais, apoi un echipaj 
din Munchen. 

Își privi ceasul. Era douăsprezece și jumătate. Venise timpul 
să plece, dar zăbovi ca să dea un telefon la hotelul 
„Intercontinental. 

— Taylor? Taylor, ziceţi?! Nu. N-avem nicio doamnă cu acest 
nume printre oaspeţii hotelului nostru... 

— A sosit azi-dimineaţă. 

— I s-a rezervat o cameră, dar până acum n-a sosit. 

Inchise. Era dezorientat, nedumerit. „O să trec pe la hotel 
după omologare”, își zise și cobori în goană. Mardin îl aștepta în 
mașină. Avea un ziar desfăcut pe genunchi. 

— Ce zici de asta? întrebă el, bătând cu dosul palmei în ziar. 
Senzaţional! 

— Ce e senzaţional? Că au câștigat...? 

— Nu! Crima! Fata asta, Taylor, a fost găsită moartă. 

Ivașcu smulse ziarul și citi. Ochii i se împăienjeniră. 

„Paula a murit? Dumnezeule! Cum s-a întâmplat asta?” Deci 
nu i se păruse, ci, într-adevăr, ea se întorsese de la Casa 
Scânteii și pornise spre Otopeni. „Trebuie să vorbesc cât mai 
repede cu maiorul Bota. Poate îl găsesc la omologarea 
rezultatelor”... 

Mașina gonea spre Arcul de Triumf. Alin își ţinea capul în 
palme, de parcă l-ar fi deranjat până și lumina zilei. Când 
ajunseră, îl căută din ochi pe Bota. Îl zări. Părăsindu-l pe Mardin, 
se grăbi să ajungă la maior. 

— Aţi aflat? întrebă el, într-un suflet, arătând ziarul. 

— Da. Eu am rugat să se dea anunţul. Chiar voiam să-ți 
vorbesc. Poţi să-mi spui ce s-a întâmplat pe drum? 


Ivașcu îi povesti cum decursese călătoria. 

— Și zici că de la Oradea ţi-a fost somn? Un somn... irezistibil? 

— Exact, Simţeam că mă prăbușesc. Când m-am trezit, eram 
pe la cheile Aiudului, trecusem de Buru. Azi am întrebat la hotel. 
N-a ajuns, firește. Știţi, în zori, după ce am coborât la Casa 
Scânteii, Paula a plecat înapoi... L-aţi anunţat pe unchiul ei? Stă 
la „Intercontinenta!”. 

— Poţi să ţii un secret? spuse Bota și zâmbi. 

— Desigur! 

— Ei bine, trebuie să-ţi spun că acel comunicat e din fericire 
inexact. Paula n-a murit. A fost un „incident” în pădure, darea a 
scăpat ca prin minune cu viaţă. Deocamdată nu poţi s-o vezi. E 
la spital. 

— Deci... trăiește?! spuse Ivașcu cu glas sugrumat de emoție. 
Obrajii i se împurpuraseră. Dacă trăiește, sunt sigur că graţie 
dumneavoastră, tovarășe maior! Nu pot înţelege de ce s-a întors 
la Otopeni. Acum îmi dau seama de un lucru: a cerut să 
oprească și să schimbăm locurile cam în zona unde a fost lovită. 

Discutând, Bota și cu Ivașcu se afundară pe una din aleile 
parcului Herăstrău. Fără să-și dea seama, se depărtară de locul 
unde se instalase comisia și se aflau concurenţii înscriși hors- 
concours. La megafoane începuse să se anunţe clasamentul 
mașinilor care experimentaseră motoare și combustibili noi. 
Vocea crainicului, deși amplificată, nu răzbătea decât vag până 
la cei doi. 

— Și zici că Paula te-a întrebat, înainte de graniță, dacă te vor 
cunoaște vameșii? Ce ciudate-s femeile! Vor să se afișeze cu 
oameni cunoscuţi. Ei, dar ne-am depărtat de comisia de 
omologare. Cred că au început! Da, au început. Se comunică 
ceva la megafoane. Să ne apropiem, ca să auzim mai bine. 

Reveniră fără să se grăbească. Bota își trecea gânditor mâna 
prin părul argintiu. „De ce merge atât de încet se întrebă Alin?” 

leșiră din parc și se opriră să asculte. Radulian îi căuta. 
Văzându-l pe Bota, alergă într-un suflet spre el. 

— Aţi auzit, tovarășe maior? Aţi auzit? O surpriză fantastică! 
Ne-mai-po-me-ni-tă! Stoichiţoiu e formidabil! Comisia a verificat 
sigiliile mașinilor. Mașina lui este în regulă. Aţi auzit „bomba”, 
nu-i așa? S-a comunicat prin megafoane. 

Bota își cunoștea subalternul. Aștepta liniștit să-și verse sacul 
cu vești. Alin nu știa ce să creadă. Ce-l apucase pe Radulian? 


întrebă: 

— Ce să aflăm? N-am auzit pentru că ne-am depărtat prea 
mult. 

— Cum? N-aţi aflat? Mașina lui Stoichiţoiu... Da, mașina lui 
este... adică are carburatorul realizat... inventat de inginerul 
Dobre! Cealaltă mașină, de la Gyor... 

— Ce-aţi spus? se miră Alin, nevrând să-și creadă urechilor. 

— Motorul lui Dobre e pe mașina lui Stoichiţoiu! S-a omologat 
rezultatul! Se brevetează! împreună cu alte două motoare: unul 
prezentat de Renault și altul de Fiat! 

— Cum? întrebă din nou Alin. Deci... mașina...? Fantastic! Asta 
e o știre de prima pagină! Va apărea în ziarul nostru cu litere de- 
o șchioapă! Extraordinar! Te-ri-bil! Stoichiţoiu ne-a dus de nas! 

Bota privea impasibil la cei doi. Zâmbea. Prefăcându-se că 
vrea să vadă mai bine ce se petrece pe podiumul unde se afla 
juriul, porni prin mulţime... 

— Și-atunci... cealaltă mașină? Aceea cu fatidicul număr 13, 
accidentată în Ungaria...? întrebă Ivașcu. 

— A fost, probabil, un... bluff! spuse Radulian. 

— Dar i-am văzut motorul! Avea un aspect cam ciudat, diferit 
de alte motoare! Pe acela cine l-a inventat? 

Radulian făcu ochii mari. Cuvântul „inventat” avu o rezonanţă 
deosebită pentru el. Îl căută cu privirea pe Bota. Nu-l zări. Se 


depărtase. 
— Ce-aţi întrebat? Cine l-a inventat? repetă întrebarea 
Radulian. Ei bine, eu știu cine l-a... „inventat”. A fost acum o 


clipă lângă noi. Nu Stoichiţoiu ne-a dus de nas, ci maiorul Bota. 
El e... „inventatorul”! 

Ivașcu nu-l mai asculta. Un reporter, dacă se vrea bun 
reporter, trebuie să fie cel dintâi care transmite ziarului său un 
asemenea eveniment. lar „fachirismul” lui Bota era, într-adevăr, 
un eveniment. 

Alergă cât îl țineau picioarele spre parcajul unde se afla 
mașina redacției și unde știa că există un telefon public. Voia să 
comunice, cât mai repede, vestea cea mare. 

x 

Între timp, Radulian îl regăsise pe Bota. 

— Ei? E clar? întrebă maiorul. 

— Clar, răspunse cu oarecare obidă în glas Radulian. Meritaţi, 
pe bună dreptate, brevetul de... inventator. Un „inventator” de... 


idei... l-ați spus directorului să facă o mască ciudată pentru un 
motor clasic și... 

— N-a fost bine? zise, maliţios, Bota. Bandiţii au stat cu ochii 
pe mașina lui Lăzărescu. lar Stoichiţoiu și-a jucat excelent rolul 
de turist... hoinar prin Europa. 

— „Hoinar prin Europa”? Pun pariu că e unul din colaboratorii 
lui Dobre. l-aţi sugerat directorului să-l trimită. 

— S-ar putea să fie așa. Mai știi? zâmbi ironic Bota. Dar, uite-l 
pe ziarist. Se pare că mă caută. 

Intr-adevăr, Alin îl căuta. Zărindu-l, veni repede spre el. Era 
transfigurat de emoție. 

— Felicitări... 

— Încet, încet. Să lăsăm felicitările la sfârșit. Mai avem încă 
niște treburi de aranjat până atunci. Nu mă privi așa! Adevărul e 
că îmi plac laudele și sunt foarte orgolios. Dar tocmai de aceea 
aș vrea să pot pune mâna pe niște „domni” care ne-au „aranjat” 
cealaltă mașină la Gyor. Altfel, prestigiul meu se ofilește. Fii bun 
și dă-mi, dacă ai, listele de start. 

— lată-le. Sunt, de fapt, două liste: una cu cei înscriși și alta 
cu cei care au luat efectiv startul. 

Maiorul le cercetă cu multă atenţie. Se opri în dreptul unei 
mașini. 

— Ce ispravă a făcut asta? întrebă Bota. 

— A ocupat locul opt. Condusă de... a da, la început trebuia să 
fie pilotată de Grün și Braun. Ziariștii nemți au făcut chiar glume 
pe seama numelor lor: „verde-brun”. Apoi Braun a renunţat, 
după cum se vede pe a doua listă, unde sunt trecuți cei care au 
luat efectiv startul. Grun și-a găsit alt coechipier. 

— Poţi să-mi spui, arheologule, cum se zice în germană 
„moară”? 

— Păi cred că știți: „Muhle”. 

— Așaaa? Deci „moară-verde”! Merge grozav pe o melodie 
„Moară verde, moară verde, niciodată nu se pierde.” lată-mă și 
poet! Spun poezioare ca puștii de la grădiniţă. Te rog să-l cauţi 
urgent pe Mareș. E la serviciu. Comunică-i să semneze 
„convocarea” cu inițialele G.M. Ai reținut? 

Ivașcu privea spre Bota neștiind ce să mai creadă. Ce-l 
apucase, oare, cu poezioara asta? 

— impreună cu căpitanul Gârleanu, vom face o vizită 
domnului Werner. Nu strică să-l întreb și pe el ce părere are 


despre versurile mele. Mai ales că lui o să i le traduc în 
nemţește... 
— Werner e la București? 
— Da. El în persoană, comisarul care ţi-a cerut niște informații 
la graniţa austriacă. Ce crezi? O să-i placă versurile? 
x 


După festivitatea de premiere, Alin se duse la redacţie, Bota 
să-l caute pe Werner, iar Radulian se înapoie la birou. Acesta din 
urmă abia ajunse, când auzi o bătaie în ușă. Intră un plutonier 
însoţit de un băiețandru. 

— Permiteţi să raportez! A fost prins la parcajul mașinilor care 
au participat la raliu. Voia să descuie mașina 2-B-1934, care am 
aflat că era a unui român, Stoichiţoiu. Ce voiai să iei dinăuntru? 
Spune! 

Băiețandrul tremura ca varga. 

— Ni-mic, îngăimă el. Cineva mi-a dat cheia... Zicea să-i pun 
acolo un pachet. 

— Minte! N-avea niciun pachet în mână. 

— Cum arăta omul care ţi-a dat cheile? întrebă Radulian. 

— Așa, ca dumneavoastră. Era înalt și mai slab. Nu l-am văzut 
bine la faţă. Zicea că el n-are voie să intre acolo, în parcaj, că 
așa-i regula după concurs. 

— De unde te cunoștea? 

Băieţandrul făcu o strâmbătură. 

— Nu mă cunoștea. M-a întrebat dacă vreau să-i fac un 
serviciu pentru doi poli. N-am zis nu. Acuș pot să vă spun, pe 
cinstea mea, trebuia să găsesc acolo o hartă și s-o iau, să i-o 
duc. N-a fost vorba să pun niciun pachet... 

— Numai o hartă trebuia să iei? 

— Numai. 

Radulian nu-l credea. Dădu dispoziţii să fie reţinut pentru a fi 
interogat de Bota. Plutonierul ieși însoţit de băiețandru. Se auzi 
telefonul. Era maiorul. 

— Alo, arheologule, ce mai e nou? 

Radulian îi relată ce se întâmplase. 

— Mda. Bine. O să mă ocup eu de el. Azi, desigur. 
Deocamdată, vreau să mă odihnesc puţin și să mă pregătesc ca 
lumea pentru bal. Ce mască o să ai? 

— Cred că un cap de vultur. E o mască pe care a purtat-o 
cumnatul meu, care-i actor la un teatru pentru copii. 


— Bine, arheologule. Mă așteptam însă la ceva din domeniul 
istoriei. De ce nu te costumezi în Hannibal sau Pyrrus? Sau n-ai 
loc să intri cu elefanții în scenă... Lăsând gluma, ne vedem astă- 
seară, pe la ora opt, la birou. Inainte de a pleca la bal. La 
revedere. 

Telefonul sună din nou. Radulian ridică receptorul. 

— Alo! Cu maiorul Bota, se auzi vocea lui Alin. 

— Nu-i la birou. Dumneavoastră sunteţi, tovarășe Ivașcu? 

— Da. 

— S-a întâmplat ceva deosebit? 

— Oarecum. Vreţi să ne vedem? Mă aflu lângă berăria 
Gambrinus. 

— În câteva minute sunt lângă dumneavoastră. 

leși din sediu cu o grabă explicabilă. 

Ajungând aproape de berărie, văzu mulţime adunată, înţelese 
că se petrecuse un accident. 

— Ce s-a întâmplat? îl întrebă pe unul dintre curioșii adunați 
acolo. 

— Un tâmpit, un zănatec de la raliu era să-l calce pe un tânăr. 
Noroc că omul a sărit la timp! 

Radulian nu se îndoia că era vorba de Alin. Nu greșise. Ivașcu 
se alesese cu pantalonul rupt și haina murdară. 

— Era să mă „secere” un automobil, spuse acesta, când îl 
văzu. Am scăpat ușor. Norocul meu că sunt sportiv... 

Zece minute mai târziu, cei doi stăteau la o masă, în 
restaurant. 

— Nu știu dacă a făcut-o intenţionat. Oricum, a fost și vina 
mea. Coborâsem de pe trotuar să traversez și n-am fost atent la 
semafor. lată de ce v-am chemat, continuă Alin. Am primit un 
ultimatum. La redacție. „Știm ce rol ai jucat. Dacă până astă- 
seară, la miezul nopţii, la bal nu dai originalul, vei plăti.” 

Radulian privi bileţelul. Înţelese imediat. Bandiţii bănuiau că 
Alin, aflat în mașina Paulei, schimbase „Colierul Cleopatrei”. 

— Ce ziceţi de asta? întrebă Ivașcu. Eu cred că-i o glumă 
proastă. Ce original să dau? 

— Vă rog să-mi lăsaţi mie scrisoarea. O voi arăta maiorului. 
Bota. Deseară, sper, ne vom întâlni la bal. Veniţi, nu-i așa? 

— Da. 

— Costumat în...? 

— În... mexican. Am o pălărie cu boruri mari. Mi-a adus-o un 


prieten de la Olimpiada din '68. Dumneavoastră? 

— Voi avea un cap de vultur. De ce zâmbiţi? Masca cu care 
cumnatul meu joacă în basmul „Prâslea cel viteaz și merele de 
aur”, la teatrul de copii. 

— Aţi mai aflat ceva despre Paula Taylor? 

— Se simte excelent. Maiorul Bota mi-a comunicat că a stat 
de vorbă cu dânsa și i-a mărturisit că-i aproape restabilită. Rana 
a fost foarte ușoară, dar a pierdut mult sânge. Cât privește 
bileţelul pe care l-aţi primit, poate că n-ar strica să nu mai... 
ieșiți deocamdată prea mult pe stradă. Apropo! Unde locuiţi? 
Aveţi telefon acasă? 

Ivașcu îi dădu adresa și telefonul. 

— Perfect. Vă voi chema, în caz că e nevoie. Altfel, ne vedem 
la bal. La revedere! 

Despărţindu-se de Radulian, Ivașcu nu știa încotro să apuce. 
Se hotărî. Porni spre redacţie. În drum se opri la un restaurant și 
mâncă. Era ora patru când ajunse la ziar. Aici află că fusese 
căutat de cineva, care-i lăsase un număr de telefon. Formă 
numărul și auzi glasul lui Bota. 

— Bucuros că vă aud! Vă rog să-mi faceţi plăcerea să veniţi 
până la cofetăria „Macul roșu”. Puteţi veni chiar acum? 

— Se înţelege. Sunt la doi pași. În zece minute voi fi acolo. 

x 

Din acest moment evenimentele care aveau să facă parte din 
„Afacerea colierului” se precipitară cu o repeziciune de 
nedescris, iar surprizele se succedară la intervale atât de scurte, 
încât atât Radulian cât și Ivaşcu nu avură niciun moment de 
relaxare. Treceau dintr-o uimire în alta. 

Prima „bombă” căzu la puţin timp după prânz. Radulian nu se 
dusese acasă, ci rămăsese la birou. Nu-i era somn și nici nu se 
simţea obosit. Pe la ora trei fu sunat de secția de miliţie de care 
aparținea Grigoriu. Acesta se prezentase să-și ia obiectul furat. 

— Comunicaţi-i că ne pare rău, dar n-am avut vreme să-i 
ducem aparatul. Să vă lase telefonul ca să-i daţi de știre când 
poate să-l ridice, spuse Radulian. 

Peste un sfert de oră sună căpitanul Gârleanu. 

— Cu maiorul Bota. 

— Maiorul Bota e plecat. 

— Caută-l, scoate-l din pământ, din iarbă verde! S-a primit un 
mesaj pentru dânsul. E vorba de ziaristul Ivașcu Alin. E acuzat 


de crimă! 

— Acuzat de cri... mă? 

— Am primit un denunţ anonim... 

— Înţeleg... înţeleg. Și ce spune? 

— Că a ucis-o pe... Paula Taylor. E o prostie nemaipomenită, 
dar... 

— Pe Paula Taylor? E clar că-i o tâmpenie, tovarășe căpitan! 
Tot veni la dumneavoastră să văd despre ce e vorba? 

— Te aștept. 

Radulian închise telefonul. Îl chemă pe Nicoară să-i ţină locul 
și coborî în grabă. În mai puţin de un sfert de oră se afla la 
căpitanul Gârleanu. Pe masa acestuia se vedea un stilet. Lângă 
el - o scrisoare, alcătuită din litere decupate din ziar. 

Luă bilețelul. „Ucigaşul Paulei Taylor este ziaristul Ivașcu. A 
călătorit cu ea. Taylor n-a ajuns la Hotel”. 

— Acest stilet e arma cu care...? 

— Stiletul l-a trimis postul de miliţie din Otopeni. S-a găsit la 
locul crimei. Se văd pe el niște amprente. 

— Nu știu ce să zic, dar... așa ceva e de necrezut. 

Gârleanu îl privi: 

— Anunţă-l pe maiorul Bota. Până la urmă, vom afla despre ce 
e vorba. O clipă! Spuneai că ai ceva pentru noi. 

— Da. Am și eu un... bileţel. lată-l, spuse Radulian, și-i dădu 
ceea ce primise la „Gambrinus”, de la Ivașcu. li relată 
căpitanului împrejurările în care ajunsese la el acest 
„ultimatum”. 

Gârleanu studie bileţelul. Comunicarea era alcătuită tot din 
litere decupate din ziar. Cercetă hârtia. Semăna cu cea pe care 
era scris denunțul. 

— Din păcate, nu sunt amprente pe niciuna din ele. Autorul 
este, oricum, același... îl folosește pe e în loc de g... 

x 


Maiorul Bota stătea la o masă mai retrasă. Cofetăria era goală 
la ora aceea. Când intră Alin, îi făcu semn. Acesta veni și se 
așeză. 

— Am comandat două cafele. Doreai altceva? 

— O cafea este binevenită. 

— Ei, cum s-au primit la redacţie veștile despre raliu? 

— Rezultatele sunt meritorii. Cel mai bucuros este însă 
inginerul Dobre. A telefonat de la spital. E în culmea fericirii. „Eu 


știam trucul, mi-a spus el. Am lucrat împreună cu Stoichiţoiu să 
facem acel simulacru de motor, așezat peste motorul clasic”. 

Ivașcu sorbi din cafea, apoi urmă: 

— Așa am aflat că Stoichiţoiu este unul dintre colaboratorii lui 
Dobre. Totodată am înţeles de ce Dobre se interesa la ziar, cu 
gura aprinsă, ce se întâmpla cu celelalte echipaje. Voia să afle 
situaţia lui Stoichiţoiu. 

— Să lăsăm... trucurile și să discutăm o chestiune deosebit de 
interesantă. Totul se va desfășura foarte discret. De altfel, nu-i 
nimeni în cofetărie... Aș vrea să-mi dai o „semnătură”. O 
iscălitură mai... ciudată. 

— Cu plăcere. Dar nu înţeleg... 

— Doresc, de la dumneata, o iscălitură de... analfabet. 
Bineînţeles, dacă ești de acord. Scurt și cuprinzător: am nevoie 
de amprentele dumitale. 

— De acord. Dar nu văd cum am putea aici... 

Bota zâmbi. Scoase din buzunar o mică tușieră și o hârtie 
specială. Ivașcu puse, rând pe rând, degetele în tușieră și-apoi 
pe hârtie. La sfârșit, maiorul vâri ustensilele în buzunar, 
zâmbind. 

— Pot să aflu și eu pentru ce... toate astea? 

— Fiindcă ești acuzat de... crimă! 

— Acuzat de... 

— De crimă. Ai ucis-o pe Paula Taylor. Probabil că nu știi nici 
cu ce armă ai ucis-o. Te informez eu. Cu un stilet mititel. Uite-l 
aici, spuse Bota și i-l arătă, ferit de ochii ospătăriţei, care 
neavând clienţi, își făcea de lucru pe la mesele din apropiere. 

— L-am mai văzut! exclamă Alin. 

— Nu mă îndoiesc. 

— Se afla în poșeta Paulei... 

— Și nu mă îndoiesc că amprentele găsite pe el sunt ale 
dumitale. 

— Ale mele? Dar nu l-am atins niciodată! L-am văzut doar 
într-o fracțiune de secundă, când Paula a deschis poșeta. 

— Poate l-ai atins în vis. Mai știi? 

Bota era numai zâmbet. 

— Repet: pe el au fost găsite amprentele dumitale. De aceea, 
pentru a le putea compara, te-am pus să „semnezi” ca 
analfabeţii. Acum e clar? Și, ca să știi cum stai: în urma știrii 
publicate în ziar s-a primit un denunț. Eşti acuzat de crimă. 


Argument principal: pe stilet sunt amprentele dumitale. 

— Bine, dar Paula trăiește. 

— Tocmai aici e frumusețea! Cel care a trimis denunțul nu 
știe că Paula trăiește. La spital am înregistrat-o sub alt nume. 

Alin rămase cu gura căscată. Omul din faţa lui era numai 
surprize. 

— Te-am chemat, însă, pentru altceva. Te rog să vii la bal cu 
un obiect... preţios: cu imitaţia aceea de colier. Vei răspunde 
astfel la ultimatumul dat de bandiți. Le oferi bijuteria. Trebuie să 
te lași jefuit. 

— Cum? 

— Ai auzit bine. Să te lași jefuit. Când îţi voi spune eu sau 
altcineva, cuvântul „Cleopatra”, te îndrepţi spre garderobă... 

Bota zâmbea. Ochii săi albaștri erau mai luminoși decât 
oricând. 

x 

De îndată ce Radulian reveni în birou, auzi telefonul sunând. 
Parcă era un făcut să n-aibă un pic de linişte în ziua asta! 
Căpitanul Mareş dorea să vorbească cu Bota. 

— Nu-i la serviciu. Cred că-i acasă. 

— L-am căutat și nu l-am găsit. Dacă telefonează, te rog să-i 
raportezi că totul s-a rezolvat, exact cum a ordonat. Am 
expediat mesajul, n-am avut confirmări, dar sunt sigur că a fost 
recepționat. Și încă ceva: mi-a plăcut poezioara „Moara verde”. 
De asemenea, raportează că s-au luat amprentele de pe colier și 
de pe trusa lui Grigoriu, Alo! Ţi-ai notat? 

— Da, tovarășe căpitan. 

— Și fiindcă veni vorba de cutiuţa aceea, spune-i că-i un 
aparat excelent. Un politron. Ultimul strigăt în materie de 
stereoelectronică. Ai notat? Po-li-tron. Să-i transmiţi, te rog, 
felicitări pentru „invenţie”. S-a râs copios în serviciul nostru 
când s-a auzit de motorul inventat de „fachir”... hm, hm, de 
tovarășul maior. La revedere. 

„Aparat excelent? Ce drăcovenie mai e și politronul ăsta?” Nu- 
și termină gândul. Auzi iar telefonul. Era tot căpitanul Mareș. 

— Am uitat ceva, tovarășe locotenent major. Comunică-i că 
vinovatul e... claxonul. 

— N-am înțeles! Scuzaţi-mă, dar vorbiţi atât de... codificat, că 
nu mai pricep nimic. 

— Ne-am molipsit toţi de la fac... hm... hm... de la maiorul 


Bota. Te rog deci - Mareș își reluase tonul oficial - să-i spui 
exact așa: „vinovat e claxonul”. La revedere! 

Radulian își prinse capul în mâini. Nu mai pricepea nimic. Cu 
două ore în urmă, aflase prima veste senzaţională: Ivașcu 
acuzat de crimă. Afurisita de poezioară despre „Moara verde” îl 
încurca de tot. Ce puneau la cale Bota și căpitanul Mareș? Și ce 
era sistemul ăsta de a vorbi în șarade?! „Moara verde”, „Vinovat 
e claxonul”? 

Incepu să-și fricţioneze cu prea multă putere tâmplele. Simti o 
durere ascuţită. Continuă însă, mulțumit să simtă micul supliciu, 
la care se supunea. Cineva bătu în ușă. | se aduceau două fișe. 
Pe prima se afla rezultatul comparării amprentelor găsite pe 
stilet cu cele trimise de Bota după întâlnirea cu Alin Ivașcu. 
„Amprentele corespund” era concluzia. 

„Ei drăcie! Cum se poate asta?” se întrebă Radulian. Privirea îi 
căzu pe cea de a doua hârtie, prin care se atesta că ,... pe falsul 
colier, găsit de miliția din Otopeni la locul crimei, se aflau 
amprentele a cel puţin trei persoane, între care și ale... 
maiorului Bota”. 

— Imposibil! spuse de data aceasta cu glas tare Radulian. 
Maiorul n-a atins colierul! Chiar a spus ceva în acest sens! Nu se 
poate! E o greșeală! 

Omul care-i adusese rezultatele cercetărilor îl privea cu multă 
curiozitate și nedumerire. 

— Bine, mulțumesc, își reveni. O să-i dau fișele maiorului Bota 
când se va întoarce. 

Rămas singur, Radulian se ridică de la biroul său și se duse în 
dreptul geamului. Ziua fusese înnorată, iar acum începuse să 
plouă. Auzi iar telefonul. Hotărât lucru! Era ziua telefoanelor. 
Suna maiorul Bota. 

— Ce e nou, arheologule? 

— O mulţime de noutăţi, tovarăâșe maior. O mulţime! N-ar 
strica să treceţi pe-aici. 

— Sosesc peste zece minute. Mă aflu la un... teatru. 

— Teatru? 

— Da. Să-mi găsesc o mască. Aș vrea să-ţi cer părerea. Tu în 
ce crezi că ar fi nimerit să mă costumez pentru balul de 
deseară? 

— Știu eu? Poate că v-ar aranja un... costum oriental. 

— Nu cumva te-ai gândit la un costum indian, de... „fachir”?! 


— E o idee, tovarășe maior. E o idee grozavă. 

In așteptarea lui Bota, se apucă să recapituleze unele 
întâmplări. Era nedumerit în privința rolului jucat de unele 
personaje. Nu avea însă vreme să se gândească prea mult: în 
ușă apăru un individ pe care-l recunoscu din prima clipă: era 
bătrânul Growman. Mergea adus de spate, ca bătrânii. 

— Bună ziua, spuse bătrânul în limba engleză. 

— Bună ziua. Cu ce ocazie? replică el, tot în engleză, privind 
întrebător spre plutonierul care-l conducea pe bătrân. 

— Am venit fiindcă m-aţi chemat. 

— Eu v-am...? 

— Da. Am fost chemat de un... arheolog, spuse Bota în 
românește și izbucni în râs. 

Radulian îl recunoscu: 

— Sunteţi un adevărat... un adevărat... îngăimă el, revenindu- 
și din surpriză. 

— Să nu zici „fachir” că mă supăr! Uite, așa m-am gândit să 
vin la bal. 

— Și... domnul Growman? 

— Prea multe întrebări, arheologule! Deci, m-ai confundat cu 
bătrânul! Atunci e în regulă. Adică... O.K.! 

Făcu semn plutonierului care se retrase. Bota se așeză pe un 
scaun, își scoase barba și mustăţile, își șterse machiajul și 
aprinse o ţigară. 

— M-au machiat bine la teatru. Noroc că le-am putut prezenta 
modelul. O fotografie de la Salzburg. Bătrânul este în juriul 
raliului. Dar care sunt veștile? 

Radulian atât aștepta. Începu să le înșire, una câte una, 
făcând scurte comentarii. Maiorul studia buletinele trimise de la 
serviciul special. Așa cum bănuise, amprentele coincideau. Alin 
putea fi acuzat de crimă, dar... 

— Ei da, există acest „dar”. Paula trăiește și asta-l disculpă. 
Ciudat e altceva: pe colierul fals sunt și amprentele 
dumneavoastră! 

— Poate l-am atins din greșeală, spuse Bota. 

Radulian îl privi neîncrezător. Cuvintele maiorului ascundeau, 
de bună seamă, altceva. Deocamdată nu știa ce anume. 

— Cum? Și a zis Mareş că „vinovat e claxonul”? 

— Da. Dar n-am înţeles și nu înţeleg ce-a vrut să spună. 

— Eu m-am lămurit. Așadar, politron, claxon, moară verde... 


Cred că-ți frămânţi creierii să afli ce se ascunde în toate astea, 
nu-i așa? O să-ți explic curând. Nu înainte de a-ţi afla 
nedumeririle. Ce nu ţi-e clar? 

— De la bun început: ce hram poartă Lăzărescu. Comportarea 
lui mi-a dat de bănuit. Mă miră că a renunţat atât de ușor la 
mașina care-i fusese încredințată. 

— Primise sarcină de la directorul întreprinderii să-l 
secondeze, pe cât posibil, pe Stoichiţoiu. De aceea s-a mutat pe 
cealaltă mașină, la punctele stabilite pe hartă. 

— A, așa? Deci nu era înțeles cu Ganea? 

— Pentru a respecta adevărul istoric, trebuie, arheologule, să- 
ți spun că acestui domn Ganea i s-a întâmplat și altceva. In tren, 
între Salzburg și Munchen, i s-a schimbat geanta tip diplomat, 
dar - culmea! - la hotel o avea tot pe a lui! Ce zici de asta? La 
Salzburg a avut un alt... accident, în cursul căruia s-a luat tiparul 
cheii de la mașina cu numărul 13. Și toate aceste „accidente” s- 
au încheiat cu leșinuri. 

— Credeţi că au fost accidente simulate? 

— Se prea poate. Ganea e complet restabilit. Ni s-a comunicat 
de la Budapesta. 

— Te pomenești că-l vedem la bal. Ce spui? 

— Că la aeroport ar trebui să fie întâmpinat cu cătușe. Ganea 
a divulgat lungimea de undă pe care lucra aparatul său de 
imitat obstacole. Bandiţii au emis pe aceeași lungime și astfel s- 
au blocat frânele. 

— Aparatul n-a fost deschis, arheologule. Cel puţin în privinţa 
asta, Ganea nu poate fi incriminat! Tot claxonul e de vină! 

— Nu înțeleg ce vreţi să spuneţi. Pentru mine e clar că Ganea 
a simulat. Și în tren, și la hotel „Bavaria”, și la Salzburg. 

Bota își trecea mâna prin părul mătăsos. 

— În tren, ca și la hotel, zici? Se poate. Pe covorul de pe 
culoar Radu Nicolau a descoperit o pată care mirosea tot ca... 
pucioasa de la ușa de comunicare dintre vagoane. Stranie 
predilecția asta pentru... pocnitori, care dau impresia unor 
împușcături. 

— Grigoriu n-a avut niciun rol. Și-a îndeplinit misiunea corect. 
E un electronist excelent. 

— Nu mă îndoiesc. 

— A fost disperat când i s-a furat trusa. Cred că a cumpărat-o 
din Munchen. Etuiul era nou. 


Bota zâmbi. 

— Bravo. Ai spirit de observație. 

— Cât despre băieţandrul care a vrut să cotrobăiască prin 
mașină... 

— Am stat de vorbă cu el acum o oră. E o simplă unealtă. A 
fost pescuit pe stradă și momit, pentru câţiva lei, să umble în 
mașină. Voiau harta. Dar i s-a cerut și altceva. Trebuia să... rupă 
un sigiliu. Cineva a prins de veste, în ultimul moment, ce hram 
purta mașina lui Stoichiţoiu... Rupând sigiliul, nu mai putea intra 
la omologare. Băieţandrul a fost însă oprit la timp. Noroc că, din 
întâmplare, în apropiere se găsea un miliţian. 

Radulian miji ochii. 

— Ce te uiţi așa? 

— „Din întâmplare”? N-aș prea crede. După câte vă cunosc... 

— Ei, ei! Destul! E aproape ora cinci. Hai acasă să ne 
pregătim de bal. Ne revedem aici, la ora opt și jumătate. 
Înţeles? 

— Da, tovarășe maior. Totuși... am rămas nedumerit. Ce-i cu 
amprentele buclucașe, cu „moara verde”, cu „claxonul vinovat”, 
cu „mesajul” încredințat căpitanului Mareș?... 

— Le vom lămuri deseară. Te rog să fii înarmat. Vei fi un 
„Vultur cu pușcă”. Sună frumos, nu-i așa? „Moara verde”, 
„Vultur cu pușcă”. La revedere, arheologule! 

Radulian privi în urma maiorului. „E vesel. Înseamnă că se 
află pe drumul cel bun” conchise el. 

Luându-și servieta, cobori. Era timpul să se ducă la masă și 
apoi acasă... 


„Cleopatra” și... blidul de la miezul nopţii 


Salonul  „Rapsodia” de la primul etaj al hotelului 
„Intercontinental” era deosebit de animat. Nimeni n-ar fi 
recunoscut în mulţimea de femei și bărbaţi, de o eleganţă 
deosebită, pe concurenţii din zilele precedente, care alergau 
nebunește de-a lungul şoselelor, obosiţi, chinuiţi de nesomn, cu 
mașinile murdare, plouaţi și stropiţi de noroi. Acum erau bine 
îmbrăcaţi, odihniţi și se mișcau cu distincţie, ca niște personaje 
de operetă. 

O uriașă emblemă a „Raliului Europa” trona în spatele 
orchestrei. Era singurul indiciu că balul aparţinea 


automobiliștilor. Se serveau băuturi după toate gusturile și 
aperitive pregătite cu rafinament. Salonul putea găzdui două 
sute de persoane, dar nu se dăduseră decât o sută cincizeci de 
invitații. 

Se apropia ora zece seara. Oaspeţii soseau în grupuri tot mai 
numeroase. Incă puţin și balul putea începe. Ca de obicei, Hans 
Mathes, președintele raliului, ajuns la a cincea ediţie, rosti o 
scurtă cuvântare, după care doamnele din comitetul de 
organizare oferiră cadouri-surpriză. 


Alin Ivașcu își luă un pahar cu Campari în care plutea o felie 
de lămâie și se trase lângă unul din geamuri. Era îmbrăcat într- 
un costum de seară și purta o mască ce-i acoperea partea de 
sus a feţei. Pe cap avea o pălărie mexicană, cu boruri largi, pe 
care o lăsă să-i cadă pe spate, pentru a nu-i incomoda pe cei din 
jur. Din când în când își vâra mâna în buzunarul de la haină. 
Voia să se încredinţeze că încă nu i se furase colierul pe care 
Bota îl rugase să-l aducă. Lângă el se ivi Radu Nicolau. 

— Ave, Ivașcule! Totul e în regulă? 

— Da. În ceea ce te privește...? 

— Excepţional! O să fac un film trăsnet! Unic în televiziunea 
noastră! 

Discutau de aproape o jumătate de oră când Alin îl zări pe 
unchiul Paulei. Işi ceru scuze și se îndreptă spre el. Mergea puţin 
adus de spate și își clătina capul. Alin încercă să închege o 
conversație banală cu el - ce fericit ar fi fost dacă ar fi putut să-i 
dea vestea că Paula trăiește; dar n-o putea face fără 
consimţământul lui Bota! - și, dându-și seama că dialogul 
lâncezește, se depărtă. Înainte de a se despărţi băgase de 
seamă că un bărbat care aducea, oarecum, cu roșcovanul, 
trăsese cu urechea. 

Intâmplarea făcu să treacă pe lângă doi necunoscuți care-și 
spuneau în germană: 

— Voi risca Grunn! Mă voi duce! Știu că îmi pun viaţa în joc, 
dar mă voi duce! 

— Riști enorm. 

— E adevărat că risc. Dar „sângele e sânge”. lar eu voi fi 
„nada”. 

Alin ridică din umeri și trecu mai departe. „la te uită ce 
conversaţie poţi auzi la un bal mascat!” își zise. Ajungând într- 


un loc mai liniștit, privi în urmă. Avu o surpriză: unul din cei doi 
era chiar individul care încercase să prindă câteva frânturi din 
discuţia lui cu unchiul Paulei. „Unde trebuie să meargă acest 
om? Ce însemnau expresiile «eu voi fi nada» și «sângele e 
sânge»? la te uită! Bal mascat la care se vorbește în șarade!” 

Un bărbat care avea ca mască un cap de vultur veni spre el. Il 
recunoscu pe Radulian. 

— Nu l-aţi văzut pe maiorul Bota? întrebă locotenentul major. 
Nu v-a dat niciun semn? 

— Nu. 

— V-am văzut vorbind cu bătrânul acela, cu unchiul Paulei. 

— Da. E cam mofluz moșul. Și parcă-i puţin surd. 

„Deci bătrânul nu e Bota, gândi Radulian. Atunci unde-i 
maiorul?” 

— Dacă vă dă vreo veste, spuneţi-i că doresc să-i vorbesc 
urgent, spuse Radulian și se pierdu printre invitați. 

x 


Trebuia, într-adevăr, să vorbească cu Bota, și cât mai repede. 
Trecuse pe la birou. Căpitanul Mareș îl căutase. 

— Maiorul Bota o să meargă direct la bal, îi spusese căpitanul. 
Mi-a cerut să-ţi comunic acest lucru. Și mai e ceva. Așteaptă- 
mă. Avem de discutat. 

Căpitanul Mareș era o fire tăcută. Vorbea concis și la obiect. 
În câteva fraze îi spusese lui Radulian ce aveau de făcut în seara 
aceea... 

— Operaţiunea de la miezul nopţii, la care vom participa, o să 
rezolve multe. Nu uita să vii înarmat. Petrecere frumoasă! 

Zicând acestea, căpitanul plecase. Inţelegând că nu mai avea 
niciun rost să-l aștepte pe Bota, Radulian se pregătise și el de 
plecare. Când să iasă din birou, dăduse piept în piept cu 
locotenentul Nicoară. 

— Am ordin să asigur permanenţa, spusese acesta. 

— Foarte bine. 

— Azi-noapte i-am telefonat lui Grigoriu. 

— Și? 

— Dacă vreţi telefonaţi-i și dumneavoastră... Am pus în 
agenda de pe masă o hârtiuţă cu numărul de telefon. 

— Bine, murmură Radulian. O să vorbesc cu el mâine. 

Deschise totuși calendarul și văzu notiţa lui Nicoară. 

Cifrele începură să-i joace în faţa ochilor. 


— la te uită! exclamă el 38 14 28! Ce coincidență! Acesta 
este numărul găsit... Dar nu, nu se poate! 

„Radulian a început să-l copieze pe Bota. Raţionează cu glas 
tare”, gândi Nicoară, care stătea imobil, așteptând. Radulian 
ținea hârtia în mână și nu-i venea să creadă. „Poate mă înșel. 
Dar nu! Am o bună memorie a cifrelor. Acesta e numărul găsit 
pe pașaportul lui Muller”. 

Nu-și sfârși gândul. Deschise sertarele și începu să caute 
ziarele germane pe care Radu Nicolau le adusese de la 
Munchen. Nicoară părea o stană de piatră. Nici ochii nu i se 
clinteau. 

— Da! Așa e! Asta e numărul! Fantastic! O coincidență 
fantastică! Mă auzi? 

— Da, aţi spus „o coincidenţă fantastică”! 

— Trebuie să-l văd imediat pe Bota. Plec la bal. Strânge 
dumneata ziarele și pune-le în sertar. 

Rămas singur, Nicoară începu să aranjeze ziarele. „Ce l-o fi 
pus pe foc pe Radulian?” se întrebă el, privind pagina pe care 
acesta o cercetase. Citi articolul și zâmbi. „Ei da! Teribilă 
coincidenţă!” 

x 

Alin se învârtea prin salonul de dans fără un scop anume. 
Președintele juriului își ţinuse alocuțiunea, doamnele din comitet 
oferiseră cadourile-surpriză și începuse dansul. Trecu printre 
perechile înlănțuite. Se îndreptă spre orchestră. Auzi un glas 
care i se păru cunoscut. „Lăzărescu!” Privi spre omul care 
vorbise. Stătea lângă un scaun cu pluș roșu, în care se instalase 
o doamnă în vârstă. 

— Dansaţi? 

În faţa lui se opri o doamnă în costum tirolez. Alin întinse 
brațele. Femeia dansa cu multă graţie. Se lipi strâns, atât de 
strâns încât Ivașcu simţea uneori că-i intrau piesele colierului 
între coaste. Partenera era drăguță, avea un corp de balerină și 
mișcări voluptoase. Stilul ei de dans i-ar fi plăcut, dar nu în 
situaţia în care avea în buzunar colierul pe care-l cumpărase la 
Munchen. Când tangoul se sfârși, femeia îl părăsi și se pierdu în 
mulțime. Nu după mult timp o văzu pe un fotoliu, obosită. „A 
obosit numai dintr-un dans?” se întrebă Alin. 

Puțin mai târziu o revăzu. Dansa și vorbea cu un bărbat care 
purta mască de faun. Perechile se formau la întâmplare. Alin se 


trezi cu o englezoaică în vârstă, cu o mască orientală. N-avu 
încotro. O luă la dans. 

Radulian se retrăsese lângă geam. În mulţimea invitaţilor 
reușise să-l descopere pe inginerul Lăzărescu. Dansa cu o 
doamnă înaltă și slabă. Sigur că nu va fi recunoscut, se apropie. 
Lăzărescu explica partenerei sale când s-a construit hotelul și 
spunea ceva despre clădirea de alături a Teatrului naţional. 

— Vreau să vizitez Mamaia. Știu, se apropie toamna, dar... 

— O idee bună, doamnă. Pe litoralul nostru e încă vreme 
frumoasă. Și destul de cald. _ 

— Sunt norvegiană, domnule. Imi place să nu fie prea cald. 
Litoralul dumneavoastră e splendid. Așa mi-au spus compatrioţii 
mei care l-au vizitat... 

Radulian se îndepărtă. Deodată, auzi glasul lui Bota. 

Maiorul purta o mască simplă, de catifea, care-i acoperea 
fata. 

— Arheologule, găsește-l pe Ivașcu și spune-i doar atât: 
„Cleopatra”. 

Capul de vultur se clătină a nedumerire. Surpriza era prea 
mare și așa, deoarece nu se aștepta să-l întâlnească pe Bota cu 
masca aceea. 

— Trebuie să vă raportez ceva urgent... Telefonul lui 
Grigoriu... 

— Singurul lucru urgent acum e ca Ivașcu să audă cuvântul 
„Cleopatra”. 

Bota vorbea aproape fără să-și miște buzele. Radulian se 
depărtă, căutându-l cu privirea pe Ivașcu. Il recunoscu după 
pălăria de mexican, care-i atârna pe șapte, legată în jurul 
gâtului cu o curelușă. 

— Cleopatra! îi spuse Radulian. 

Ivașcu porni ca un automat spre garderobă. Nu se uita în 
urmă. Mai mult bănuia decât simţea că cineva se luase după el. 
Culoarul era întunecat. „Numai de nu m-ar lovi prea tare”, se 
gândi, închipuindu-și că un jaf fără violenţă e de neconceput, 
chiar dacă evenimentul are loc într-un hotel. 

Intrând pe culoar, îl văzu venind din față pe individul cu 
mască de sfinx. Se clătina. „E beat”, își zise și vru să-i facă loc, 
dar omul se poticni. Ar fi căzut, dacă Ivașcu nu l-ar fi luat în 
braţe. 

— Scuzaţi, spuse acesta în germană și se depărtă. 


Alin își continuă drumul. leși din culoar în dreptul garderobei. 
Cu un gest reflex, își pipăi buzunarele. Colierul dispăruse! făcu 
încă doi-trei pași, apoi începu să strige. 

— Hoţii! Ajutor! Hoţii! 

— Ce e? Ce s-a întâmplat? 

— Am fost jefuit, urla cât îl ţinea gura. (Era indicația lui Bota 
să facă un tărăboi cât mai mare). 

Garderobiera, câţiva ospătari și oameni de serviciu Îi 
înconjurară. Curând se buluciră și niște invitaţi. Urmă un vacarm 
de nedescris. Lumea se îngrămădea spre Ivașcu. Acesta nu mai 
contenea cu strigătele. 

Vestea că cineva fusese jefuit se răspândi cu iuțeala 
fulgerului. Reacţiile oamenilor erau diferite. Cei mai mulţi 
păreau sceptici, socotind că păgubașul băuse prea mult. 

Dintre toţi, unchiul Paulei avea aerul cel mai calm. Probabil 
că, având auzul slab, nu sesizase intensitatea strigătelor lui 
Ivașcu. Cu totul altfel se comportă doamna îmbrăcată în costum 
tirolez, care făcu o adevărată criză de nervi. 

Incidentul dură câteva minute. Directorul hotelului se strădui 
să potolească spiritele. Îl invită pe Ivașcu în biroul său. În timp 
ce ieșea din sală, Alin îl căută cu privirea pe unchiul Paulei. 
Dispăruse. 

Radulian, care se afla în apropierea inginerului Lăzărescu, 
văzu că și acesta ieșea din sala de dans. Își privi ceasul. Se 
făcuse unsprezece. „E timpul, își zise, să plec și eu.” 

Câteva minute mai târziu, se afla în fața intrării de vest a 
hotelului. Nu așteptă mult. O mașină se opri chiar lângă el. Auzi 
glasul lui Bota: 

— Hai, arheologule! Sus! 

Radulian urcă și mașina porni. Erau numai ei doi. 

x 


Noaptea era de nepătruns. Mașina gonea cu viteză. După 
Săftica ieșiră din șoseaua Ploiești și se îndreptară spre 
complexul turistic Snagov-Sat. Cu puţin înainte de a ajunge la 
cabană, maiorul intră cu mașina pe un drum de pădure. Merse 
cam o sută de metri, apoi întoarse și reveni aproape de șoseaua 
asfaltată. Opri motorul și stinse luminile. De mașina lor se 
apropie o umbră. Era căpitanul Gârleanu. 

— Aici? întrebă Bota. 

— Da, tovarășe maior. 


— Topografii și geografii noștri au verificat „mesajul” întocmit 
de mine? Să nu fi greșit cumva. 

— Mareş mi-a comunicat că l-au controlat. Nicio greșeală. 
Cifrele sunt exacte, spuse Gârleanu. 

— Atunci nu ne rămâne decât să așteptăm... invitaţii. Ai 
observat ceva? 

— Până acum, nimic deosebit. N-au apărut decât cei de la... 
Sunt mai încolo, pregătiţi pentru orice eventualitate. 

Căpitanul se așezase alături de Radulian. 

— Dar dacă n-au recepționat? 

— Exclus. S-a transmis din sfert în sfert de oră. 

Bota rămase câteva clipe pe gânduri. 

— Cred că au recepționat, fiindcă la bal un individ s-a apropiat 
de unchiul Paulei, șoptindu-i: „Totul e O.K., în noaptea asta se 
vor lichida conturile”. 

— Nu l-aţi recunoscut? întrebă Radulian. 

— Purta o mască destul de curioasă: un cap de satir, de faun. 
Era înalt precum „Cavalerul de la Mancha” de care vorbea Radu 
Nicolau când se referea la omul din tren. 

In mașină se lăsă tăcerea. Pădurea foșnea abia auzit. Din 
când în când se auzea ţărâitul prelung al unui greier, care 
încerca să se dezmorțească. 

— Și dacă-s greșite, totuși, coordonatele caroiajului? murmură 
Bota. 

— S-au trecut pe hartă toate datele pe care le-aţi înregistrat 
pe bandă. Toate localităţile corespund, iar mesajul a fost clar: 
„46.34.1 la 24,00”. 

— Semnătura? 

— G.M., așa cum i-ați comunicat lui Mareș. 

— Da, da. E bine. „Moara verde”... Lui Werner i-a plăcut 
poezia. 

Radulian deveni atent. În limba germană la moara se zice 
Muhle. La verde - grun. Deci, „moară-verde” ar veni Grun- 
Muhle. lar Bota semnase cu inițialele G.M. 

Repetă de câteva ori cele două cuvinte și, deodată, simți că 
inima îi zvâcnește puternic. „Griin-Muhle putea, tot atât de bine, 
să fie și pronunția de la „Grunn-Muller”, iar această împerechere 
de nume nu era întâmplătoare! Cuplul alergase pe o mașină 
„Olympia”. De aceea cercetase Bota listele concurenţilor! La 
început se înscriseseră Braun și Grunn. În ultimul moment, 


Braun dispăruse și apăruse acest Muller. Să fie o simplă 
coincidență de nume, cu celălalt Miller găsit mort în staţia de 
metrou din Munchen? 

Privi cu coada ochiului spre maior. Nu schiţa niciun gest. Era 
întuneric. Luna răsărise, dar din cauza norilor reușea rareori să- 
și arate chipul. 

— Aţi semnat mesajul cu numele cuplului de pe O/ympia? 

Bota se întoarse cu iuțeala fulgerului. 

— la te uită pe cine am crescut eu! Poftim! Nu mai poate face 
omul nicio mișcare fără să fie descoperit! Incepi să mă pui în 
dificultate, arheologule. Mărturisesc: da, am semnat cu inițialele 
celor doi. 

— „Care fac parte din bandă? întrebă cu o nuanţă 
semiafirmativă în glas Radulian. 

Bota își ciupi obrazul stâng, semn că-l iritase întrebarea. 

Înghiţi în sec. Pentru el era limpede că maiorul voia să asiste 
la o scenă, că o provocase. Folosind sistemul bandiţilor de 
codificare a hărții, descifrat pe baza înregistrărilor făcute pe 
drum, Bota organizase o întâlnire aici în pădure. Cine era 
„invitat” și de ce? Ce legătură era între accidentul de la Gyor, 
încercarea de a se fura secretul motorului mașinii 13 și furtul 
colierului de la Munchen? Spera să-i prindă și pe hoţii de la 
Kunstmuseum? Erau aceiași cu cei care provocaseră accidentul 
la Gyor? „Și, la urma-urmei, - deși asta nu-i treaba noastră - 
unde este acum colierul veritabil? Cine l-a furat și de ce? Pentru 
acel descântec încă nedescifrat? Din dorinţa cuiva de a avea o 
asemenea piesă celebră în colecţia sa particulară? O fi vreun 
colecționar maniac? Să fie, oare, vreo legătură între această 
piesă de muzeu și tatăl Paulei, care a locuit mulţi ani în Egipt?” 

Întrebările se succedau cu repeziciune prin mintea lui 
Radulian. „Oricare ar fi situaţia, pe noi ne interesează un singur 
lucru: să-i prindem pe cei care au provocat accidentul pentru a 
fura secretul motorului. Și, bineînțeles, să stabilim legătura lor 
cu Ganea. Acesta le-a fost complice. Nu ne-a „convocat” el Bota 
aici pentru colier! Nu-i treaba lui! El speră să-i prindă pe 
agresorii de la Gyor. Cât despre Grigoriu... Dumnezeule! Cum 
am putut uita! Trebuie să-i spun lui Bota imediat.” 

— Tovarășe maior, începu Radulian, am vrut să vă raportez și 
la bal, dar nu mi-aţi dat răgazul. O coincidenţă uluitoare! 

Bota se întoarse spre colaboratorul său. 


— Nicoară mi-a dat numărul de telefon al lui Grigoriu. Nu i-am 
dus trusa aceea la circa de care aparține și... 

— Nu-i nimic. l-am telefonat eu, ca din partea miliției. L-am 
sfătuit să aibă răbdare, deoarece vrem să cercetăm cum se 
cuvine cazul, hoţul fiind un recidivist periculos. Nu-i nimic dacă 
ai uitat să-i telefonezi. 

Radulian zâmbi. Avea o veste grozavă pentru Bota și, potrivit 
obiceiului șefului său, voia s-o dea fracţionat, „picătură cu 
picătură”, cum făcea și Bota uneori. 

— N-am uitat, ci... n-am vrut să-i dau trusa, repezi Radulian 
cuvintele... 

— Și, de ce, mă rog, n-ai vrut? 

— Pentru că numărul lui. De telefon l-am mai văzut undeva. 
Într-un ziar apărut la... 

— Nu cumva la... Munchen? întrebă Bota, așa, într-o doară, cu 
glas tărăgănat. 

Radulian fu descumpănit. Deci, Bota știa și asta! 

— În ziarul care relata moartea roșcovanului scria că Miller 
avea, pe una din filele pașaportului, un număr de telefon... 

— „care e identic cu al lui Grigoriu? 

— Extraordinar! De unde știți! Și eu care credeam că vă dau o 
veste grozavă! Da. E identic! Asta nu vă spune nimic? Pe 
Grigoriu l-am scos mereu din cauză. Nu credeți că el... Ce căuta 
numărul lui de telefon în pașaportul lui Muller? 

— Știu eu? ridică din umeri Bota. Îşi privi ceasul. Se apropie 
ora douăsprezece. 

— Mai sunt zece minute, tovarășe maior. 

— Deci, ce ziceam, Raduliene? A! In legătură cu Grigoriu. 

— Dacă aţi ști ce disperat a fost când a pierdut cutia aceea! 

— Îmi închipui. Ei, se pare că începe bâlciul! spuse Bota, 
frecându-și mâinile. 

Dinspre București se zărea venind o mașină. Tobele de 
eșapament scoteau zgomotele specifice mașinilor de semicurse. 
Ajungând la pasajul de cale ferată, de unde trebuia s-o iei spre 
stânga spre complexul turistic, mașina se opri câteva clipe, apoi 
coti, venind drept spre locul unde se aflau Bota și însoțitorii săi. 
Ajungând aproape de drumeagul din pădure pe care se afla 
mașina maiorului, șoferul opri, stinse luminile și cobori. 

Ca un făcut, luna ieși din nori, de parcă ar fi fost rugată să 
lumineze scena. Omul care sosise era mic și gras. Făcu două-trei 


mișcări din braţe, ca pentru a se dezmorţi, apoi se rezemă de 
capota mașinii și își aprinse o ţigară. 

Datorită luminii lunii, Radulian văzu bine mașina și chiar 
trăsăturile noului venit. Avea fața buhăită, cum o au marii 
băutori de bere. lar mașina... avea marca Olympia. 

Luna se ascunsese în nori. Nu trecu mult și se zări un alt 
autoturism care se apropia cu viteză. Ajungând în dreptul celei 
dintâi, șoferul încetini, apoi acceleră. 

— A vrut, probabil, să-și dea seama dacă omul e singur, 
murmură Radulian. Păcat că e beznă. N-am văzut ce marcă 
avea mașina. 

— Un Maseratti, spuse căpitanul Gârleanu. 

— Sunteţi sigur? întrebă Radulian. În acest caz, înseamnă... 
Știţi, cei doi... care la Gyor au depășit mașina 13... 

Bota părea că nu-l aude. Era încordat, atent la ce se petrecea 
pe șosea. 

— E momentul să intervenim, spuse maiorul. Gata, Gârleanu! 

Căpitanul cobori din mașină și dispăru în negura nopţii. 

O umbră ieși din pădure și se furișă spre autoturismul oprit, 
strecurându-se înăuntru, în timp ce stăpânul O/ympiei continua 
să fumeze liniștit. 

Gârleanu reveni lângă Bota și-i șopti ceva. 

— Da. Am văzut, spuse maiorul. „Omul nostru” a intrat în 
mașină. 

— Ceilalţi așteaptă semnalul. 

— Bine. Noi o să intervenim numai dacă va fi nevoie. Atenţie! 
Priviţi! 

Pe șoseaua principală se zăreau farurile altei mașini, care 
venea dinspre București. 

— Nada a fost bine aruncată. Au muscat toţi din ea, murmură 
satisfăcut Bota. 

x 

De îndată ce ultimul autoturism venit dinspre București - un 
Opel - se opri, din partea cealaltă se zăriră farurile de la 
Maseratti. Prinsă între două focare de lumină orbitoare, Olympia 
se vedea ca ziua. Totul dură doar câteva clipe, deoarece, ca la o 
comandă atacanții stinseră luminile. Uruitul motoarelor avea 
ceva sinistru. Se auzi un scrâșnet de frâne. Din Maseratti 
coborâră doi oameni. 

Stăpânul „Olympiei” se aruncă într-o parte. Cei doi indivizi îi 


tăiară calea, trântindu-l la pământ. Ca la o comandă, farurile 
Olympiei se aprinseră, luminând scena. Atacatorii fură orbiţi. În 
momentul următor niște umbre le săriră în spate. Farurile se 
stinseră. In bezna care se lăsă, se auziră bufnituri. 

Cei care veniseră cu Opelul atacaseră din cealaltă parte și 
reușiseră să-l imobilizeze pe omul căzut la pământ. Acum voiau 
să-l tragă în mașina lor. 

— Gârleanu! Blochează trecerea spre București! comandă 
Bota, cu o voce de nerecunoscut. Radulian, după mine! 

Ca împins de un resort, locotenentul țâșni în urma maiorului. 
Auzi un uruit de motor, apoi un demaraj puternic și căpitanul 
Gârleanu trecu ca fulgerul cu mașina pe lângă ei. leșind în 
șosea, se opri de-a latul drumului, chiar în spatele Opelului. 

— Somăm și tragem, Raduliene! spuse Bota. Strigă cu o voce 
de tunet; „Hände hoch!”* 

In aceeași clipă, căpitanul Gârleanu dirija farul mobil, montat 
pe ușa mașinii sale, spre agresori. Zăpăciţi și orbiţi de lumină, 
aceștia scăpară prada și se aruncară, înnebuniţi de spaimă, spre 
Opelul lor. Cel scund reuși să ajungă. Celălalt se împiedică și 
căzu. Se ridică repede și își reluă goana, dar mașina pornise, 
lovindu-se de Olympia. Opelul ricoșă spre stânga șoselei, ieși de 
pe asfalt și porni peste câmp. Retragerea spre București îi era 
blocată. După ce făcu un ocol, hurducându-se pe pământul 
reavăn, reintră în șosea și porni cu viteză în timp ce al doilea 
ocupant al mașinii, dându-și seama că a fost abandonat de 
tovarășul său, se îndreptă în fugă spre pădure. 

Bota îi tăie calea. 

— Stai! strigă maiorul. 

Se întoarse brusc. În mâna lui luci un cuţit. Bota sări într-o 
parte. Radulian trase în aer. Cu puteri nebănuite, individul se 
aruncă înainte, prăbușindu-se peste el. Locotenentul major făcu 
un pas lateral, îi blocă genunchiul stâng și-l proiectă peste cap 
cu ajutorul braţelor. Căzu cu un zgomot surd. 

— Cum dracu” îi zice figurii ăsteia, arheologule? întrebă Bota, 
ștergându-și fruntea de sudoare. Mereu uit. „Suflu de vânt?”. 

— Nu. Asta-i Hiza-guruma, tovarășe maior. Suflu de vânt e 
Ukio-toshi... răspunse Radulian. Aplecându-se asupra celui 
căzut, îi întoarse mâinile la spate. 

— la te rog brăţara asta, Raduliene. Pune-i-o cu grijă, zise 


1 Miîinile sus! (în limba germană - n. a.). 


Bota ironic, întinzându-i o pereche de cătușe. 

Căpitanul Gârleanu se apropie în fugă. 

— Să vă ajut? întrebă el. 

— Trebuie să-l vârâm pe acest domn în mașină. Și să vedem 
ce face stăpânul O/ympiei. A fost prins între două focuri! Dincolo 
ce s-a întâmplat? 

— l-au prins pe cei de pe Maserati? 

Aprinseră luminile la toate mașinile. Șoseaua era luminată ca 
o scenă. Cineva se aplecase deasupra posesorului O/ympiei și-i 
dădea îngrijiri. Se apropiară să vadă care-i situaţia. Radulian îl 
recunoscu pe omul care se ocupa de rănit. Era comisarul 
Werner. „Deci el s-a strecurat în mașină și a aprins farurile”, 
gândi Radulian. 

— Grav? întrebă Bota. 

— Este rănit la piept. Trebuie dus la spital. Să-l urcăm în 
mașina lui... 

Radulian și Gârleanu se grăbiră să ajute. Rănitul fu așezat pe 
bancheta din spate. „Extraordinar! Ce bine seamănă cu 
roșcovanul din fotografia apărută în ziar”, remarcă Radulian, 
văzând rănitul care încerca să spună ceva. Maiorul își apropie 
urechea de buzele sale. 

— Colierul... mi l-a luat... Braun. 

Tăcu. Efortul de a vorbi fusese prea mare și leșinase. 

— Ce-a spus? întrebă Radulian. 

— Colierul i-a fost luat de individul care a reușit să scape. De 
altfel, eram sigur că l-a luat, zise maiorul. Asta a fost și intenția 
mea. Fără îndeplinirea acestei... formalităţi, „bâlciul” de la 
miezul nopţii n-ar fi avut niciun haz... 

Radulian se uită cu vădită nedumerire spre Bota. Ce voia să 
spună? Ce pusese iarăși la cale? 

— Poate merge cineva dintre dumneavoastră cu noi? spuse 
Werner, instalându-se la volanul O/ympiei. Nu știu unde e un 
spital. 

— Radulian, te rog însoțește-l pe domnul Werner. Apoi revii cu 
„cap de vultur”. Știi unde. 

Radulian se urcă în mașină. Werner se duse în fugă spre 
Maseratti, lângă care aștepta colegul său. Discută ceva cu el și 
reveni tot în fugă. 

— Gata. Putem pleca. Arestaţii vor fi duși unde veți indica 
dumneavoastră. 


— Tovarășe Gârleanu, te rog să te ocupi dumneata de asta. O 
să-i predai organelor de miliție de la Otopeni. 

— De ce nu-i ducem la... București? 

Maiorul Bota își duse mâna la obrazul stâng, semn că-l 
deranja curiozitatea căpitanului. 

— Am înțeles. Deci, la Otopeni, spuse căpitanul. 

— Apoi vii la intrarea din spate a hotelului „Intercontinenta!”. 
Eu plec chiar acum. Am o întâlnire de afaceri. Trebuie să dau 
cuiva un cec. 

— Un cec? 

— Evident. Și nu orice fel de cec. Unul în lire sterline. La 
revedere! 

Bota urcă în mașină, dădu înapoi pe drumeagul din pădure și 
viră spre stânga, pornind cu toată viteza spre București. 

„Bâlciul” de la miezul nopţii se desfășurase conform planurilor 
sale și era foarte mulțumit. O probă evidentă în acest sens era 
faptul că, în timp ce conducea, făcea iarăși poezii. Numai că 
acum schimbase câteva cuvinte. Nu mai cânta „Moară verde, 
moară verde, niciodată nu se pierde”, ci „moară, moară 
maronie, fuge iute pe câmpie”. 

Dacă l-ar fi auzit Radulian ar fi început iar să-și frământe 
mintea cu șarade. Și ar fi avut motive temeinice. 


O scenă de tragedie antică 


Alin Ivașcu se plictisise la bal. Se gândea să plece, dar îl zări 
pe individul cu mască de satir. Era omul care o invitase pe 
femeia îmbrăcată în costum tirolez, după ce aceasta dansase cu 
el. Căuta, în mod evident, pe cineva. Se uita în jurul său, orbit 
parcă de prea multa lumină care inunda salonul „Rapsodia”. 
„Omul ăsta a umblat pe undeva prin întuneric, își spuse Ivașcu. 
Clipește atât de des... Până se obișnuiește cu lumina”. 

Câteva clipe mai târziu, o zări pe femeia în costum tirolez, 
care trecu chiar pe lângă el. 

„Nu mă mai invită la dans. Cred și eu! Nu mai are niciun 
motiv. Atunci a vrut să se convingă dacă am colierul la mine. Se 
tot vâra în sufletul meu și piesele colierului îmi intrau în coaste. 
După ce a fost sigură că îl am la mine, l-a înștiințat pe individul 
cu mască de sfinx. El a profitat de faptul că am intrat pe 
culoarul acela întunecos și, prefăcându-se beat, mi l-a șterpelit.” 


Curiozitatea îi dădu ghes. Se luă după ea. Femeia se duse 
țintă spre partenerul cu care dansase la începutul balului. 
Acesta vru s-o invite din nou, dar îl refuză. Se așeză pe un 
fotoliu și își aprinse o ţigară. Individul cu mască de faun părea 
neliniștit. Îi spuse ceva, apoi se depărtă, căutând o anume 
persoană în mulţimea invitaţilor. Reveni după câteva minute și-i 
vorbi gesticulând ca și când ar fi vrut să-și arate dezolarea că 
nu-l găsise pe cel căutat. 

Alin se apropie, încercând să prindă ceva din conversaţia lor. 
Reuși să audă doar câteva cuvinte disparate, în engleză. 

— În pădure... Cursă... Nu cred... Poate a scăpat... Timp 
preţios. Avion... 

— Trebuie să vină... Mi-e rău... spuse în șoaptă șuierată 
femeia. 

Omul cu mască de satir se îndreptă spre orchestră, ocoli 
podiumul și dispăru după panoul cu emblema „Raliului Europa”. 
Alin așteptă zadarnic să-l mai vadă. 

Plictisit, porni spre garderobă. Pe culoarul întunecos se lovi 
chiar de posesoarea costumului tirolez, care scoase un geamăt, 
ținându-se de șold. 

— Scuzaţi, n-am vrut... spuse și întinse mâinile s-o sprijine. 

Ea se feri însă și se depărtă. 

Alin îi admiră mersul legănat, mișcările graţioase. Se întoarse 
să vadă ce face. Ajungând în salonul de dans, o zări așezată pe 
un fotoliu cu ochii închiși. Se ţinea, în continuare, de șold. 

x 


Înainte de a ajunge la hotel, Bota opri și dădu un telefon. Îi 
răspunse Nicoară. 

— Ce-i nou? întrebă maiorul după cuvenita formulă de 
recunoaștere. 

— Am executat ordinul și totul părea în regulă, dar... s-a 
întâmplat ceva neprevăzut. 

— Adică? 

— La ora douăsprezece am pus banda la telefon. Moşul a 
ascultat, a scos niște ciudate exclamaţții de fericire, apoi a cerut 
lămuriri, deoarece... legătura se întrerupea. Centralista i-a spus 
de unde s-a telefonat și adresa spitalului. Bătrânul a mulțumit și 
a închis. Până aici, totul a decurs conform planului. Am dat 
telefon la... capătul celălalt al firului. Dar mi s-a spus că 
„persoana” plecase. 


— Cum... adică? 

— Atât mi s-a spus: „A plecat pe la ora nouă și treizeci. Cu un 
domn!” 

Bota strânse telefonul, gata să dea cu receptorul de perete. 

— Asta-i tot, tovarășe maior, încheie Nicoară, dar nu mai era 
ascultat. 

Se urcă în mașină și porni spre „Intercontinental”. Vestea pe 
care-o primise îi răsturna planurile. Cum de nu se gândise la una 
ca asta? Simţea că îl cuprinde o furie neputincioasă. Avea 
senzația că totul se duce de râpă. Reușita planului său depindea 
de repeziciunea cu care avea să acţioneze. 

Opri mașina la intrarea din spate a hotelului. Deși convenise 
cu Radulian să-l aștepte, nu întârzie nicio clipă, ci porni în goană 
pe scări. „Radulian o să vadă mașina și o să-i dea prin cap că 
am urcat.” 

x 

...Ajungând la hotel, Radulian coborî și se uită în dreapta și în 
stânga, căutând maşina lui Bota, „A, da, e la intrarea din spate”, 
își zise el, amintindu-și că maiorul îi dăduse întâlnire acolo. 

Ocoli deci hotelul și zări, într-adevăr, autoturismul căutat. Dar, 
nici urmă de Bota! Incercă ușile: erau încuiate. „Și masca mea e 
pe perna din spate! Ce s-o fi întâmplat că nu m-a așteptat?” se 
întrebă neliniștit, tocmai în clipa în care, ridicând ochii spre 
scările ce duceau la ușa din spatele hotelului, îl zări pe unchiul 
Paulei. Bătrânul întorsese capul. 

„Te pomenești că e Bota. S-a machiat și-acum se duce grăbit 
să joace ultimul rol. Parcă așa a zis acolo, în pădure. la să dau 
fuga și să-i cer cheia mașinii. Să-mi iau masca mea, - «capul de 
vultur»”. 

Urcă câte două trepte deodată și în hol îl ajunse pe bătrân. 

— Cheia. Cheia de la mașină. Să-mi iau masca, spuse el, 
mergând câţiva pași paralel cu acesta. 

Bătrânul se întoarse spre el. 

— Pardon! Aţi spus ceva? Cu mine vorbiţi? întrebă în engleză. 

— Scuzaţi, murmură Radulian și rămase în urmă, privind spre 
bătrânul care se îndrepta spre lift. 

„Deci nu e Bota! Unde o fi maiorul? Asta-i unchiul Paulei, 
veritabilul unchi al Paulei. De unde vine? Nu cumva el e individul 
care ne-a scăpat în pădure? Infăţișarea lui nu e cumva o 
deghizare? Dumnezeule! Dacă în acest moment Bota se află 


sus, atunci vor fi doi Growman. Maiorul n-a știut câ...? Pe ce s-o 
fi bazat hotărând să se machieze ca să semene cu unchiul 
Paulei? Nu și-a dat seama că ar putea veni și Growman la bal și, 
deci...?” 

Gândurile trecură ca fulgerul prin mintea lui Radulian. Văzând 
că bătrânul întârzie să urce în lift, se repezi pe scări ca să 
ajungă înaintea lui în sala de dans. Pe drum se încrucișă cu un 
bărbat cu mască de satir, dar nu-i dădu nicio atenţie. Acesta îl 
zări, însă, într-o fracțiune de secundă, pe unchiul Paulei, tocmai 
când liftul se închidea. Se întoarse pe scări, urcând în mare 
grabă. Ajuns la etaj, văzu că bătrânul coborâse și era gata să 
intre în sala de bal. Îi tăie calea. Cu vocea scăzută, rosti niște 
cuvinte de neînțeles pentru oricine le-ar fi auzit: 

— Facem conturile... 

Bătrânul tresări, se întoarse și îl urmă. Fu atras într-o parte a 
culoarului și ajutat să urce la etajul cinci, care la ora aceea era 
pustiu... 

x 

Ajungând în sala de dans, Radulian reuși să dea de Bota cu 
multă ușurință, pentru simplul fapt că maiorul nu mai era 
mascat. Stătea de vorbă cu un tânăr... mexican: Alin Ivașcu. 

— Nu l-am văzut pe unchiul Paulei de pe la ora unsprezece, 
când a dispărut ca prin minune. De fapt, atunci s-au făcut 
nevăzuţi o mulțime de indivizi. Asta a fost cam la un sfert de oră 
după ce m-am lăsat jefuit, spunea el. 

— Eşti sigur că bătrânul n-a mai revenit? 

— Sigur. De altfel, din cei plecaţi n-au revenit decât doi: 
femeia aceea în costum tirolez și un tip cu mască de tap. 
Trebuie să vă spun că dumneaei a dansat cu mine, s-a convins 
că am colierul pe care mi l-aţi dat, apoi m-a părăsit pentru 
„satirul” de care vă vorbeam. A urmat ce știți. Mi-aţi transmis 
„Cleopatra” și m-am lăsat jefuit. Tiroleza era în legătură cu ei... 
Nu știu unde a dispărut. 

— Dar... „satirul”? 

— S-a făcut nevăzut mai înainte. S-a vârât după paravanul cu 
emblema raliului și n-a mai ieșit. Înainte de a pleca, a stat de 
vorbă cu tiroleza. l-a zis ceva despre o cursă în pădure. Nu mai 
avea răbdare. Am auzit câteva cuvinte disparate: „accident... 
pădure... cursă... timp preţios... Avion...” Era grozav de 
impacientat... 


Radulian se apropiase și asculta. 

— Un tip cu mască de satir am întâlnit chiar eu, adineauri. Era 
pe scară. Cobora val-vârtej. L-am văzut și pe unchiul Paulei. Era 
la lift. Am venit într-un suflet. Credeam că v-aţi deghizat și 
voiam să vă previn că Growman e în hotel. 

Bota sări ca electrizat. Înţelesese cum se desfășuraseră 
evenimentele. 

— Radulian! Du-te imediat la telefon! Să se urmărească o 
mașină Ford Capri de culoare vișinie! Să fie oprită la toate 
posturile de frontieră și indiferent cine ar fi în ea, bărbat sau 
femeie, să fie reținut! 

— Înțeles! 

— Vei căuta în jurul hotelului mașina Paulei Taylor. Te rog să-l 
ajuţi şi dumneata, tovarășe Ivașcu, fiindcă o cunoşti. 
Împiedicaţi-o să plece, prin orice mijloace! Gata, Raduliene! 

Locotenentul se făcu nevăzut. Ivașcu rămase câteva clipe 
descumpănit. j 

— Maşina Paulei e un Ford Capri vișiniu. li cunosc bine 
mașina. Credeţi că...? 

— Mașina o cunoști, dar pe Paula Taylor n-o cunoști deloc. lar 
dacă vrei să ne ajuţi, dă repede fuga și caută-i mașina. E pe aici, 
prin jurul hotelului. Impiedic-o să pornească... 

Ivașcu ieși aproape alergând din salonul „Rapsodia”. 
Ajungând în strada Batiștei, își continuă goana, hotărât să facă 
înconjurul hotelului. Inima îi bătea să-i spargă pieptul. Pălăria de 
mexican îl lovea pe spate, iar curelușa petrecută pe sub bărbie îl 
incomoda. O rupse. Pălăria căzu. Se întoarse s-o prindă, tocmai 
când pe lângă ei trecea în viteză un Ford Capri, care avea la 
volan pe femeia în costum tirolez. 

Era singură și gonea ca o bezmetică. Ajungând în bulevardul 
Magheru, făcu la dreapta, către Piaţa Romană. 

— S-a dus! murmură deznădăjduit Ivașcu, în clipa în care, din 
față, îl văzu pe Radulian alergând spre el. 

— Aţi văzut-o? întrebă Radulian. 

— Da, era tiroleza. Singură. 

Locotenentul răsuflă din greu. 

— Haideţi la Bota! Aș pune pariu că femeia nu era singură, că 
„satirul” se afla în mașină. Probabil că s-a lăsat jos, să nu i se 
vadă capul. Nu-i nimic! De scăpat nu ne scapă! Au fost alarmate 
toate ieșirile din oraș, aeroporturile, gara, posturile de frontieră. 


Uff! Ce rău îmi pare că maiorul nu mi-a dat cheile de la mașină! 
Puteam să pornesc în urmărirea lor... 

Urcară la primul etaj, dar Bota nu se mai afla în sala de dans. 

ÎI căutară peste tot. Coborâră să-l aștepte în hol. 
x 

În acest timp, „Fachirul” asista la o scenă pe care și-o 
imaginase, dar în niciun caz de un asemenea tragism. 

„„.După plecarea lui Radulian și-apoi a lui Ivașcu, Bota se 
întâlnise cu căpitanul Gârleanu care se postase în faţa liftului la 
etajul întâi. 

— Growman a urcat acum câteva minute, spuse căpitanul. 

Ascensorul cobora. 

— Poftiţi! spuse liftierul, deschizând ușa. 

— O clipă! Ai dus, în ultimele cinci minute, pe un domn în 
vârstă. Un bărbat care își clatină capul... 

— Da. L-am lăsat la etajul unde-i balul. Acum câteva minute. 
Apoi a urcat cu un bărbat mascat la etajul cinci. 

Dintr-un salt Bota fu în lift. Gârleanu îl urmă. 

— La etajul cinci. Cât poţi de repede! 

— Liftul n-are două viteze, tovarășe... 

Ajungând la cinci, Bota căută camera 520, unde știa că 
locuiește bătrânul Growman. O găsi repede. Bătu în ușă, dar nu- 
i răspunse nimeni. Bătu din nou. Nicio mișcare, în schimb auziră 
gemete dureroase. Apăsă pe clanţă. Aceasta cedă și maiorul 
întră în încăpere împreună cu Gârleanu. 

După câţiva pași, se opriră. Spectacolul care li se oferea era 
de neînchipuit. Pe covor se afla „Colierul Cleopatrei”. Piesele din 
fildeș, în formă de trunchi de piramidă, erau împrăștiate, în timp 
ce piesa centrală, de mărimea și de forma unui ou de porumbel, 
fusese spartă cu un obiect care semăna mai degrabă a cheie 
franceză decât a ciocan. 

Bătrânul se uită la Bota cu ochi goi, de parcă abia fusese 
trezit din letargie. 

— Ce vreţi? Cine sunteţi? O sută de mii de lire aruncate în 
vânt, înțelegeţi? O sută de mii de lire sterline... O sută de mii... 

Bătrânul hohotea de plâns. Își acoperise faţa cu mâinile. 
Umerii i se scuturau, iar Bota avea impresia că omul din fața lui 
era pe punctul de a-și pierde minţile. 

— Liniștiţi-vă, domnule, spuse Bota în engleză. Omul care v-a 
înșelat va fi prins... Vă asigur că va fi prins. 


— Cine ești dumneata? 

— Sunt... ce terminologie să folosesc ca să înțelegețţi...? Un fel 
de inspector de poliţie. Spuneți-mi, vă rog, cine v-a adus 
colierul? Omul cu mască de satir? Dumneavoastră i-aţi cerut să-l 
fure! Domnule Growman! Domnule Growman!... 

Gârleanu se repezi să-l sprijine. Bătrânul leșinase. 

— E clar. Primul șoc: colierul fals. Acum, al doilea: amestecul 
nostru. Asta nu voia în ruptul capului domnul Growmann, spuse 
Bota. Tovarășe Gârleanu, telefonează la recepţie, să se trimită 
un medic. 

Căpitanul se conformă. 

— Deci... o sută de mii! spuse, cu glas scăzut, Bota, „Satirul” 
a încheiat cu bine conturile. Din păcate, v-a adus un colier fals, 
domnule Growman. Vă asigur însă, domnule Growman, că 
„satirul” a fost de bună credinţă. Era încredinţat că vi-l aduce pe 
cel veritabil. S-a străduit în felul lui pentru banii ăștia. A comis și 
o crimă. Dar i s-a înfundat. Din păcate, veștile triste nu se 
încheie aici, pentru dumneavoastră... 

Zâmbi, constatând că monologul lui se lungea. 

— Uite așa se nasc actorii de dramă, tovarășe Gârleanu, 
spuse el cu glas ceva mai tare. Încep prin monologuri interioare, 
apoi se ţicnesc și vorbesc singuri. 

O clipă mai târziu, în cameră intră medicul hotelului însoţit de 
un reprezentant al personalului de serviciu. 

x 

Radulian și Ivașcu așteptau în hol de aproape douăzeci și cinci 
de minute. Se apropia ora două. Locotenentul major îi povestise 
ceea ce se petrecuse în pădure. La rândul său, Alin îi 
împărtășise bănuielile sale despre tiroleză și faun. 

— Unde o fi dispărut maiorul? întrebă Alin într-un târziu. 

— Cine știe? 

— N-ar fi bine să mergem din nou în sala de dans? 

— Puteţi să mergeţi. Eu trebuie să-l aştept aici... Ordinul e 
ordin. Se execută. 

— Bine, dar trebuie să-l găsim neapărat, să-i dăm de veste că 
tiroleza a fugit cu mașina Paulei Taylor... Un singur lucru nu 
înţeleg: cum o fi ajuns mașina ei lângă hotel? 

— Foarte simplu. A fost adusă de miliția din Otopeni. Unchiul 
Paulei locuiește aici, la „Inter”. Nu era normal să... 

— A, da. Credeţi că „satirul” a fugit și el? Că a fost răpit de 


„tiroleză”? 

Radulian zâmbi. 

— Mai degrabă cred că lucrurile s-au petrecut invers. Adică, în 
conformitate cu toate legendele: „satirul” a răpit femeia. 

Satisfăcut oarecum de această remarcă, se ridică și se 
îndreptă spre telefon. Il chemă pe Nicoară. 

— Ce e nou? întrebă el, întrebuinţând cunoscuta formulă a lui 
Bota. 

— Tocmai aşteptam telefonul dumneavoastră. Mi s-a 
comunicat că Fordul Capri, de culoare vișinie, a fost văzut la 
ieșirea din București, în dreptul aeroportului Băneasa. Apoi a 
fost interceptat la aeroportul Otopeni. Din mașină a coborât un 
bărbat care a fost pus imediat sub observaţie. Femeia care l-a 
condus s-a îndreptat spre bar... 

— la legătura cu miliția aeroportului. Să fie împiedicaţi să 
plece cu avionul, cu mașina, cu orice! Vom fi acolo peste o 
jumătate de oră. Ai auzit? 

— Da! răspunse Nicoară, fără niciun fel de comentariu. 

Radulian reveni lângă Ivașcu. Îl zări pe Bota ieșind din lift. 

— Care-i situaţia? 

— Femeia în costum tirolez l-a așteptat pe individul cu mască 
de faun și au dispărut în direcţia Bănoasa. Au fost interceptaţi la 
aeroportul Otopeni. Ea se află în bar. Bărbatul e supravegheat. 
Am dat ordin să fie împiedicaţi să plece. _ 

Bota își arcui sprânceana stângă a satisfacţie. li plăcea 
iniţiativa subordonatului său. 

— Atunci nu ne rămâne decât să ne ducem la miliția 
aeroportului. Mareş n-a dat niciun semn de viaţă? Telefonează-i 
lui Nicoară să știe unde ne vom afla. 

Ivașcu se ridică de pe bancheta pe care stătea. 

— AȘ putea să merg și eu? 

Bota nu avu nicio ezitare. 

— Desigur! Nu ne strică puţină... publicitate. Cine știe! Poate 
vreodată, la bătrânețe, te apuci să scrii romane și-atunci o să-ţi 
amintești de întâmplările astea. 

Ajunseră repede în stradă și urcară în mașină. Pentru a doua 
oară în noaptea aceasta goneau pe autostrada Băneasa- 
Otopeni. Bota era preocupat, dar nu necăjit. După ce ieșiseră 
din oraș, murmură: 

— Am asistat la o scenă de tragedie antică... 


Cei doi deveniseră atenți. 

— Da, arheologule. O scenă ruptă parcă dintr-o tragedie 
antică. Bătrânul Growman a intrat în posesia „Colierului 
Cleopatrei”, plătind pentru el o sută de mii de lire sterline. 
Întâmplarea a făcut să mi-o ia înainte. Eram pregătit să mă 
deghizez și i-aș fi „plătit” eu individului care i-a făcut oferta și 
căruia sunt obligat să-i recunosc operativitatea: a scăpat de la 
Snagov și a ajuns înaintea mea la hotel... 

— Sunt convins că aţi fi semănat perfect cu Growman, spuse 
Radulian. 

— Voiam să-l întâmpin eu pe omul cu mască de satir, să-i dau 
eu... cecul ce i se cuvenea, dar individul a fost mai grăbit și l-a 
interceptat pe unchiul Paulei înainte ca bătrânul să ajungă în 
sala de bal. Growman s-a întors prea repede de unde îl 
trimisesem eu. 

— Ne puteţi spune unde? 

— Desigur. La... spital. Speram că moșul o să rămână acolo în 
noaptea asta. Aveam timp să-l... înlocuiesc. Dar Growman s-a 
întors pe neașteptate și banditul mi-a luat-o înainte. A „lichidat 
conturile”. 

— Pe Growman l-ați trimis cumva la... Paula? îndrăzni să 
întrebe Ivașcu. 

— Exact. La Paula dumitale. Am folosit o stratagemă. leri 
după-amiază am rugat-o să telefoneze unchiului ei la hotel, să-l 
anunțe că trăiește și vrea să-l vadă. Ştiam că Growman e plecat. 
Cu consimţământul Paulei, am înregistrat comunicarea ei 
telefonică, așa încât aveam posibilitatea să-i oferim bătrânului 
un mesaj autentic la orice oră, și i l-am oferit, prin Nicoară, la 
ora unsprezece și un sfert. A fost căutat în sala de bal, invitat la 
telefon și i s-a pus banda. Drept urmare, bătrânul a plecat ca din 
pușcă drept la spital. Dar n-a stat mult. A revenit rapid fiindcă 
nu și-a găsit nepoata. Aici am greșit eu calculele. Acum știu ce 
m-a făcut să greșesc. 

Bota vorbea liniștit, de parcă ar fi relatat niște întâmplări 
petrecute cu ani în urmă. 

— Așa se face că „satirul” mi-a scăpat. Așa a avut 
posibilitatea să ia banii de la bătrân și să dispară. l-a dat lui 
Growman un colier care s-a dovedit a fi fals. Să vă redau 
tabloul... 

Le descrise scena la care asistase. 


— Ce l-o fi apucat să spargă piesa centrală? întrebă Alin. O fi 
ceva în legătură cu descântecul Cleopatrei? 

Maiorul zâmbi. 

— Când și-a dat seama că e un fals, a fost în pragul nebuniei. 
lar când a auzit că sunt poliţist, a leșinat... Ei, dar uite că am 
ajuns, încheie, ieșind din autostradă și intrând pe drumul ce 
duce la aeroportul Otopeni. Vă rog să mă scuzaţi câteva minute. 


Regia unor... lovituri de teatru 


În biroul miliției aeroportului ardeau toate becurile. Geamurile 
erau deschise, iar aerul răcoros al nopţii pătrundea în voie. 

Bota, Radulian și cu lvașcu se așezaseră și așteptau. 
Căpitanul de miliţie, care era de serviciu în noaptea aceea, 
transmisese ordinul lui Bota către miliția din Otopeni, cu 
rugămintea de a-i aduce pe cei trei care fuseseră arestaţi în 
pădurea Snagov: olandezii și necunoscutul căruia Radulian îi 
aplicase lovitura de judo, trântindu-l la pământ. De la miliţie li se 
comunicase că arestaţii fuseseră trimiși cu un microbuz și că 
erau însoţiţi și de un poliţist străin, domnul Werner, care ţinea 
morţiș să meargă cu ei. 

Așteptând microbuzul, Bota fuma, privind visător în negura 
nopţii. Din când în când, telefonul suna, anunțând „mișcările” 
fugarilor de la „Intercontinental”. 

— Individul și-a prezentat actele și biletul de avion pentru 
cursa specială de Stockholm, spuse căpitanul, după ce închise 
telefonul. E un avion special, al concurenţilor nordici care au luat 
parte la raliu... 

— Și... femeia? 

— A ieșit de la bar, dar a constatat că mașina are o roată 
dezumflată. Acum se ocupă de schimbarea ei. A găsit un 
„binevoitor”. Sper s-o încurce încă vreo jumătate de oră. Între 
timp, ea s-a întors la bar. 

— Când va fi gata de plecare, o chemaţi ca din partea 
domnului pe care l-a condus la aeroport și o aduceți aici, spuse 
Bota. 

— Am înţeles. 

Căpitanul Stroescu dădu ordinele necesare. Reveni în birou, 
tocmai când sosi microbuzul cu cei trei reținuți și cu căpitanul 
Gârleanu, care începuse primele cercetări. 


— De la „Inter” am pornit direct la Otopeni, spuse căpitanul. 

Maiorul ceru să fie introduși mai întâi cei doi olandezi. De 
îndată ce intrară, Dillen și Moeck începură să vocifereze. 

— Nu aveţi dreptul să ne arestaţi! spunea Dillen. Nu am făcut 
nimic împotriva statului român sau împotriva unui cetăţean 
român... 

Bota se împurpură în obraji. Se stăpânea cu greu. 

— Asta-i părerea dumneavoastră, domnilor, spuse el în 
germană. Văd că e necesar să vă reamintesc unele lucruri. La 
Salzburg aţi făcut presiuni asupra unui cetățean român. 

— La Salzburg l-am salvat pe un domn căruia i-a venit rău. Pe 
un prof... 

Se înecă și tuși gros. Maiorul zâmbi: 

— Lăsând la o parte faptul că știți care e profesiunea 
„victimei”, trebuie să vă mai amintesc un lucru pe care, pare-se, 
vreţi să-l uitaţi: la Salzburg, în parcul de mașini, aţi pus sub 
autoturismul ce purta numărul de ordine 13, o cutie curioasă. In 
al doilea rând, aţi provocat un... incident pe șoseaua ce urcă pe 
malurile  Saalzachului. Ştim. Profesorul Ganea n-a fost 
accidentat, ci doar speriat. Și a... leșinat. Aţi găsit cheia de la 
mașină, care era asupra lui și i-aţi luat tiparul. 

Dillen și Moeck erau uluiţi. Werner făcuse ochii mari și-l privea 
admirativ pe Bota. 

— Sau... poate... aveţi tupeul să susțineţi că profesorul v-a dat 
de bună voie cheia? 

Niciunul nu spunea nimic. . 

— Vă întreb: a dat de bună voie cheia? Inclin să cred că da. 

Afirmația lui Bota întări convingerea lui Alin în privința 
vinovățtiei lui Ganea. 

— Nu știu despre ce vorbiți! Nu aveți nicio dovadă, spuse ritos 
Dillen. Toate astea sunt invenții! În loc să ne mulțumiți că l-am 
ajutat când leșinase... 

Se opri și își mușcă buzele. Intrase un plutonier de miliţie care 
puse pe masa lui Bota un breloc cu chei. 

— Sunt ale dânsului, spuse plutonierul, arătând spre Dillen. 
Le-am găsit la percheziție. 

Bota le luă și desprinse o cheie. 

— Nici asta nu e o dovadă? întrebă el. Aţi realizat-o după 
tiparul luat. Și nu mă îndoiesc că se potrivește perfect la mașina 
care a fost accidentată la Gyor... 


Cei doi se priviră. Păreau hotărâți ca de acum înainte să nu 
mai scoată nicio vorbă. 

— Dar, să continuăm. Având de-acum cheia, la Viena ați 
umblat în mașina cu numărul 13. Cu ce scop? O să vă spun eu: 
aţi pus un microemiţător. Unul de tipul brichetei sau al 
brelocului cu efigia orașului Munchen... 

Dillen era roșu în obraji. Celălalt, dimpotrivă, devenise palid. 

— Recunoașteţi? întrebă Bota. Bineînțeles că nu. Dar avem 
amprentele dumneavoastră, domnilor... Și-atunci cum stăm cu 
afirmaţia că nu aţi făcut nimic împotriva cetăţenilor români? 

— Fleacuri, răbufni Dillen. 

— Daa? Și dacă se dovedește că aţi fost complici la 
provocarea accidentului de lângă Gyor? 

— Asta n-o puteți dovedi, spuse același Dillen. 

— Eu cred că da. Pentru asta, îmi trebuie cuvântul unui 
specialist. Specialistul e aici, spuse Bota, uitându-se spre 
căpitanul Mareș, care intrase în încăpere cu câteva minute mai 
înainte. Era însoţit pe Radu Nicolau. „Asta-i opera lui Bota, se 
trezi spunându-și Alin. El l-a invitat pe Radu”. Dar îmi mai 
lipsește un personaj. Trebuie să apară curând. 

Radulian își privi șeful. Pe cine aștepta? 

— Până atunci, vă rog să aveţi răbdare, domnilor. A! Trebuie 
să vă mai spun că aţi mai avut un motiv, la Viena, să umblaţi în 
mașina cu... ghinion. Aţi pus și altceva înăuntru. Nu numai acel 
microemiţător. Noi, românii, avem un proverb. E greu de tradus. 
Zicem: „duce măgarul, nu știe ce duce”. Dar asta-i o problemă 
care-l interesează pe domnul inspector Werner și pe căpitanul 
Gârleanu, care a fost solicitat să-i dea o mână de ajutor. E 
timpul să vă hotărâți să spuneți ce ați mai pus în mașină. Vă 
asigur că eu știu! Vă ofer un mic răgaz. 

Ultimele cuvinte ale lui Bota avură un efect puternic. Cei doi 
se îngălbeniră. leșiră din birou împleticindu-se. Imediat fu 
introdus cel de-al treilea personaj. Individul avea cătușe la 
mâini. Era înalt și slab. Radulian își aminti de comparaţia lui 
Radu Nicolau: „Seamănă cu Don Quijotte de la Mancha”. 

— Numele? întrebă Botta. 

— Alois Stevenson. 

Maiorul privi spre Radu Nicolau. 

— Nu ne-am mai văzut undeva, domnule Stevenson? întrebă 
Nicolau. Parcă ne cunoaștem. Am călătorit împreună de la 


Salzburg la Munchen. 

— Nu vă cunosc, domnule! 

Radu avu o ezitare. Omul căruia i se adresase semăna cu cel 
din tren, dar... „Are obrajii rumeni, sprâncenele dese și părul 
alb. Celălalt era pământiu la față. Totuși, el e!” 

— V-am văzut în tren. Aţi intrat, aţi profitat de o alarmă falsă 
- s-a tras un... foc de armă pe culoarul vagonului și cineva a 
tipat - iar dumneata ai schimbat o geantă de voiaj tip diplomat. 

— Mă confundați, domnule. 

— Geanta aceea aparţinea profesorului Ganea. 

— Mă confundați, domnule. Eu am venit la București cu ocazia 
raliului și... 

— Ușor, domnule Stevenson, îl opri Bota. Să rămânem, 
deocamdată, în... trenul de Munchen. Ai luat geanta până a 
trecut controlul poliţiei. Apoi ai redat-o profesorului și ţi-ai luat-o 
pe a dumitale înapoi; ai încredinţat-o lui Muller. Acesta a „donat- 
o” cuiva pe care l-a confundat. Cum ai luat înapoi geanta, Müller 
n-a apucat să spună nimănui, pentru că a murit. Bănuiesc însă 
cum s-au petrecut lucrurile. 

— Nu am fost în trenul acela, domnule... 

— Nu? Ei bine... așteptați! 

Bota se întoarse spre căpitanul Stroescu și i se adresă în 
românește. 

— Aveţi, cumva, un prosop pe-aici? Da? Atunci udaţi-l, vă rog. 

Căpitanul dispăru și reveni după câteva clipe. 

— Vă rog să-i spălaţi bine faţa acestui domn. Dar bine și 
apăsat. 

Văzând ce voiau să facă, individul se apără: 

— Nu vă... permit! Eu... 

Dar cu căpitanul Stroescu nu era de glumă! Mareș și Radulian 
îl ţinură pe Stevenson, iar căpitanul începu să-i frece obrajii. 

— la te uită... Are fard. V-a rămas de la bal? întrebă Radulian. 

— Păi ăsta-i Don Quijotte! „Cavalerul de la Mancha”! izbucni 
Radu Nicolau. Acum seamănă perfect cu omul din tren. 

— Și cu cel care la Gyor cotrobăia prin mașina noastră, 
imediat după accident, spuse Alin Ivașcu, adresându-se 
maiorului. 

Bota se ridică și se apropie de Stevenson. 

— Ei, cum te simţi fără machiaj? Ai fost în tren... ai fost și 
complice la atacul de la Gyor asupra mașinii unui concurent 


român, iar acum câteva ceasuri, în pădurea Snagov, ai atacat un 
ofițer de miliţie român. Avem destule motive să te reținem. 
Restul e treaba inspectorului Werner. 

Stevenson se prăbușise pe un scaun și privea năucit în jurul 
său, de parcă cineva l-ar fi lovit în moalele capului. 

— Mai e ceva care-l privește pe domnul Werner, adăugă Bota 
calm, cu vocea domoală. În geanta diplomat, care a înlocuit-o pe 
aceea a profesorului, se afla un obiect deosebit. Un colier furat. 
Graţie substituirii de geantă ai scăpat de bucluc la controlul 
vamal din tren... Ei, dar am mai spus-o: asta e treaba domnului 
Werner. În ceea ce ne privește, vei răspunde pentru atacul 
premeditat asupra mașinii unui concurent român și de atacarea 
unui milițian român. 

Bota făcu semn ca individul să fie condus afară. Acesta avu 
un gest de împotrivire. Zâmbea ironic. Radulian își privi șeful. 
Era deplin stăpân pe situaţie. Conducea ancheta cu măiestrie. 
Se auzi telefonul. Căpitanul Stroescu ridică receptorul și ascultă. 

— Bine! Spune-i că este chemată de domnul pe care l-a 
condus la aeroport și adu-o imediat aici, spuse el și închise. 

Radulian înţelese despre cine era vorba. 

x 

Scena care urmă avu darul să-l uluiască pe Ivașcu. Își 
aprinsese o ţigară și fuma. Împrejurările nu-i permiteau, dar tare 
ar fi vrut să-i arate lui Bota admiraţia pe care i-o stârnise. Se 
gândea la Paula. „Cum s-o mai fi simțind? Au trecut douăzeci și 
patru de ore și n-am putut s-o văd. O fi grav rănită?” 

— La ce te gândești? întrebă Bota, cu voce scăzută. 

— La toate întâmplările astea... Am trăit, în ultimele zile, un 
veritabil roman de aventuri. Și mă gândeam la Paula Taylor. 
Poate îmi îngăduiţi s-o văd azi. 

Maiorul îl privi cu coada ochiului. 

— Te-a cam vrăjit... 

— O s-o pot vedea azi? Vreau să zic, în cursul zilei de azi? 

— Atât de târziu? Te credeam mai... nerăbdător. Cred că o s-o 
vezi mai repede... Chiar foarte repede. Cu condiţia să ai inima 
tare. 

— E chiar atât de grav rănită? 

Bota zâmbi maliţios: 

— Al dracului de grav rănită! Atât de grav încât a... șters-o din 
spital! Dacă nu pleca de acolo, Growman ar fi întârziat la ea și 


eu aveam timp să plătesc „cecul” acela. N-am prevăzut că va 
fugi și toate planurile mele au fost date peste cap. De aceea nu 
l-am mai întâlnit nici pe omul cu colierul. Aveam de gând să 
„tratez” direct afacerea cu „faunul”. Dar Paula dumitale mi-a 
pus bete în roată. 

Ivașcu asculta cu gura căscată. 

— Deci a... a fugit? Vreţi să spuneţi că a plecat din ţară? 

— Nuu! 

— Știţi cumva unde se află? 

— Desigur că ştiu! Dar am aflat târziu... Abia la spartul 
târgului. N-am să-ți spun unde a dispărut. O să-ți spună ea. 
Sper. 

Se auzi o bătaie în ușă și un plutonier întrebă dacă poate s-o 
conducă pe doamna cu mașina. 

— Să între, spuse Bota. 

Ridicându-se, se îndreptă spre unul din geamurile încăperii, 
întorcându-se cu spatele spre ușă. O clipă mai târziu, în 
încăpere intră femeia în costum tirolez. Nu mai purta mască, iar 
părul negru i se revărsa pe umeri. 

— Paula! strigă Ivașcu în culmea uimirii. Tu... aici? Ce-i cu 
tine? Tu... în costumul ăsta? 

Zăpăcit de-a binelea, Ivașcu punea întrebări fără să aștepte 
niciun răspuns. La rândul ei, Paula nu știa ce să mai creadă. Era 
tot atât de uluită. Crezuse că va fi condusă la un birou de poliţie 
pentru cercetări și, când colo... Probabil că totul se datora lui 
Alin, care voise s-o întâlnească. O recunoscuse probabil la bal și 
o urmărise... 

— Tu... m-ai chemat? întrebă ea, cu un ușor tremur în glas. 

— Nu... Nu. Nici n-am știut că... 

— Eu v-am chemat, domnișoară, spuse Bota, întorcându-se cu 
faţa. Și nu la o întâlnire plăcută, ci pentru a ne răspunde la 
unele întrebări. 

— Cine sunteţi dumneavoastră? 

— Sunt maiorul Bota, din Ministerul de Interne. 

Ivașcu nu-și putea crede ochilor. Paula în faţa lui! 

Deci dansase cu ea la bal și n-o recunoscuse sub masca pe 
care o purta! Paula voise să se convingă dacă avea asupra lui 
colierul acela blestemat. A făcut jocul bandiţilor! „Timeo 
danaos...” își aminti de vorbele lui Ganea. 

— Ce doriţi de la mine? întrebă femeia. Ochii ei verzi aruncau 


fulgere. N-am vrut să stau în spital! Am dorit să merg la bal! 
Cine mă putea împiedica? Nu eram arestată nici... 

Bota lovea nervos cu degetele în tăblia biroului. Aștepta să-i 
treacă prima furie. 

— Credeam că ne veţi arăta puţină recunoștință, spuse 
maiorul cu glas coborât. V-am salvat de la moarte. E drept, nu v- 
am cerut să staţi în spital. Nu v-a vorbit nimeni de așa ceva. 
Doar doctorița Șulariu, care v-a recomandat să nu vă obosiţi. Aţi 
pierdut mult sânge și rana nu s-a vindecat. Aveţi încă, nu știu 
care-i cuvântul englezesc pentru „copci”, vreau să spun că mica 
rană de la șold e încă prinsă cu... agrafe. 

„A fost rănita la șold? De aceea, după ciocnirea din coridor, s- 
a văitat și s-a lăsat pe fotoliu! Cum de n-am bănuit că tiroleza 
este Paula? De fapt, cine putea să-și închipuie că ar putea veni 
la bal după numai douăzeci și patru de ore de la întâmplarea 
aceea?” gândi Ivașcu. 

— Am plecat și pace! Nu sunt obligată să vă arăt motivele. 

Bota zâmbi ca de obicei când era stăpân pe situaţie. 

— Din fericire, cunoaștem motivele care v-au determinat. 
Eraţi convinsă că domnul Ivașcu a substituit un obiect în timp ce 
v-a fost partener la drum și voiaţi să i-l luaţi înapoi. 

Paula își duse mâna în dreptul inimii. 

— Dumneavoastră eraţi singura în măsură să-l recunoașteți, 
dacă domnul Ivașcu venea mascat. Vi s-a cerut și aţi fost... 
condusă cam cu de-a sila la bal. Spuneţi-mi, dacă nu se 
conforma „ultimatumului” și nu aducea piesa aceea, ce se 
întâmpla cu el? | s-a scris un bileţel. „Dacă nu dai originalul, vei 
plăti”. Cum? Greu de răspuns. Părerea mea e că ar fi fost 
trecut... hm... cum s-o fi zicând în engleză „în lumea drepţilor”? 

Alin simţi că îl cuprinde o ușoară amețeală. 

— Trebuia, deci, să faceţi acest serviciu. Să-l faceţi cu orice 
preț, nu-i așa? Un membru al bandei a venit la spital și v-a 
obligat să-l urmați. Individul n-avea de unde să știe că sunteţi la 
spital. Versiunea oficială e alta. Se pare că... i-aţi dat de veste 
unde vă aflați. 

Paula zâmbi. 

— Și n-aveam voie? 

— A, ba da, ba da... 

— Nu înţeleg ce îmi imputaţi. Sunt obosită, bolnavă și doresc 
să mă duc la hotel. Vreau să-l văd pe unchiul meu. Asta-i tot. 


— Toate la rândul lor, domnişoară. Vă rog să vă așezați. E mai 
comod. 

Femeia își aprinse singură o ţigară și trase fumul adânc în 
piept. 

— Pentru a arăta ce vi se impută, trebuie să vă fac cunoștință 
cu domnul Werner, spuse Bota arătând spre polițistul străin. 
Domnule inspector, v-o prezint pe Paula Taylor. Trăiește, 
precum vedeţi. 

Inspectorul clipi des, privi spre Bota, apoi spre Paula și, în cele 
din urmă, exclamă: 

— Deci a fost un bluf! Și... amprentele lui Ivașcu de pe stilet? 

— Poate ne explică domnișoara... 

Paula își încleștase maxilarele. 

— Dacă dânsa nu vorbește, atunci o să-l rog pe domnul 
Ivașcu să confirme că de la Oradea până aproape de Aiud, circa 
trei ore, a dormit ca un nou născut. 

Alin răspunse ca un automat: 

— Imediat după plecarea din Oradea m-a apucat un somn 
îngrozitor... 

— Cred că e limpede, domnișoară. Cineva i-a turnat, la 
restaurant, partenerului dumneavoastră un somnifer în pahar. 
Nu cumva chiar... dumneavoastră? Nu l-aţi îndepărtat sub vreun 
motiv oarecare și, între timp, i-aţi pus ceva în paharul cu pepsi? 

„Exact, așa a fost! Paula m-a trimis la mașină pentru că uitase 
cheile, iar când am revenit comandase două pahare cu pepsi...” 

— Domnul Ivașcu a văzut în geanta dumneavoastră un stilet... 

— E o amintire de familie. 

— Înţeleg. Numai că pe mânerul acestui stilet aţi imprimat... 
amprentele dumnealui. Cu ce scop? 

Se făcuse albă la faţă. 

— Nu știți de ce vi s-a cerut asta? Să zicem că nu știți. V-aţi 
mărturisit nedumerirea când v-aţi întâlnit cu Braun și cu ceilalți 
bandiți. Ploua, iar eu... eu eram ud leoarcă. Mă aflam pe 
aproape. Aţi ţipat la Braun. 

— La Bra...? 

Alin avu impresia că Paula se va prăbuși. Culorile îi 
dispăruseră din obraji și respira greu. Buzele începuseră să-i 
tremure. 

— Nu vă pierdeţi cu firea, domnișoară, spuse Bota. Dacă n-aș 
fi auzit această conversație, azi n-aţi mai fi în viață. 


— Cum... cum aţi știut că...? 

— Vă pot spune. Datorită... sprijinului dumneavoastră. 

— Al... meu? îngăimă pierită. Domnule, nu știu ce vreţi să-mi 
imputaţi, dar eu... eu... 

— Da, datorită dumneavoastră, continuă Bota, de parcă n-ar fi 
auzit-o. Ne-aţi ajutat dându-i lui Alin un breloc. De fapt, un 
microemiţător. „A dangerous toy”, cum i-aţi zis chiar 
dumneavoastră. La „Viena i s-a... dat altul, cu baterii noi. După 
câteva strădanii, am aflat lungimea de undă pe care se lucra în 
rețeaua... „asociaţiei” și am ascultat unde v-aţi dat întâlnire. 
„Wendung 44311-22.00”. Adică, „Viraj la 4431-1, la ora 22”. Pe 
această bază am descifrat caroiajul hărţii și... și m-am folosit de 
el. l-am invitat și eu pe prietenii dumneavoastră la o întâlnire. 
Într-o pădure. Pădurea Snagov. l-am invitat la „Die letze 
Wendung”. La „Ultimul viraj...” 

— Nu știu, repet, nu știu ce îmi imputați! Am plătit, cred, 
pentru tot. Sunt suferindă... Am o rană... 

Bota făcu o pauză, apoi reluă. 

— Puteţi fi acuzată de complicitate la o acţiune care a urmărit 
furtul invenţiei unui cetățean român: motorul experimentat în 
cadrul raliului. Și, ca o bagatelă: datorită rolului jucat de 
dumneavoastră, un ziarist român a fost atacat la Viena în plină 
stradă. 

— Nu am niciun amestec! Habar n-am de vreo invenție. Pe 
mine m-a interesat altceva. În ce-l privește pe Alinus... 

— ...mai târziu l-aţi folosit pe acest om și drept... curier. Ei, fir- 
ar! izbucni maiorul pe românește. lar trebuie să traduc într-o 
limbă străină proverbul: „duce măgarul, nu știe ce duce”... 
Pardon, reluă el în engleză. O să vă explice domnul Werner 
pentru ce anume l-aţi folosit pe acest ziarist. E o problemă care 
mă privește tangenţial, în măsura în care aceiași oameni îmi 
cășunează necazuri în problemele mele. 

De afară răzbătu un bubuit puternic de motoare cu reacție. 
Paula se uită la ceas și respiră adânc. 

— Degeaba oftaţi a ușurare, domnişoară, spuse Bota. 
Prietenul dumneavoastră n-a reușit să prindă avionul. L-aţi adus 
cam... târziu la aeroport. Sau poate prea devreme... 

Paula nu înțelese în primul moment. Când își dădu seama ce 
voia să spună maiorul, privi spre ușă. 

— Nu-l așteptați pentru că nu vine decât când e chemat. E 


politicos. 

Făcu un semn și căpitanul Stroescu apăsă pe un buton. 
Câteva clipe mai târziu, telefonul sună și căpitanul Stroescu 
ridică receptorul. 

— Cum? Ce-aţi spus? răcni el cât îl ţineau puterile. Unde? 
Cum a fost posi...? După el, imediat. Patrula unu! anunță 
posturile de control... 

Trânti receptorul și se întoarse spre Bota. 

— Individul care voia să plece cu avionul ne-a scăpat. A fugit 
cu mașina dumneaei... 

Paula înţelese că s-a petrecut ceva. Obraijii i se împurpurară. 
Căpitanul Gârleanu îi explică lui Werner ce se întâmplase. 

— Deci, omul care a scăpat la Snagov, ne-a păcălit din nou, 
spuse maiorul liniștit de parcă nu s-ar fi întâmplat nimic 
deosebit. 

Telefonul sună strident. Căpitanul ridică iarăși receptorul. 

— Ce spui? Cum? Excelent! Bravo! Adu-l aici. Cu targa să-l 
aduci. Ai înţeles? Mort sau viu... 

Inchise și se întoarse spre Bota: 

— L-au prins! Mașina mai avea o... pană de cauciuc. Era să se 
dea peste cap. E rănit... 

Alin Ivașcu privi admirativ spre maior. 

* 

Omul care fu adus în încăpere părea la capătul puterilor. Era 
sprijinit de un miliţian. Pentru mai multă siguranţă, i se puseseră 
câtușe. 

— Nu înţeleg! Ce vreţi de la mine? Sunt cetăţean suedez! 

Conform obiceiului, Bota tăcea, dând răgaz omului să-și 
descarce furia iniţială. 

— Am fost împiedicat să plec la Stockholm! Mă voi plânge 
ambasadorului nostru! Este un abuz... 

— Ușor! ușor! Nu e cazul să joci teatru, spuse în românește 
Bota. Cred că înţelegi ce spun, nu-i așa, domnule... doctor? 

In mintea lui Radu Nicolau se făcu, deodată, lumină. Pe omul 
acesta îl cunoștea! Era doctorul care venise la hotelul „Bavaria” 
să-i dea ajutorul necesar lui Ganea. Și parcă... parcă semăna cu 
omul cu care Ganea vorbise în tren și-apoi la Viena. 

Străinul privea spre Bota cu ochi apatici. Nu înţelesese, 
probabil, ce voia să spună maiorul. Niciun mușchi de pe chipul 
lui nu se clintise. Deodată, izbucni, în limba germană: 


— Ce vreţi cu mine? 

Bota se ridică în picioare, ca pentru a da solemnitate celor ce 
avea să spună. Rosti rar, în românește: 

— Domnule Dimitriadis, te arestez pentru complicitate la 
accidentarea unei mașini românești înscrise la raliu. Sper că ai 
înţeles ce-am spus. Cunoști bine limba română pentru că... ai 
locuit mulți ani în România! 

Pe chipul lui Dimitriadis se așternea o paloare din ce în ce mai 
accentuată. Privea în jurul său de parcă ar fi fost trezit din vis. 

— lulius  Braun-Dimitriadis, se auzi vocea inspectorului 
Werner. Vei fi pus sub acuzare și voi cere extrădarea pentru 
furtul „Colierului Cleopatrei” de la Kunstmuseum din Munchen! 

Braun-Dimitriadis izbucni în râs. Un râs homeric, de om care 
și-a pierdut minţile. 

— ...Veți fi pus sub acuzare și pentru crimă, completă Bota. O 
crimă pe care n-ai comis-o în România, ci la Munchen. 

Loviturile de teatru se succedaseră cu repeziciune. Ultima 
însă le depășise pe toate! 

— Conducetți-i afară! ordonă Bota, arătând spre cei doi. 


O „găinărie” care explică multe 


Căpitanul Mareș apăru în ușă tocmai când inspectorul Werner 
rostea cuvintele prin care îl acuza pe Braun-Dimitriadis. Se 
apropie de Bota și-i șopti ceva la ureche. Maiorul aprobă, dând 
din cap, apoi îi spuse ceva tot în șoaptă. Mareș ieși. 

— Cred că putem trage cortina peste primul act... zise Bota. E 
târziu și a fost o noapte zbuciumată. 

— Când ne putem revedea? întrebă inspectorul adresându-se 
căpitanului Gârleanu. 

— Azi către ora două. 

— O.K. Spuse Werner. După ce își luă la revedere, ieși însoțit 
de colegul său. _ 

Bota se rezemă de spătarul scaunului. Işi aprinse o ţigară. 
Căpitanul Stroescu îi privea cu o admiraţie care era întrecută cel 
mult de aceea care-l stăpânea pe Alia Ivașcu. Maiorul își trecea 
alene mâna prin părul alb-argintiu. Era adâncit în gânduri. Părea 
absent la tot ce se petrecea în jurul său. „Efortul de a... regiza 
loviturile de teatru l-a dat gata”, gândi Radulian, care-și 
cunoștea șeful. 


x 


A doua zi, la ora nouă, Radulian și Mareş se aflau în biroul 
maiorului care îi convocase. 

Câteva minute se scurseră în tăcere. Deodată răsună o bătaie 
în ușă. Un subofițer îl conducea pe Ganea. Profesorul își 
pierduse jovialitatea obișnuită. Accidentul de la Gyor îl afectase 
mai mult decât bănuiau cei din jurul său. Se așeză pe un scaun. 
Cu mâinile în poală, rosti încet: 

— Cu ce vă pot fi de folos? 

— Vă rog să așteptați. Mai avem un invitat. Trebuie să vină 
din clipă în clipă. 

Din nou, se auzi o bătaie în ușă. Subofiţerul îl conducea pe 
Grigoriu. 

— Bine aţi venit, spuse Bota. Ne-am cunoscut la Oradea. Deci, 
nu mai e nevoie de vreo formalitate. Vă rog să luați loc. V-am 
chemat pentru a lămuri câteva lucruri. 

Grigoriu se așeză. 

— Să începem cu tovarășul profesor... Vă ascult. 

Profesorul ezită. Își înălţă capul și privirea ochilor săi albaștri o 
întâlni pe aceea dură, severă, a maiorului. Înţelese că acesta era 
hotărât să afle totul, până la capăt. Radulian se uită întrebător 
la Bota. „De ce nu-i spune că Braun și complicii acestuia au fost 
arestaţi? se întrebă el. Ganea este, la rându-i, complicele lor. N- 
are rost să mai ascundă ceva. Maiorul nu vrea să facă primul 
pas. Așteaptă ca profesorul să vorbească. Să-și dea seama dacă 
în ceasul al doisprezecelea e sincer”. 

Ganea tăcea. 

— Deci, vă e greu să începeţi. S-o luăm atunci... metodic. 
Sunteţi profesor, locuiți în Oradea. Un om priceput în ale fizicii. 
Respectat de prieteni, de foștii colegi. Intr-o bună zi aţi cerut 
sprijinul nostru. Cereaţi să vă fie protejată o invenţie pe care 
urma s-o experimentați în străinătate. Un aparat de frânare 
automată pe bază de infraroșii. Așa e? 

Ganea aprobă, dând din cap. 

— Protecţia aceasta se referea, de fapt, la altceva. Voiaţi să 
scăpaţi de un... șantaj. Cineva a încercat să vă corupă să-i faceţi 
un serviciu necinstit. 

— Da, spuse bătrânul profesor. 

— V-am făcut unele recomandări. Chiar eu. 

Radulian simţi că i se taie respiraţia. Așadar, maiorul îl 


cunoștea pe Ganea dinainte?! 

— Am procedat întocmai cum mi s-a spus. 

Bota zâmbi: 

— Dar știu că v-aţi speriat rău de tot, în tren, când s-a auzit 
împușcătura, schimbă el vorba. 

— Într-adevăr. Schiță un zâmbet, care nu-i reuși. 

— V-aţi speriat, de asemenea, în hotel, când iar aţi fost 
surprins de un zgomot ciudat. 

Trăsăturile chipului lui Ganea se destindeau încet-încet. 

— Că n-a fost de glumă, s-a văzut la Salzburg. Cei care vă 
purtau sâmbetele v-au aranjat bine... și aţi leșinat. lar pentru a 
pune capac la toate, s-a întâmplat și accidentul de lângă Gyor. 

— Da. Acela a pus capac la toate, spuse profesorul și obrajii i 
se împurpurară, contrastând cu albul bărbuţei și al perciunilor. 

Bota făcu o pauză. Deodată, repezi întrebarea: 

— Era deschis aparatul când s-a produs accidentul? 

— Nu! Vă asigur că nu! 

— Vă cred. Vă cred că nu l-aţi deschis! Dar de ce nu sunteți 
sincer în problema „accidentului” de la Salzburg? V-am oferit 
șansa de a spune lucrurile așa cum s-au desfășurat. 

Mareș și Radulian se priviră. Maiorul era pe cale să-și iasă din 
fire. 

— Ce v-a venit să porniţi în susul râului? Voiaţi să vă plimbaţi? 
Pe scurt: a fost sau n-a fost un accident? Aţi leșinat cu adevărat? 

— Nu, rosti răspicat Ganea și își înălță capul. 

— Atât am vrut să știu. Așadar, sunteţi complicele unor 
bandiți. Le-aţi dat de bună voie cheia de la mașină să-i ia 
tiparul. V-aţi întâlnit mereu cu unul dintre ei. Prima întâlnire a 
fost la ducere, în gara Vienei. Apoi - în tren, după „pocnitura de 
bâlci”. De bună seamă că după controlul din tren, 
dumneavoastră aţi înapoiat geanta schimbată... La „Bavaria” v- 
aţi speriat, mai bine zis, v-aţi prefăcut speriat - tot de o 
pocnitoare de bâlci. In accidentul de lângă Gyor probabil că aţi 
făcut un contact în aparatul dumneavoastră, fără a mai folosi 
butonul de pornire... 

Pe chipul lui Grigoriu se citea mirarea. Nu înţelegeam totul. 
Dar concluzia se desprindea limpede: Ganea era vinovat de tot 
ce se întâmplase. 

— Ceva e totuși neclar, spuse maiorul și se întoarse spre 
Mareș. După părerea dumitale... tot „claxonul e vinovat”? Ai 


rămas la concluzia pe care mi-ai comunicat-o? Crezi, într- 
adevăr, că acel claxon...? 

Radulian își aminti de „șaradele” lui Bota. Deveni atent. 

— Da. Claxonul e vinovat, tovarășe maior. Așa cum v-am 
explicat... Politronul a funcţionat excelent! La zgomotul produs 
de claxon, acest aparat stereoelectronic a intrat în funcţie, a 
declanșat fasciculul de infraroșii necesar ca imitatorul de 
obstacole al profesorului să funcţioneze chiar dacă nu era 
deschis. Ca urmare, frânele mașinii s-au blocat. Rezultatul se 
cunoaște. Bandiţii au aflat lungimea de undă a aparatului de 
imitat obstacole. Dacă n-ar fi știut-o, n-ar fi putut face nimic. 

— Fii te rog mai explicit, îi ceru Bota. Se vedea cât de colo că 
cerea explicaţiile mai mult pentru ceilalți. 

— Există aparate care intră în funcţie la comandă orală, adică 
prin vocea celui care îl folosește. Totul se bazează pe 
stereoelectronică. In cazul nostru, vocea a fost înlocuită cu 
sunetul unui... claxon. Un anumit sunet. 

Ganea păru că se trezește dintr-un vis. 

— Asta e! exclamă aproape fără voie. Înainte de accident, o 
mașină a vrut să ne depășească. Șoferul s-a jucat cu luminile, 
apoi a trecut pe lângă noi, claxonând înfiorător. Claxonul mașinii 
avea o tonalitate aparte. 

— Aţi spus ceva despre un aparat... Ce-i acest politron? 
întrebă Radulian în culmea curiozității. 

— Poate știe tovarășul Grigoriu, spuse maiorul tărăgănând 
cuvintele. Mareș, te rog să-i dai trusa aceea... 

Inalt și slab, cu fruntea teșită, Matei Grigoriu parcă intrase în 
scaunul plușat pe care se așezase. 

— E „trusa” dumneavoastră? întrebă Bota. 

— Da. De fapt e un... aparat. Auzisem de existenţa unor 
asemenea aparate și m-am interesat... Știţi bine că îmi place 
electronica. L-am cumpărat la Munchen. 

— Bine, dar, ca orice noutate, cred că are un preţ cam 
maărișor! De unde aţi avut banii necesari? 

Grigoriu roși. Se vedea că e încurcat. 

— Vă recomand să nu ascundeţi nimic. 

Grigoriu respiră adânc, apoi tuși: 

— Am făcut o... afacere cu un neamt. Știu, nu e corect, dar... 
am făcut-o. Cu un participant la raliu. Mi-a dat trei sute de mărci 
acolo, ca să-i dau eu în România echivalentul în lei. La o cotă 


mai mare decât la cursul oficial. 

— Știaţi că nu aveţi voie să faceţi astfel de tranzacţii? 

— Da. Însă era... era unica ocazie de a pune mâna pe un 
asemenea aparat! zicea că vine la vară la Mamaia, el sau vreun 
prieten de-al lui. Că nu mă grăbeşte cu banii. Era foarte 
binevoitor. 

— Numele lui? 

— Schneider. 

— Cum arată? 

— Unul mic și gras... 

— l-aţi dat adresa? 

— Doar numărul de telefon. l-am spus că va găsi adresa în 
cartea de telefon. 

Bota tuși gros. Îl enervau răspunsurile lui Grigoriu: 

— Asta nu-i o afacere. E o... găinărie, care putea să coste 
viaţa unor oameni! A costat, deja, avarierea unei mașini. Da! Nu 
te uita așa la mine! Pentru asemenea mărunţișuri își pierd 
oamenii buna reputaţie. Își murdăresc obrazul. La vară, când 
venea acest... Schneider, îți aducea altceva... apoi... Dar ce să 
mai vorbim! Puteai deveni unealta lor conștientă, așa cum ai 
fost acum o unealtă inconștientă. 

Bota se enervase cu adevărat. 

— Dacă nu era politronul, mașina noastră nu putea fi oprită. 
Aparatul dumitale a funcţionat ca un imitator de obstacole. Pe 
lungimea de undă pe care bandiții au știut-o. 

Se postă în faţa geamului, cu spatele spre Grigoriu care se 
ridicase în picioare și aștepta. 

— Regret din inimă că politronul a fost cauza accidentului. 
Dacă aș fi știut... 

Bota rămase cu spatele spre el. Privea prin geam. 

— Raduliene, ce spunea Alin Ivașcu despre cei doi străini care 
s-au oprit la mașina avariată? Ce discutau? Dacă au luat 
pachetul sau pachetele, nu-i așa? La ce s-or fi referit? 

Matei Grigoriu se reașezase pe scaun și își aprinse o altă 
țigară. Bota continuă șirul întrebărilor: 

— Cum au schimbat din nou geanta de voiaj, dacă tovarășul 
Ganea nu le-a dat-o de bună voie? Era să uit! Cum a decurs 
„antrenamentul” radio de la „Bavaria”? 

— Am dus aparatul meu sus, în cameră, iar echipajele au 
lucrat stând în mașinile lor, spuse Grigoriu. 


Maiorul făcu o pauză, ca pentru a prinde puteri, apoi începu: 

— Aţi putea spune, tovarășe Grigoriu, de unde au știut 
bandiții lungimea de undă a aparatului de frânare automată? 

— Nu, tovarășe maior. 

— Nuuu? Atunci să-ţi spun eu: de la dumneata! Sub pretext că 
faci o verificare, ai adus aparatul în cameră și ai depistat 
lungimea de undă pe care lucra aparatul profesorului Ganea! 
apoi ai comunicat-o bandiţilor! Dumneata, nu profesorul! În tren, 
sub „oblaăduirea” dumitale s-a făcut schimbul de genţi. De unde 
știa Dimitriadis tipul de geantă pe care o să-l aibă profesorul în 
voiaj? 

— Dimitriadis... Eu nu cunosc... 

— Probabil că ţi s-a recomandat Braun. Asta n-are nicio 
importanţă! A fost în București, ați intrat în legătură și ai făcut 
târgul cu el: pentru politron, îi dădeai lungimea de undă a 
aparatului de frânare automată. De când vă cunoaşteţi, 
tovarășe profesor, cu Matei Grigoriu? îl întrebă el pe Gane. 

— De vreo cinci ani. 

— Geanta de voiaj pe care o aveaţi... 

— ...mi-a făcut-o cadou, cu puţin înainte de plecare. 

Grigoriu era alb ca varul. Bota se întoarse spre Ganea: 

— În gară la Munchen, cine v-a ajutat să duceţi bagajele? Nu 
cumva dânsul?  Raduliene! Nu cumva în învălmășeală, 
dumnealui a dat înapoi geanta? Și probabil tot el a uns în mod 
deliberat cheia mașinii, pe care o avea profesorul, pentru a crea 
falsa impresie a colaborării cu bandiții. Sunt sigur că știe și ce 
pachete s-au luat din mașină. Da sau nu? 

— Eu... să vedeți... Nu sunt vinovat. E drept, am făcut 
afacerea aceea, dar... 

Ochii maiorului scânteiau de furie. 

— În rest, ești nevinovat, așa-i? Avem dovada în faţa noastră 
și negi: politronul îți aparţine și ești de meserie, știi cum 
funcționează. 

Apăsă pe un buton. În încăpere fu condus băiețandrul care 
primise „pentru doi poli” - cum spusese el - să rupă sigiliul 
mașinii și să ia o hartă dinăuntrul ei. 

— Recunoști pe cineva de aici? întrebă Bota. 

— Pe dânsul, spuse băieţandrul, indicându-l pe Grigoriu. Mi-a 
dat și o cheie. Uite-o. 

— Bine. Eşti liber! 


Tânărul ieși. 

— Te pricepi să iei tipare, domnule Grigoriu! Pe asta când ai 
mai făcut-o? Nici acum nu recunoști? Mai ai nevoie de alte 
dovezi? Scoate-l afară! strigă el, adresându-se subofițerului. 
Condu-l unde trebuie!... Cuvintele îi încremeniră pe buze. 

Privea prin geam. Radulian aștepta urmarea. „Și-acum, 
repriza a doua, în care va fi luat în focuri Ganea”. 

Spre surprinderea lui, lucrurile nu se petrecură așa cum se 
așteptase. Când Bota se întoarse spre ei, avea cu totul altă 
expresie: era surâzător, eu trăsăturile feței destinse și privirea 
blajină. 

— Tovarășe profesor, spuse el, trebuie să încep cu mulțumiri. 
Aţi fost... la înălțime! 

„Cum? Ganea nu-i vinovat!” se întrebă stupefiat Radulian. 

— Vă mulţumesc pentru datele despre Dimitriadis-Braun. 
Deci, v-a „interceptat” la Viena, apoi în tren. V-a vizitat și la 
hotelul „Bavaria”, în calitate de doctor. l-aţi acceptat jocul, 
prefăcându-vă un executant docil, care stă foarte prost cu 
inima, leșinând din te miri ce. Bănuiesc că n-aţi băgat de seamă 
substituirea din tren... 

— Mărturisesc că nu. V-am mai spus-o. 

„Când i-a spus lui Bota? Profesorul a venit mai devreme de la 
Budapesta?!” Radulian era descumpănit. 

— Și nici cum au reintrat în posesia ei... 

— Nu. Bănuielile mele s-au născut... acolo, la hotel. Am 
descoperit și eu pata de pe culoar. Sunt profesor de fizică și 
chimie. Mi-am dat seama despre ce e vorba. Apoi, în cameră: 
reporterul televiziunii a „prins” la aparatul lui Grigoriu vocea lui 
Alin Ivașcu. M-am prefăcut că n-am auzit, dar, după plecarea lui, 
am cercetat aparatul. Avea un mic semn în dreptul lungimii de 
undă respective. L-am deschis și l-am auzit și eu pe Ivașcu. 
Urmarea o știți. V-am spus ieri, când am venit de la Budapesta: 
i-am... i-am schimbat brelocul lui Ivașcu în holul hotelului. Cel 
dăruit de Paula Taylor avea un microemiţător. l-am dat în loc 
unul obișnuit. Brelocul cu pricina l-aţi găsit în bagajele mele. 
Spre surpriza mea, după plecarea din Viena, l-am auzit iar pe 
Ivașcu la radio. Și-atunci, am înţeles că bandiții l-au schimbat, 
crezând că primul microemiţător își epuizase bateriile... Asta s-a 
petrecut în noaptea când Ivașcu a fost atacat pe stradă. 

Radulian nu știa ce să mai creadă. „Deci, Ganea a venit de 


ieri și a discutat deja cu Bota”... 

— Această piesă vă aparţine? îl întrebă maiorul și făcu semn 
lui Mareș. 

Căpitanul puse pe masă o cutie neagră. 

— Da. Am... cules-o de sub mașina noastră. M-am dus s-o văd 
la Gyor. Era într-un garaj, sigilată. M-am uitat dedesubt și... 

— Tovarășul căpitan Mareş a desfăcut-o. Știţi ce conţine? 

— Bănuiesc. Un amplificator. „Brelocul” lui Ivașcu nu putea 
emite la distanţă, mai ales pe drum, când erau în mișcare. Cred 
- așa cum v-am mai spus - că ne-au pus-o sub mașină la 
Salzburg... E prevăzută cu un magnet. 

— Apropo de Salzburg. Ce aţi discutat cu olandezii? 

— De fapt, cu unul dintre ei și cu Dimitriadis, care îmi dăduse 
întâlnire. Nu mi-au cerut decât să fac pe... leșinatul, ca să mă 
aducă cu mașina lor la parcarea oficială. E drept, m-au rugat să 
le arăt cheia autoturismului nostru. Le-am arătat-o. Unul dintre 
ei avea mâinile murdare de vaselină... 

— l-a luat tiparul? 

— Nu! Dar a rămas unsă. 

— Pentru ca bănuiala să cadă pe dumneavoastră. În realitate, 
ei aveau de mult tiparul cheii. Le-a fost dat de Grigoriu, spuse 
Bota. 

— Grigoriu ţinea legătura cu ei în mers. Le comunica poziţia. 
Cum? Foarte simplu. Transmitea articolele lui Ivașcu și, pe lângă 
ele, scurte informaţii pentru un fictiv YOAA. Le transmitea în 
morse. Tot timpul a fost preocupat să afle dacă pricep ceva. l- 
am spus că știu alfabetul, dar n-am școală de radiotelegrafist să 
pot înțelege o transmisie după ureche. Și-atunci a lucrat liniștit. 
După ce am trecut de Gyor, transmisiile sale s-au îndesit. Dădea 
mereu poziția noastră atât în morse cât și în fonie. Chipurile, 
pentru concurenţii noștri. 

Radulian se foia pe scaun. Nu era pe deplin dumirit. 

— Văd că... arheologul vrea să afle ceva. Întreabă! spuse 
maiorul. 

— Nu înțeleg ce a căutat tovarășul Ganea la mașină, în parcul 
oficial, la Viena, cu puţin înainte de plecare. 

Bota zâmbi. Ganea ridică nedumerit din umeri. 

— N-am fost la mașină. De altfel, nu aveam cheia și nici... 

— O să-ţi răspund eu, arheologule. Pun pariu că în mașină a 
cotrobăit... Dimitriadis. Ştie românește, s-a dat drept român, 


semnând ca atare în registrul paznicului. S-a dus să regleze 
politronul pe lungimea de undă care-l punea în funcţie. Dar mai 
avea un motiv. 

O clipă mai târziu, se auzi telefonul. Bota era chemat la 
colonelul Pârvu. Urma să-i raporteze șefului despre îndeplinirea 
misiunii. 

— ȘI... „Colierul Cleopatrei”? întrebă Radulian, dezamăgit că 
nu putea asculta până la capăt. 

— O să-ţi povestesc mai târziu, mânzule. Cât vă privește, se 
adresă el lui Ganea, mi se pare că plecaţi peste o zi-două la 
Oradea. Bagajele dumneavoastră sunt la gară. lată aici 
chitanţa... Aș avea o rugaminte. Să-mi faceţi un mic comision. 

— Cu plăcere, spuse profesorul ridicându-se. 

— Și vă rog să mă scuzațţi pentru felul în care v-am vorbit mai 
înainte. Voiam să-l „liniștesc” pe Grigoriu, să-i dau impresia că 
mă mulțumesc să-l acuz de o „găinărie”... Mi-ar fi plăcut ca 
măcar în ceasul al doisprezecelea să recunoască... 

x 


După plecarea profesorului, Bota se întoarse spre Radulian. 

— Cred că ești nerăbdător să afli povestea colierului. 

— Nerăbdător e puţin spus, tovarășe maior. Mor de 
curiozitate. 

— Atunci... eu zic să ne întâlnim la „Intercontinental”, la 
restaurantul de la parter pe la ora șase. Cheamă-l și pe Ivașcu. 
Am nevoie de... publicitate. 


Dezlegarea șaradelor 


La ora șase după-amiază, restaurantul „Corso” era aproape 
pustiu. Alin, sosit cel dintâi la întâlnire, găsi cu ușurință o masă 
liberă, mai retrasă. Se așeză, ceru să i se servească o cafea și își 
aprinse o ţigară. 

Așteptându-i pe Bota și pe Radulian, începu să se gândească 
la întâmplările pe care le trăise în numai câteva zile. „Nicio 
săptămână n-a trecut de când, pe nepusă masă, redactorul-șef 
m-a chemat să-mi spună că voi pleca la Munchen, să scriu 
despre raliu. Cui i-ar fi dat prin minte că o să am parte de niște 
peripeții ca-n romanele de aventuri. 

Fusese chemat și trimis în locul colegului său, bolnav. Aflase 
că se experimenta un nou motor românesc, de o construcţie 


specială, iar el bănuise că era vorba de un motor cu alt 
carburant decât benzină. Penuria de carburanţi determinase și 
unele firme străine să experimenteze motoare speciale. 

— la te uită ce visător e ziaristul nostru! Nici nu ne-a văzut, 
spuse maiorul care se apropiase împreună cu Radulian. La ce vă 
gândeaţi? Nu cumva la versul acela din Eneida: „Timeo danaos 
et dona ferentes”? Sau, altfel spus: mă tem de darurile Paulei 
Taylor? 

— Mă întrebam cum au început toate episoadele aventuroase 
prin care am trecut. 

— Așa-i câteodată. Ceasul rău, glumi Bota. Ei, dar mor de 
sete! Raduliene, cere, te rog, un vin bun. Și un sifon rece. Cât se 
poate de rece... 

Serviră o fetească. 

— Și-acum... întrebările, zise Bota, după ce bău și își aprinse o 
țigară. De fapt, multe lucruri le cunoașteţi. Cu ce să începem? 

— Cu... scena din tren, interveni Alin. 

— Păi, o cunoașteți. Mai bine să vorbim despre modul cum s-a 
comis furtul celebrului colier. Datele le cunoașteţi: o expoziţie în 
sala de antichităţi de la Kunstmuseum și, printre piese, „Colierul 
Cleopatrei”, împrumutat de la Muzeul Vaticanului. A existat și un 
tunel, de care a știut un singur om - Hans Muller, fost gardian la 
Dachau. Norocul lui că a fost dat dispărut. Altfel ar fi fost lichidat 
de Gestapo, ca toţi cei care au lucrat sau au știut de acest 
„tunel de salvare” creat pentru fuhrer. Deci, colierul a fost furat. 
Dar cum să-l treci graniţa? 

Făcu o pauză, apoi reluă. 

— Prima încercare a dat greș. Hoţii au încercat să treacă în 
Austria pe șosea. S-a petrecut însă ceva neplăcut și au luat-o 
înapoi spre München cu trenul. Îți amintești cuvintele 
roșcovanului: „Salzburg caput!”... În tren - schimbarea genţilor 
tip diplomat. 

— Într-una fiind vârât colierul! adaugă Alin. 

Bota își ţugui buzele, stăpânindu-se să nu zâmbească. 
Intervenţia lui Ivașcu semăna cu aceea a unui copil care strigă: 
„Am ghicit, bunicule!” 

— Da. Așa a fost. Și au procedat așa pentru că le era frică de 
controlul vamal, alarmat, desigur, de poliţia autostrăzii. N-au 
fost proști. Bănuiau raţionamentul poliţiei și al vameșilor: „Un 
rom în care abia a trecut graniţa, nu poate fi bănuit!” Au vârât 


colierul într-o geantă care semăna cu a lui Ganea. 

— De aceea i-aţi spuse „Cavalerului de la Mancha”: „duce 
măgarul, nu știe ce duce”! îl întrerupse Alin. 

— Da! Ganea avea de-acum altă geantă. Habar n-avea de 
schimbare și nici că înăuntru se afla o piesă de mare valoare, 
căutată și răscăutată de Interpol. În gara München, după ce 
bandiții au scăpat de controlul din tren, au reintrat în posesia 
genţii lor prin Grigoriu. Legătura a realizat-o Muller, care urma 
să dea geanta unui prieten al Paulei Taylor. Dar Muller l-a 
confundat cu ziaristul Alin Ivașcu și i-a oferit-o acestuia. Astfel, 
dumneata ai dus la hotel colierul... 

— „speriat că-i vorba de vreo crimă, de vreo femeie ucisă în 
cine știe ce împrejurări. Am fost mai fericit când geanta a 
dispărut. 

Bota stinse ţigara în scrumieră și gustă din paharul pe care i-l 
umpluse Radulian. 

— Să continuăm. Dându-și seama de greșeală, hoţii iau înapoi 
valiza din camera lui Ivașcu și vor să-i cumpere tăcerea. Cu 
ajutorul unui microemiţător donat de Paula Taylor, vor să se 
asigure că ziaristul român nu vorbește cu nimeni despre 
întâmplarea neobișnuită. Paula e obligată să-l reîntâlnească la 
Viena, pentru a-l trage de limbă. Voiau să știe dacă a văzut sau 
nu colierul. Totodată, să afle ce se discută despre motorul care 
se experimenta. Deoarece microemiţătorul nu mai funcționa - 
fusese schimbat de Ganea - îl atacă în stradă, îi pun alt breloc 
și-i fură blocnotesul, pentru a provoca derută. Până aici, totul e 
clar? 

— Da, spuse Radulian. 

Maiorul chemă ospătarul și ceru să aducă niște alune. 

— Dumneata, arheologule, dacă erai în pielea bandiţilor, ce-ai 
fi făcut ca să treci colierul peste graniță? 

Radulian zâmbi. 

— Nu l-aș fi scos imediat. Lăsam să treacă un timp. 

— Și dacă cineva i-l cerea imediat, plătind bine? 

— AȘ fi căutat un prilej favorabil. 

— Ce ocazie mai favorabilă decât raliul? Mașini multe, 
vânzoleală enormă pe șosea și la vamă, oameni grăbiţi... Dar 
cum l-ai fi... ambalat? 

— Știu eu? spuse Radulian, gânditor. Din moment ce le 
mersese figura în tren, puteau s-o repete. 


— Într-adevăr! Aș paria că la vama dintre R.F. Germania și 
Austria, colierul a fost în aceeași cutie cu... politronul lui 
Grigoriu. Fără știrea acestuia, zic eu. Era un secret prea 
deosebit... 

— Deci, Grigoriu a făcut, involuntar, pe curierul? 

— Voluntar sau involuntar, rămâne de văzut. Poate că s-a 
aplicat a doua oară zicala „duce măgarul, nu știe ce duce”. 
Grigoriu a trecut colierul peste graniţă. 

— Dar la vama dintre Austria și Ungaria? întrebă Alin. 

— Radulian, ce crezi? 

— Sunt convins că l-au vârât în bagajele profesorului la parcaj 
când intrusul a semnat cu numele de „Ganea”. S-a produs 
accidentul la Gyor și bandiții și-au luat „marfa” înapoi. Acesta 
era cel de al doilea pachet. Primul era carburatorul mașinii. 

— Dacă ar ști profesorul în ce situaţie caraghioasă a fost 
pus?! spuse Ivașcu. 

Bota îl privi pe sub sprâncene. 

— Nu râde. Ai uitat pesemne proverbul: „cine râde la urmă, 
râde mai bine”?! Cum crezi că a trecut colierul în România? 

— Bănuiesc că Paula Taylor... zise, cu oarecare ezitare, Alin. 

— Da. Paula, dar cu ajutorul unui ziarist. 

Alin își înălţă brusc capul: 

— Ce vreţi să spuneți? Credeţi că...? 

— Nu cred. Sunt sigur! Paula ţi-a vârât colierul în bagajele 
dumitale! 

— Exclus! 

— Nu mi-ai spus că înainte de graniță a oprit motivând că 
vrea să cumpere niște suveniruri din Ungaria, te-a lăsat în 
magazin, s-a întors la mașină și a răscolit bagajele? 

— M-a tras pe sfoară. 

Bota zâmbi din nou: 

— De aceea ziceam că e bine să nu râzi de profesorul Ganea. 
să repet zicala aceea? 

— Nu, nu! Vă rog! se apără Ivașcu. Nu e nevoie... 

Ca pentru a șterge impresia creată, murmură: 

— Apoi, la Oradea, m-a trimis să-i aduc cheile de la mașină, și 
mi-a turnat un somnifer în paharul cu pepsi, în timpul somnului 
a reluat colierul și l-a pus în bagajele ei. 

Maiorul sorbi din paharul cu vin. Își mai aprinse o ţigară. 

— Cam asta-i toată povestea. Astfel a trecut colierul graniţele. 


Paula l-a oferit apoi lui Braun și complicilor săi, la întâlnirea care 
a avut loc pe ploaie, dar... s-a constatat că nu era cel original. 
Fusese substituit! S-au răfuit între ei, Paula a vrut să-l apere pe 
nu știu care dintre dânșii și a fost rănită. Drept urmare, indivizii 
au fugit care încotro. 

— .„..Convinși însă că originalul se află la mine, spuse Ivașcu. 
Că la rândul meu, l-am înlocuit cu unul fals. 

— Da. Ți-au dat un ultimatum, să-l aduci la bal, urmat de o 
acţiune concretă: o trântitură pe Brezoianu, aproape de 
„Gambrinus”. 

Pentru Alin lucrurile erau limpezi. Ştia ce rol jucase, știa cum 
se desfășuraseră toate peripeţiile la care luase parte. Pentru 
Radulian rămâneau însă câteva puncte neclare. 

— Îmi permiteţi, tovarășe maior, spuse el. Am o mică 
nelămurire. M-aţi derutat cu niște... șarade. Unele le-am... 
descifrat. „Claxonul e de vină”, „Duce măgarul... hm... hm...”. 
Dar a mai rămas ceva. La un moment dat, aţi început cu 
versurile „Moară verde, moară verde, niciodată nu se pierde”... 
Am priceput, mai târziu, că e vorba de... Muller și Grunn, înscriși 
la raliu pe O/ympia. 

— Da. Cred - urmează a se stabili precis - că la început 
hotărâseră să se folosească de echipajul Braun și Grunn ca să 
ducă bijuteria. Cei doi s-au înscris în concurs. În ultimul moment, 
Braun a renunțat. S-a temut, poate. Nu-mi dau seama de ce 
anume. Probabil, urmărind să obţină secretul motorului lui 
Dobre, nu voia să se complice și cu acel colier. Dar nu avea 
puterea nici să abandoneze. Vrând să scoată castanele din foc 
cu mâna altuia, i-a vârât în concurs pe Miller și pe Grunn. 
Prezenţa unui Muller, înscris pe neașteptate la raliu, mi-a dat de 
gândit. Ziarele germane spuneau că mortul din staţia de metrou 
avea un frate. „Nu cumva acest frate a preluat ștafeta?” mi-am 
zis eu. l-am sugerat și căpitanului Gârleanu să se ocupe de noul 
cuplu... 

— După întâlnirea de la Snagov-Sat aţi schimbat versurile. 
„Moară cafenie, maronie fuge iute pe câmpie”. 

— Da. Așa e. Acolo am aflat că nu Grunn e omul căutat de 
Werner, ci... Braun*-Dimitriadis, omul descris de Ganea, cel care 
voia să-l șantajeze. 

— Cum ați... aflat? întrebă Radulian. 


> Braun - maro (în limba germană). 


Bota zâmbi. Aruncă „bomba” ca pe ceva fără importanţă. 

— Mi-a spus rănitul. Adică omul cu mașina Olympia, Muller. 

— Fratele mortului? 

— Nu, arheologule! Ci însuși... Hans Muller, „mortul”. 

— Cum adică? Vreţi să spuneţi că Hans Muller n-a murit? 

Maiorul le făcu semn să privească în direcţia ușii. Alin se 
întoarse. Simţi că inima îi zvâcnește și o căldură plăcută îi 
năpădește tot corpul. Acolo, în pragul ușii, apăruse unchiul 
Paulei Taylor, iar la brațul lui... Paula însăși! Era îmbrăcată într-o 
rochie simplă, din jerse. Pășea încet, sprijinindu-se de bătrân. 
Probabil că o jena rana de la șold. 

— Paula! șopti Ivașcu, dând glas uimirii care-l stăpânea. 

Se uită când la ea, când spre Bota. Acesta nu părea deloc 
uimit de apariţia celor doi. Dând cu ochii de maior, bătrânul 
salută, înclinându-și capul cu demnitatea unui lord. La rândul ei, 
Paula zâmbi, arătându-și dinţii neasemuit de albi. Părul negru 
fusese strâns într-un coc, iar ochii verzi păreau mai luminoși 
decât oricând. 

— E tare drăguță, murmură Bota. Nu-i așa, tovarășe Ivașcu? 

Alin bâlbâi ceva de neînțeles. Nu pricepea cum de era Paula 
liberă. Atât el cât și Radulian așteptau cu sufletul la gură o 
explicaţie din partea maiorului. Acesta continua să privească 
spre noii veniţi. Abia după ce-i văzu așezându-se la masă se 
întoarse spre comesenii săi. 

— Mda! Bănuiesc ce vreţi să aflaţi. Cum de e liberă această 
tânără. Am să vă satisfac curiozitatea. Cererea de a o lăsa în 
libertate a fost formulată de Werner. Paula e bolnavă. 

— Adică... rănită, interveni Radulian. Dar ăsta nu-i un motiv să 
o lăsăm în pace. La urma-urmei, chiar dumneavoastră aţi 
acuzat-o de complicitate: a făcut jocul bandiţilor, care urmăreau 
să fure secretul mașinii lui Dobre. 

— Adevărat. Dar sunt nevoit să-mi retrag acuzația. Paula n-a 
avut habar de telurile bandei. De aceea ţi-a cerut sprijinul. 
Ajutorul cavaleresc. L-a dus pe „faun” - alias Dimitriadis - la 
aeroport tot de frica șantajului. La cererea acestuia a acceptat 
să-l „convingă” pe Ivașcu că „tăcerea e de aur”. l-a donat 
brelocul și hm... s-a servit de dânsul pentru trecerea colierului 
peste frontieră... 

Bota făcu o pauză, apoi continuă: 7 

— Paula are nevoie de îngrijire medicală. Intrucât faptele ci 


privesc colierul, acuzarea e de competența lui Werner. 

Alin trecea de la o stare la alta. De la euforie la tristeţe, și 
invers. Îi părea bine pentru Paula. Dacă n-ar fi fost Bota, s-ar fi 
dus să-i vorbească, să-i audă măcar glasul. 

— Când Paula, la Oradea, a transmis prin telefon unchiului ei 
„de trei ori O.K.” era convinsă că are colierul. Dar ea a preferat 
să-l dea lui Dimitriadis, care i-l cerea, șantajând-o. Repet, nu 
cunosc motivul șantajului. 

Alin simţea o dorinţă nebună să-i vorbească Paulei. Bota îi zări 
privirea aţintită spre masa celor doi. 

— Mi se pare, tovarășe Ivașcu, că subsemnatul a trecut pe... 
planul doi. Ai vrea să-i vorbești domnișoarei Taylor, nu-i așa? 

— Da, tovarășe maior. Poate pleacă azi. Aș vrea, dacă îmi 
este îngăduit, să merg la masa lor. 

Pe neașteptate, Radulian puse o întrebare care îl readuse pe 
Alin pe pământ. 

— lertaţi-mă, dar... n-am înțeles! Cine v-a vorbit de Braun? 
Care dintre cei doi Muller? 

Bota se prefăcu mirat: 

— Cum? Nu v-am spus? Hans Muller. Cel care a rostit 
cuvintele auzite de tovarășul Ivașcu „sângele e sânge”. Grunn îl 
sfătuia pe Muller să nu se ducă la convocarea de la Snagov, să 
nu fie „nadă”. Dar el a răspuns ceva care pentru dumneata, 
tovarășe Ivașcu, a sunat ca o șaradă: „Sângele e sânge”. Asta în 
românește înseamnă: „Sângele apă nu se face”. Ei bine, Müller 
a venit în pădure pentru a-și răzbuna fratele ucis la Munchen. Pe 
Otto Muller. 

Radulian era nedumerit. În mintea sa, toate luau o întorsătură 
de necrezut. 

— Cum, adică? Nu Hans Muller, „roșcovanul”, a murit? 

— Nu el, ci fratele său, Otto. L-a ucis Dimitriadis sau alt 
membru al bandei. Otto aflase de la Hans despre furt și voia să 
se adreseze poliției. Banda l-a ucis și i-a vârât în buzunar 
pașaportul lui Hans. Confuzia s-a produs fiindcă Otto și Hans 
semănau foarte mult. 

— Werner știa? întrebă Radulian. 

Bota respiră adânc. 

— l-am explicat când am hotărât să organizăm împreună 
„Ccursa” din pădurea Snagov-Sat. 

„Îmi închipui ce ochi o fi făcut inspectorul!” gândi Ivașcu. L-a 


dat gata maiorul. Cred că o să aibă ce povesti colegilor săi! Fără 
„Fachirul” nostru Werner s-ar fi descurcat greu sau, poate, 
deloc”. 

Bota își privi ceasul. Era ora șapte. 

— Gata! Mergem la birou, Raduliene! Trebuie să fac un raport 
detaliat pentru colonelul Pârvu. 

— O clipă, tovarășe maior. Cine l-a convins pe Muller să 
accepte rolul de „nadă”? 

— A fost misiunea lui Werner. lar Hans Muller, care de fapt 
este o plevușcă - îți amintești cum l-au caracterizat ziarele 
germane, nu-i așa? - a acceptat. De ce? Pentru că toate 
corăbiile sale se scufundaseră. Totul era pierdut: colierul original 
dispăruse fără urmă, iar fratele său murise în zadar. Poate dintr- 
un capriciu al lui Braun-Dimitriadis. În ceasul al doisprezecelea, 
Hans Muller și-a dat seama că singura lui șansă de a-și ușura 
situaţia era să accepte rolul. Acum e clar? S-a dezlegat ultima 
„Șaradă”. Putem pleca? 

De data aceasta Alin fu cel care-l opri pe Bota. 

— Tovarășe maior... Așa, pentru lămurirea mea. Spuneţi-mi, 
aveţi idee unde e adevăratul „Colier al Cleopatrei”? 

Bota se ridicase de la masă. 

— Dumneata ce crezi? 

Alin își concentră parcă toată puterea pentru a avea curajul să 
spună exact ce gândea. 

— Cred că știți. Și, chiar cu riscul de a vă supăra pe mine, am 
să spun ce gândesc: cred că știți, dar la mijloc e iarăși un... 
„fachirism” de-al dumneavoastră. 

Maiorul tuși, își ţuguie buzele și mormăi: 

— E o acuzaţie gravă. Îmi trebuie timp de gândire ca să 
răspund. 

— E încă devreme ca să-mi puteţi da un răspuns? 

— Cam așa... Văd că ai început să-mi dezlegi cu ușurință 
șaradele. Nu mai poate omul face nicio „mișcare” din cauza lui 
Radulian și-acum, poftim, și a dumitale! 


Bota face mărturisiri 
După plecarea celor doi, Alin întârzie câteva minute, apoi, 


hotărât, se îndreptă spre masa unde stătea Paula, care văzând 
că se apropie, îi zâmbi și obrajii i se împurpurară. 


— Domnul Alin Ivașcu, unchiul meu, spuse ea, făcând 
prezentările. Unchiule, domnul Ivașcu e ziaristul cu care am 
venit în mașină de la Budapesta. 

— Încântat de cunoștință, mormăi bătrânul. Aţi participat la 
raliu ca ziarist. Ce părere aveţi despre el? 

— Evident, a fost o competiţie frumoasă... 

Discutară despre concurenți și clasament. Domnul Growman 
se ridică: 

— Am niște treburi. Mă scuzațţi. Urc în camera mea. Mâine 
seară plecăm. 

Inima lui Ivașcu zvâcni. „Deci, e adevărat că vor pleca”. Pe 
chipul lui se așternuse o umbră. 

— Ce s-a întâmplat, Alinus? întrebă Paula. Te-ai schimbat la 
faţă. 

— Pleci...? întrebă el cu glasul ușor tremurat. 

— A, asta era! zâmbi Paula. Îl învălui în privirea ochilor ei 
verzi-albaștri. Da, dragul meu, Alinus. Plec. Nu mă simt bine. 
Trebuie să mă internez într-o clinică din Viena. 

De data asta, pe chipul ei se așternu o umbră. Paula întinse 
mâna dreaptă și o sprijini de aceea a lui Alin. Era moale, 
delicată. Stătu câteva clipe așa. O ridică încet-încet și-l mângâie 
pe obraz, iar el resimţi mângâierea ca o fulguire. Nu-și vorbeau, 
deși fiecare ar fi avut multe lucruri să-și spună. Într-un târziu, 
Paula murmură: 

— Ai să mă ierți, nu-i așa, Alinus? Ți-am pricinuit mult rău. Dar 
am făcut-o... Probabil nu știi pentru ce am făcut-o. E greu să-ți 
explic. Moartea tatălui meu a fost o lovitură năpraznică. Fiind 
acuzat de furt, s-a sinucis. Braun-Dimitriadis cunoștea motivul 
acestui act disperat. Mi-a promis că mă ajută să-l reabilitez, 
dacă, la rândul meu, o să-i ajut să intre în posesia colierului sau, 
mai bine zis, a sumei oferite de unchiul meu. Era mereu în 
preajma mea. De aceea, îţi scriam uneori bileţele. Să nu audă ce 
voiam să-ți spun. 

Tăcu câteva clipe. Reluă: 

— E timpul să urc și eu în camera mea, să-mi aranjez 
bagajele. Plecăm cu trenul mâine seară. Dar vreau să-mi adun 
toate lucrurile încă de pe acum. Mâine vizitez orașul. Fordu/ meu 
va fi trimis ulterior. 

— De ce nu mergeţi cu avionul? 

Paula stătu câteva clipe în cumpănă: 


— E dispoziţia lui... Werner. Până la lămurirea unor probleme, 
trebuie să facem cum spune el. Unchiul meu îi este 
recunoscător. Și-a primit înapoi banii. Știi ceva? Hai și tu sus! În 
timp ce-mi fac bagajele, mai putem vorbi. 

Urcară în camera Paulei, la etajul cinci. Ea începu să-și 
strângă lucrurile, rânduindu-le frumos în geamantane. Se hotărî 
să-și schimbe rochia cu un costum de voiaj. Işi desfăcuse 
nasturii de la corsaj când simţi că i se face rău. Alin o sprijini și o 
ajută să se întindă pe pat. 

— Dă-mi, te rog, poșeta, spuse ea în șoaptă. 

Ivașcu i-o dădu. Luă dinăuntru un medicament. Un calmant. 
Zâmbi. Stătea încă întinsă pe pat și prin corsajul desfăcut al 
rochiei i se vedeau umerii. Alin se așezase în genunchi lângă pat 
și o privea. 

— Dragul meu Alinus... dragul meu... Întinzând un brat, 
începu să-l mângâie. Ridicându-se puțin, îi cuprinse capul în 
palme. Il sărută pe buze, pe gât, pe piept. 

Alin avea senzaţia că se află în poiana aceea înmiresmată, 
unde făcuseră popas și unde iarba era înaltă cât grâul la început 
de iunie... 

x 

— Și totuși, nu înțeleg ceva, spuse Radulian, de îndată ce 
ajunseră în birou. 

Bota tocmai își pregătise hârtia pentru scris și își scosese 
stiloul. Rămase cu braţul ridicat în aer. 

— Ce nu înţelegi, arheologule? 

Radulian nu răspunse imediat. 

— De ce a riscat Dimitriadis să vină în România? Nu s-a gândit 
că ar putea fi recunoscut? 

— Cine nu riscă, nu câștigă. Și... pedeapsa lui s-a prescris. Nu 
te uita așa la mine că nu fac niciun „hocus-pocus” din care să 
reiasă adevărul. Știi care-i părerea mea? De fapt, e o ipoteză, pe 
care nu știu dacă vreodată mi-o va confirma cineva: cred că 
declanșarea întregii acţiuni în această afacere a „Colierului 
Cleopatrei” aparţine lui Growman. 

— Îl socotiți vinovat? întrebă mirat Radulian. 

— Da și nu. A oferit o sumă fabuloasă pentru colier, din 
motive necunoscute. Cred că nu-i vorba nici pe departe de 
„descântecul Cleopatrei”. Asta-i gogoriță gazetărească. A avut 
un motiv temeinic să ofere o sută de mii de lire sterline pentru o 


piesă de arheologie. E o sumă pe care un „colecţionar”, cât ar fi 
el de ahtiat după piese rare, n-o oferă chiar atât de ușor. 

— Intr-adevăr, suma e cam pipărată. 

Bota rămase câteva clipe pe gânduri, apoi continuă: 

— Imi vine mereu în minte scena aceea de tragedie. De ce o fi 
spart Growman piesa ovoidă din ansamblul colierului? A făcut 
gestul de ciudă că i s-a oferit un fals? Dar să revenim la 
Dimitriadis. Te întrebi de ce a venit în România. Părerea mea e 
că a venit fiindcă aici a vrut Growman să facă târgul. Aici, la 
București sau la... Miami, cum pronunţă el cuvântul Mamaia. 

— Nu-l înțeleg pe bătrân: de ce voia colierul aici? întrebă 
Radulian. 

Bota își ţuguie buzele. 

— Uite că nu știu nici eu. Cred însă că, intrând în posesia 
colierului, voia să plece spre Orient. Dacă i-l dădeau în R.F. 
Germania, era foarte periculos să iasă cu el. Bandiţii și-au 
asumat riscul de nevoie. Moşul o fi tinut-o una și bună: „Vă 
plătesc pentru colier, dar numai în România”, iar Dimitriadis- 
Braun n-a avut încotro. A acceptat condiţia, deoarece era o 
piesă pe care un singur nebun pe lumea asta dădea atâţia bani 
- nebunul se numea Growman. De aceea îl socotesc pe unchiul 
Paulei autorul moral. A avut un șoc când a auzit de poliţie. 

— Spuneaţi că Dimitriadis a locuit în România și a plecat. A 
fost vârât în vreo afacere tenebroasă? 

— In 1948 a reușit să sustragă niște bonuri de tezaur și să le 
treacă peste graniță, păgubind statul român. Pe vremea aceea, 
Ganea era un profesoraș care stătea cu chirie în apartamentul 
domnului Dimitriadis. A aflat, întâmplător, de afacere, dar a 
tăcut, la cererea lui Dimitriadis, care i-a promis că va veni o zi în 
care... Cunoști formula. 

— Dimitriadis era cetățean român? 

— A fost. A renunțat la cetăţenie și a plecat... Nici nu-ţi 
închipui ce surprins am fost când am aflat că a venit în 
România. 

— Când v-aţi dat seama de asta? 

— leri, când a sosit profesorul Ganea de la Budapesta. Ei, mai 
sunt întrebări? zise Bota, pregătindu-se să scrie raportul către 
colonelul Pârvu. 

— Da! ziceaţi că aţi avut pe birou dovada vinovăţiei celor 
arestați... 


— Exact. Amprentele de pe colierul fals. A trecut prin mâinile 
tuturor. Toţi și-au lăsat... „semnătura”! 

— Și... dumneavoastră! S-au găsit și amprentele 
dumneavoastră! 

— Evident că știu. Îi cunosc și pe specialiștii noștri: Ivașcu. 

Radulian simţi că i se taie răsuflarea. 

— Al lui Ivașcu? De unde până unde? 

— Simplu, arheologule: e colierul cumpărat de ziarist la 
Kunstmuseum. Cel care i-a fost... furat la „Intercontinental”. 

— Atunci... atunci înseamnă că știți și de soarta celuilalt 
colier. A celui veritabil. Originalul! zise Radulian, convins că îl 
pune pe Bota în cea mai mare dificultate. 

Dar maiorul zâmbi: 

— Evident că știu, îi cunosc și pe specialiștii noștri... dacă vor 
cerceta vreodată colierul original, în afară de amprentele lui 
Hans Muller și... ale lui Alin Ivașcu, care l-a cercetat la hotel 
„Bavaria”, ar fi în stare să spună că văd și... amprentele mele. 

— Sunt sigur că n-ar greși, tovarășe maior, spuse convins 
Radulian. De ce nu recunoașteţi că...? 

— Recunosc tot, dar lasă-mă să scriu raportul către colonelul 
Pârvu. Recunosc, sunt vinovat. Fac mărturisiri complete. Am pus 
și eu mâna pe colierul original. Când și unde? Nu mă mai sâcâi 
cu întrebările. O să citești raportul și o să afli. Mai bine te-ai 
gândi cum intitulăm dosarul. 

Radulian știa că maiorului îi place să dea titluri poetice. Se 
gândi câteva clipe, apoi spuse: 

— Ce-ar fi să-l intitulaţi „Colierul Cleopatrei”? 

— „Colierul Cleopatrei”? Nu, arheologule! Misiunea noastră n- 
a fost să găsim hoţii colierului, ci pe cei care au vrut să fure 
invenţia. Întâmplarea a făcut ca șeful bandei să amestece cele 
două acţiuni. Altfel... 

— Să-i zicem „Raliul diavolului”? 

— Ar merge. S-a alergat zi și noapte, urcând, coborând, 
făcând viraje periculoase... 

— Și... urmărind „virajele” altora, completă Radulian. Le-am 
urmărit până ce au ajuns la ultimul, când li s-a înfundat... O 
idee, tovarășe maior! Ce-ar fi să-i zicem dosarul „Ultimul viraj”? 

— Nu-i urât. 

— Și, în subsidiar, „Colierul Cleopatrei”. La urma-urmei, aţi 
rezolvat o problemă formidabilă! Aţi prins toţi hoţii și toți 


complicii. 

Maiorul rămase cu ochii subţiaţi a zâmbet sau a visare. 

— Nu cred că i-am prins pe toţi. Unul a scăpat. Cel care are 
acum carburatorul. S-o fi întors la Viena după ce, la Gyor, a 
reușit să intre în posesia carburatorului inventat de mine. Deci, 
titlul: „Ultimul viraj”. Subtitlul: „Colierul Cleopatrei”. Asta așa, 
fiindcă zici dumneata. Cum spuneai? În subsidiar? Hm, nu crezi 
ca ne-ar prinde bine un pic de... modestie? 

Radulian zâmbi. Privi spre maiorul Bota care scria de zor. Din 
când în când își trecea mâna prin părul alb-argintiu, semn că era 
foarte concentrat. Sprâncenele-i negre erau ridicate spre frunte, 
într-o continuă agitaţie. 

„E un om extraordinar, gândi Radulian. Când nu te aștepți, îţi 
dă rezolvarea la care nici nu te-ai gândit. Și-ţi servește totul într- 
un mod atât de abil, încât face impresia unui vrăjitor. Nu 
degeaba i s-a dat porecla asta!” 

Zâmbi. Bota ridică întâmplător privirea și-l văzu. 

— Ce e? La ce te gândești? 

— La dumneavoastră. Sunteţi formidabil. Și la... porecla care 
vi s-a dat. O meritaţi cu prisosinţă. 

Maiorul scria de zor. Era atât de concentrat că nu mai auzea 
nimic. 


Epilog 


În dimineaţa zilei următoare, Alin Ivașcu fu chemat la 
redactorul șef, care îi aduse la cunoștință că va pleca la Köln, la 
campionatele europene de scrimă. Deplasarea pe care o făcuse 
pentru a scrie despre raliu fusese fortuită, din cauza îmbolnăvirii 
lui Traian, colegul său. 

— Aş dori să plec cu trenul, spuse Ivașcu. Inima îi bătea cu 
putere. Își dăduse seama că, mergând cu trenul, era obligat să 
plece cu o zi mai devreme și avea posibilitatea să călătorească 
cu Paula. 

— Bine, aprobase redactorul șef. Comunică-i lui Croitoru să-ţi 
scoată bilete de tren. 

Peste două ore Ivașcu își primea formele de la biroul 
administrativ. „Ce-ar fi să-i telefonez maiorului Bota? Am auzit 
când îl ruga pe profesorul Ganea să-i facă un comision la 
Oradea. Aș putea să-l servesc eu...” 


— Am aranjat totul cu profesorul. Mulţumesc de ofertă, spuse 
Bota, când i se telefonă. Când pleci? 

— Astă-seară. 

— O, atunci înseamnă că vei călători odată cu toată... banda, 
glumi maiorul. Werner, Growman, Paula și Ganea pleacă 
împreună. Până la Oradea. Acolo am să te rog să-l ajuţi pe 
Ganea dacă nu reușește să rezolve repede comisionul pe care l- 
am dat. 

— Cu multă plăcere, tovarășe maior. 

x 

Drumul până la Oradea i se păru foarte scurt. Aproape tot 
timpul sporovăi cu Paula. În zori, Ganea îl trezi pe Werner și-i 
aduse la cunoștință că avea un mesaj din partea maiorului Bota. 

— Trenul va sta în Oradea cam o jumătate de oră. Pentru 
îndeplinirea rugăminţii maiorului Bota vă rog să coborâţi 
împreună cu mine, îi spuse Ganea. 

— Ce se întâmplă aici? întrebă, curios, bătrânul Growman. 
Werner îi explică. 

— Un mesaj al maiorului Bota? Atunci precis că-i o surpriză 
formidabilă! exclamă el. Coborâm și noi să vedem despre ce 
este vorba. Paula, vrei să vii și tu? 

Paula parcă atât aștepta. De îndată ce trenul opri, cobori 
împreună cu Ivașcu. Werner și Growman îl urmară pe Ganea. 
Acesta se îndreptă spre casa de bagaje, arătă chitanţa și intră în 
posesia geamantanului și a genţii de voiaj pe care Radulian le 
depusese la gară, conform dispoziţiei maiorului Bota. 

Când să deschidă geamantanul, auziră o voce cunoscută: 

— Bună dimineaţa! 

Toţi se întoarseră spre cel care îi salutase. Era... căpitanul 
Gârleanu! 

— N-am avut posibilitatea să-mi iau la revedere de la 
dumneavoastră la plecarea din București... începu el. 

— Ce spune? Ce spune? întrebă Growman curios și profesorul 
Ganea îi traduse. Și aţi venit aici să...? Asta-i culmea politeţei! 
Ha-ha! izbucni Growman. Ce glumă bună! Aţi venit probabil cu 
avionul! 

— Exact! confirmă căpitanul, care înțelegea puţin engleza. 
Domnule Ganea, vă rog să îndepliniți rugămintea maiorului 
Bota. Am venit special ca să vă asist. 

Profesorul deschise geamantanul și se adresă lui Werner: 


— Maiorul Bota m-a rugat, drept consolare pentru faptul că nu 
aţi reușit să găsiţi colierul original, să vi-l ofer pe al meu - o 
copie cumpărată de cineva la Kunstmuseum. lată-l! 

— lar eu am fost rugat să vi-l remit în mod oficial, interveni 
căpitanul Gârleanu. Acesta este, de altfel, motivul venirii mele 
aici. Ne-aţi solicitat sprijinul și vi l-am dat. 

Ganea traduse. Werner privea când la unul, când la altul, 
nedumerit. Rosti: 

— Mulţumesc pentru... colier. Cred că nu merita osteneala. O 
imitație... Deodată auziră vocea lui Growman. 

— Colierul! „Colierul Cleopatrei”! El e! Originalul! E originalul, 
domnule comisar! 

Smulse colierul din mâna inspectorului, îl privi atent apoi 
începu să danseze ca un sălbatic. Werner își duse mâna în 
dreptul inimii. Ivașcu avu impresia că inspectorul va face un 
infarct. Werner înghiţi de câteva ori, de parcă n-ar fi avut aer și, 
în cele din urmă, izbucni: 

— Jos pălăria pentru maiorul Bota! 

Işi ridică de pe cap pălăria de vânător bavarez, de care nu se 
despărţea nici în toiul verii, și o trânti de pământ. Lui Ivașcu i se 
părea că visează. „Când a descoperit colierul veritabil? Cum de 
a ajuns în bagajele lui Ganea? Nu cumva profesorul este 
amestecat în...? Culmea ar fi să-l aud pe Gârleanu pronunţând: 
«Cetăţene Ganea, ești arestat!»” 

Neștiind ce să mai creadă, se întoarse spre Paula: 

— Spune-mi... E adevărat că eu... eu am trecut bijuteria peste 
graniță? 

Tânăra se roși. Îngăimă: 

— Da, Alinus. Ti l-am pus în bagaje când ne-am oprit să facem 
cumpărături în localitatea aceea din Ungaria. Apoi l-am luat 
înapoi când... ai dormit în mașină. L-am dat cuiva crezând că 
este originalul. Dar nu mai era același. Am fost convinsă că tu 
mi l-ai schimbat, cu unul fals. 

— Nu eu am făcut substituirea, ci maiorul Bota! Și tot el l-a 
pus în bagajele profesorului Ganea, luând de la acesta colierul 
fals pe care i-l dăruise Radu Nicolau, colegul meu de la 
televiziune. Formidabil. For-mi-da-bil! 

Bătrânul Growman se oprise din dansul său sălbatic și privea 
colierul. 

— Nu este... cel bun? întrebă Werner, pălind. 


— Ba da! În afară de piesa centrală. Originalul acesteia este la 
mine. lată-l! Luaţi-l, domnule comisar. În schimb vă rog să-mi 
dăruiți piesa centrală, care se vede cât de colo că e o imitație. 

Growman schimbă cu repeziciune cele două piese și-i dădu 
comisarului colierul. Werner nu mai contenea cu mulțumirile la 
adresa autorităţilor române și, în special, a lui Bota. Intreaga sa 
efuziune, ce părea că nu se mai termină, primea un răspuns 
invariabil din partea căpitanului Gârleanu: 

— Gut, gut, danke, danke! 

x 

Trenul se puse în mișcare. Din cabina bătrânului Growman se 
auzi un zgomot deosebit de puternic. 

„Drace! Nu cumva s-a sinucis trăgându-și un glonte în cap?” 
se întrebă Alin. Obișnuit să distingă natura zgomotelor, Werner 
nu schiță niciun gest de mirare, ceea ce însemna că bubuitura 
nu fusese produsă de o armă. 

Explicaţia acestui zgomot neobișnuit avea s-o afle Alin mai 
târziu de la Paula. Îl chemă pe Alin în cabină. Pe chipul ei se 
citea o bucurie fără margini. 

— Alinus, a venit timpul să-ţi pot mărturisi unele lucruri, să-ţi 
dau unele explicaţii. Ți-am spus, cândva, că tatăl meu s-a 
sinucis, dar nu ţi-am arătat și motivul. Și-a tras un glonte în cap 
pentru că din seiful băncii din Cairo, unde lucra, a dispărut un 
diamant celebru - „Steaua Nilului”. Cheia o aveau el și șeful său, 
un egiptean. Au fost arestaţi, găsiţi vinovaţi și condamnați la 
muncă silnică pe viaţă. Tata s-a sinucis. Celălalt a murit după 
doi ani de ocnă. Înainte de moarte a pomenit de un colier de 
fildeș, pe care îl avea în casă. Dar, între timp, bijuteria fusese 
vândută la licitaţie și achiziționată de Muzeul Vaticanului, ai 
căror specialiști descoperiseră că neînsemnatul colier, moștenit 
din tată-n fiu de acest egiptean, era... „Colierul Cleopatrei”, 
pomenit de un istoric antic. 

Paula se opri câteva clipe să-și tragă sufletul. 

— Celebrul diamant a fost introdus de hoţ în piesa ovoidă a 
colierului. După ce am plecat din Oradea, unchiul meu a spart-o 
și l-a găsit acolo... Șeful tatălui meu, adică adevăratul hoț, 
înlocuise piesa centrală cu alta, goală pe dinăuntru, în care 
vârâse diamantul. Unchiul meu a pus la loc piesa centrală 
originală, dând lui Werner „Colierul Cleopatrei” așa cum a fost el 
înainte de furtul diamantului. Spărgând piesa falsificată, unchiul 


meu a găsit „Steaua Nilului”, care va fi înapoiată băncii din 
Cairo. Și astfel, tatăl meu va fi reabilitat post-mortem. Alinus, te 
rog să-i mulțumești acelui domn. M-a salvat de la moarte. M-a 
salvat de la dezonoare... Cum se numește? 

— Bota. Dar i se zice „Fachirul”. 

Paula își deschise larg ochii verzi-albaștri. 

— Cum ai spus? „Fachirul”? Ce bine își merită porecla! A 
lucrat ca un veritabil fachir! Unchiul meu mi-a spuse că Werner 
o să-i trimită pălăria sa de vânător bavarez în semn de respect! 
O să venim la vară în România, atât eu cât și unchiul meu, să-i 
mulțumim. 

Alin asculta și i se părea că visează. Trăise, în ultimele zile, o 
aventură de necrezut, iar acum asculta o poveste care părea de 
domeniul fantasticului. 

Și totuși, era o poveste reală, tot atât de reală ca și mâna 
Paulei care se sprijinea, fierbinte, într-a lui. 


-= sfârșit =- 


SFINX COLECŢIA SFINX COLECŢIA SFINX 


COLECȚIA SFINX COLECŢIA SFINX COLECȚIA ! 


iși fuma liniștit ţigara... cînd trenul intră 
într-un tunel. Se auzi uruitul înfundat al roţilor 
şi negura se lipi compactă de geamuri. 

Peste cîteva minute se simţi din nou 

aerul răcoros și proaspăt al nopții. 

Tocmai se pregătea să-și ia din geamantan 

o revistă... Răsună o împuşșcătură urmată 

de un strigăt de groază. Privi spre 

culoar. Profesorul Ganea dispăruse ! 


